
J e g y z ő k ö n y v

A Fővárosi Közgyűlés 2007. december 20-án (csütörtökön) az Újvárosháza Dísztermében (Bp. V., Váci u. 62-64.) megtartott üléséről.
2045/2007.(XII.20.) Főv.Kgy.h.
2046/2007.(XII.20.) Főv.Kgy.h.
2047/2007.(XII.20.) Főv.Kgy.h.
2048/2007.(XII.20.) Főv.Kgy.h.
2049/2007.(XII.20.) Főv.Kgy.h.
2050/2007.(XII.20.) Főv.Kgy.h.
2051/2007.(XII.20.) Főv.Kgy.h.
2052/2007.(XII.20.) Főv.Kgy.h.
2053/2007.(XII.20.) Főv.Kgy.h.
2054/2007.(XII.20.) Főv.Kgy.h.
2055/2007.(XII.20.) Főv.Kgy.h.
2056/2007.(XII.20.) Főv.Kgy.h.
2057/2007.(XII.20.) Főv.Kgy.h.
2058/2007.(XII.20.) Főv.Kgy.h.
2059/2007.(XII.20.) Főv.Kgy.h.
2060/2007.(XII.20.) Főv.Kgy.h.
2061/2007.(XII.20.) Főv.Kgy.h.
2062/2007.(XII.20.) Főv.Kgy.h.
2063/2007.(XII.20.) Főv.Kgy.h.
2064/2007.(XII.20.) Főv.Kgy.h.
2065/2007.(XII.20.) Főv.Kgy.h.
2066/2007.(XII.20.) Főv.Kgy.h.
2067/2007.(XII.20.) Főv.Kgy.h.
2068/2007.(XII.20.) Főv.Kgy.h.
2069/2007.(XII.20.) Főv.Kgy.h.
2070/2007.(XII.20.) Főv.Kgy.h.
2071/2007.(XII.20.) Főv.Kgy.h.
2072/2007.(XII.20.) Főv.Kgy.h.
A napirend 1/e. pontja: A Kulturális Bizottság által az Új Színház Kht., a Madách Színház Kht. és a Mikroszkóp Színpad Kht. ügyvezető álláshelye tárgyában hozott határozat végrehajtásának felfüggesztése.
2082/2007.(XII.20.) Főv.Kgy.h.
2083/2007.(XII.20.) Főv.Kgy.h.
2084/2007.(XII.20.) Főv.Kgy.h.
2085/2007.(XII.20.) Főv.Kgy.h.
A napirend 2./ pontja: Javaslat a Fővárosi Önkormányzat fenntartásában lévő személyes gondoskodást nyújtó gyermekvédelmi intézmények által biztosított ellátások formáiról, igénybevételének módjáról és a térítési díjról szóló 22/1999. (V. 21.) Főv. Kgy. rendelet módosítására.
A Fővárosi Közgyűlés megalkotja 72/2007. (…….) Főv. Kgy. rendeletét a Fővárosi Önkormányzat fenntartásában lévő személyes gondoskodást nyújtó gyermekvédelmi intézmények által biztosított ellátások formáiról, igénybevételének módjáról és a térítési díjról szóló 22/1999. (V. 21.) Főv. Kgy. rendelet módosításáról a melléklet szerinti tartalommal.
A napirend 3./ pontja: Javaslat önkormányzati rendelet módosítására a nevelési-oktatási intézményekben alkalmazandó élelmezési térítési díjak megállapításáról.
A Fővárosi Közgyűlés megalkotja 73/2007. (........) önkormányzati rendeletét a Fővárosi Önkormányzat által fenntartott nevelési-oktatási intézményekben alkalmazandó étkezési térítési díjakról szóló 5/1997. (II. 14.) Főv. Kgy. rendelet módosításáról a melléklet szerinti tartalommal.
A napirend 4./ pontja: A játékkaszinóban folyó szerencsejáték szervezésére irányuló koncessziós pályázati kiíráshoz egyetértés megadása az APEH Központi Hivatala részére.
2086/2007.(XII.20.) Főv.Kgy.h.
A napirend 5./ pontja: A védett, a várakozási és a korlátozott forgalmú övezetekkel kapcsolatos hatásköri és rendeleti szabályozás felülvizsgálata.
2087/2007.(XII.20.) Főv.Kgy.h.
A Fővárosi Közgyűlés megalkotja 74/2007. (.......) önkormányzati rendeletét Budapest főváros közigazgatási területén a járművel várakozás rendjének egységes kialakításáról, a várakozás díjáról és az üzemképtelen járművek tárolásának szabályozásáról szóló 19/2005. (IV. 22.) Főv. Kgy. rendelet módosításáról a 2. számú melléklet szerinti tartalommal.
2088/2007.(XII.20.) Főv.Kgy.h.
A napirend 6./ pontja: Beszámoló a 4-es metró beruházás pénzügyi helyzetéről.
2089/2007.(XII.20.) Főv.Kgy.h.
2090/2007.(XII.20.) Főv.Kgy.h.
A napirend 7./ pontja: Tájékoztató a 4-es metró projekt helyzetéről és előrehaladásáról.
2091/2007.(XII.20.) Főv.Kgy.h.
A napirend 8./ pontja: Javaslat a Fővárosi Önkormányzat vagyonáról, a vagyontárgyak feletti tulajdonosi jogok gyakorlásáról szóló Főv. Kgy. rendelet megalkotására.
2092/2007.(XII.20.) Főv.Kgy.h.
2093/2007.(XII.20.) Főv.Kgy.h.
2094/2007.(XII.20.) Főv.Kgy.h.
A Fővárosi Közgyűlés az előterjesztők által tett kiegészítésekkel és a befogadott módosításokkal megalkotja 75/2007. (…...) önkormányzati rendeletét a Fővárosi Önkormányzat vagyonáról, a vagyontárgyak feletti tulajdonosi jogok gyakorlásáról az 1. számú melléklet szerinti tartalommal.
2095/2007.(XII.20.) Főv.Kgy.h.
2096/2007.(XII.20.) Főv.Kgy.h.
2097/2007.(XII.20.) Főv.Kgy.h.
A napirend 9./ pontja: Javaslat a Fővárosi Önkormányzat Szervezeti és Működési Szabályzatáról szóló 7/1992. (III. 26.) Főv. Kgy. rendelet módosításáról.
2098/2007.(XII.20.) Főv.Kgy.h.
2099/2007.(XII.20.) Főv.Kgy.h.
2100/2007.(XII.20.) Főv.Kgy.h.
2101/2007.(XII.20.) Főv.Kgy.h.
A Fővárosi Közgyűlés megalkotja a Fővárosi Önkormányzat Szervezeti és Működési Szabályzatáról szóló 7/1992.  (III. 26.) Főv. Kgy. rendelet módosításáról szóló 76/2007. (.........) önkormányzati rendeletét a melléklet szerinti tartalommal.
A napirend 10./ pontja: Javaslat Budapest Főváros Önkormányzata 2008. évi átmeneti gazdálkodásáról szóló rendelet megalkotására.
A Fővárosi Közgyűlés megalkotja 77/2007. (………) önkormányzati rendeletét a 2008. évi átmeneti finanszírozásról és költségvetési gazdálkodásról.
2102/2007(XII.20.) Főv.Kgy.h.
A napirend 11/a. pontja: Javaslat egészségügyi céltartalékok közötti átcsoportosításra és keretfelosztásra.
2103/2007.(XII.20.) Főv.Kgy.h.
2104/2007.(XII.20.) Főv.Kgy.h.
A napirend 11/b. pontja: A Budai Gyermekkórház kapacitásainak átadása a Fővárosi Önkormányzat Szent János Kórháza és Észak-budai Egyesített Kórházai részére.
2105/2007.(XII.20.) Főv.Kgy.h.
A napirend 12./ pontja: Javaslat az észak-budai kórházak integrációjával kapcsolatos költségek biztosítására.
2106/2007.(XII.20.) Főv.Kgy.h.
2107/2007.(XII.20.) Főv.Kgy.h.
2108/2007.(XII.20.) Főv.Kgy.h.
2109/2007.(XII.20.) Főv.Kgy.h.
A napirend 13./ pontja: Javaslat a „Híd a fiatalok és az időskorú generációk között” című szakmai program költségmaradványának felhasználására.
2110/2007.(XII.20.) Főv.Kgy.h.
A napirend 14./ pontja: Javaslat támogatási szerződések megkötésére a Citadella támfal, mellvéd rekonstrukció megvalósítása céljából.
2111/2007.(XII.20.) Főv.Kgy.h.
2112/2007.(XII.20.) Főv.Kgy.h.
2113/2007.(XII.20.) Főv.Kgy.h.
2114/2007.(XII.20.) Főv.Kgy.h.
2115/2007.(XII.20.) Főv.Kgy.h.
A napirend 15./ pontja: Petőfi mellszobor felállítása Kijevben.
2116/2007.(XII.20.) Főv.Kgy.h.
2117/2007.(XII.20.) Főv.Kgy.h.
2118/2007.(XII.20.) Főv.Kgy.h.
A napirend 16./ pontja: Javaslat alapítványok, társadalmi és egyéb szervezetek támogatására.
2119/2007.(XII.20.) Főv.Kgy.h.
2120/2007.(XII.20.) Főv.Kgy.h.
2121/2007.(XII.20.) Főv.Kgy.h.
A napirend 17./pontja: Javaslat egyedi kérelem támogatására a „8436 Nemzetközi Sportrendezvények támogatása” cím előirányzata terhére.
2122/2007.(XII.20.) Főv.Kgy.h.
A napirend 18/a. pontja: A Fővárosi Önkormányzat 2007. évi útfelújításokra vonatkozó program engedélyokiratának IV. számú módosítása.
2123/2007.(XII.20.) Főv.Kgy.h.
2124/2007.(XII.20.) Főv.Kgy.h.
A napirend 18/b. pontja: 2008-2010. évi útfelújítások, kerékpárút létesítések, tömegközlekedés előnyben részesítése, valamint forgalomtechnikai üzemeltetés 3 éves programja.
2125/2007.(XII.20.) Főv.Kgy.h.
2126/2007.(XII.20.) Főv.Kgy.h.
2127/2007.(XII.20.) Főv.Kgy.h.
2128/2007.(XII.20.) Főv.Kgy.h.
2129/2007.(XII.20.) Főv.Kgy.h.
2130/2007.(XII.20.) Főv.Kgy.h.
2131/2007.(XII.20.) Főv.Kgy.h.
2132/2007.(XII.20.) Főv.Kgy.h.
2133/2007.(XII.20.) Főv.Kgy.h.
2134/2007.(XII.20.) Főv.Kgy.h.
2135/2007.(XII.20.) Főv.Kgy.h.
2136/2007.(XII.20.) Főv.Kgy.h.
2137/2007.(XII.20.) Főv.Kgy.h.
2138/2007.(XII.20.) Főv.Kgy.h.
2139/2007.(XII.20.) Főv.Kgy.h.
2140/2007.(XII.20.) Főv.Kgy.h.
2141/2007.(XII.20.) Főv.Kgy.h.
2142/2007.(XII.20.) Főv.Kgy.h.
A napirend 19./ pontja: Javaslat a Dél-budai Regionális Szennyvízelvezetési Projekt műszaki tartalmának változására, valamint a projekttel kapcsolatos pénzeszköz átadás-átvételi megállapodások módosítására, illetve jóváhagyására.
2143/2007.(XII.20.) Főv.Kgy.h.
2144/2007.(XII.20.) Főv.Kgy.h.
2145/2007.(XII.20.) Főv.Kgy.h.
2146/2007.(XII.20.) Főv.Kgy.h.
2147/2007.(XII.20.) Főv.Kgy.h.
2148/2007.(XII.20.) Főv.Kgy.h.
2149/2007.(XII.20.) Főv.Kgy.h.
2150/2007.(XII.20.) Főv.Kgy.h.
2151/2007.(XII.20.) Főv.Kgy.h.
A napirend 20./ pontja: Javaslat Budapest Főváros Önkormányzata 2007. évi költségvetéséről szóló 11/2007. (III. 14.) Főv. Kgy. rendelet módosítására.
A Fővárosi Közgyűlés az előterjesztő által tett kiegészítéssel és az elfogadott módosítással megalkotja 78/2007. (…….) önkormányzati rendeletét Budapest Főváros Önkormányzata 2007. évi költségvetéséről szóló 11/2007. (III. 14.) Főv. Kgy. rendelet módosításáról a melléklet szerinti tartalommal.
2152/2007.(XII.20.) Főv.Kgy.h.
2153/2007.(XII.20.) Főv.Kgy.h.
A napirend 21./ pontja: Javaslat a Fővárosi Szabályozási Kerettervről szóló 46/1998. (X. 15.) Főv. Kgy. rendelet módosítására. (Budapest IV. kerület Újpest, Károlyi Sándor Kórház és Rendelőintézet telephelyeinek tömbjeire.
2154/2007.(XII.20.) Főv.Kgy.h.
A Fővárosi Közgyűlés a mellékletnek megfelelő tartalommal megalkotja 79/2007. (..…..) önkormányzati rendeletét a Fővárosi Szabályozási Kerettervről szóló 46/1998. (X. 15.) Főv. Kgy. rendelet módosításáról.
2155/2007.(XII.20.) Főv.Kgy.h.
A napirend 22./ pontja: Tájékoztatás a kéményseprő-ipari közszolgáltatás ellátásáról szóló megbízási szerződés létrehozásáról. Javaslat a kéményseprő-ipari közszolgáltatás 2008. évi díjtételeire. A közszolgáltatási szerződés végrehajtásának éves értékelése.
2156/2007.(XII.20.) Főv.Kgy.h.
2157/2007.(XII.20.) Főv.Kgy.h.
A Fővárosi Közgyűlés az előterjesztő által tett kiegészítéssel megalkotja 80/2007. (…..) önkormányzati rendeletét a kötelező kéményseprő-ipari közszolgáltatásról szóló 74/1997. (XII. 30.) Főv. Kgy. rendelet módosításáról az előterjesztés 4. sz. melléklete szerinti tartalommal.
2158/2007.(XII.20.) Főv.Kgy.h.
A napirend 23./ pontja: Javaslat a Budapest Szíve Program megvalósításáról szóló együttműködési megállapodás elfogadására.
2159/2007.(XII.20.) Főv.Kgy.h.
2160/2007.(XII.20.) Főv.Kgy.h.
A napirend 24./ pontja: Javaslat a Fővárosi Közgyűlés egyetértési jogának gyakorlására a 48/1998. (X. 15.) Főv. Kgy. rendelet 7. § (1) bekezdés alapján a Budapest VII. kerület Erzsébetváros, Rottenbiller utca – Damjanich utca – Bethlen Gábor utca – Dembinszky utca által határolt tömb kerületi szabályozási tervére.
2161/2007.(XII.20.) Főv.Kgy.h.
2162/2007.(XII.20.) Főv.Kgy.h.
A napirend 25./ pontja: Javaslat a Fővárosi Közgyűlés egyetértési jogának gyakorlására a 48/1998. (X. 15.) Főv. Kgy. rendelet 7. § (1) bekezdés alapján. (Budapest VI. kerület Terézváros, Nyugati pályaudvar és környéke /tervezett kormányzati negyed/, Nyugati tér – Teréz körút – Podmaniczky utca – Dózsa György út – Vágány utca vonala – Bulcsú utca – Lehet út – Váci út által határolt terület kerületi szabályozási tervére vonatkozóan.)
2163/2007.(XII.20.) Főv.Kgy.h.
A napirend 26./ pontja: Javaslat Budapest Főváros Önkormányzata és a Budapesti Távhőszolgáltató Zrt. között megkötendő új együttműködési megállapodásra és annak mellékletét képező új díjmechanizmusra, a lakossági távhőszolgáltatási díjakról, az áralkalmazási és díjfizetési feltételekről, valamint a távhőszolgáltatási csatlakozási díjakról szóló 84/2005. (XII. 16.) önkormányzati rendelet módosítására, új lakossági (háztartási) célú távhőszolgáltatási díjak megállapítására.
2164/2007.(XII.20.) Főv.Kgy.h.
A Fővárosi Közgyűlés megalkotja 81/2007. (……..) önkormányzati rendeletét a lakossági távhőszolgáltatási díjakról, az áralkalmazási és díjfizetési feltételekről, valamint a távhőszolgáltatási csatlakozási díjakról szóló 84/2005. (XII.16.) Főv. Kgy. rendelet módosításáról, a melléklet szerinti tartalommal.
A napirend 27./ pontja: Javaslat a Budapest Településszerkezeti Terve, a Budapesti Városrendezési és Építési Keretszabályzat (BVKSZ), valamint a Fővárosi Szabályozási Keretterv (FSZKT), illetve a Kerületi Szabályozási Tervek (KSZT), Kerületi Városrendezési és Építési Szabályzatok (KVSZ) összhangjához szükséges követelményekről szóló 48/1998. (X. 15.) Főv. Kgy. rendelet módosítására.
2165/2007.(XII.20.) Főv.Kgy.h.
2166/2007.(XII.20.) Főv.Kgy.h.
A napirend 28./ pontja: Javaslat az ivóvízdíj 2008. évi mértékére.
A Fővárosi Közgyűlés megalkotja 82/2007. (……...) önkormányzati rendeletét az önkormányzati tulajdonú víziközműből szolgáltatott ivóvíz, valamint az önkormányzati tulajdonú víziközmű által biztosított szennyvízelvezetés, szennyvíztisztítás és -kezelés legmagasabb hatósági díjának Budapest főváros közigazgatási területén történő megállapításáról, továbbá a díjalkalmazás feltételeiről szóló 4/1995. (II. 13.) Főv. Kgy. rendelet módosításáról.
2167/2007.(XII.20.) Főv.Kgy.h.
A napirend 29./ pontja: Javaslat a BKV Zrt. 2008. évi viteldíjaira.
2168/2007.(XII.20.) Főv.Kgy.h.
2169/2007.(XII.20.) Főv.Kgy.h.
A Fővárosi Közgyűlés az előterjesztői kiegészítéssel és az elfogadott módosítással megalkotja 83/2007. (........) önkormányzati rendeletét a Budapesti Közlekedési Zártkörűen Működő Részvénytársaság hatósági árformába tartozó viteldíjainak legmagasabb hatósági árként való megállapításáról és azok alkalmazási feltételeiről az 1. sz. melléklet szerinti tartalommal.
A napirend 30./ pontja: Javaslat Sürgősségi Betegellátó Osztály létrehozására – meglévő kapacitás terhére – a Bajcsy-Zsilinszky Kórházban.
2170/2007.(XII.20.) Főv.Kgy.h.
2171/2007.(XII.20.) Főv.Kgy.h.
A napirend 31./ pontja: Javaslat a Fővárosi Szabályozási Kerettervről szóló 46/1998. (X. 15.) Főv. Kgy. rendelet módosítására. (Budapest VI. kerület Terézváros, Nyugati pályaudvar és környéke /tervezett kormányzati negyed/, Nyugati tér – Teréz körút – Podmaniczky utca – Dózsa György út – Vágány utca vonala – Bulcsú utca – Lehet út – Váci út által határolt terület).
2172/2007.(XII.20.) Főv.Kgy.h.
2173/2007.(XII.20.) Főv.Kgy.h.
A Fővárosi Közgyűlés a mellékletnek megfelelő tartalommal megalkotja 84/2007. (…..) önkormányzati rendeletét a Fővárosi Szabályozási Kerettervről szóló 46/1998. (X. 15.) Főv. Kgy. rendelet módosításáról.
2174/2007.(XII.20.) Főv.Kgy.h.
2175/2007.(XII.20.) Főv.Kgy.h.
A napirend 32./ pontja: Javaslat Budapest Főváros Önkormányzata 2008. évi költségvetési koncepciójára.
2176/2007.(XII.20.) Főv.Kgy.h.
2177/2007.(XII.20.) Főv.Kgy.h.
2178/2007.(XII.20.) Főv.Kgy.h.
2179/2007.(XII.20.) Főv.Kgy.h.
2180/2007.(XII.20.) Főv.Kgy.h.
A napirend 33./ pontja: Javaslat a Studio Metropolitana Kht. Közszolgáltatási Szerződésének 2008. évi kiegészítésére.
2181/2007.(XII.20.) Főv.Kgy.h.
2182/2007.(XII.20.) Főv.Kgy.h.
A napirend 34./ pontja: Javaslat a Budapesti Fesztiválközpont Kht. közszolgáltatási szerződésének jóváhagyására.
2183/2007.(XII.20.) Főv.Kgy.h.
2184/2007.(XII.20.) Főv.Kgy.h.
A napirend 35./ pontja: Javaslat a Thália Színház Kht. közszolgáltatási szerződésének módosítására.
2185/2007.(XII.20.) Főv.Kgy.h.
A napirend 36./ pontja: A Fővárosi Közhasznú Foglalkoztatási Szolgálat Kht. beszámolója 2007. január-szeptemberi tevékenységéről, és a 2008. évre szóló foglalkoztatási terv.
2186/2007.(XII.20.) Főv.Kgy.h.
2187/2007.(XII.20.) Főv.Kgy.h.
2188/2007.(XII.20.) Főv.Kgy.h.
2189/2007.(XII.20.) Főv.Kgy.h.
A napirend 37./ pontja: Budapest csatlakozása a „Városok és klaszterek” elnevezésű INTERREG IVC programba beadandó pályázathoz.
2190/2007.(XII.20.) Főv.Kgy.h.
2191/2007.(XII.20.) Főv.Kgy.h.
2192/2007.(XII.20.) Főv.Kgy.h.
A napirend 38./ pontja: Javaslat a FOK Kht-val kötendő szerződés jóváhagyására.
2193/2007.(XII.20.) Főv.Kgy.h.
2194/2007.(XII.20.) Főv.Kgy.h.
A napirend 39./ pontja: Javaslat ingatlanok tulajdonjogának ingyenes megszerzésére vonatkozó igény benyújtására.
2195/2007.(XII.20.) Főv.Kgy.h.
2196/2007.(XII.20.) Főv.Kgy.h.
2197/2007.(XII.20.) Főv.Kgy.h.
2198/2007.(XII.20.) Főv.Kgy.h.
2199/2007.(XII.20.) Főv.Kgy.h.
A napirend 40./ pontja: Javaslat a Fővárosi Polgári Védelmi Igazgatóság 2008. évi támogatására.
2200/2007.(XII.20.) Főv.Kgy.h.
A napirend 41./ pontja: Batthyány Lajos emlékmű elhelyezése az I. kerületben.
2201/2007.(XII.20.) Főv.Kgy.h.
A napirend 42./ pontja: Javaslat oktatási ágazati pályázatokra.
2202/2007.(XII.20.) Főv.Kgy.h.
2203/2007.(XII.20.) Főv.Kgy.h.
2204/2007.(XII.20.) Főv.Kgy.h.
2205/2007.(XII.20.) Főv.Kgy.h.
2206/2007.(XII.20.) Főv.Kgy.h.
2207/2007.(XII.20.) Főv.Kgy.h.
2208/2007.(XII.20.) Főv.Kgy.h.
2209/2007.(XII.20.) Főv.Kgy.h.
2210/2007.(XII.20.) Főv.Kgy.h.
2211/2007.(XII.20.) Főv.Kgy.h.
2212/2007.(XII.20.) Főv.Kgy.h.
2213/2007.(XII.20.) Főv.Kgy.h.
2214/2007.(XII.20.) Főv.Kgy.h.
2215/2007.(XII.20.) Főv.Kgy.h.
2216/2007.(XII.20.) Főv.Kgy.h.
2217/2007.(XII.20.) Főv.Kgy.h.
A napirend 43./ pontja: Javaslat a Fővárosi Szolgáltatástervezési Koncepció 2007. évi felülvizsgálatára.
2218/2007.(XII.20.) Főv.Kgy.h.
2219/2007.(XII.20.) Főv.Kgy.h.
A napirend 44./ pontja: A BTH Budapesti Turisztikai Szolgáltató Kht. 2008. január 1. – március 31. közötti időtartamra szóló közszolgáltatási szerződésének jóváhagyása.
2220/2007.(XII.20.) Főv.Kgy.h.
A napirend 45./ pontja: Hozzájárulás a XXIII. kerület 183718, 183719 hrsz-ú ingatlanokat terhelő építési tilalom törléséhez.
2221/2007.(XII.20.) Főv.Kgy.h.
A napirend 46./ pontja: Budapest XIX. kerület, 165070 hrsz-ú ingatlan szabályozása a két keretövezet határa mentén történő megosztással.
2222/2007.(XII.20.) Főv.Kgy.h.
A napirend 47./ pontja: Budapest V. kerület, Veres Pálné u. 36-38. sz. alatti ingatlanrész elővásárlási jog gyakorlása.
2223/2007.(XII.20.) Főv.Kgy.h.
A napirend 48./ pontja: Javaslat egyes fővárosi önkormányzati rendeletek felülvizsgálatára a Közép-magyarországi Regionális Közigazgatási Hivatal vezetője által tett törvényességi észrevételek alapján.
2224/2007.(XII.20.) Főv.Kgy.h.
A napirend 49./ pontja: Egyes, a helyi természetvédelmet érintő rendelkezések felülvizsgálata.
2225/2007.(XII.20.) Főv.Kgy.h.
A napirend 50./ pontja: Javaslat a Bajcsy- Zsilinszky Kórház címzett támogatásból történő beruházás engedélyokiratának 4. sz. módosítására.
2226/2007.(XII.20.) Főv.Kgy.h.
A napirend 51./ pontja: Javaslat átutalás kezdeményezésére a „9204 Oktatási és Ifjúsági célú bizottsági keret céltartalék címen gyermek- és ifjúságvédelmi feladatokra”, ezen belül egyedi támogatásokra elkülönített összegből.
2227/2007.(XII.20.) Főv.Kgy.h.
A napirend 53/a. pontja: Jelentés a lejárt határidejű közgyűlési határozatok végrehajtásáról.
2232/2007.(XII.20.) Főv.Kgy.h.


J e l e n v a n n a k:

Andó Sándor, dr. Bagdy Gábor, dr. Balogh Pál, Bánsághi Tamás, Bojár Iván András, dr. Bőhm András, Csallóközi Zoltán, Csomós Miklós, Dancs Gábor, Danielisz Béla, dr. Demszky Gábor, Devánszkiné dr. Molnár Katalin, Egerfai József, dr. Endrédy István, Formanek Gyula, dr. Fónagy János, Földesi Gyula, Gajda Péter, Gábor József, Germánné dr. Vastag Györgyi, Gy. Németh Erzsébet, dr. György István, Hagyó Miklós, Halmágyi Judit, dr. Havas Szófia, Hock Zoltán, Horváth Csaba, Horváth Gyula, Hunvald György, Ikvai-Szabó Imre, John Emese, Katona Kálmán, dr. Kocsis Máté, Kolozs András, dr. Kosztolányi Dénes, Kovács Balázs, Kucsák László, Lakos Imre, László Zoltán, Mitus Zsuzsanna, Molnár István, Móricz Eszter, Németh Szilárd, Németh Zoltán, Orbán Gyöngyi, dr. Papcsák Ferenc, dr. Pesti Imre, Pokorni Zoltán, Rátonyi Gábor, dr. Rétvári Bence, Riz Levente, dr. Schneller Domonkos, Somlyódy Csaba, dr. Steiner Pál, Szalkai István, Szaniszló Sándor, Szatmáryné Jähl Angéla, Szikora Linda, dr. Szolnoki Andrea, Tarlós István, dr. Terék Attila, Tüttő Kata, Ughy Attila, dr. Vaskor László, Wertán Zsolt, Wieszt János, Wintermantel Zsolt (67)
Tanácskozási joggal jelen vannak:

dr.Tiba Zsolt főjegyző, a Főpolgármesteri Hivatal aljegyzői, ügyosztályvezetői, a kerületi polgármesterek, a kerületi küldöttek, a közüzemi vállalatok igazgatói, a kisebbségi önkormányzatok képviselői, Printz és Társa Nemzetközi Könyvvizsgáló Kft. képviselője, a Pénzügyminisztérium és az APEH Központi Hivatala képviselője a 4. napirendnél.
ELNÖK:
dr. Demszky Gábor
Ikvai-Szabó Imre
Horváth Csaba
DR. DEMSZKY GÁBOR főpolgármester, a továbbiakban ELNÖK:
Megállapítom, hogy a Fővárosi Közgyűlés határozatképes.

Köszöntöm tisztelt képviselőtársaimat, köszöntöm a közművállalatok vezetőit, a Főpolgármesteri Hivatal munkatársait, a sajtó munkatársait és kedves vendégeinket.

Tisztelt Közgyűlés! Szeretném bejelenteni önöknek, hogy tekintettel a napirendi pontok nagyon nagy számára, valamint arra, hogy 19 órától a Közgyűlés közmeghallgatást fog tartani, körülbelül 13 órától, tehát az ebédszünet szokásos idejében vendégül fogjuk önöket látni egy szerény ebédre, és ezzel lerövidítjük az ebédidőt. Ez azt jelenti, hogy várhatóan az ebédidő 13 óra és 13 óra 40-50 perc között lesz, ezzel nyerünk körülbelül egy órát, és így lehetővé kívánom tenni azt, hogy a közgyűlési napirendjeinket a mai nap folyamán valamennyiünk érdekében le tudjuk tárgyalni.

Tisztelt Közgyűlés! Németh Szilárd, Kucsák László, Wintermantel Zsolt, György István, Ughy Attila és Kocsis Máté képviselő urak kérdéseit, interpellációit, az azokra adott válaszokat kiosztottuk. Dr. Rétvári Bence az Aréna Plaza épületével kapcsolatban interpellált hozzám; Csomós Miklós a „Hálózat – Infrastruktúra – Szolgáltatás – Működés – Fejlesztés” címmel, valamint a BKV Zrt. honlapján megjelenő videó tárgyában; Csomós Miklós úr a Capital Film Budapest Kulturális Közhasznú Társaság alapításával kapcsolatos interpellációra adott válasz tárgyában, valamint a Fővárosi Állat- és Növénykert által a Nagycsaládosok Egyesülete tagjainak nyújtott kedvezmények megtartására hozott közgyűlési határozatok tárgyában.

Interpellációt intézett Horváth Csaba főpolgármester-helyettes úrhoz Csomós Miklós a Hír TV-nek adott kijelentéseivel kapcsolatban.
A választ az SZMSZ szerint a Közgyűlés időpontjától számított 15 napon belül írásban megkapják a képviselő urak.

Pótkézbesítéssel bocsátottuk az önök rendelkezésére az alábbi előterjesztéseket:

14. sorszámmal: javaslat a „Híd a fiatalok és az időskorú generációk között” című szakmai program költségmaradványának felhasználására; 9. pontként javaslom tárgyalni.

15. sorszámmal: javaslat a Bajcsy-Zsilinszky Kórház címzett támogatásból történő beruházása engedélyokiratának 4. számú módosítására; 33. pontként javaslom tárgyalni.

16. sorszámmal: Petőfi-mellszobor felállítása Kijevben; 10. pontként javaslom tárgyalni.

17. sorszámmal: javaslat egyes fővárosi önkormányzati rendeletek felülvizsgálatára a Közép-magyarországi Regionális Közigazgatási Hivatal vezetője által tett törvényességi észrevételek alapján; 32. pontként javaslom tárgyalni.
18. sorszámmal: javaslat a FOK Kht.-val kötendő szerződés jóváhagyására; 21. pontként javaslom tárgyalni.

19. sorszámmal: javaslat az észak-budai kórházak integrációjával kapcsolatos költségek biztosítására; 8. pontként javaslom tárgyalni.

20. sorszámmal: Budapest csatlakozása a „Városok és klaszterek” elnevezésű INTERREG IVC programba beadandó pályázathoz; 22. pontként javaslom tárgyalni.

21. sorszámmal: javaslat a Fővárosi Közgyűlés egyetértési jogának gyakorlására a 48/1998. számú közgyűlési rendelet 7. §-a alapján a Budapest VII. kerület Erzsébetváros – Rottenbiller utca – Damjanich utca – Bethlen Gábor utca – Dembinszky utca által határolt tömb kerületi szabályozási tervére vonatkozóan; 14. pontként javaslom tárgyalni.

23. sorszámmal: beszámoló a 4-es metró beruházás pénzügyi helyzetéről; 5. pontként javaslom tárgyalni.

26. sorszámmal: javaslat a Fővárosi Szabályozási Kerettervről szóló 46/1998. számú rendelet módosítására a Nyugati tér – Teréz körút – Podmaniczky utca által határolt terület vonatkozásában; 15/a. pont alatt javaslom tárgyalni.

27. sorszámmal: javaslat a Fővárosi Közgyűlés egyetértési jogának gyakorlására a Nyugati pályaudvar és környéke vonatkozásában; ezt a napirendet délután, mondjuk, a 30. napirendi pontként javaslom tárgyalni, ugyanis időközben a kerület tárgyalni fogja még ezt a napirendet a ma délután folyamán.

Az alábbi tájékoztatókat küldtük ki:

12. sorszámmal: tájékoztató a Fővárosi Állat- és Növénykert kedvezményrendszeréről.

13. sorszámmal: tájékoztató a Fővárosi Önkormányzat 2007. évi költségvetési előirányzatainak január-november havi változásairól.

22. sorszámmal: a BKSZT és kapcsolódó létesítmények keretében megvalósuló Budai Duna-parti Főgyűjtő.

24. sorszámmal: tájékoztató a 4-es metró projekt helyzetéről és előrehaladásáról.

Az ülés megkezdése előtt a helyszínen osztottuk ki az alábbi előterjesztéseket:

28. sorszámmal: a Fővárosi Önkormányzat 2007. évi útfelújításokra vonatkozó programja engedélyokiratának módosítása; 12. pontként javaslom tárgyalni.

36. sorszámmal: javaslat a Dél-budai Regionális Szennyvízelvezetési Projekt műszaki tartalmának változására, valamint a projekttel kapcsolatos pénzeszköz átadás-átvételi megállapodások módosítására; 13. pontként javaslom tárgyalni.

37. sorszámmal: a 2006. évi települési önkormányzati szilárd burkolatú belterületi közutak burkolatfelújításának támogatása a TEUT program keretében; 37. pontként javaslom tárgyalni.

38. sorszámon: javaslat Budapest Településszerkezeti Terve, városrendezési és építési keretszabályzat, kerületi szabályozási tervek összhangjához szükséges követelményekről szóló rendelet módosítására; 16. pontként javaslom tárgyalni.
47. sorszámmal: a Kulturális Bizottság által az Új Színház Kht., a Madách Színház Kht. és a Mikroszkóp Színpad Kht. ügyvezető álláshelye tárgyában hozott határozata végrehajtásának felfüggesztése; 24. pontként javaslom tárgyalni.

49. sorszámon: javaslat a Studio Metropolitana Kht. közszolgáltatási szerződésének 2008. évi kiegészítésére; 19. pontként javaslom tárgyalni.

51. sorszámon: javaslat bizottsági tagok cseréjére; 1/d. pont alatt javaslom tárgyalni.

Továbbá a meghívó szerinti 34. napirendet – ez a játékkaszinóban folyó szerencsejáték szervezésére irányuló koncesszió megadása az APEH Központi Hivatala részére – javaslom 4. napirendi pontként tárgyalni a külső meghívottak egyéb hivatalos elfoglaltságára való tekintettel.

Megkérdezem önöket, kinek van a napirendhez indítványa, észrevétele. Tarlós István!
TARLÓS ISTVÁN (Fidesz): 
Köszönöm, főpolgármester úr. Azt szeretném javasolni, hogy az interpellációkkal ma ne foglalkozzunk, legalábbis mi a magunk részéről lemondunk arról, hogy a mai napon a részünkről érkezett interpellációkkal foglalkozni kelljen, és ha így döntenek, ezt tudomásul vesszük.

Szeretnénk javasolni továbbá, hogy a vagyonrendeletről szóló előterjesztést ma a Közgyűlés ne tárgyalja.

Köszönöm szépen.
ELNÖK:
Mind a kettőről kell szavaznunk. Én egyetértek, hogy januárban tárgyaljuk, minden gyorsítással egyetértek, tehát hogy interpelláció és a vagyonrendelet szintén ne legyen ma. Pesti Imre úr!
DR. PESTI IMRE (Fidesz): 
Köszönöm szépen. Tisztelt Közgyűlés! Kerestem az előterjesztések között a Kultiplex Moziban lezajlott rendezvény elítéléséről szóló határozatot, ugyanis ott december 15-én „Fuck the Chirstmas!” címmel egy program jelent meg. Én azt gondolom, hogy valamennyi tisztességes liberális gondolkodású és természetesen nem liberális gondolkodású politikusnak és nem politikusnak is ezt el kell ítélni. Nem várhatja el egyetlenegy kisebbség sem, hogy az őt ért sérelemben osztozzon és együtt érezzen vele más akkor, ha a másokat érő sérelemben nem osztozunk. Ezért tisztelettel kérem a főváros vezetését, hogy ítélje el ezt a fajta programot.

Szeretném megjegyezni, hogy a műsor ingyenes volt, mert voltak támogatói, többek között a Tilos Rádió is. Határozottan tiltakozom, hogy a fővárosban szinte rendszeresen karácsony előtt ilyen jellegű megnyilatkozások lehetnek. Azt gondolom, hogy ez nem szolgálja a köznyugalmat, a közbékét és még kevésbé a kölcsönös megértést.

Köszönöm.
ELNÖK:
Azt kérem, hogy előterjesztést nyújtson be, ha tárgyaltatni kíván egy ilyen ügyet. Ughy Attila úr!
UGHY ATTILA (Fidesz): 
Köszönöm szépen a szót. Tisztelt Főpolgármester Úr! Tisztelt Közgyűlés! Szeretném a Közgyűlés figyelmébe ajánlani a 0038. számon kiosztott előterjesztésünket, és szeretném, ha ezt a Közgyűlés a mai napon tárgyalná. Ez a BVKSZ, az FSZKT, a KSZT és a KVSZ összhangjáról szóló 1998-as, lánykori nevén csak 48-as rendeletnek hívott fővárosi közgyűlési rendelet módosítására vonatkozik. Ez egy közigazgatási hivatali észrevétel átvezetése lenne a rendeleteink sorába. Mivel júniusban született ez az észrevétel, ezért talán épp itt az ideje, hogy lassan foglalkozzunk vele és át is vezessük.

Köszönöm.
ELNÖK:
Tisztelt Képviselő Úr! A legnagyobb tisztelettel szeretném jelezni, hogy én ezt fölolvastam, csak éppen telefonálni tetszett. Hagyó Miklós úr!
HAGYÓ MIKLÓS főpolgármester-helyettes: 
Köszönöm szépen a szót, főpolgármester úr. Tisztelt Közgyűlés! A 0050. sorszámon kiosztott 2008-2010-ig útfelújítások, kerékpárút-létesítések, a tömegközlekedés előnyben részesítése, valamint a forgalomtechnikai üzemeltetés hároméves programja című előterjesztést tisztelettel javasolnám – nincs még kiosztva, ha kiosztásra kerül –, hogy 17. sorszámmal vegyük napirendre.
ELNÖK:
Tehát 17. napirendi pontként kéri a főpolgármester-helyettes úr az 50. sorszámon kiosztandó előterjesztést napirendre venni. György István úr!
DR. GYÖRGY ISTVÁN (Fidesz): 
Köszönöm a szót. Tisztelt Főpolgármester Úr! Tisztelt Közgyűlés! Szeretném megkérdezni, hogy a TEUT-pályázatokkal kapcsolatos előterjesztés 3. melléklete miért nem került kiosztásra. Jeleztem, hogy három melléklete lenne ennek az anyagnak; kettő szerepel itt, a harmadik viszont nem. Nem tudom, hogy mi ennek az oka.

Köszönöm.
ELNÖK:
Arra kérem a Szervezési Ügyosztályt, hogy nézzen utána, itt valami technikai probléma van. Ha esetleg valahol ezt eltűnt, akkor kérem a képviselő urat, hogy adja át a szervezésnek, és ki fogjuk osztani. Wintermantel Zsolt úr!
WINTERMANTEL ZSOLT (Fidesz): 
Köszönöm szépen a szót. Bár bizakodtam, mert főpolgármester úr elkezdte fölolvasni, illetve mondani a 24., pótkézbesítéssel kiküldött tájékoztató a 4-es metró projekt helyzetéről és előrehaladásáról című előterjesztést – már a cím is érdekes –, én azt szeretném kérni, hogyha már elkezdte ezt a fél mondatot, akkor fejezze is be, hogy ezt vegyük napirendre, mert azt gondolom, mindenki megkaphatta. Érdemben lehetne ezt 6. napirendi pontként tárgyalni. Ha már a pénzügyi helyzetről szóló tájékoztatót 5.-ként vettük föl, akkor ezt 6. napirendi pontként javaslom, hogy vegyük föl.

Köszönöm.
ELNÖK:
Ikvai-Szabó Imre úr!
IKVAI-SZABÓ IMRE főpolgármester-helyettes: 
Tisztelt Főpolgármester Úr! Tisztelt Fővárosi Közgyűlés! A Közgyűlésen kiosztottuk 0054. sorszámon a Budapest Szíve Program megvalósításáról szóló együttműködési megállapodásra vonatkozó javaslatot, amit Steiner tanácsnok úrral közösen jegyzünk. Az V. kerülettel pénteken sikerült ebben az ügyben megállapodni, a képviselő-testület tegnap fogadta el, ezért tudjuk csak most benyújtani. Kérem, hogy a 14. sorszámon tárgyalja a Fővárosi Közgyűlés a Budapest Szíve Program megállapodást.
ELNÖK:
Tehát 14.-ként. György István úr!
DR. GYÖRGY ISTVÁN (Fidesz): 
Tisztelt Főpolgármester Úr! Tisztelt Közgyűlés! A mai napon az első, nem ígérem, hogy az utolsó, de remélem, az utolsó tévedésem volt; benne van az anyagban a 3. melléklet. Úgyhogy elnézést kérek. Köszönöm.
ELNÖK:
Köszönöm szépen. Bőhm András úr!
DR. BŐHM ANDRÁS, a Kulturális Bizottság elnöke: 
Tisztelt Közgyűlés! Kérem, hogy a 47. sorszám alatti előterjesztést a hozzá tartozó 53. módosítással 1/d. szám alatt, a személyi ügyek között tárgyalja a Közgyűlés.
ELNÖK:
Csomós Miklós úr!
CSOMÓS MIKLÓS (Fidesz): 
Köszönöm a szót. Amikor bejelentkeztem, akkor még a Budapest Szíve Program miatt akartam szólni, de azóta Ikvai főpolgármester-helyettes úr már megoldotta ezt a problémát. Viszont most Bőhm András kérte, hogy az 1/d. legyen a színházi. Csak annyit szeretnék megjegyezni, hogy az 1/d. egy olyan személyi ügy, amit már főpolgármester úr mondott, Tarlós István és Németh Zoltán bizottsági tagcseréje, tehát lehet, hogy akkor ez utána az 1/e. kellene, hogy legyen.

Köszönöm.
ELNÖK:
Igen, hát ezeket sorba szoktuk rakni ilyenkor, úgyhogy van, amikor tévednek a képviselők, vagy mi is, mert itt változik időközben. Devánszkiné Molnár Katalinnak adom meg a szót.
DEVÁNSZKINÉ DR. MOLNÁR KATALIN, a Jogi és Ügyrendi Bizottság elnöke: 
Köszönöm szépen a szót. Tisztelettel szeretném jelezni, hogy a 0038. sorszámon a helyszínen kiosztott, az összhangot biztosító rendelettervezet ugyan nagyon megnyerte a tetszésemet, de a Jogi és Ügyrendi Bizottság hatásköre, hogy előterjesztést készítsen elő a Közigazgatási Hivatal észrevételeivel kapcsolatosan. Ugyan ez nem olyan szignalizáció volt, amire kötelező erővel kell válaszolni, csak egy kvázi figyelmeztetés, de meggyőződésem, hogy ezt a előterjesztést is a Jogi és Ügyrendi Bizottságnak meg kellett volna tárgyalnia, és szerencsés lett volna, ha a Jogi és Ügyrendi Bizottság nyújtja be a határozati javaslatot.

Tisztelt Főpolgármester Úr! Azt javaslom, hogy most ezt ne tárgyaljuk, tárgyaljuk január hónapban, és előtte a Jogi és Ügyrendi Bizottság tárgyalja meg. Természetesen állok elébe Ughy elnök úr együttműködésének.

Köszönöm szépen.
ELNÖK:
Köszönöm szépen. Szikora Linda!
SZIKORA LINDA, a Vagyonnyilatkozat-ellenőrző és Összeférhetetlenséget Vizsgáló Bizottság elnöke: 
Köszönöm a szót. Tisztelt Főpolgármester Úr! Tisztelt Közgyűlés! Szeretném tájékoztatni a Közgyűlést, hogy közeledik a vagyonnyilatkozat bevallásának határideje, ezért a Hivatal és a bizottság munkatársai itt kint, a büfé előtti előtérben lehetőséget biztosítanak arra, hogy a vagyonnyilatkozatokat átvegyék.

Köszönjük szépen.
ELNÖK:
Köszönöm szépen a bejelentést, és felhívom erre a képviselők figyelmét, hogy a vagyonnyilatkozatot el kell készíteni és benyújtani a határidő lejárta előtt. Horváth Csaba úr!
HORVÁTH CSABA főpolgármester-helyettes: 
Tisztelt Főpolgármester Úr! Tisztelt Közgyűlés! A helyszínen 57. sorszámmal kiosztott előterjesztést 8/b. napirendi pontként javaslom tárgyalni a Közgyűlésnek.
ELNÖK:
Köszönöm. Szikora Linda még egyszer.
SZIKORA LINDA (Fidesz): 
Köszönöm szépen újra a szót. Tisztelt Főpolgármester Úr! Tisztelt Főpolgármester-helyettes Úr! Óbuda-Békásmegyer Önkormányzata képviselő-testületi határozatban kérte a Fővárosi Közgyűlést, hogy tűzze napirendre a Margit Kórházról szóló átvételi előterjesztést. Nem láttam az előterjesztések között ezt az anyagot, sem napirenden. Miért nem történt ez meg? A Közigazgatási Hivatal is felhívta főpolgármester úr szíves figyelmét, hogy még ebben az évben tűzze a Közgyűlés napirendjére. Várom a kérdésre a választ. Köszönöm szépen.
ELNÖK:
A kérdések és interpellációk között lehet szóban is válaszolni, de kivételesen megadom a szót Horváth Csabának – mivel ha önök úgy döntenek, nem lesznek kérdések és interpellációt –, hogy most válaszoljon.
HORVÁTH CSABA főpolgármester-helyettes: 
Tisztelt Főpolgármester Úr! Tisztelt Közgyűlés! Szeretném jelezni, hogy a III. kerületi képviselő-testület két nappal ezelőtt hozta meg a döntését. Korábban csak szándéknyilatkozatot közölt levélben a Fővárosi Önkormányzat illetékeseivel, amelyben kérte, hogy kezdődjön meg egy szakértői munka a Margit Kórház esetleges átvételéről. A szakértői munkabizottság a kerület és a főváros részvételével felállt. Ebben a munkában még nem sikerült olyan információkhoz jutni a kerület által, amelyekben számításokkal és érdemi szakmai koncepcióval támasztották volna alá a Margit Kórház átvételére irányuló szándékukat. Ezért további szakértői munka szükséges ebben az ügyen a döntéshozatal előkészítésére.
A Közigazgatási Hivatalnak való megfelelés legkorábban a 2008 januári Közgyűlésen lesz esedékes, hiszen nem várhatja el senki, hogy a két napja meghozott, egyébként még szakértői munkával alá nem támasztott kérdéskörben a Közgyűlés felelős döntést hozhasson. Ezért kérem majd a januári közgyűlési napirendek között szerepeltetni, ha a kerületi önkormányzat fenntartja a szándékát.
ELNÖK:
Csomós Miklós úr!
CSOMÓS MIKLÓS (Fidesz): 
Köszönöm a szót. Hagyó Miklós főpolgármester-helyettes úrtól szeretném megkérdezni, hogy az 50-est, amit ígért, mikor fogjuk megkapni, mert ha nem látjuk az anyagot, akkor nincs módunkban a napirendre vételt támogatni. Lehetne kérni, hogy akkor döntsünk erről, amikor már ki lesz osztva az anyag?
HAGYÓ MIKLÓS főpolgármester-helyettes: 
Tisztelt Képviselő Úr! Még egyszer mondom, ez a következő hároméves útfelújítás, kerékpárút-hálózat bővítés, több közösségi közlekedés előnyben részesítéséről szól. Elnézést kérek, hogy az utolsó pillanatban osztjuk ki, de egyeztetések folytak a pénzügyi keretekről, most dolgoznak a végső módosítón a kollégák. Azt kell mondanom, frakcióvezető-helyettes úr, hogy valamennyi kerülettel a lehető legrészletesebben le van egyeztetve. Abban bízom, hogy ebben az önök képviselői többségében újdonságot nem fognak találni. Egyébként pillanatokon belül ki fogják osztani. Tisztelettel kérem a bizalmukat, hiszen ez egy nagyon-nagyon fontos anyag és meg fogja látni, hogy megéri önöknek is támogatni.
ELNÖK:
Azt remélem, hogy mire a szavazások rendjében odáig jutunk, addigra az anyagot ki fogjuk tudni osztani. Ha nem, akkor is SZMSZ-szerűen kell eljárnunk és az anyagot később kell napirendre venni, de javaslom a napirendre vételt az előbb elhangzott okok miatt. Hock Zoltán úr!
HOCK ZOLTÁN (MDF):
Köszönöm a szót, főpolgármester úr. Igen tisztelt Fővárosi Közgyűlés! Indítványozom, hogy 2. napirendi pontként egy kétmondatos határozati javaslatot tárgyaljon meg a Fővárosi Közgyűlés, ami a következőképpen szól – tekintettel arra, ami az elmúlt fél órában itt zajlott és teljesen kaotikus helyzetet teremtett –: a Fővárosi Közgyűlés úgy dönt, hogy 2008. január 1-jétől kezdődően nem tárgyal olyan előterjesztést, amely nem az SZMSZ-ben meghatározott időpontig jut el a Közgyűlés tagjaihoz. Ez alól kivételt képez az az előterjesztés, mely az előterjesztő által írásban megindokolt javaslat szerint a sürgősségi eljárást indokolttá teszi.
Ennek a két mondatnak az elfogadását azért tartom szükségesnek, mert az az eljárás, ami itt most Közgyűlés címen zajlik, teljesen képtelen már. Ha ön most megkérdezné a 66 képviselőtől, hogy milyen sorrendben milyen napirendeket fog tárgyalni a Közgyűlés, attól tartok, hogy senkinek fogalma sincs róla. Ezt az állapotot mindenképpen meg kellene szüntetni. Köszönöm.
ELNÖK:
Köszönöm. A szavazások után a végleges napirendet természetesen ki fogjuk osztani. Kovács Balázs úr!
KOVÁCS BALÁZS (Fidesz): 
Köszönöm szépen a szót. Tisztelt Főpolgármester Úr! A XVI. kerületi Önkormányzat még az ősz folyamán kezdeményezte egy szerződés megkötését a Fővárosi Önkormányzattal, az építendő uszodáinkra vonatkozó közfürdői szolgáltatói, közszolgáltatási megállapodást. A főváros bizottságai ezt tárgyalták, mind a két bizottság támogatta, a napirendre való felterjesztése megtörtént. Az előterjesztő akkor visszavonta és azóta várjuk, hogy újra napirendre kerüljön. Mikor kerül erre sor, egy kerület által kezdeményezett előterjesztés ügyében?
ELNÖK:
Ez egy jellegzetes kérdés, az interpellációk körébe tartozó felvetés volt. Kérem, hogy ebben az ügyben az előterjesztőt keresse meg és tisztázzák, hogy mikor kerül a Közgyűlés elé ez az ügy. Wertán Zsolt!
WERTÁN ZSOLT (KDNP): 
Köszönöm a szót. A Nyugati téri, a Nyugati pályaudvari szabályozási tervvel kapcsolatban szeretnék kérdezni. Az előterjesztés legfontosabb részét képező településrendezési szerződést még mindig nem láttuk, ezzel szemben ellentétes értelmű hírek láttak napvilágot, miszerint a főpolgármester úr elképzelhetőnek tartja, hogy az egész projekt leáll. Ezzel kapcsolatban egy kis bizonytalanság van a sorainkban. Csatlakoznék a főpolgármester úr javaslatához, hogy ezt ne tárgyalja ma a Közgyűlés.
ELNÖK:
Két napirendről van szó, az FSZKT napirendről, amit délelőtt javasolunk tárgyalni, valamint a KSZT-ről, amit délután, a kerületi döntés után. Melyiket nem javasolja a képviselő úr? Az FSZKT-t, vagy a másikat?
WERTÁN ZSOLT (KDNP): 
Amelyiket a főpolgármester úr sem támogatott. Egyébként mind a kettőnek a településrendezési szerződés a kulcsa. Nem tudom, hogy főjegyző úr miért mosolyog ezen a történeten. Ha jól emlékszem, főpolgármester úr az elmúlt Közgyűlésen a kerületre való hivatkozással kérte a Közgyűléstől, hogy ne tárgyalja ezt a napirendet, de a kerület erről nem tudott. Szerintem most analóg módon nyugodtan megtehetem, hogy a főpolgármester úrra hivatkozom, bár ő erről nem tud.
ELNÖK:
Tisztelt Képviselő Úr! Nagyon röviden szeretném ismertetni a jogi helyzetet, éppen azért, mert Tarlós úr kérésére nem lesznek kérdések és interpellációk és erre máskor nem lesz mód. Ha a Fővárosi Közgyűlés a kerület által elfogadott KSZT módosítási javaslatot nem tárgyalja, tehát nem foglalkozik az egyetértési jogával, ami ebben az ügyben van, akkor az automatikusan hatályba lép. Tehát ön éppen ellentétes célt ér el, mint amit kíván.
A Fővárosi Közgyűlésnek abban az esetben, ha a kerület ezt fenntartja, tehát nem vonja vissza a KSZT-t, akkor mindenképpen tárgyalnia kell, ugyanis december 31-ével az a KSZT, aminek a tartalmát önök ismerik, hatályba fog lépni. Az ön indítékai alapján nem tartanám helyesnek, ha a Közgyűlés ezt a döntést hozná. Más kérdés az FSZKT. Ha ön azt mondja, hogy az FSZKT-t ne tárgyaljuk, akkor abban van logika. A másik esetben viszont kényszerhelyzetben vagyunk és így, vagy úgy döntenie kell a Közgyűlésnek.
Akkor mindezek után, amiket elmondtam, végül melyiket tartja fenn, melyiket nem? (Wertán Zsolt: Az FSZK-t.) Az FSZKT-t, köszönöm.
Kezdjük a szavazást! Meg fogom ismételni azt, ami a bevezetőben már elhangzott, hogy önök tudják, mely tételekről, mely előterjesztésekről is foglalnak állást, hogy azokat napirendre kívánják-e venni.

14. sorszámon, pótkézbesítéssel küldtük ki: Javaslat a „Híd a fiatalok és az időskorú generációk között” című szakmai program költségmaradványának felhasználására. 9. pontként javaslom tárgyalni. Indítsuk! (Szavazás.) 

2045/2007.(XII.20.) Főv.Kgy.h.
A Fővárosi Közgyűlés napirendjére veszi és 9. pontként tárgyalja meg a

„Javaslat a „Híd a fiatalok és az időskorú generációk között” című szakmai program költségmaradványának felhasználására” című előterjesztést.
(65 igen, 0 ellenszavazat, 0 tartózkodás)
ELNÖK:
15. sorszámon: Javaslat a Bajcsy-Zsilinszky kórház címzett támogatásból történő beruházás engedélyokiratának 4. számú módosítására. 33. napirendként javaslom tárgyalni. Indítsuk a gépet! (Szavazás.) 

2046/2007.(XII.20.) Főv.Kgy.h. 

A Fővárosi Közgyűlés napirendjére veszi és 33. pontként tárgyalja meg a

 „Javaslat a Bajcsy-Zsilinszky Kórház címzett támogatásból történő beruházás engedélyokiratának 4. sz. módosítására” című előterjesztést.
(67 igen, 0 ellenszavazat, 0 tartózkodás)
ELNÖK:
Ritka pillanat, amikor mindannyian itt vagyunk, és együtt szavazunk.
16. sorszámon: Petőfi mellszobor felállítása Kijevben. 10. pontként javaslom tárgyalni. Indítsuk! (Szavazás.)

2047/2007.(XII.20.) Főv.Kgy.h. 

A Fővárosi Közgyűlés napirendjére veszi és 10. pontként tárgyalja meg a

 „Petőfi mellszobor felállítása Kijevben” című előterjesztést.
(67 igen, 0 ellenszavazat, 0 tartózkodás)
ELNÖK:
17. sorszámon: Javaslat egyes fővárosi önkormányzati rendeletek felülvizsgálatára a Közép-magyarországi Regionális Közigazgatási Hivatal vezetője által tett törvényességi észrevételek alapján. Kötelező tárgyalni az előterjesztést. 32. pontként javaslom. (Szavazás.) 

2048/2007.(XII.20.) Főv.Kgy.h. 

A Fővárosi Közgyűlés napirendjére veszi és 32. pontként tárgyalja meg a

 „Javaslat egyes fővárosi önkormányzati rendeletek felülvizsgálatára a Közép-magyarországi Regionális Közigazgatási Hivatal vezetője által tett törvényességi észrevételek alapján” című előterjesztést.
(66 igen, 0 ellenszavazat, 0 tartózkodás)
 ELNÖK:
18. sorszámon: Javaslat a FOK Kht.-val kötendő szerződés jóváhagyására. 21. pontként javaslom tárgyalni. (Szavazás.)
2049/2007.(XII.20.) Főv.Kgy.h. 

A Fővárosi Közgyűlés napirendjére veszi és 21. pontként tárgyalja meg a

 „Javaslat a FOK Kht.-val kötendő szerződés jóváhagyására” című előterjesztést.
(35 igen, 0 ellenszavazat, 32 tartózkodás)
 ELNÖK:
19. sorszámon: Javaslat az észak-budai kórházak integrációjával kapcsolatos költségek biztosítására. 8. pontként javaslom tárgyalni. Most szavazzunk! (Szavazás.)
2050/2007.(XII.20.) Főv.Kgy.h. 

A Fővárosi Közgyűlés nem fogadja el a „Javaslat az észak-budai
kórházak integrációjával kapcsolatos költségek biztosítására” című előterjesztés napirendre vételére vonatkozó indítványt.
(33 igen, 0 ellenszavazat, 33 tartózkodás)
 ELNÖK:
20. sorszámmal: Budapest csatlakozása a „Városok és klaszterek” elnevezésű programba beadandó pályázathoz. 22. pontként javaslom tárgyalni. (Szavazás.)
2051/2007.(XII.20.) Főv.Kgy.h. 

A Fővárosi Közgyűlés napirendjére veszi és 22. pontként tárgyalja meg a

 „Budapest csatlakozása a „Városok és klaszterek” elnevezésű INTERREG IVC programba beadandó pályázathoz” című előterjesztést.
(62 igen, 0 ellenszavazat, 4 tartózkodás)
 ELNÖK:
21. sorszámon: Javaslat a Közgyűlés egyetértési jogának gyakorlására - Budapest VII., Erzsébetváros, Rottenbiller–Damjanich–Bethlen Gábor–Dembinszky utca által határolt tömb kerületi szabályozási tervére vonatkozó egyetértési jog. 14. pontként javaslom tárgyalni. Indítsuk! (Szavazás.) 

2052/2007.(XII.20.) Főv.Kgy.h. 

A Fővárosi Közgyűlés napirendjére veszi és 14. pontként tárgyalja meg a

 „Javaslat a Fővárosi Közgyűlés egyetértési jogának gyakorlására a 48/1998. (X. 15.) Főv. Kgy. rendelet 7. § (1) bekezdés alapján a Budapest VII. kerület Erzsébetváros, Rottenbiller utca – Damjanich utca – Bethlen Gábor utca – Dembinszky utca által határolt tömb kerületi szabályozási tervére” című előterjesztést.
(67 igen, 0 ellenszavazat, 0 tartózkodás)
 ELNÖK:
23. sorszámon: Beszámoló a 4-es metró beruházás pénzügyi helyzetéről. 5. napirendként javaslom tárgyalni. (Szavazás.) 

2053/2007.(XII.20.) Főv.Kgy.h. 

A Fővárosi Közgyűlés napirendjére veszi és 5. pontként tárgyalja meg a

 „Beszámoló a 4-es metró beruházás pénzügyi helyzetéről” című előterjesztést.
(67 igen, 0 ellenszavazat, 0 tartózkodás)

 ELNÖK:
26. sorszámon most jön ez a bizonyos FSZKT, amelyet 15/a. pontként javaslok tárgyalni. Elhangzott Wertán képviselő úr részéről egy indítvány, mely szerint ezt a Közgyűlés ne tárgyalja. Ugyanakkor azok a kérdések, amelyeket a képviselő úr joggal felvet a megkötendő megállapodás tárgyával kapcsolatban, illetve az egész kérdéskör maga, hogyha nem tárgyaljuk, nem kerül a Közgyűlés elé. Itt tehát megfontolásra javaslom, hogy a szabályozási keretterv kapcsán tárgyalni tudnánk azokat a kérdéseket is, amelyeket érdemben én fontosnak tartok, és amelyek nem a szabályozási kerettervvel, hanem a megkötendő szerződéssel kapcsolatosak.

Ennek ismeretében döntsenek tehát arról, hogy napirendre kívánják-e venni. Indítsuk a gépet! (Szavazás.) Most szavazzunk! 15/a. pontként javaslom tárgyalni.
2054/2007.(XII.20.) Főv.Kgy.h. 

A Fővárosi Közgyűlés nem fogadja el a „Javaslat a Fővárosi
Szabályozási Kerettervről szóló 46/1998. (X. 15.) Főv. Kgy. rendelet módosítására (Budapest VI. kerület Terézváros, Nyugati pályaudvar és környéke (tervezett kormányzati negyed), Nyugati tér – Teréz körút – Podmaniczky utca – Dózsa György út – Vágány utca vonala – Bulcsú utca – Lehel út – Váci út által határolt terület)” című előterjesztés napirendre vételére vonatkozó indítványt.
(33 igen, 30 ellenszavazat, 3 tartózkodás)

 ELNÖK:
A következő a 27. Itt nagyon nagy figyelmet kérnék. Még egyszer szeretném jelezni: ha önök ezt délután nem veszik napirendre, és a kerület elfogadja, akkor ez hatályba fog lépni. Tehát az önök egyetlen lehetősége, hogy beavatkozzanak ebbe a folyamatba, itt lesz, az egyetértési jognál. Ez pedig a 48/1998-as rendelet alapján, ez biztosít a fővárosnak ilyen lehetőséget. A VI. kerület, Terézváros, Nyugati pályaudvar környékére tervezett kormányzati negyed. Kérem szépen tehát, hogy 15. sorszámmal vegyük napirendre. Indítsuk a gépet! (Szavazás.) 

2055/2007.(XII.20.) Főv.Kgy.h. 

A Fővárosi Közgyűlés napirendjére veszi és 15. pontként tárgyalja meg a

 „Javaslat a Fővárosi Közgyűlés egyetértési jogának gyakorlására a 48/1998. (X. 15.) Főv. Kgy. rendelet 7. § (1) bekezdés alapján Budapest VI. kerület Terézváros, Nyugati pályaudvar és környéke (tervezett kormányzati negyed), Nyugati tér – Teréz körút – Podmaniczky utca – Dózsa György út – Vágány utca vonala – Bulcsú utca – Lehel út – Váci út által határolt terület kerületi szabályozási tervére vonatkozóan” című előterjesztést.
(66 igen, 0 ellenszavazat, 0 tartózkodás)
 ELNÖK:
Az ülés megkezdése előtt, a helyszínen osztottuk ki az alábbi előterjesztéseket:

36. sorszámmal: Javaslat a dél-budai regionális szennyvízelvezetési projekt műszaki tartalmának változtatására. 13. pontként javaslom tárgyalni. Indítsuk a gépet! (Szavazás.) 

2056/2007.(XII.20.) Főv.Kgy.h. 

A Fővárosi Közgyűlés napirendjére veszi és 13. pontként tárgyalja meg a

 „Javaslat a Dél-budai Regionális Szennyvízelvezetési Projekt műszaki tartalmának változására, valamint a projekttel kapcsolatos pénzeszköz átadás-átvételi megállapodások módosítására, illetve jóváhagyására” című előterjesztést.
(67 igen, 0 ellenszavazat, 0 tartózkodás)
ELNÖK:
28. sorszámmal osztottuk ki a Fővárosi Önkormányzat 2007. évi útfelújításokra vonatkozó program engedélyokiratának módosítása című előterjesztést. 12. pontként javaslom tárgyalni. Indítsuk a gépet! (Szavazás.)
2057/2007.(XII.20.) Főv.Kgy.h. 

A Fővárosi Közgyűlés napirendjére veszi és 12. pontként tárgyalja meg

 „A Fővárosi Önkormányzat 2007. évi útfelújításokra vonatkozó program engedélyokiratának IV. számú módosítása” című előterjesztést.
(67 igen, 0 ellenszavazat, 0 tartózkodás)
ELNÖK:
38. sorszámmal került kiosztásra a javaslat Budapest Településszerkezeti Terve, városrendezési, építési keretszabályzata, a fővárosi szabályozási keretterv, kerületi városrendezési és építési szabályzatok összhangjához szükséges követelményekről szóló rendelet módosítása. Devánszkiné a Jogi és Ügyrendi Bizottság elnökeként azt kérte, hogy ezt a Közgyűlés ma ne tárgyalja, mások viszont azt kérték, hogy tárgyaljuk. A főjegyző úr észrevételét kérem, hogy mennyire fontos ennek a mai tárgyalása, tehát mennyire sérti a fővárosi érdekeket, hogyha nem tárgyaljuk ezt a rendeletmódosítást.
DR. TIBA ZSOLT főjegyző: 
Tisztelt Főpolgármester Úr! Ezzel kapcsolatban nekem egy álláspontom van: hogyha van egy ügyrendi indítvány, akkor arról - nem a város érdekei, hanem az SZMSZ szabályai szerint - szavazni kell, hogy napirenden legyen-e, vagy se. Itt nyilvánvalóan koncepciók ütköznek, úgyhogy én csak azt tudom mondani, hogy az indítványról mindenféleképpen szavazni kell.
ELNÖK:
Szavazzunk! 16. napirendi pontként javaslom megtárgyalni. Indítsuk a gépet! Most szavazzunk! Minősített szavazás van természetesen. (Szavazás.) Épphogy!
2058/2007.(XII.20.) Főv.Kgy.h. 

A Fővárosi Közgyűlés napirendjére veszi és 16. pontként tárgyalja meg a

 „Javaslat a Budapest Településszerkezeti Terve, a Budapesti Városrendezési és Építési Keretszabályzat (BVKSZ), valamint a Fővárosi Szabályozási Keretterv (FSZKT), illetve a Kerületi Szabályozási Tervek (KSZT), Kerületi Városrendezési és Építési Szabályzatok (KVSZ) összhangjához szükséges követelményekről szóló 48/1998. (X.15.) Főv. Kgy. rendelet módosítására” című előterjesztést.
(34 igen, 25 ellenszavazat, 7 tartózkodás)
ELNÖK:
47. sorszámmal osztottuk ki a Kulturális Bizottság által az Új Színház Kht., a Madách Színház Kht., a Mikroszkóp Színpad Kht. ügyvezető álláshelye tárgyában hozott határozat végrehajtásának felfüggesztése című előterjesztést, amelyet 24. napirendi pontként javaslok tárgyalni. Szeretném jelezni, hogy Bőhm úr a Kulturális Bizottság elnökeként azt javasolta, hogy a személyi kérdések között, az elején tárgyaljuk ezt az ügyet. Én fenntartom, hogy 24. pontként, az eredeti rendben tárgyaljuk. (Wintermantel Zsolt: Volt egy javaslat! - Csomós Miklós: Ügyrend!) Szavazás közben vagyunk. (Csomós Miklós: Nem vagyunk szavazás közben!) Szavazás közben vagyunk. (Csomós Miklós: Nem vagyunk szavazás közben!) Szavazásra teszem fel tehát… (Csomós Miklós: Miért nem lehet külön dönteni arról, hogy napirendre vesszük-e, aztán arról, hogy hányadik napirendi pontként? Szerintem ez lenne a normális megoldás! - Közbeszólások az MSZP-soraiból Csomós Miklósnak: Nem halljuk! - Csomós Miklós: Nem ad szót!) Próbáljuk megtartani az SZMSZ-ünket, és nem közbeszólni, vagy közbekiabálni, mert akkor nem… (Wintermantel Zsolt: Volt egy javaslat, a Bőhm-féle, arról kellene szavaztatni!)
Először arról szavazunk, amit felolvastam, abban a sorrendben szavazunk, ahogy az itt elhangzik - máskor is ehhez tartjuk magunkat. (Csomós Miklós: Ez az! De van egy módosítás!) Azt teszem fel szavazásra, hogy 24. pontként javasoljuk tárgyalni ezt az ügyet… (Közbeszólások.) Rendben van, akkor először arról szavazunk, hogy tárgyaljuk, és előrehozzuk, az 1. napirendi pont keretében tárgyaljuk. Indítsuk a gépet! Most szavazunk arról, hogy napirendre vesszük, és az elején tárgyaljuk. (Szavazás.)
2059/2007.(XII.20.) Főv.Kgy.h.
A Fővárosi Közgyűlés napirendjére veszi és 1/e. pontként tárgyalja meg
„A Kulturális Bizottság által az Új Színház Kht., a Madách Színház Kht. és a Mikroszkóp Színpad Kht. ügyvezető álláshelye tárgyában hozott határozat végrehajtásának felfüggesztése” című előterjesztést.
(64 igen, 2 ellenszavazat, 1 tartózkodás)
ELNÖK:
49. sorszámmal osztottuk ki a javaslat a Studio Metropolitana Kht. közszolgáltatási szerződésének kiegészítésére című előterjesztést, amelyet 19. napirendi pontként javaslok tárgyalni. Indítsuk a gépet! (Szavazás.)
2060/2007.(XII.20.) Főv.Kgy.h. 

A Fővárosi Közgyűlés napirendjére veszi és 19. pontként tárgyalja meg
 „Javaslat a Studio Metropolitana Kht. Közszolgáltatási Szerződésének 2008. évi kiegészítésére” című előterjesztést.
(67 igen, 0 ellenszavazat, 0 tartózkodás)
ELNÖK:
51. sorszámmal osztottuk ki a javaslat bizottsági tagok cseréjére című előterjesztést, amelyet az 1/d. pont alatt javaslok megtárgyalni. Indítsuk a gépet! Most szavazunk. (Szavazás.)
2061/2007.(XII.20.) Főv.Kgy.h. 

A Fővárosi Közgyűlés napirendjére veszi és 1/d. pontként tárgyalja meg
a „Javaslat bizottsági tagok cseréjére” című előterjesztést.
(66 igen, 0 ellenszavazat, 0 tartózkodás)
ELNÖK:
A meghívó szerinti 34. napirendi ponttal kapcsolatban, mivel az ülésen ennek a tárgyalásán részt vesz az APEH Központi Hivatalának a munkatársa és a Pénzügyminisztérium képviselője is, azt kérem, hogy 4. napirendi pontként tárgyaljuk, ne 34-esként. Indítsuk a gépet! (Szavazás.)
2062/2007.(XII.20.) Főv.Kgy.h. 

A Fővárosi Közgyűlés úgy dönt, hogy 4. pontként tárgyalja meg
 „A játékkaszinóban folyó szerencsejáték szervezésére irányuló koncessziós pályázati kiíráshoz egyetértés megadása az APEH Központi Hivatala részére” című előterjesztést.
(67 igen, 0 ellenszavazat, 0 tartózkodás)
ELNÖK:
Az általam felolvasottak közül kihagytam egyet, amelyet a legvégén fogok feltenni szavazásra: ez a 37. sorszámon kiosztandó útfelújítási program, amelyet Hagyó úr terjesztett elő, amiről utolsóként fogunk szavazni.
Elkezdjük a szavazást a teremben elhangzott indítványokról.
Az első indítvány az volt, hogy… (Csomós Miklós: Segítek!) …Az első indítvány az volt, hogy a kérdéseket, interpellációkat a mai Közgyűlésen ne tárgyaljuk az idő szűke miatt. Az volt az indítvány (Csomós Miklós: Az ellenzék részéről!), hogy januárra halasszuk őket. Egyetértek a javaslattal. Indítsuk a gépet! (Szavazás.)
2063/2007.(XII.20.) Főv.Kgy.h. 

A Fővárosi Közgyűlés úgy dönt, hogy a „Képviselői kérdéseket és

interpellációkat a mai ülésen nem tárgyalja meg.
(67 igen, 0 ellenszavazat, 0 tartózkodás)
ELNÖK:
A második indítvány Tarlós István úr részéről az volt, hogy a kötetbe bekötött vagyonrendelet-módosítást a Fővárosi Közgyűlés ne tárgyalja. Igen szavazatával úgy foglal állást, hogy a vagyonrendelet ma ne kerüljön a Közgyűlés napirendjére. Indítsuk a gépet! (Szavazás.)
2064/2007.(XII.20.) Főv.Kgy.h. 

A Fővárosi Közgyűlés nem fogadja el Tarlós Istvánnak a „Javaslat a

Fővárosi Önkormányzat vagyonáról, a vagyontárgyak feletti tulajdonosi jogok gyakorlásáról szóló Főv. Kgy. rendelet megalkotására” című előterjesztés napirendről történő levételére vonatkozó indítványát.
(32 igen, 30 ellenszavazat, 4 tartózkodás)
ELNÖK:
37. sorszámmal lett kiosztva „A 2006. évi települési önkormányzati szilárd burkolatú belterületi közutak burkolat-felújításának támogatása program keretében a Közép-magyarországi Regionális Fejlesztési Tanács Budapest Főváros Önkormányzatával kötött támogatási szerződésének záró ellenőrzésein – a Pro Regio Ügynökség 55 pályázati támogatással megvalósult fővárosi útfelújítás esetében – feltárt szabálytalanságok ügye” című előterjesztést javasolja tárgyalni, mint előterjesztő, György István úr.
Ha ezt napirendre vesszük, akkor 37. napirendként javaslom tárgyalni. Indítsuk a gépet! Most szavazzunk! (Szavazás.)
2065/2007.(XII.20.) Főv.Kgy.h. 

A Fővárosi Közgyűlés nem fogadja el „A 2006. évi települési
önkormányzati szilárd burkolatú belterületi közutak burkolat-felújításának támogatása (a 2006. évi TEUT) program keretében a Közép-Magyarországi Regionális Fejlesztési Tanács Budapest Főváros Önkormányzatával kötött támogatási szerződéseinek záró-ellenőrzésein – a Pro Régió Ügynökség 55 pályázati támogatással megvalósult fővárosi útfelújítás esetében – feltárt szabálytalanságok ügye II.” című előterjesztés napirendre vételére vonatkozó indítványt.
(33 igen, 27 ellenszavazat, 6 tartózkodás)
ELNÖK:
Wintermantel képviselő úr azt javasolta, hogy a 4-es metró előrehaladásával kapcsolatos előterjesztést a Fővárosi Közgyűlés a pénzügyi vonatkozásokkal foglalkozó napirend után, tehát a 6. napirendként tárgyalja. De ez csak egy tájékoztató anyag. Ez egy tájékoztató, amelyet kiosztottunk, képviselő úr előterjesztésként kívánja ezt tárgyaltatni. Tehát aki „igen” szavazatával támogatja, hogy az eredetileg tájékoztatóként kiosztott anyag előterjesztésként, 6. napirendként kerüljön napirendre, szavazzon! Indítsuk a gépet! (Szavazás. - A kijelzőn látható eredmény: 33 - 27 - 5)
A főjegyző úr véleményét kérem arról, hogy ez 33 - 27 - 5 arányban a Közgyűlés egyszerű többséggel elfogadta, vagy minősített többség kell-e ehhez.
DR. TIBA ZSOLT főjegyző: 
Tisztelt Főpolgármester Úr! Tisztelt Közgyűlés! Az SZMSZ-ünk úgy rendelkezik, vagy a 17., vagy a 21. §-ában, most fejből nem tudom, hogy minősített többség szükséges annak a napirendnek a napirendre vételéhez - ide nem értve a felfüggesztett bizottsági határozat tárgyalását -, ami nem az SZMSZ 2. számú mellékletében foglaltaknak megfelelően lett kiküldve. Az, hogy tájékoztatóból napirend legyen, ez ilyen direkt módon az SZMSZ-ben nincsen, itt nekem van véleményem, de az én véleményem egy szakmai vélemény, és valójában nem tudom tételes jogszabállyal alátámasztani. Ezért tartózkodom ennek az ismertetésétől, hacsak nem külön kérik. Köszönöm. (Zaj, derültség. - Közbeszólások: Pedig valakinek el kellene döntenie! - Wintermantel Zsolt: Ha rám hallgatnak, azt csinálnak, amit akarnak.)
ELNÖK:
Tisztelt Képviselőtársaim! (Wintermantel Zsolt: Egy igazi főjegyző! - Németh Szilárd: A falu jegyzője! - Derültség, zaj.)
Ezt én nem tudom másképpen értelmezni, mint hogy napirendre vettük ezt az előterjesztést. (Dr. Pesti Imre: De minek! - Derültség.) Tehát az 5. napirend után a 6. napirendként, vagy egyben a kettőt, szóval a metró-előterjesztés kapcsán ezzel is foglalkozni fogunk.
2066/2007.(XII.20.) Főv.Kgy.h. 

A Fővárosi Közgyűlés úgy dönt, hogy 6. pontként tárgyalja meg a
 „Tájékoztató a 4-es metró Projekt helyzetéről és előrehaladásáról” című előterjesztést.
(33 igen, 27 ellenszavazat, 5 tartózkodás)
ELNÖK:
Az 54. sorszámmal osztottuk ki Ikvai-Szabó Imre előterjesztését a Budapest Szíve Programmal kapcsolatban, ezt 14. sorszámmal kérem, hogy tárgyaljuk meg. Indítsuk a gépet! (Szavazás.)
2067/2007.(XII.20.) Főv.Kgy.h. 

A Fővárosi Közgyűlés napirendjére veszi és 14. pontként tárgyalja meg a
 „Javaslat a Budapest Szíve Program megvalósításáról szóló együttműködési megállapodás elfogadására” című előterjesztést.
(67 igen, 0 ellenszavazat, 0 tartózkodás)
ELNÖK:
Bőhm úr indítványát elfogadtuk.

Devánszkiné indítványáról ugyancsak szavazott a Közgyűlés.

Horváth Csaba főpolgármester-helyettes úr azt javasolta, hogy az 57-es 8/b. alatt kerüljön megtárgyalásra. Szavazzunk erről! Indítsuk a gépet! (Szavazás.)
2068/2007.(XII.20.) Főv.Kgy.h. 

A Fővárosi Közgyűlés napirendjére veszi és 8/b. pontként tárgyalja meg
a „A Budai Gyermekkórház kapacitásainak átadása a Fővárosi Önkormányzat Szent János Kórháza és Észak-budai Egyesített Kórházai részére” című előterjesztést.
(67 igen, 0 ellenszavazat, 0 tartózkodás)
ELNÖK:
Hock Zoltán úr azt javasolta, hogy az 58. sorszámon kiosztott háromsoros határozati javaslatát a Közgyűlés a személyi kérdések után tárgyalja meg. Ennek az a lényege, hogy a Közgyűlés január 1-jétől nem tárgyal olyan előterjesztést, amely nem az SZMSZ-ben meghatározott időpontig jut el a Fővárosi Közgyűlés tagjaihoz. Ez alól kivételt képez azon előterjesztés, amely az előterjesztés által írásban megindokolt, soron kívüli tárgyalást indokolttá tesz.
Most azonban csak a napirendre vételről döntünk, arról, hogy második napirendként meg kívánjuk-e tárgyalni ezt a négysoros anyagot. Indítsuk a gépet! Most szavazzunk! (Szavazás.)
2069/2007.(XII.20.) Főv.Kgy.h. 

A Fővárosi Közgyűlés nem veszi napirendjére Hock Zoltánnak alábbi
napirendi indítványát:
„A Fővárosi Közgyűlés úgy dönt, hogy 2008. január 1-jétől kezdődően nem tárgyal olyan előterjesztést, amely nem az SZMSZ-ben meghatározott időpontig jut el a Közgyűlés tagjaihoz. Ez alól kivételt képez azon előterjesztés, mely az előterjesztő által írásban megindokolt soron kívüli tárgyalást indokolttá teszi.”
(7 igen, 0 ellenszavazat, 29 tartózkodás)
ELNÖK:
Akkor most következne: megkérdezem, hogy kiosztottuk-e már az útanyagot? Nem osztottuk ki, tehát szeretném jelezni, hogy amikor az útanyag elkészül, mivel itt egy fontos fővárosi érdekű ügyről van szó, és azt kiosztottuk, akkor az ülés közben, két napirend közben dönteni fogunk arról, hogy napirendre kívánjuk-e venni. Azt fogom javasolni, hogy vegyük napirendre.

Megkérdezem, hogy van-e olyan indítvány, amiről nem szavaztunk. Kérem, hogy tartsa fel a kezét, aki ebben az ügyben kíván szólni. Pesti képviselő úr!
DR. PESTI IMRE (Fidesz): 
Köszönöm a szót, főpolgármester úr. Egy határozati javaslatot terjesztettem elő, éppen az ön kérésére. Az volt a kérés, hogy ezt nyújtsam be, a Kultiplex moziban zajló eseményekkel kapcsolatban. Kérem, hogy olvassa el, és támogatólag álljon hozzá. Köszönöm.
ELNÖK:
Az előbb elhangzott, hogy csak olyan előterjesztést tudunk napirendre venni, amely írásban a képviselők előtt van. Ez egy napirendi javaslat, én ezt odaadom sokszorosításra, kiosztjuk, és az útanyaggal együtt majd döntünk arról, hogy napirendre vesszük-e. Itt is tartsuk magunkat ehhez a szabályhoz.

Egerfai József úr ügyrendben.
EGERFAI JÓZSEF (MSZP):
Tisztelt Főpolgármester Úr! Tisztelt Közgyűlés! Az én hiányzó szavazatom miatt nem ment át a 19. sorszámmal kiküldött javaslat, az észak-budai kórházak integrációjával kapcsolatos költségek biztosítására című előterjesztés napirendre vétele. Nem mentség, hanem magyarázat erre, hogy túl korán nyomtam gombot, és elmulasztottam az óra elindulása után még egyszer megnyomni, de nem ezért kértem szót, hanem azért, mert SZMSZ-ünk szerint újraszavazást lehet kérni 
olyan kérdésben, hogyha az előterjesztés napirendre nem vétele súlyosan veszélyezteti a Fővárosi Önkormányzat gazdasági érdekeit. Erre való hivatkozással szeretnék újraszavazást kérni. Köszönöm szépen.
ELNÖK:
Tehát elhangzott egy indítvány, az SZMSZ szerint nekem ebben az esetben szavaztatnom kell az indítványról. Arról fogunk szavazni az elhangzott indokok alapján, hogy a Fővárosi Közgyűlés újra kíván-e szavazni a napirendre vételről. Indítsuk a gépet! (Szavazás.)
2070/2007.(XII.20.) Főv.Kgy.h. 

úgy dönt, hogy újra kíván szavazni a „Javaslat az
észak-budai kórházak integrációjával kapcsolatos költségek biztosítására” című előterjesztés napirendre vételéről.
(34 igen, 30 ellenszavazat, 0 tartózkodás)
ELNÖK:
Ez az észak-budai kórház integrációjával kapcsolatos napirend, 19. sorszámmal került kiosztásra, pótkézbesítéssel küldtük ki, és 8. napirendként javaslom tárgyalni. Kérem a gépet indítani! (Szavazás.)
2071/2007.(XII.20.) Főv.Kgy.h.
A Fővárosi Közgyűlés napirendjére veszi és 8. pontként tárgyalja meg a

„Javaslat az észak-budai kórházak integrációjával kapcsolatos költségek biztosítására” című előterjesztést.
(34 igen, 30 ellenszavazat, 0 tartózkodás)
ELNÖK:
Ikvai-Szabó Imrének adom meg a szót.
IKVAI-SZABÓ IMRE főpolgármester-helyettes: 
Tisztelt Fővárosi Közgyűlés! Kötelességem jelezni a végszavazás előtt, hogy minekutána önök levették napirendről a Nyugati pályaudvar környéke FSZKT-t, ámde napirenden hagyták a KSZT-t, a KSZT elfogadása esetén a Fővárosi Közgyűlés irgalmatlan szakmai, de nézetem szerint jogi inkonzisztenciát okoz, mert olyan szabályozással fog egyetérteni, vagy egyet nem érteni, amelynek a keretszabálya nincs meg.

Nota bene, önök napirendre vették a 038. sorszámon a TSZT-módosítást, amely törvényességi észrevételre hivatkozván akar rendeletet alkotni úgy, hogy egyébként éppen a köteles eljárás lefolytatásától tartja távol a Közgyűlést. Kérem, szíveskedjen a Fővárosi Közgyűlés megítélni ennek a jogszerűségét. Mindenesetre szeretném jelezni, hogyha a Fővárosi Közgyűlés ma nem dönt a Nyugati pályaudvar és környéke FSZKT napirendre vételéről, akkor jogszerűen, de szakmailag semmiképp nem dönthet a KSZT-ről.
ELNÖK:
Van-e indítványa a főpolgármester-helyettes úrnak?
IKVAI-SZABÓ IMRE főpolgármester-helyettes: 
Igen. Az indítványom az, hogy az eredeti, a főpolgármester úr által felolvasott, 15/a. helyen kerüljön sor a VI. kerület, Nyugati tér környéki FSZKT tárgyalására.
ELNÖK:
És az indoklás röviden, tehát az SZMSZ-szerű indoklás?
IKVAI-SZABÓ IMRE főpolgármester-helyettes: 
SZMSZ-szerű indoklása az, hogy olyan jogi és szakmai összefüggés van az FSZKT és a 30. sorszámon napirenden tartott KSZT között, ahol a KSZT-t nem lehet elfogadni az FSZKT hiányában.
ELNÖK:
Ughy Attila úr!
UGHY ATTILA (Fidesz): 
Köszönöm szépen. Ennek a kérdéskörnek, amit főpolgármester-helyettes úr jelzett, két megoldása van. A KSZT-t is le kell venni napirendről, tehát viszonylag egyszerűen megoldható ez a történet, értelmezésem szerint és akkor gyakorlatilag mindenki jól jár. Ez lenne az egyik javaslatom. Tehát vegyük le a KSZT-t, és utána nem kell a 15/a-ról sem szavaznunk. Köszönöm.
ELNÖK:
A következő javaslatot tenném: a Fővárosi Közgyűlés ebben az ügyben várja meg a kerületi döntést a KSZT-ről. Ha a KSZT-ről a kerület pozitívan dönt, tehát napirenden tartja, és azt mondja, hogy a Fővárosi Közgyűlés foglaljon erről állást, akkor erről azért állást kell foglalnunk, mert egyébként hatályba lép. Jogvesztő határidők vannak, tehát ellentétes célt érnek el önök.
Amit az előbb jelzett a főpolgármester-helyettes úr, az egy jogi inkonzisztencia. Ezt fel lehet oldani úgy, hogy abban az esetben, ha a kerületi döntést mi megkapjuk, akkor az FSZKT-t és a KSZT-t együtt tárgyaljuk. Azt kérem, hogy akkor döntsünk erről majd, ne most. Én nem akarom áterőltetni, hogy az FSZKT-ról a Fővárosi Közgyűlés mindenképpen délelőtt döntsön. Ezt elfogadta főpolgármester-helyettes úr is, csak szeretném tisztázni most a helyzetet. Köszönöm szépen.
Devánszkiné Molnár Katalin!
DEVÁNSZKINÉ DR. MOLNÁR KATALIN (MSZP):
Köszönöm szépen. Tisztelt Főpolgármester Úr! Tisztelt Közgyűlés! Tiszteletben tartom a főjegyző úr szakmai álláspontjának titokban tartását, de feltétlenül szeretném jelezni, hogy az SZMSZ teljes vonulatában nagyon pontosan meghatározott, hogy mi az, ahol határozati javaslatot kell beterjeszteni, és mi az, ahol nem. Az előterjesztések egy része határozati javaslattal, vagy rendeletalkotási javaslattal kerül beterjesztésre, és vannak döntési javaslatok. (Ughy Attila közbeszólására:) Köszönöm Ughy Attilának a segítséget, lám, milyen jó az együttműködésünk.

A másik fele olyan előterjesztés, amely mellett döntési javaslat nem szerepel.
A tájékoztató a döntési javaslatot nem tartalmazó műfajba tartozik. Ennek megfelelően, mivel így került elénk, meggyőződésem, hogy ugyanúgy kell tekinteni a tájékoztatót, mintha itt került volna kiosztásra az előterjesztés, tehát újként kell kezelni.
Ennek megfelelően tisztelettel javaslom, hogy a meghozott döntésünket értékelje át a főpolgármester úr, és hirdesse ki a valós eredményét a szavazásnak. Köszönöm a figyelmüket.
ELNÖK:
Elnézést, inkább foglalkozzon ezzel a kérdéssel a Jogi és Ügyrendi Bizottság, én azt javaslom, hogy ilyen esetekben mi a teendő, és hívja meg a főjegyző urat is, hogy ismertesse azt az álláspontját, amit itt nem hallottunk. Én egyszer kihirdettem ennek a szavazásnak az eredményét, és én ezen nem kívánok változtatni, annál is kevésbé, mivel a metró beruházás pénzügyi előterjesztése kapcsán úgyis elő fog kerülni a metró beruházás valamennyi kérdése. Tehát ezek logikailag összefüggő ügyek, önök kérdezni fognak, mi válaszolni fogunk, tehát itt igazából ezt, hogy a metróberuházás előrehaladásával kapcsolatos kérdéseket ne tárgyaljuk, és az időközben, épp az elmúlt napokban felmerült problémákat ne tárgyaljuk, ezt nem tudjuk megtakarítani, és nem is kívánjuk, a magam részéről legalábbis. Ezért én ezt nem kívánom megváltoztatni.
A két napirend egyébként véleményem szerint egyben tárgyalható az összefüggései miatt, így most egymás után következően foglalkozunk velük, egy blokkban. A Jogi és Ügyrendi Bizottság pedig értékelje az SZMSZ-szel kapcsolatban felmerült problémákat.

Bagdy úr!
DR. BAGDY GÁBOR (KDNP): 
Köszönöm szépen a szót, főpolgármester úr. Ikvai főpolgármester-helyettes úr szavait figyelemmel hallgattam, és én is azon az állásponton vagyok, amin kell is, hogy legyek, mint az SZMSZ, nevezetesen hogy jogi inkonzisztencia esetében újra kell szavazni. A kormányzati negyed kerületi szabályozási terve ügyében azonban semmiféle jogi inkonzisztenciáról nincs szó. Akkor ugyanis, ha mi a fővárosi szabályozási kerettervet nem módosítjuk, és ennek ellenére a kerület elfogadja a szabályozási tervet, semmi probléma nincs, nyugodtan napirendre vehetjük ennek a témának a tárgyalását, ugyanakkor teljesen logikusan, egyértelműen el kell utasítanunk, hiszen az egy jogtalan, a fővárosi szabályozási kerettervvel ellentmondó szabályozási terv lenne. Tehát semmiféle probléma nincs, nyugodtan napirenden hagyhatjuk, és valóban igaza van főpolgármester-helyettes úrnak, hogy egy logikus reakciónk lehet, hogy elutasítjuk ebben az esetben.

Köszönöm szépen. Tehát még egyszer szeretném jelezni, hogy nem látom a jogi inkonzisztenciát, és épp ezért nem is látom indokoltnak az újraszavazást. Köszönöm szépen.
ELNÖK:
Köszönöm. Lezártuk. Végszavazás következik.

Megkérdezem azért, hogy van-e olyan, itt elhangzott indítvány, amiről elfelejtettem volna szavaztatni. Ilyenkor kérem, hogy kézfeltartással jelezzék! (Nincs jelentkező.) Akkor szavazunk.

Végszavazás következik a mai napirendünkről, az imént módosított formában. Kérem a gépet indítani! (Szavazás.)
2072/2007.(XII.20.) Főv.Kgy.h. 

A Fővárosi Közgyűlés az ülés napirendjét az alábbiakban állapítja meg:

1/a. Javaslat a Pro Scholis Urbis Közalapítvány tisztségviselőinek megválasztására.
1/b. Javaslat a Budapesti Német Iskola Alapítvány alapító okiratának módosítására.
1/c. Javaslat a Városligeti Műjégpálya intézménynél Tulajdonosi Felügyelőtanács tag személyének módosítására.
1/d. Javaslat bizottsági tagok cseréjére.
1/e. A Kulturális Bizottság által az Új Színház Kht., a Madách Színház Kht. és a Mikroszkóp Színpad Kht. ügyvezető álláshelye tárgyában hozott határozat végrehajtásának felfüggesztése.
2. Javaslat a Fővárosi Önkormányzat fenntartásában lévő személyes gondoskodást nyújtó gyermekvédelmi intézmények által biztosított ellátások formáiról, igénybevételének módjáról és a térítési díjról szóló 22/1999. (V. 21.) Főv. Kgy. rendelet módosítására.
3. Javaslat önkormányzati rendelet módosítására a nevelési-oktatási intézményekben alkalmazandó élelmezési térítési díjak megállapításáról.
4. A játékkaszinóban folyó szerencsejáték szervezésére irányuló koncessziós pályázati kiíráshoz egyetértés megadása az APEH Központi Hivatala részére.
5. A védett, a várakozási és a korlátozott forgalmú övezetekkel kapcsolatos hatásköri és rendeleti szabályozás felülvizsgálata.
6. Beszámoló a 4-es metró beruházás pénzügyi helyzetéről.
7. Tájékoztató a 4-es metró Projekt helyzetéről és előrehaladásáról.
8. Javaslat a Fővárosi Önkormányzat vagyonáról, a vagyontárgyak feletti tulajdonosi jogok gyakorlásáról szóló Főv. Kgy. rendelet megalkotására.
9. Javaslat a Fővárosi Önkormányzat Szervezeti és Működési Szabályzatáról szóló 7/1992. (III. 26.) Főv. Kgy. rendelet módosításáról.
10. Javaslat Budapest Főváros Önkormányzata 2008. évi átmeneti gazdálkodásáról szóló rendelet megalkotására.
11/a. Javaslat egészségügyi céltartalékok közötti átcsoportosításra és keretfelosztásra.
11/b. A Budai Gyermekkórház kapacitásainak átadása a Fővárosi Önkormányzat Szent János Kórháza és Észak-budai Egyesített Kórházai részére.
12. Javaslat az észak-budai kórházak integrációjával kapcsolatos költségek biztosítására.
13. Javaslat a „Híd a fiatalok és az időskorú generációk között” című szakmai program költségmaradványának felhasználására.
14. Javaslat támogatási szerződés és pénzeszköz átadás-átvételi megállapodás megkötésére a Citadella támfal, mellvéd rekonstrukció megvalósítása céljából.
15. Petőfi mellszobor felállítása Kijevben.
16. Javaslat alapítványok, társadalmi szervezetek és egyéb szervezetek támogatására.
17. Javaslat egyedi kérelem támogatására a „8436 Nemzetközi sportrendezvények támogatása” cím előirányzata terhére.
18. A Fővárosi Önkormányzat 2007. évi útfelújításokra vonatkozó program engedélyokiratának IV. számú módosítása.
19. Javaslat Budapest Főváros Önkormányzata 2007. évi költségvetéséről szóló 11/2007. (III. 14.) Főv. Kgy. rendelet módosítására.
20. Javaslat a Dél-budai Regionális Szennyvízelvezetési Projekt műszaki tartalmának változására, valamint a projekttel kapcsolatos pénzeszköz átadás-átvételi megállapodások módosítására, illetve jóváhagyására.
21. Javaslat a Fővárosi Szabályozási Kerettervről szóló 46/1998. (X.15.) Főv. Kgy. rendelet módosítására. (Budapest IV. kerület, Újpest, Károlyi Sándor Kórház és Rendelőintézet telephelyeinek tömbjeire).
22. Tájékoztatás a kéményseprő-ipari közszolgáltatás ellátásáról szóló megbízási szerződés létrehozásáról. Javaslat a kéményseprő-ipari közszolgáltatás 2008. évi díjtételeire. A közszolgáltatási szerződés végrehajtásának éves értékelése.
23. Javaslat a Budapest Szíve Program megvalósításáról szóló együttműködési megállapodás elfogadására.
24. Javaslat a Fővárosi Közgyűlés egyetértési jogának gyakorlására a 48/1998. (X. 15.) Főv. Kgy. rendelet 7. § (1) bekezdés alapján a Budapest VII. kerület Erzsébetváros, Rottenbiller utca – Damjanich utca – Bethlen Gábor utca – Dembinszky utca által határolt tömb kerületi szabályozási tervére.
25. Javaslat a Fővárosi Közgyűlés egyetértési jogának gyakorlására a 48/1998. (X. 15.) Főv. Kgy. rendelet 7. § (1) bekezdés alapján Budapest VI. kerület Terézváros, Nyugati pályaudvar és környéke (tervezett kormányzati negyed), Nyugati tér – Teréz körút – Podmaniczky utca – Dózsa György út – Vágány utca vonala – Bulcsú utca – Lehel út – Váci út által határolt terület kerületi szabályozási tervére vonatkozóan.
26. Javaslat a Fővárosi Önkormányzat és a Budapesti Távhőszolgáltató Zrt. között megkötendő új együttműködési megállapodásra és annak mellékletét képező új díjmechanizmusra.
- A lakossági távhőszolgáltatási díjakról, az áralkalmazási és díjfizetési feltételekről, valamint a távhőszolgáltatási csatlakozási díjakról szóló 84/2005. (XII. 16.) számú önkormányzati rendelet módosítása, az új lakossági (háztartási) célú távhőszolgáltatási díjak megállapítása.
27. Javaslat a Budapest Településszerkezeti Terve, a Budapesti Városrendezési és Építési Keretszabályzat (BVKSZ), valamint a Fővárosi Szabályozási Keretterv (FSZKT), illetve a Kerületi Szabályozási Tervek (KSZT), Kerületi Városrendezési és Építési Szabályzatok (KVSZ) összhangjához szükséges követelményekről szóló 48/1998. (X.15.) Főv. Kgy. rendelet módosítására.
28. Javaslat az ivóvízdíj 2008. évi mértékére.
29. Javaslat a BKV Zrt. 2008. évi viteldíjaira.
30. Javaslat sürgősségi betegellátó osztály létrehozására – meglévő kapacitás terhére – a Bajcsy-Zsilinszky Kórházban.
31. Javaslat a Studio Metropolitana Kht. Közszolgáltatási Szerződésének 2008. évi kiegészítésére.
32. Javaslat a Budapesti Fesztiválközpont Kht. közszolgáltatási szerződésének jóváhagyá-sára.
33. Javaslat a Thália Színház Kht. közszolgáltatási szerződésének módosítá-sára.
34. A Fővárosi Közhasznú Foglalkoztatási Szolgálat Kht. beszámolója 2007. január-szeptemberi tevékenységéről, és a 2008. évre szóló foglalkoztatási terv.
35. Budapest csatlakozása a „Városok és klaszterek” elnevezésű INTERREG IVC programba beadandó pályázathoz.
36. Javaslat a FOK Kht.-val kötendő szerződés jóváhagyására.
37. Javaslat ingatlanok tulajdonjogának ingyenes megszerzésére vonatkozó igény benyújtására.
38. Javaslat a Fővárosi Polgári Védelmi Igazgatóság 2008. évi támogatására.
39. Batthyány Lajos emlékmű elhelyezése az I. kerületben.
40. Javaslat oktatási ágazati pályázatokra.
41. Javaslat a Fővárosi Szolgáltatástervezési Koncepció 2007. évi felülvizsgálatára.
42. A BTH Budapesti Turisztikai Szolgáltató Kht. 2008. január 1. – március 31. közötti időtartamra szóló közszolgáltatási szerződésének jóváhagyása.
43. Javaslat Budapest Főváros Önkormányzata 2008. évi költségvetési koncepciójára.
44. Hozzájárulás a XXIII. kerület 183718, 183719 hrsz-ú ingatlanokat terhelő építési tilalom törléséhez.
45. Bp. XIX. kerület, 165070 hrsz-ú ingatlan szabályozása a két keretövezet határa mentén történő megosztással.
46. Budapest V. ker., Veres Pálné u. 36-38. sz. alatti ingatlanrész elővásárlási jog gyakorlása.
47. Javaslat egyes fővárosi önkormányzati rendeletek felülvizsgálatára a Közép-magyarországi Regionális Közigazgatási Hivatal vezetője által tett törvényességi észrevételek alapján.
48. Egyes, a helyi természetvédelmet érintő rendelkezések felülvizsgálata.
49. Javaslat a Bajcsy-Zsilinszky Kórház címzett támogatásból történő beruházás engedélyokiratának 4. sz. módosítására.
50. Javaslat átutalás kezdeményezésére a „9204 Oktatási és Ifjúsági célú bizottsági keret céltartalék címen gyermek- és ifjúságvédelmi feladatokra”, ezen belül egyedi támogatásokra elkülönített összegből.
51/a. Fülöp Istvánné fellebbezése a Főv. Kgy. Egészségügyi és Szociálpolitikai Bizottsága 461/2007. (VIII. 23.) sz. határozata ellen.
51/b. Vajda Klára fellebbezése a Főv. Kgy. Egészségügyi és Szociálpolitikai Bizottsága 556/2007. (X. 18.) sz. határozata ellen.
52/a. Jelentés a lejárt határidejű közgyűlési határozatok végrehajtásáról.
(37 igen, 30 ellenszavazat, 0 tartózkodás)
UGHY ATTILA (Fidesz): 
Köszönöm szépen. Röstellem, hogy mindig nekem kell ezt a dolgot bejelentenem, de a végleges napirendi pontok kiosztásáig a frakció szünetet kér.
ELNÖK:
Maximum fél óra szünetet kért a frakció, tehát szünet lesz. Remélem, hogy előbb elkészül az anyag, és akkor csengetni fogunk.
(Szünet: 9.52-től 10.44-ig)
ELNÖK:
Folytatjuk a munkát, elkezdjük a napirendi pontok tárgyalását.

Az 1/a. a napirendi pont címe: javaslat a Pro Scholis Urbis Közalapítvány tisztségviselőinek megválasztására. Az előterjesztő Horváth Csaba. (Közbeszólások, folyamatos zaj. – Devánszkiné dr. Molnár Katalin: Nincsenek még itt a képviselőink! Tart a bizottsági ülés!)
Az 1. napirendi pontunk esetében, mivel személyi kérdésekről van szó, és nem járultak hozzá írásban a nyilvános ülésen való tárgyaláshoz, ezért zárt ülést kell elrendelnem. Kérem, hogy a teremben csak az tartózkodjon, akit erre az SZMSZ feljogosít. (A zárt ülésen részt venni nem jogosultak távoznak az ülésteremből.)
(A Fővárosi Közgyűlés zárt ülésen folytatja munkáját.

Az ülésen elhangzottakat külön jegyzőkönyv rögzíti.)
ELNÖK:
Átadom az ülés vezetését Ikvai-Szabó Imrének.
(A Közgyűlés vezetését Ikvai-Szabó Imre főpolgármester-helyettes veszi át.)
ELNÖK:
Steiner frakcióvezető úr ügyrendben.
DR. STEINER PÁL (MSZP):
Tisztelt Közgyűlés! Tisztelt Főpolgármester Úr! A szocialista frakció 30 perc szünetet kér. Köszönöm szépen.
ELNÖK:
30 perc szünet – 11 óra 22-kor folytatjuk.
DR. DEMSZKY GÁBOR főpolgármester: 
11 óra 22-kor folytatjuk – 30 perc frakciószünet.
ELNÖK:
Tarlós úr ügyrendben!
TARLÓS ISTVÁN (Fidesz): 
Tisztelt Főpolgármester-helyettes Úr! Főpolgármester Úr! Ötvenvalahány napirendi pont van, nyolc órára volt az ülés meghirdetve, ma főpolgármester úr kénytelen közmeghallgatást tartani. Az a kérdésem, hogy mégis mire készüljünk, mert három napirendi ponton vagyunk túl, 11 óra van. Vagy tényleg pörgessük fel nagyon gyorsan és fejezzük be este hétig. Éjszaka 11-kor senki nem fog visszajönni, vagy ha visszajön, akkor használhatatlan lesz.
Tehát vagy pörgessük fel, vagy pedig gyűljünk össze januárban, mert ennek így semmi értelme. Ha arányosan nézzük az eddig ráfordított időt és a bevégzett napirendeket - és itt mondjuk a frakció önkritikát is gyakorol, bár bizottsági okból kellett az előző szünetet kérni -, egyszerűen nevetségbe fog fulladni az ülés. Mi partnerek leszünk, nagyon kevés hozzászóló lesz az ellenzéki frakcióból, de vagy határozzunk el egy normális felgyorsítást, vagy hagyjuk a fenébe az egészet, mert értelmetlenné válik; mindenki elfárad és semmit nem fogunk végezni. Elnézést kérek, de ez a helyzet.
DR. DEMSZKY GÁBOR főpolgármester: 
Tisztelt Frakcióvezető Úr! Méltányolva az ön aggodalmát szeretném jelezni, hogy az ebédet azért itt bent rendezzük és rövidítjük le az ebédidőt, hogy az ön jogos elvárásainak megfeleljünk.
Ezenkívül szeretném jelezni azt, hogy a hét órakor kezdődő és az eddigi gyakorlat alapján körülbelül két óra hosszát tartó közmeghallgatás után, ha marad napirend, akkor folytatni kívánjuk az ülést. A Közgyűlés történetében számtalan alkalommal előfordult, hogy este 10-11 órai időpontban, vagy még később fejeztük be az ülést. Nem erre készülünk, mi is szeretnénk hét óráig befejezni, de úgy, hogy elvégezzük a munkát.
TARLÓS ISTVÁN (Fidesz): 
Igen, de ne úgy, hogy 11-ig semmit nem csináltunk.
DR. DEMSZKY GÁBOR főpolgármester: 
Kénytelenek vagyunk szünetet elrendelni most. Köszönöm szépen.
ELNÖK:
Az SZMSZ alapján a frakciószünet 30 perc.

 (Szünet: 10.55-től 11.39-ig

ELNÖK:

Ikvai-Szabó Imre)
ELNÖK:
Tisztelt Képviselőtársaim! Folytatjuk a munkát. Bejelentem, hogy írásban megkaptuk a hozzájárulást ahhoz, hogy a soron következő napirendet nyílt ülésen tárgyaljuk.
A következő napirend a Kulturális Bizottság által az Új Színház Kht., a Madách Színház Kht. és a Mikroszkóp Színpad Kht. ügyvezető álláshelye tárgyában hozott határozat végrehajtásának felfüggesztése, amelyhez 053. számon Bőhm András, 064. számon pedig Rétvári képviselő úr nyújtott be módosító indítványt.
A napirend 1/e. pontja: A Kulturális Bizottság által az Új Színház Kht., a Madách Színház Kht. és a Mikroszkóp Színpad Kht. ügyvezető álláshelye tárgyában hozott határozat végrehajtásának felfüggesztése.
ELŐADÓ:
dr. Demszky Gábor
HOZZÁSZÓLÓK:
dr. Steiner Pál, Horváth Csaba, Gy. Németh Erzsébet, dr. Bagdy Gábor, Csomós Miklós, dr. Rétvári Bence, dr. Bőhm András, Hock Zoltán, Hunvald György, John Emese, Tarlós István
ELNÖK:
Az előterjesztőé a szó.
ELŐADÓ:
A bizottsági határozatok felfüggesztése főpolgármesteri hatáskör, ezekben az esetekben a Fővárosi Közgyűlés dönt. Ebben az esetben a Kulturális Bizottság határozatának a felfüggesztését a területért illetékes főpolgármester-helyettes indítványozta, ezért azt javasolom, hogy először a főpolgármester-helyettest hallgassuk meg, és én majd azt kívánom kiegészíteni.
ELNÖK:
Így fogunk tenni. Előtte Steiner Pál frakcióvezető úr kíván szólni ügyrendben.
DR. STEINER PÁL (MSZP):
Tisztelt Közgyűlés! A normális gondolkodási menet az, hogy természetesen bocsánatot kérjek azért, hogy a Közgyűlés munkáját feltartottuk. Ezért még egyszer tisztelettel elnézést kérek. Azonban szerényen megjegyezném, hogy minden frakció életében vannak olyan pillanatok, amikor az szükséges, hogy egyeztetést folytassanak, ezért biztosítja az SZMSZ az erre való lehetőséget. Ezzel éltünk. A mi véleményünk szerint volt olyan fontos az a kérdés, amit megbeszéltünk, mint amikor a Fidesz-frakció azért kért szünetet, hogy értelmezze a napirendet. Köszönöm szépen.
ELNÖK:
Horváth Csaba főpolgármester-helyettes úré a szó.
HORVÁTH CSABA főpolgármester-helyettes: 
Tisztelt Főpolgármester Úr! Tisztelt Közgyűlés! Engedjék meg, hogy néhány gondolattal kiegészítsem a jelen előterjesztés szakmai hátterét. A néhány héttel ezelőtt elfogadott kulturális koncepció világosan jelzi, a főváros szándéka a jövőben az, hogy a színházak esetében pályázati úton kerüljenek elsősorban kiválasztásra, megerősítésre a vezetők.
Engedjék meg, hogy ehhez néhány gondolatot hozzátegyek. Az ad rangot egy vezetőnek, ha megküzdve, másokat legyőzve kimondják egy nyílt versenyben, hogy ő a legjobb. Szerintem az, hogy minden esetben pályáztatunk – lehetőség szerint minden esetben pályáztatunk – és nem egyszerűen csak meghosszabbítjuk a kinevezéseket, a legjobb annak a vezetőnek, akit megerősítenek a posztján. Amúgy is nagy tekintélye az egekbe szökik a szakma és a munkatársai körében. Van alkalma a tervezésre, a dolgok átgondolására, a körülményekben bekövetkezett változások számbavételére, s egyfelől kényszerítve is van, hogy időnként felülvizsgálja addigi elképzeléseit. Ez pedig a hatékonyságát, az általa vezetett intézmény színvonalát növeli. Csökkenti annak kockázatát, hogy a vezetés napi rutinná váljon, továbbra is kihívásként kelljen megélnie. Az nem érv számomra, hogy voltak esetek, amikor nem volt pályáztatás, hiszen ez nem jelenti azt, hogy nem a legjobb megoldást kell alkalmazni, amikor erre lehetőség van.
Ezen érvek és elvek érvényre jutása érdekében kérem a tisztelt Közgyűlés támogatását, hogy ezen a nagyon szenzitív, de a főváros életében meghatározó intézményrendszer esetében a jövőben pályázati úton kerüljenek megerősítésre, illetve kiválasztásra azok a vezetők, akiknek szakmai munkája alapján rendkívül magasra értékelik Budapest kulturális misszióját és szolgáltatásainak színvonalát. Köszönöm és kérem a támogatásukat.
ELNÖK:
Köszönöm. Főpolgármester úré a szó.
ELŐADÓ:
Tisztelt Fővárosi Közgyűlés! Önök ebben a ciklusban számos alkalommal joggal kérték rajtunk számon, hogy miért nincs a fővárosnak színházi koncepciója, programja, stratégiája. Az elmúlt alkalommal, november végén a Fővárosi Közgyűlés elé került egy korábban a bizottság által megerősített és támogatott színházi koncepció. Ennek a színházi koncepciónak most csak néhány gondolatát kívánom idézni az önök számára a szavazás előtt.
Az a színházi koncepció, amit beterjesztettünk, ide vonatkozólag a következőket mondja. Célszerű, ha a színházak vezetőinek a kiválasztása a jövőben minden esetben nyílt pályázat útján történik. Egyes speciális profilú, vagy működési feltételek mellett működő színházak esetében lehetséges a meghívásos pályázat, a pályázat újra.
A megbízás időtartama 3-5 évre szólhat, és a szakértői testület véleménye alapján egy alkalommal lehetne ezt meghosszabbítani. Ezt a programot, ezt az indítványt, ezt a javaslatot, amely a benyújtott színházi koncepció része volt, ajánlom a figyelmükbe a szavazás előtt.
ELNÖK:
Kérdezem a bejelentkezőket, hogy ki kíván kérdezni. Gy. Németh Erzsébet!
GY. NÉMETH ERZSÉBET (MSZP):
Köszönöm a szót, főpolgármester-helyettes úr. Szeretném megkérdezni az előterjesztőt, hogy a pályázati kiírások hol tartalmazzák a színházaktól, illetve a leendő pályázóktól elvárt előadásszámot, bemutatószámot - hiszen ezt is tartalmaznia kell a pályázati kiírásnak, az ön által említett koncepciónak -, illetve szeretném megkérdezni, hogy a pályázati kiírásban - szintén a koncepció alapján - hol szerepel a színházi törvény alapján folyósítandó állami és a Fővárosi Önkormányzat által biztosított támogatás garantált összege.
ELNÖK:
Bagdy úr!
DR. BAGDY GÁBOR (KDNP): 
Köszönöm szépen a szót. Szeretném megkérdezni az előterjesztőtől, főpolgármester úrtól, hogy egyetért-e főpolgármester-helyettes úr egyébként nagyívű, átfogó és koncepcionális véleményével a fővárosi kinevezéseket illetően. Köszönöm szépen.
ELNÖK:
A kérdéseket lezárom. Az előterjesztő válaszol.
ELŐADÓ:
Bagdy úrnak a válaszom egyértelműen igen. Azt kérem Horváth Csabától, aki egyébként a pályázati kiírást gondozta és előterjesztette, hogy a másik kérdésre, amit Gy. Németh Erzsébet tett fel, válaszoljon.
ELNÖK:
Főpolgármester-helyettes úr!
HORVÁTH CSABA főpolgármester-helyettes: 
Tisztelt Főpolgármester Úr! Tisztelt Közgyűlés! Szeretném jelezni, hogy amit képviselő asszony fölvetett, ez nem része a pályázatnak, hiszen nem kötelező melléklete. Az előadásszámok és nézőszámok publikusak, minden pályázó ezekhez az adatokhoz hozzájuthat, mint ahogy más, speciálisabb adatokhoz is hozzájuthat a pályázat keretein belül. Ezeknek a tényeknek, adatoknak értelmében és függvényében tehetik meg a szakmai javaslatukat, mert nem szükséges a pályázat kiírásának szövegében részletesen minden színházi adatot feltüntetni.
ELNÖK:
Köszönöm szépen. Megnyitom a vitát. Csomós Miklós úr!
CSOMÓS MIKLÓS (Fidesz): 
Köszönöm a szót, főpolgármester-helyettes úr. Horváth főpolgármester-helyettes úr a pályáztatás mellett érvelt szép szavakkal - most már. Azt kell mondanom, én azokkal értek egyet, akik fölvetették azt a kérdést, hogy miért csak most, miért nem egy évvel korábban. Azért, mert a közüzemi cégek vezetői már pályáztatás nélkül ki lettek nevezve, és most hirtelen rádöbbentek a színházaknál, hogy most már pályáztatni kellene? Azt hiszem, e mögött inkább valami mást kell találnunk. Szerintem a város vezetése semmit nem ismert fel, egész egyszerűen úgy kezeli ezeket a kérdéseket, ahogy éppen úri kedve hozza: gondol egyet, most legyen pályázat, mert most éppen ilyen kedvünk van, aztán most ne legyen pályázat, mert éppen ilyen kedvünk van. És még önmaguknak is ellentmondanak, amikor nyáron két színháznál - a József Attila Színháznál és a Vidám Színpadnál - a Kulturális Bizottságban úgy döntöttek, hogy pályáztatás nélkül legyenek a meghosszabbítások. Ha jól tudom, a Magyar Narancsban jelent meg valamikor az elmúlt hetekben, hogy a Magyar Narancs azt vélelmezi, hogy e mögött valamilyen politikai alku volt.
Akkor én most szeretném föltenni azt a költői kérdést, hogy akkor ezek szerint nyáron politikai alku alapján dőltek el pályáztatás nélkül, a városvezetés szűk keretein belül a kinevezések? Vagy valami egészen más történt. Vagy pedig akkor most az a helyzet, hogy jelen pillanatban azért kell pályáztatni, mert már nincs politikai alku a háttérben? Vagy esetleg másfajta politikai alku van, amit egyébként másképpen akarnak átvinni? Egyáltalán miről van itt szó?

Annyira érthetetlen, amit a városvezetés csinál ebben az ügyben, hogy már tényleg az ember néha nem tudja, hogy sírjon, vagy nevessen azon, amit csinálnak. Egyébként a 4-es metróhoz meg a többihez képest ez egy századlagos kérdés, de nekünk azért fontos, azt kell mondjam, hogy hogyan kerülnek kinevezésre a vezetőink.

Főpolgármester úr azt mondta, joggal kértük számon eddig a színházi koncepciót, és azt mondta, hogy most már van. Megmondom őszintén, hogy ez az állapot nem változott: én továbbra is joggal kérem számon a színházi koncepciót - egy használható színházi koncepciót. Amit önök elfogadtak, az ugyanis nevezhető valamilyen tervezetnek, de koncepciónak, ami alapján valamit lehetne tenni, még semmiképpen sem. Nem üti meg azt a szintet, amiért érdemes ezzel foglalkozni, és erre hivatkozni.
Egyébként a főpolgármester-helyettes úr a pályáztatás mellett tört lándzsát, és a koncepcióra hivatkozik, főpolgármester úrral együtt. Valóban, a koncepciónak nevezett valamiben, amit elfogadott a Közgyűlés, szerepelnek ilyen mondatok, hogy így kellene csinálni a jövőben.

Csakhogy én szeretném megkérdezni, hogy az, hogy mi van egy koncepcióban, és hogy ahhoz milyen határozatok tartoznak, az szerintem nem mindegy. Ugyanis éppen a főpolgármester-helyettes úr volt az, aki a bizottsági tárgyaláskor a pályáztatásra vonatkozó határozati javaslatot kivette, kivetette a határozati javaslatok közül, s egyébként november végén nem is voltak már benne. Tehát arra hivatkozni, amire nincs határozat, szerintem jogilag igen-igen csak kérdéses.
Úgyhogy ezt az érvelést így elfogadni, ami alapján a főpolgármester úr felfüggesztette a kulturális bizottsági határozatokat, nem tudom. Röviden és egyszerűen azt tudom mondani erről a szövegről, hogy az egy jogi érveket és racionális érveket nélkülöző hablaty, ami alapján valamilyen politikai, vagy esetleg nem tudom én, milyen szándékot próbálnak átvinni itt a Közgyűlésen. Ezt maximálisan el kell utasítanunk. Köszönöm.
ELNÖK:
Rétvári képviselő úr!
DR. RÉTVÁRI BENCE (KDNP): 
Köszönöm a szót. Tisztelt Főpolgármester Úr! Tisztelt Közgyűlés! Módosító javaslatot nyújtottam be, 64. sorszámon kapták meg. Ami itt a pulpitusról az imént elhangzott, az megerősített abban, hogy helyesen tettem, hogy beadtam, hiszen a főpolgármester úr mondta, hogy joggal kérte rajta számon a Közgyűlés a pályáztatási eljárás mind szélesebb körű alkalmazását, a többi városvezetői hozzászólásból is ez érződött.
A javaslatom lényege, hogyha most valóban egy új időszámítás kezdődik, és ilyen fontossá és nélkülözhetetlenné válik a pályáztatás, mi azt természetesen el tudjuk fogadni, sosem volt az ellenzék a pályáztatási eljárás nélkül, ugyanakkor legyen következetes a városvezetés, és ha már oly sok mindenkit kinevezett pályáztatás nélkül, akkor nyissuk meg a lehetőséget, hogy ne csak ebben a három színházban, de minden más közműcégben is a lehető legjobb emberek kerüljenek kiválasztásra - bizonyára olyanok ülnek azokon a posztokon, akik a legjobbak, akkor nekik nincs okuk az aggodalomra. De egy bőséges határidőt is szabtam, hiszen nyár elejéig kellene ezt az eljárást lefolytatni.
Azt indítványozom tehát, hogy vonjuk el a Gazdasági Bizottság jogkörét, és azoknál a gazdasági társaságoknál, amelyek egyszemélyesek, ugyanazt az eljárást folytassuk le, amit a főpolgármester úr most a színházakkal kapcsolatban indítványoz. Ha ez esetleg nem valósul meg, akkor megfogadom Endrédy képviselőtársam javaslatát, és lehet, hogy a következő közgyűlésen majd azt fogom indítványozni, hogy a BKV-t, a Vagyonkezelőt minősítsük át kulturális intézménnyé, és akkor majd okunk lesz arra, hogy ott is pályáztassunk - lehet, hogy amíg ez nem történik meg, addig nem.
Kérem a tisztelt Közgyűlést, hogy támogassa a módosító javaslatomat. Köszönöm szépen.
ELNÖK:
Bőhm elnök úr!
DR. BŐHM ANDRÁS, a Kulturális Bizottság elnöke: 
Tisztelt Fővárosi Közgyűlés! Megígérem, hogy igyekszem nagyon visszafogottan fogalmazni ebben a kérdésben, mert én azt hiszem, hogy ezt az ügyet nem szabadna ma tárgyalnia a Fővárosi Közgyűlésnek, hibát követünk el azzal, hogy ez itt napirendként szerepel. És azt hiszem, hogy mindannyiunk nevében elnézést is kell kérnem a budapestiektől is és a színházi élet képviselőitől is, hogy akkor, amikor ez a város olyan ügyeket akar ma tárgyalni, mint a metró, a BKV, az útfejlesztés - és sorolhatnám -, akkor mi egy ilyen szánalmas ügyből csinálunk vitát. De megígérem, és én nem fogok élesen sem fogalmazni, meg megtámadni sem fogok senkit sem a megérdemeltnél jobban, mert erre nincs most szükség.
Sok minden elhangzott, a lényegről hadd beszéljek! A főpolgármester-helyettes úr azt mondja, hogy van egy koncepció. Én azt mondom, hogy nincs ilyen koncepció. Van egy irat, amely azt a nevet viseli, hogy koncepció, és ennek az anyagnak az elmúlt év nyarán el kellett volna készülnie. Számtalanszor jeleztük írásban, hogyha nem készül el, akkor ez a probléma fog előállni. Amit a Közgyűlés koncepcióként elfogadott, annak a lényeges részei azt tartalmazzák, hogy majd a jövő év közepén lesz a Közgyűlés abban a helyzetben, hogy döntsön a színházi finanszírozásról, a színházi struktúráról és minden lényeges kérdésről.
Ugyancsak csúsztatás - és nem akarok belemenni ebbe a felfüggesztéses történetbe - a koncepcióra történő hivatkozás azzal kapcsolatban, hogy itt bármilyen pályáztatás kötelező lenne. Csak egy mondat erejéig említem meg, hogy ez a mai Népszabadságban is megjelent a tollamból - nem szeretek magamra hivatkozni -, és másutt is, hogy én azt hiszem, morális és politikai szempontból egy város működése egységes. Tehát hogyha a város legnagyobb cégeinél fölöslegesnek tartjuk pályáztatni, akkor ne csináljunk már a színházak esetében ebből ügyet, hogy itt a pályázat kiírása nem történt meg! De miért nem történt meg, főpolgármester-helyettes úr? Mert nem készült el az a munka, amelynek el kellett volna készülnie, mert nem tudunk pályázatot kiírni, mert nem tudjuk megfogalmazni azokat a legfontosabb kérdéseket, hogy mit várunk egy pályázótól.
Egy nagyon tehetségesnek látszó „pályázóval” beszélgettem, akinek radikális változtatási szándékai vannak mondjuk az Új Színházzal kapcsolatban. Nekem ezek tetszenek. De jelent ez bármit? Ha ő pályázik ezzel az anyaggal, akkor a koncepció hiányában mondhat a bizottság, vagy a Közgyűlés egyetlen megveszekedett szót is arról, hogy ezt támogatja-e, vagy sem? Tehát egész egyszerűen nem teremtette meg azt a helyzetet a főpolgármester-helyettes úr, hogy itt pályázat kiírására kerüljön sor. Nagyon sajnálom, hogy ebből a döntésből egy felfüggesztésre is sor került, aminek a jogszerűségét én vitatom - ezt majd el fogják dönteni, erre most nem akarok kitérni.
Még egy, a csúsztatás szintjét sem elérő érveléssel azért foglalkozni kell: hogy a koncepcióban, a leíró részben állítólag van az az idézett mondat, amit a főpolgármester-helyettes úr volt szíves felolvasni. Valóban, jelentősége annak van, amit Csomós Miklós mondott, hogy korábban a határozatok között volt kötelezettségvállalás a pályázatra, amit ön, főpolgármester-helyettes úr, az anyagból kivett, nem terjesztette a Közgyűlés elé. Tehát az, hogy a leíró részben egy koncepcióban, egy vázlatban szerepel valamiféle utalás, az nemcsak hogy semmilyen relevanciával nem bír, de én elképzelek mindenkit, mondjuk Ikvai főpolgármester-helyettes úr arcát meg fogom majd nézni, amikor a költségvetési vitában én fel fogom sorolni, hogy ez a színházi koncepció milyen kiadásokra vállal kötelezettséget: épületfenntartásra, színházépítésre, kiürítésre, és azt fogom mondani, hogy ezt a Közgyűlés eldöntötte a koncepcióval. Én nagyon kíváncsi vagyok kifejezetten Ikvai úrnak az érvelésére ezzel kapcsolatban.
Tehát - hogy mondjam? - szép dolog politizálgatni ügyekben, szép dolog igénybe venni egymás idegeit és tekintélyét, főleg a közvélemény előtt, de azt hiszem, hogy ennél sokkal-sokkal magasabb a mi politikai felelősségünknek a szintje, hogy egész egyszerűen ebből a színháztörténetből egy ilyen színházat csináljunk. Nagyon kérem, hogy a tisztelt Közgyűlés a módosító javaslataimat támogassa.
ELNÖK:
Gy. Németh Erzsébet képviselő asszony!
GY. NÉMETH ERZSÉBET (MSZP):
Köszönöm a szót, főpolgármester-helyettes úr. A hozzászólásom elején szeretném a főpolgármester-helyettes úrnak azt elmondani, hogy addig, amíg a Fővárosi Önkormányzat az előző ciklusban színházi kht.-kat, vagy színházi intézményeket pályáztatott, minden pályázati kiírás tartalmazta az elvárt előadásszámot és bemutatószámot, méghozzá olyan bontásban, hogy egy kisszínpadon, vagy egy stúdiószínpadon hány előadást és hány bemutatót vár el. Javasolnám, hogy ezeket a papírokat vegyük elő, nézzük meg, és akkor talán jobb pályázati kiírást is lehetne írni.
Azt gondolom - ez ma már itt elhangzott -, hogy ez a koncepció elkésett. Ha jól emlékszem, júniusi volt az első határidő, és mivel már az is késő lett volna, ezért volt olyan helyzetben a Fővárosi Önkormányzat Kulturális Bizottsága, hogy júniusban ki kellett nevezni azt a két igazgatót. Utána telt-múlt az idő, majd megszületett ez az új koncepció, amivel csak a következő bajok vannak, de ezt, úgy, ahogy az elnök úr, a Kulturális Bizottság elnöke elmondta, többször jeleztük levélben a főpolgármester úrnak: nem tartalmazza a konkrét finanszírozási elképzeléseket, nem tartalmaz arra vonatkozólag konkrét struktúrát, hogy a fővárosi kőszínházakban milyen szakmai elvárások alapján milyen színházak működtetését szeretné a Fővárosi Önkormányzat. Azt gondolom, hogy ezek nélkül pályázatot kiírni nem lehetséges.

Akkor, amikor a fővárosi Kulturális Bizottság elé a főpolgármester-helyettes úr behozta azt a javaslatot, hogy két, már bizonyított és pályázott színházigazgató megbízását júniusban hosszabbítsuk meg, azzal, azt gondolom, elismerte, hogy ez egy létező, lehetséges, járható modell, és hacsak a városvezetésnek nincsen kifogása jelen pillanatban az előttünk lévő három színház igazgatójának bármelyike ellen - én ilyet nem hallottam hivatalos forrásból, nincs ilyenről tudomásom -, akkor, azt gondolom, ugyanezt a metódust kellene mind a három színházigazgató esetében alkalmazni. Ha viszont van kifogás, és azzal eddig a Kulturális Bizottság nem találkozott, akkor azt gondolom, hogy ez nem is a Kulturális Bizottság felelőssége.

Ezekben a színházakban, tehát mind a három színházban, a Madáchban, a Mikroszkópban és az Új Színházban mind a három igazgató pályázat útján nyerte el ezt a posztot, volt, akinek módja volt többször is pályázaton bizonyítania azt, hogy jól csinálja azt a színházat, ezekkel a Kulturális Bizottság, illetve a Fővárosi Közgyűlés mindig is elégedett volt, tehát azt gondolom, semmi okunk nincs arra, hogy másképp járjunk el, mint azon nagy közüzemi cégeink esetében, ahol pontosan tudható volt, hogy vezetőváltásra kerül sor, és ezekben a közüzemi cégekben sem pályáztatott a Fővárosi Önkormányzat.
A Színházi Társaság állásfoglalásából szeretnék még néhány mondatot idézni. December 7-én, pénteken, tehát az után az ominózus kulturális bizottsági ülés után, amelyen kinevezte a három színházigazgatót, a következőt írja a Színházi Társaság elnöksége:

„Az elnökség hangsúlyozta, hogy általában a pályázatokat támogatja, de ilyen rövid távú kiírást szakmaiatlannak tart, ezért a társaság és a három igazgató megbízásának meghosszabbítását javasolja, és hogy később majd esetleg elég idő álljon rendelkezésre a pályázatok előkészítéséhez.”

Még egy dologra szeretnék itt reagálni. Úgy gondolom, hogy a Fővárosi Önkormányzat Közgyűlése akkor jár el ma helyesen, ha meghosszabbítja ennek a három igazgatónak a mandátumát három, illetve négy évre, és végre azok a társulatok, amelyek ezekben a színházakban működnek, megnyugodva, újult erővel tudják kezdeni a következő évet. Köszönöm.
ELNÖK:
Hock frakcióvezető úr!
HOCK ZOLTÁN (MDF):
Köszönöm a szót, főpolgármester-helyettes úr. Igen tisztelt Fővárosi Közgyűlés! A Közgyűlés életében emlékeim szerint példa nélküli ez a napirend, és példa nélküli ez az előterjesztés, tekintettel arra, hogy az elmúlt időszakban nem volt még arra precedens, hogy a főpolgármester felfüggesztette volna valamelyik bizottság döntését, személyi kérdésben és személyi döntésben nem fordult még elő ilyen.

A törvény felhatalmazza a főpolgármestert, illetve más településeken a polgármestert, hogy az önkormányzat érdeksérelmére való tekintettel, vagy jogszabálysértő döntés esetén felfüggeszti a bizottság döntését, és azt a Közgyűlés elé tárja.

Az előbb elhangzottak alapján ez világossá vált, hogy jogszabálysértés nem történt, hiszen a Kulturális Bizottságnak joga, lehetősége, sőt kötelessége, hogy ezekben a személyi kérdésekben eljárva, döntést hozzon a Fővárosi Közgyűlés nevében, hiszen az SZMSZ ezt számára lehetővé teszi. És különös érdeksérelem sem történt, hiszen ezt az előterjesztés tartalmazta volna nyilvánvalóan, hiszen az eljárás teljesen megegyezik a Fővárosi Közgyűlés egyéb bizottságainak a döntési mechanizmusával.

Tehát ezek a körülmények nem állnak fenn, és azt gondolom, hogy ezzel a főpolgármester úr nagy felelősséget vállalt magára, hogy ezt a döntést meghozta és a bizottsági döntést felfüggesztette, tekintettel arra, hogy ez egy olyan precedenst indíthat el, hogy ettől kezdődően adott esetben sokan fogják kezdeményezni sok döntés felfüggesztését, és a Közgyűlés sok ilyen kérdést fog tárgyalni, teljesen érdemtelenül és méltatlanul.

Azt gondolom, hogy nem szabad fetisizálni ezt a pályáztatunk, nem pályáztatunk kérdést. Egy tulajdonosnak, amennyiben elégedett az alkalmazottjának a munkájával, joga és lehetősége, hogy pályáztatás nélkül hosszabbítsa meg a megbízást. Utalnék a médiatörvényre, amely a közmédiumok esetében a megválasztott elnök tekintetében lehetőséget biztosít a kuratóriumnak, hogy meghosszabbítsa pályázat nélkül az elnök megbízását, pedig azok is nagyon fontos, lényeges közintézmények, és a jogalkotó mégis így rendelkezett.

Ennek megfelelően azt gondolom, hogy a Közgyűlés is helyesen döntött, amikor lehetőséget biztosított a bizottságainak, hogy ezeket a kérdéseket eldöntse, és saját hatáskörében eljárva hozza meg a döntéseit. Az esetünkben nyilvánvalóan a Kulturális Bizottság nyomon követte az elmúlt három-négy évben ezen intézmények vezetőinek munkálkodását. Nyilvánvalóan szakmailag elégedett volt mind a három színházigazgató munkájával, ezért hozta ezt a döntést. Nem emlékszem arra, hogy bárki előállt volna azzal, hogy adott esetben a színházlátogatók nagy számban és nagy tömegben követelték volna ezen színházi vezetők eltávolítását, mondván, hogy olyan csapnivalóak az előadások, amelyeket nem lehet nézni, és kong az ürességtől a színházakban a zsöllyeszékek többsége. Ezzel szemben ez ténykérdés, hogy ezek a színházak jó színvonalúan, általában telt házzal működnek, és a nézők megelégedésére.

A gazdálkodásukban sem volt olyan kirívó esemény, ami miatt adott esetben a tulajdonosnak ilyen határozottan kellett volna fellépnie, ezért összességében azt gondolom, hogy a Kulturális Bizottság helyesen döntött, amikor saját hatáskörében pályázat kiírásának a mellőzésével, ami jogszerűen lehetőségére állt, eltekintett ettől és kinevezte az igazgatókat.

Nagyon sajnálom, hogy a főpolgármester felfüggesztette a döntést, egy olyan új precedens helyzetet teremtett, amelynek a következményeit még nem lehet belátni, és nem tudjuk, hogy mi lesz ennek a következménye. Azt gondolom, hogy a Közgyűlés akkor jár el helyesen, ha visszatér az alapokhoz, és a Kulturális Bizottságnak a döntését jóváhagyja, és ennek megfelelően a színházi szakmában és a színházi világban ezt a felhabosított vizet csillapítja, és a jövőben ezeket a kérdéseket a maga részéről visszautasítva nem tárgyalja, illetve lehetőség szerint a jogszerűséget, az ésszerűséget és a szakszerűséget figyelembe véve folytatja a munkáját.

A magunk részéről az előterjesztést nem fogjuk támogatni, támogatni fogjuk viszont a Kulturális Bizottság döntését. Köszönöm.
ELNÖK:
Hunvald polgármester úr!
HUNVALD GYÖRGY (MSZP):
Tisztelt Főpolgármester Úr! Tisztelt Közgyűlés! A múlt század egyik befolyásos politikusa, aki a demokráciában pallérozódott, azt mondta, hogy soha nem hoz olyan döntést, amelyet más is meghozhat. Azt gondolom, hogy a főváros a maga bölcsességében ezeket a döntéseket a bizottságaira tette át. Egészen addig, amíg ez másképp van, addig ezek a döntések ott vannak és jó, hogy ott vannak, amin persze lehet vitatkozni, hogy jó, vagy nem jó, de amíg ez így van, addig ezeket a döntéseket fogadjuk el.

Nem emlékszem olyan felfüggesztésre, amelyek más bizottságok hasonló kinevezéseiről szólnak, azoknak a felfüggesztéséről, pedig Bernard Shaw óta tudjuk, hogy protekcióval lehet valaki vezérigazgató, de komornyik nem. Ezért egészen addig azt gondolom, amíg a pályáztatási kényszer nem lesz kötelező érvényű, addig ezeket a döntéseket a bizottságok bölcsességére kell bízni.
ELNÖK:
A vitát lezárom. Az előterjesztő zárszót mond.
HORVÁTH CSABA főpolgármester-helyettes: 
Tisztelt Főpolgármester Úr!.. (Zaj, közbeszólások: Még John Emese is szólni kíván.)
ELNÖK:
Elnézést kérek, én nem láttam a bejelentkezést, de természetesen többen megerősítették: John Emese frakcióvezető asszony!
JOHN EMESE (SZDSZ):
Köszönöm a szót, főpolgármester-helyettes úr. Nagyon sajnálom, hogy ez az ügy, amit szánalmasnak azért nem neveznék, idekerült a Közgyűlés elé, és azt gondolom, sokkal jobb lett volna, hogyha a bizottság keretein belül oldódik meg ez a kérdés.

Ez a kérdés ma már nem a három színház igazgatójáról szól. Én a munkájukat semmiképpen sem szeretném - nem is tudnám egyébként - jelenleg kritikával illetni, hanem ez egy olyan elvről szól, amiről a főpolgármester-helyettes úr beszélt, hogy a főváros a pályáztatás mellett állt ki.

Amikor főpolgármester-helyettes úr ezt elmondta, akkor azt hiszem, hogy a saját területéről beszélt, hiszen az Oktatási és Ifjúságpolitikai Bizottság tagjaként felháborítónak tartanám, hogyha egy másik bizottság megtehetné, hogy pályáztatás nélkül nevez ki intézményvezetőket. Méghozzá azért, mert a nálunk, a mi területünkön tevékenykedő iskolaigazgatók, gyermekvédelmi intézmények igazgatói, vagy módszertani intézmények igazgatói hosszú és nehéz munkát fektetnek bele a pályázatukba, és mi ezután döntünk róluk.

Azt szeretném, hogyha ez minden bizottságban hasonlóképpen lenne. Így van ez egyébként az Egészségügyi és Szociálpolitikai Bizottságban is, és sajnos, van olyan terület, ahol nem így van. Én ezt sajnálom, szomorúnak találom egyébként. Azt gondolom, ilyen értelemben más bizottságban is született rossz döntés.

Csomós úr említette, hogy a nyáron végül is ki lett már nevezve két színházigazgató, viszont mindenféleképpen visszautasítanék itt bármiféle gyanúsítgatást. Az SZDSZ-frakció egyébként a vitában a nyáron is a pályázat mellett érvelt és a pályázat mellett állt ki. Tehát azt gondolom, hogy ilyen értelemben most sem tehetünk mást, hanem a pályázat mellett kell érvelnünk.

Azt is gondolom egyébként, hogy a pályázat nemcsak nekünk jó, nemcsak nekünk precedens értékű egyébként ez az ügy, hogy idekerült a Közgyűlés elé, hanem maguknak az igazgatóknak is jó, mert megmérettetnek, azért, mert lezárnak egy szakaszt, felkészülnek egy új szakaszra, azért, mert nem érezhetik azt, hogy valamiféle alku, vagy rossz döntés keretén belül lettek ők kinevezve.

Még egy dolgot szeretnék megjegyezni: idekerült elénk Rétvári képviselőtársam módosító javaslata is. Meglepődöm azon, hogy amikor a személyi ügyek közé szavazzák, vagy szavazza egy frakció ezt a kérdést, ezt az előterjesztést, akkor hogyan szerepelhetnek egy módosító javaslatban olyan javaslatok, mint ez a 6. és a 7. számú módosító javaslat. Azt gondolom, hogy itt egyértelmű, hogy nem egy személyi ügyről van szó. Tehát itt ez inkább csak egy kérdés, vagy egy meglepődés, hogy miért szavazta akkor a frakció a személyi ügyek közé ezt az előterjesztést.

Azt szeretném kérni a Fővárosi Közgyűléstől és a saját frakcióm tagjaitól is, hogy a pályáztatásra szavazzanak, ezzel precedens értékűvé téve ezt az előterjesztést. Köszönöm. (Közbeszólások a Fidesz soraiból: Támogatják Rétvári indítványát? Jól értettem?)
ELNÖK:
Gy. Németh Erzsébet!
GY. NÉMETH ERZSÉBET (MSZP):
Köszönöm a szót, főpolgármester-helyettes úr. Nem terveztem, hogy szólok, de kénytelen vagyok John Emese frakcióvezető asszony szavaira reagálni. Azt gondolom, hogy vannak helyzetek, amikor – hogy is fogalmazzak, ne legyek bántó – jobb, ha az ember nem szól. Bocsánat a stílusért.

Azt gondolom, hogy az ön által elmondottak akkor állták volna meg a helyüket, ha legalább ilyen hangosan elmondta volna, és hiányolta volna a pályázatot idén áprilisban és májusban, amikor a közüzemi cégek élére, köztük egy kht. is, de zrt.-k és kft.-k élére úgy neveztünk ki vezetőket, illetve nevezett ki a Gazdasági Bizottság, hogy semmiféle pályázatról nem volt szó. Szeretnék különbséget tenni az intézmény és a kht. között. A kht. esetében nem kötelező, sőt, nem így van, hogy nem kötelező, nem kell pályázatot kiírni. De beszélt ön intézményről, egészségügyről, iskolákról, egyebekről.
Szeretném megkérdezni, hogy mi az ön álláspontja akkor például a János Kórházban az összevonás után arról, hogy nincs pályázat, vagy mi az ön álláspontja arról, hogy az összevont Szent István és Szent László Kórház esetében szintén nem történt pályáztatás. Azt gondolom, hogy ez a két nagy, mamut egészségügyi intézmény legalább olyan súlyos feladatokat fog ellátni, mint mondjuk egy Madách Színház, vagy pedig egy Mikroszkóp Színpad. Lehet, hogy ott is örültek volna az igazgatók, ha lezárhatnak egy korszakot, megméretődhetnek, és utána újra, újult erővel lehet ebben a dologban továbbmenni.

Azt szeretném kérni, és szeretnék visszautalni egy ma már elhangzott mondatra: a Fővárosi Közgyűlésben persze hozzáértő szakpolitikusok ülnek, de azért valamennyien politikusok vagyunk, és az a felelősségünk, hogy ezt a várost egységes szempontok alapján, egységes mércével próbáljuk meg működtetni, és ez bizony-bizony vonatkozik a humánágazatokra, de a reálágazatokra is. Köszönöm szépen.
ELNÖK:
Csomós Miklós!
CSOMÓS MIKLÓS (Fidesz): 
Köszönöm a szót, főpolgármester-helyettes úr. Én sem szerettem volna hozzászólni, de John Emese frakcióvezető asszony mégis erre késztetett. Azt mondta, hogy az SZDSZ nyáron is a pályáztatás mellett volt a két színházigazgató ügyében. Én szeretném, ha utánanézne a jegyzőkönyvekben, hogy heten szavaztak a pályáztatás ellen, akik az MSZP-s és SZDSZ-es koalíciós képviselők voltak, tehát a tényeket azért próbáljuk a maguk helyén, megfelelően kezelni. Ezek tények. Hárman voltak, akik nem szavaztak akkor így, az a Fidesz-KDNP frakciószövetség volt. Tehát ez tény.

Akkor sem hallottam a felháborodását frakcióvezető asszonynak, amikor a közüzemi cégek vezetőinek kinevezése volt, vagy legalábbis a felháborodását egy sötét szobában, baráti körben és nagyon halkan mondhatta el, mert hozzánk nem jutott el ennek a híre, hogy mikor volt ez a felháborodás. Bizony jó lett volna akkor is felháborodni! Meg nyáron is fel kellett volna háborodni, a két színház pályáztatás nélküli vezető kinevezésénél.

Azt szeretném még mondani, hogy én örülök annak, hogy a pályázat mellett van, viszont szeretném megkérdezni, hogy ebből azt is érthetjük, hogy támogatja Rétvári úr javaslatát, hogy a közüzemi cégeknél is legyen visszahívás és pályáztatás, ha így nyilatkozott az előbb, vagy ez most megint egy olyan, hogy van, amire ez vonatkozik, és van, amire nem vonatkozik. Köszönöm szépen.
ELNÖK:
John Emese frakcióvezető asszony!
JOHN EMESE (SZDSZ):
Egyrészt Gy. Németh Zsóka képviselőtársamnak válaszolnék. A kórházak esetében jogutód intézményekről van szó, tehát nem szükséges a pályáztatás véleményem szerint.

A színházak esetében pedig, ebben valóban igaza van képviselőtársamnak, a bizottságban az SZDSZ-es tagok a végső szavazásnál úgy szavaztak, tehát a pályázattal szemben szavaztak, a kinevezés mellett szavaztak, ez így van, de nem tudom, emlékszik-e erre képviselő úr, hogy egy hosszasabb vita, egyeztetés előzte meg ezt a döntést. (Derültség a Fidesz soraiban.)
Azt gondolom, hogy a másik esettel kapcsolatban, tehát az egyéb közműcégekre vonatkozó kinevezésekkel kapcsolatosan az előbb elmondtam a véleményemet. Én azt mondtam, hogy szeretném, ha ez az eset precedens értékű lenne. Nem azt szeretném, ha visszamenőleg most az összes döntésünket kezdenénk el elbírálni, újabb káoszt okozva egyébként a működésünkben, hanem azt mondtam, hogy precedens értékű. Ez azt jelenti, hogy mostantól indul valamiben egy szakasz. (Közbeszólás a Fidesz soraiból: Mostantól megvilágosodik…) Köszönöm szépen.
ELNÖK:
Tarlós frakcióvezető úr!
TARLÓS ISTVÁN (Fidesz): 
Tisztelt Közgyűlés! Szeretnék kérdezni John Emese frakcióvezető asszonytól, hogy jól értettem-e, mert a mai délelőtt már mindenki elfáradt, lehet, hogy én is.
Tehát ha jól értettem, frakcióvezető asszony azt mondta, hogy bár annak idején, a számos pályázat nélküli kinevezésnél a bizottságokban az SZDSZ-es képviselők a pályázat ellen szavaztak, de akkor hosszas vita előzte meg. Ugye jól értettem, hogy ezt mondta? (John Emese bólint.) Merthogy ellene szavaztak, az biztos. Tessék megnézni a jegyzőkönyveket! Tessék szíves lenni technológiai utasítást adni, hogy most precedenst alkotunk, és szabályokat tartunk be, máskor pedig liberális akaratok alapján kell, hogy szavazzon a bizottság és a Közgyűlés. Mert ezt is megértjük, csak akkor ezt kell mondani.
Szép, hogy olyanokat mond, hogy akkor hosszas vita előzte meg, de szíveskedjék megtekinteni azoknak a bizottsági üléseknek a jegyzőkönyveit, amikor az ellenzék tiltakozása ellenére minden pályázat nélkül nevezték ki a közüzemi cégek vezetőit, hogy akkor az ön frakciótársai a bizottságban hogyan szavaztak. Ne akarja, hogy ön elé tegyük a jegyzőkönyveket, mert tudjuk, hogyan szavaztak! Köszönöm szépen.
ELNÖK:
A vitát lezárom. Horváth Csaba főpolgármester-helyettes úr, zárszó.
HORVÁTH CSABA főpolgármester-helyettes: 
Tisztelt Közgyűlés! Engedjék meg, hogy akkor egy kicsit elmélázva a dolgok fölött, zárszóként néhány gondolatot megosszak önökkel, talán megerősítésül, de új gondolatot is fogok hozni.

Általában azért, és ezt költői kérdésnek szánom, annak ellenére, hogy zárszó után nincs lehetőség hozzászólásra, de költői kérdésként azért mégiscsak idehoznám a Közgyűlés asztalára, hogy egy politikusnak hol van a felelőssége, és az, ha a politikusok elszabotálnak bizonyos döntéseket, elhúzzák az időt politikusok, bizottsági tisztségviselők, akkor hol van a közös, kollektív felelősség. Ki tehet arról, ha nem tudunk időben döntéseket hozni? Ki tehet arról, ha utána nem tudunk érvényt szerezni azoknak az elveknek, amelyeket közösen alkotunk? Ki tehet erről?
Szeretném megjegyezni, hogy egy lényeges különbség van a kulturális terület színházi ágazata és az összes többi kinevezés között. (Közbeszólás a Fidesz soraiból: Milyen alapon?) Ez az egyetlen terület, ahol néhány hete a Fővárosi Közgyűlés elfogadott egy koncepciót, amelyet ez az alapvetés átitat, benne van. (Közbeszólás a Fidesz soraiból: Nincs benne!) Benne van! Ha képviselő úr legalább egyszer elolvasta volna a vita előtt a koncepciót, akkor pontosan tudná… (Csomós Miklós: 36 módosító indítványt írtam hozzá! – Zaj, közbeszólások.) Az a kérésem az ülés levezetőjéhez, hogy utasítsa rendre a teremben lévő képviselőket, ugyanis a vita rendjében mindenkit megillet a hozzászólás joga. (Dr. Papcsák Ferenc: Nyissuk meg a vitát! Senkit nem lehet sértegetni! Vagy zárszót mondasz, vagy véleményt!)
ELNÖK:
Csendet kérek! Kérem türelemmel meghallgatni a hozzászólást!
HORVÁTH CSABA főpolgármester-helyettes: 
Tehát a koncepció, amelyet néhány héttel ezelőtt elfogadott a Közgyűlés, tartalmazza ezt az elvet- Egyébként pontosan a politikusok – és most aláhúztam ezt a kifejezést –, idézőjeles szakpolitikusok kérésére lett az elvi lehetőség beemelve a hosszabbítással kapcsolatban, indokolt esetben, legfeljebb egyszer. Azt gondolom, hogy nem jó rögtön a koncepció másnapi alkalmazásánál a kivételeket keresni, hogy hogyan lehetne megkerülni a törvényt, a jogszabályokat, a koncepciókat, hogyan lehetne kiskapukat keresni. Azt gondolom, hogy ez az a hagyomány, amivel szakítanunk kell, és aki ezzel nem ért egyet, az azt gondolom, hogy nem méltó arra, hogy képviselje azokat, akik küldik.

Engedjék meg, hogy azért felidézzem a nyári vitát! Kinevezés, vagy pályáztatás? Akkor is a pályáztatást támogattuk, akkor is a pályáztatást képviseltük, és pontosan a politikusokkal folytatott vita – nem szakmai, politikusokkal folytatott vita – eredményezte azt, hogy kettő nappal a megbízások lejárta előtt, amikor már nem volt más választás, mert június 30-án lejárt, és a Közgyűlésnek… (Közbeszólás a Fidesz soraiból: Sötét szobák mélyén, hogy ne hallják! Még a villanyt sem kapcsoltad fel!)
ELNÖK:
Csendet kérek!
HORVÁTH CSABA főpolgármester-helyettes: 
…ha jól emlékszem, előtte egy nappal kellett megtámogatnia ezt a kérdést, és a vezetők kinevezését meghosszabbítani, de akkor is jeleztük, hogy ez volt az utolsó alkalom, amikor egyébként a rendszerkoncepcióval rendelkező módon nem tudtunk érvényt szerezni.

Jó előre jeleztük már akkor, hogy a következő időszakban pályázati úton kívánunk érvényt szerezni annak az elképzelésnek, amelyet egyébként a színházi törvény egyfajta koncepcionális elemként szintén felvet, és amelyet mi közgyűlési határozatban megerősítettünk; nem határozat formájában, és azt gondolom, hogy elég érdekes lenne az a megközelítés, hogy csak a határozatok számítanak, és nem számít a mögötte lévő koncepció. Amikor szerepel egy határozatban, hogy a Fővárosi Közgyűlés elfogadja a beterjesztett kulturális koncepciót, akkor az igenis annak elveit, rendező logikáját jelenti, azt érvényre kell juttatni, és nyilvánvalóan akkor a határozat egymaga a koncepció lenne, tehát azt gondolom, hogy ez egy nem kivitelezhető megoldás, és nem elegáns erre hivatkozni az első pillanattól kezdve.

Szeretnék egy utolsó dologra reagálni. Amikor ez a probléma – nem probléma, megoldandó feladat – elénk került, mi azt javasoltuk, különös tekintettel arra, hogy a színházi törvény változásai többek között a finanszírozás modelljét is megváltozatják, hogy ne most hozzuk meg ezt a döntést, öt hónappal hosszabbítsuk meg az érintett vezetők mandátumát, közben a színházi törvény megszületik, és világossá válnak számunkra az új, esetleges finanszírozási szabályváltozások. Ennek megfelelően tudjuk a pályázatot kiírni, és ennek megfelelően pályázhatnak majd a színházi vezetők; ez lett volna a szakmailag legtisztességesebb, legkorrektebb. És megint jönnek a politikusok, akiket nem kívánok megnevezni, akik ezzel a modellel ugyanúgy nem értettek egyet, mint azzal, hogy pályáztatni kellene. Tehát van egy elmélet, a pályázat, és van egy gyakorlat, amikor bizonyos erők folyamatosan a kivételeket keresik, amelyek a viccben, a népi mondásban persze erősítik a szabályt, de tudjuk a való életben, hogy ennek az ellenkezője igaz.
Én azt kérem, hogy mindenki korrekten szálljon magába, és értékelje, hogy ennek szellemében az elmúlt időszakban és a jövendőben hogyan kíván eljárni. Azt kérem, hogyha bárki más szabályokat kíván érvényre juttatni bármely más területen, akkor ennél legyen professzionális javaslattevő, tegye meg a maga írásos elképzeléseit, hogy azt tárgyalhassa a Közgyűlés, és utána számon kérheti, de addig nem; a kulturális terület, a színházak tekintetében megtette, és szeretné érvényre juttatni a közgyűlési koncepció elfogadásával járó feladatokat. Köszönöm a figyelmüket.
ELNÖK:
Nos akkor, kedves képviselőtársaim, bizony most szavazni fogunk. Kérdezem a főpolgármester urat, mint előterjesztőt, hogy a 053., vagy a 064. módosítót befogadja-e. (Jelzésre:) Nem fogadja be, így a benyújtási sorrendben, sorszám szerint erről a Fővárosi Közgyűlés szavazni fog.

Első helyen a 053. sorszámon kiosztott, Bőhm úr által jegyzett módosító indítványról szavazunk. Figyelmet kérek! Kérem, foglalják el a helyeiket! Kérem a gépet indítani! (Szavazás. – A táblán megjelenő eredmény: 38 – 24 – 5.)
2082/2007.(XII.20.) Főv.Kgy.h. 

A Fővárosi Közgyűlés a 7/1992. (III.26.) Főv. Kgy. rendelet 55/B. § (1)
bekezdése alapján úgy dönt, hogy a Kulturális Bizottság végrehajtásában felfüggesztett 263/2007. (XII. 6.) számú határozatával egyetért.
(38 igen, 24 ellenszavazat, 5 tartózkodás)
2083/2007.(XII.20.) Főv.Kgy.h. 

A Fővárosi Közgyűlés a Kulturális Bizottság végrehajtásában felfüg-

gesztett 267/2007. (XII. 6.) számú határozatával egyetért.
(38 igen, 24 ellenszavazat, 5 tartózkodás)
2084/2007.(XII.20.) Főv.Kgy.h. 

A Fővárosi Közgyűlés a Kulturális Bizottság végrehajtásában felfüg-

gesztett 265/2007. (XII. 6.) számú határozatával egyetért.

Határidő: a Mikroszkóp Színpad Kht. taggyűlése
Felelős: dr. Demszky Gábor
(38 igen, 24 ellenszavazat, 5 tartózkodás)
ELNÖK:
Így az én álláspontom szerint az ügyben nincs tovább miről szavazni (Csomós Miklós: Rétvári!), hacsak nem a Rétvári-féléről, ami mögül ugyan most kifut az előterjesztés, de próbáljuk meg.
0064. sorszámú indítvány, az előterjesztő nem támogatja. Kérem a gépet indítani! (Szavazás.) 30 – 31 – 6, az indítványt a Közgyűlés elfogadta.
Minekutána erről már nincs módunkban dönteni, az eredetiről… (Közbeszólások: Nem fogadta el!) Mit mondtam? Korrigálom magam a jegyzőkönyv számára.
2085/2007.(XII.20.) Főv.Kgy.h. 

A Fővárosi Közgyűlés nem fogadja el dr. Rétvári Bence indítványát,

mely szerint:

„A Fővárosi Közgyűlés az SZMSZ 49. § (9) bekezdése alapján magához vonja a Gazdasági Bizottság jogkörét az egyszemélyes gazdasági társaságok legfőbb szervének hatáskörébe tartozó kinevezési jogkör gyakorlásáról.

A Fővárosi Közgyűlés úgy dönt, hogy 2008. június 15-i hatállyal visszahívja a kizárólagos fővárosi tulajdonban álló gazdasági társaságok vezetőit (ügyvezető, igazgató). Egyúttal úgy dönt, hogy pályázatot ír ki az állások betöltésére és felkéri a főpolgármestert a pályázati eljárás előkészítésére”.
(30 igen, 31 ellenszavazat, 6 tartózkodás)
(Derültség.)
ELNÖK:
Máris, nagy gyorsasággal, a 2. napirendnél tartunk: javaslat a Fővárosi Önkormányzat fenntartásában lévő gyermekvédelmi intézmények 22. számú rendeletének módosításáról – Horváth úr jegyzi.
A napirend 2./ pontja: Javaslat a Fővárosi Önkormányzat fenntartásában lévő személyes gondoskodást nyújtó gyermekvédelmi intézmények által biztosított ellátások formáiról, igénybevételének módjáról és a térítési díjról szóló 22/1999. (V. 21.) Főv. Kgy. rendelet módosítására.
ELŐADÓ:
Horváth Csaba
ELNÖK:
Van-e kiegészítése? (Jelzésre:) Nincs. Kérdez valaki? (Nincs jelentkező.) Vita? (Nincs jelentkező.) A vitát lezárom. Csengetést kérek! Rendeletet alkot a Közgyűlés minősített szótöbbséggel. Kérem a gépet indítani! (Szavazás.)
A Fővárosi Közgyűlés megalkotja 72/2007. (…….) Főv. Kgy. rendeletét a Fővárosi Önkormányzat fenntartásában lévő személyes gondoskodást nyújtó gyermekvédelmi intézmények által biztosított ellátások formáiról, igénybevételének módjáról és a térítési díjról szóló 22/1999. (V. 21.) Főv. Kgy. rendelet módosításáról a melléklet szerinti tartalommal.
(37 igen, 0 ellenszavazat, 30 tartózkodás)
ELNÖK:
A meghívó szerinti 3.: nevelési-oktatási intézmények élelmezési térítési díjairól – Horváth úr jegyzi.
A napirend 3./ pontja: Javaslat önkormányzati rendelet módosítására a nevelési-oktatási intézményekben alkalmazandó élelmezési térítési díjak megállapításáról.
ELŐADÓ:
Horváth Csaba
ELNÖK:
(Jelzésre:) Nincs kiegészítése. Kérdés? (Nincs jelentkező.) Vita? (Nincs jelentkező.) Dönteni fogunk minősített többséggel. Figyelmet kérek! Kérem a gépet indítani! (Szavazás.)
A Fővárosi Közgyűlés megalkotja 73/2007. (........) önkormányzati rendeletét a Fővárosi Önkormányzat által fenntartott nevelési-oktatási intézményekben alkalmazandó étkezési térítési díjakról szóló 5/1997. (II. 14.) Főv. Kgy. rendelet módosításáról a melléklet szerinti tartalommal.
(34 igen, 30 ellenszavazat, 3 tartózkodás)
ELNÖK:
4.: a játékkaszinóban folyó szerencsejáték szervezésére irányuló koncessziós pályázat kiírásához egyetértés megadása az APEH Központi Hivatala részére – főjegyző úr jegyzi.
A napirend 4./ pontja: A játékkaszinóban folyó szerencsejáték szervezésére irányuló koncessziós pályázati kiíráshoz egyetértés megadása az APEH Központi Hivatala részére.
ELŐADÓ:
dr. Tiba Zsolt
HOZZÁSZÓLÓ:
Hock Zoltán
ELNÖK:
Kíván-e kiegészítést tenni? (Jelzésre:) Nem. Kívánja-e, hogy az APEH jelen lévő munkatársai megszólaljanak? (Jelzésre:) Nem. Kérdés? (Nincs jelentkező.) Vita? (Jelzésre:) Hock úr. Tessék parancsolni, frakcióvezető úr!
HOCK ZOLTÁN (MDF):
Egy gyors kérdésem lenne. Ugyanezt a levelet a fővárosi kerületek is megkapták, és ebben a kérdésben a kerületi képviselő-testületek is állást foglalnak, és döntenek. Mennyiben befolyásolja a Fővárosi Közgyűlés ilyen irányú döntését az, hogy a huszonhárom kerület adott esetben pozitívan, vagy éppen negatívan foglal állást, tekintettel arra, hogy a speciális kétszintű önkormányzati rendszer okán és jogán a helyi testületeknek van jogalkotási lehetősége akár játéktermek, kaszinók ügyében is? Ez a Fővárosi Közgyűlés döntését befolyásolja-e, ez valamilyen oksági kapcsolatban van-e egymással, vagy pedig teljesen elhatárolva, önállóan hozza meg a döntést, és ennek milyen következményei lesznek? – ez volna a kérdésem.
ELNÖK:
Kérném, hogy a főjegyző úr válaszoljon.
ELŐADÓ:
Tisztelt Képviselő Úr! Tisztelt Közgyűlés! Azt a kapcsolatot szeretném válaszként előadni, miszerint ha a Fővárosi Közgyűlés nem adná meg esetlegesen az egyetértését, akkor gyakorlatilag az egész főváros területére ez a pályázat már nem írható ki, tehát akkor hiába adja meg az egyik, vagy a másik kerület.
Az ellenkező irányú kapcsolatban igazából nem vagyok teljesen biztos: ott azt gondolom, hogyha egy kerület nem adja meg, de az összes többi megadná, és a főváros megadja, akkor az adott kerületre nem lehet kiírni a pályázatot (Devánszkiné dr. Molnár Katalin: Így van.), de ebben nem vagyok teljesen biztos, valójában mi a Fővárosi Közgyűlés részére érkezett előterjesztést tudjuk előkészíteni. Az előzőben teljesen bizonyos vagyok, hogyha a Fővárosi Közgyűlés – mármint saját szakmai véleményemként nyilván, nekem nem kompetenciám ezt a későbbiekben megítélni – nem adja meg az egyetértését, akkor egyik fővárosi kerületre sem vonatkozhat a pályázat. Köszönöm szépen. (Devánszkiné dr. Molnár Katalin: Egyetértünk.)
ELNÖK:
A vitában Hock frakcióvezető úr jelentkezik.
HOCK ZOLTÁN (MDF):
Folytatva a kérdést, és akkor pontosítva, tisztelt főjegyző úr, a tegnapi nap folyamán Újpest Önkormányzata erre a kérdésre nemmel válaszolt, tehát nem járult hozzá, hogy a pénzügyminiszter kiírja, nem járult hozzá, hogy ezt a támogatást megadja. A Fővárosi Közgyűlés döntése erre milyen befolyással lesz? Ez azt jelenti, hogy akkor Újpestre ilyen koncesszió nem írható ki? Erre lennék igazán kíváncsi. Köszönöm.
ELNÖK:
A vitát lezárnám, így az előterjesztőnek a zárszóban módjában áll reagálni. (Jelzésre:) Nem kíván reagálni.
Akkor döntést fogunk hozni, mégpedig egyszerű szótöbbséggel. Figyelmet kérek! Határozathozatal következik egyszerű szótöbbséggel. Kérem a gépet indítani! (Szavazás.)
2086/2007.(XII.20.) Főv.Kgy.h. 

A Fővárosi Közgyűlés egyetért a játékkaszinó működtetésére vonatkozó
olyan tartalmú koncessziós pályázat kiírásával, melyben Budapest közigazgatási területe szerepel. Felkéri a főpolgármestert, hogy a Közgyűlés határozatáról tájékoztassa a kérelmezőt.
Határidő: 2007. december 31.
Felelős: dr. Demszky Gábor
(35 igen, 0 ellenszavazat, 31 tartózkodás)
ELNÖK:
Átadom az ülés vezetését Horváth Csaba főpolgármester-helyettes úrnak a következő napirend miatt.
(Az elnöklést Horváth Csaba főpolgármester-helyettes veszi át.)
ELNÖK:
Tisztelt Közgyűlés! Következő napirendi pontunk: a védett, a várakozási és a korlátozott forgalmú övezetekkel kapcsolatos hatásköri és rendeleti szabályozás felülvizsgálata.
A napirend 5./ pontja: A védett, a várakozási és a korlátozott forgalmú övezetekkel kapcsolatos hatásköri és rendeleti szabályozás felülvizsgálata.
ELŐADÓK: 
Hagyó Miklós, Ikvai-Szabó Imre
HOZZÁSZÓLÓK:
Wintermantel Zsolt, Lakos Imre, dr. Steiner Pál, dr. Balogh Pál, Katona Kálmán, dr. Tiba Zsolt
ELNÖK:
Megkérdezem az előterjesztőket, kívánják-e kiegészíteni. (Jelzésre:) Nem kívánják. Kérdés van-e? Wintermantel képviselő úr kérdez.
WINTERMANTEL ZSOLT (Fidesz): 
Köszönöm szépen a szót. Mivel az előterjesztők nem egészítették ki a helyszínen, az én kérdésem csak annyi lenne, hogy szenved-e valamilyen hihetetlen mértékű kárt a Fővárosi Önkormányzat, ha ezt a döntést arra az időre halasztjuk, amikorra a Főmterv az előterjesztés szerint március 17-ére elkészíti a teherforgalmi stratégiát, és ez alapján egyébként magát a rendeletet is pontosítani, átalakítani kívánja az előterjesztő.
Várom a választ.
ELNÖK:
Van még más kérdés? Lakos képviselő úr!
LAKOS IMRE (SZDSZ):
Tisztelt Főpolgármester-helyettes Urak! A kérdés az, hogy a kerületi önkormányzatok közül ismereteim szerint háromnak van élő, hatályos rendelete ebben a témában: a XI.-nek, a XII.-nek és a II.-nak. A városüzemeltetési és környezetgazdálkodási bizottsági tárgyaláson nem tudtunk érdemi választ kapni arra a kérdésre – úgyhogy most teszem föl –, hogyha most ezt a döntést a Közgyűlés meghozza, mennyiben érinti ez a hatályos kerületi rendeleteket, mi az összefüggés ezek között, mi történik, hogyan lesz ebben koordináció, összhang.
ELNÖK:
Van-e más kérdés? (Nincs.) Az előterjesztőket kérem meg a válaszadásra.
ELŐADÓ (Hagyó Miklós): 
Tisztelt Wintermantel Képviselő Úr! Úgy gondolom, hogy igen, jelent jelentős gazdasági hátrányt, ha nem léptetjük ezt életbe január 1-jétől. Itt Lakos képviselő úr kérdésére is válaszolnék: elindult a társadalmi egyeztetés a kerületekkel. Mivel most új zónahatárok nem kerülnek kijelölésre, ami anyagot ön említett, március 17-ére készül el a Főmterv háttéranyaga, amelyet a kerületekkel egyeztetve, a civil szervezetekkel, érdeklődőkkel egyeztetve az új zónák kialakítására valamikor a következő évben nyár végére kerülne sor, és így életbe tudnánk léptetni ezt a keleti szektor–új zónák, illetve a keleti szektor–M0-s–Megyeri út megépítésével párhuzamosan.
Most, első körben, képviselő úr, elnök úr, nem történt a kerületekkel egyeztetés. Természetesen, ahogy a március 17-i anyag a kezünkben lesz, ez meg fog történni. Illetve a Parking Kft.-nek az a hosszú távú elképzelése, hogy szeretnénk egy egységes jogi és elszámolási rendszert életbe léptetni, tehát szeretnénk egy helyen kezelni ezeket. Ehhez természetesen a XI., XII., de a többi kerülettel is szükséges nemcsak szakmai, hanem stratégiai és gazdasági egyeztetések és megállapodások is. Ezt március 17-e után, ahogy ez a vitaanyag elkészül, akkor tudjuk megtenni.

Most miről fogunk dönteni? Döntünk, hogy ugyanezek a zónák maradnak; döntünk, hogy 1990 után végre rendezzük az árakat ugyanezen zónák tekintetében; és döntünk arról, hogy március 1-jétől a 12 tonnánál nagyobb össztömegű gépjárműveket, teherautókat nem engedjük bárhol a fővárosban kószálni, hanem csak a kijelölt tranzitútvonalakon tehetik meg, hogy átkelnek a városon. Egyébként nekik is kérni kell, rendszámra kell kérni engedélyt célforgalom esetén, hogy más részeire, más utcáiba behajthassanak ennek a városnak.

Tehát a március 17-ei anyaggal párhuzamosan meg fog történni az egyeztetés a kerületekkel.
ELNÖK:
Steiner frakcióvezető úrnak adom meg a szót.
DR. STEINER PÁL (MSZP):
Tisztelt Főpolgármester Úr! Tisztelt Közgyűlés! Engedjék meg, hogy az első szavam a köszöneté legyen. Mert amikor Burány Sándorral, a budapesti szocialisták elnökével együtt sajtótájékoztatót tartottunk, és kértük a város vezetését, hogy ezt a lépést, ami a mostani jogszabályban megtestesült és előttünk fekszik, tegyük meg, azt követően a legteljesebb együttműködést, a legteljesebb szakmai felülvizsgálatot és szakmaiságot és a legteljesebb helyeslést éreztük azoknak a szándékoknak és a céloknak a megfogalmazásában, amelyek miatt kezdeményeztük ennek a rendeletnek a módosítását, illetve az új rendelkezések megfogalmazását.

Az előző tisztségeimben is számos esetben találkoztam, de magánemberként is olyan élethelyzetekkel, amikor a köznyelven szólva – bár az egyik érdekvédelmi szervezet vezetője kioktatott, hogy kamion nem létezik, csak nyergesvontató –, tehát köznyelven fogalmazott óriási nagy teherautók és kamionok hihetetlen mértékben nehezítik a közlekedési vonalak mellett élők életkörülményeit, nagyon komoly zavarokat okoznak a közlekedésben, és nagyon komoly környezetszennyező és életminőség-rontó tényezőket is kreálnak, akkor eleget kellett tenni ezeknek a kéréseknek. Hadd mondjam el, hogy például a Belvárosban ilyen típusú autók számtalanszor törték össze azokat a közúti zárakat, amelyekkel védtük a Szent István teret. Tehát higgyék el, hogy itt és most és gyorsan kellett cselekedni.
Azon a sajtótájékoztatón feltett nekem egy kérdést már a tájékoztató után egy újságíró, és lényegében arról érdeklődött, hogy mi indított el bennünket arra, hogy ezt a javaslatot megtegyük. S ebben a pillanatban megállt mellettünk a villamosmegállóban egy óriási nagy kamion, tele élőállatokkal. És rámutattam, és azt mondtam: szerintem nem helyes, ha vasárnap délelőtt 11 órakor élőállatokat szállítanak a városban. Ezért kértük a város vezetését, ezért kértük a szakmailag illetékes főpolgármester-helyettes urat, Hagyó Miklóst, hogy segítsen nekünk ebben az ügyben. Ez a segítség megtörtént. Köszönöm önöknek. Remélem, hogy a Közgyűlés támogatja, és remélem, hogy egy kicsit tettünk a városlakók életminőségének javításáért.

Köszönöm szépen.
ELNÖK:
Balogh Pál képviselő úrnak adom meg a szót.
DR. BALOGH PÁL (MSZP):
Köszönöm a szót, főpolgármester-helyettes úr. Tisztelt Közgyűlés! A frakcióvezetőm után már nehéz lesz valami okosat mondani. De azt azért szeretném elmondani, hogy a környezetvédelmi program felülvizsgálata során az egyik határozatunk arról szólt, hogy a nehéz-tehergépjárművek környezetszennyezésével foglalkozni kell, és itt drasztikus, radikális intézkedéseket kell hozni. Ezért üdvözlöm én is ezt a javaslatot.
A behajtási díj 700 forint volt korábban 17 éven keresztül, és egy cégre szólt, tehát elképzelhető, hogy ennek semmiféle visszatartó hatása nem volt. Ezt az átlagosan tízszeres díjat én jónak tartom, és azt is jónak tartom, hogy ez most már rendszámra szól, tehát ennek visszatartó hatása lesz.

A fuvarozók természetesen fölvetik, hogy ez úgymond be fog gyűrűzni az árakba, én azonban szeretném kijelenteni azt, hogy olyan verseny van a fuvarpiacon, és olyan többlet szállítási kapacitások vannak, hogy véleményem szerint ennek csak egy kisebb hányadát fogják tudni a fuvaroztatókra áthárítani. Én tehát ilyen szempontból áremelő hatástól nem félek.
A március 1-jétől bevezetni tervezett forgalmi szabályozást elég radikálisnak tartom. Nyilvánvaló, hogy itt további egyeztetésekre van szükség, és nagyon fontosnak tartom azt, hogy amikor az M0-s keleti szektora elkészül, akkor a tranzitforgalom kitiltásra kerüljön, és ezt az egész szabályozást újra átgondoljuk, és még egyszer pontosítsuk.
Amit Lakos Imre elnök úr is fölvetett, hogy három kerületben van behajtási díj és ezzel kapcsolatos szabályozás, én úgy gondolom, hogy a fővárosban egységes szabályozásra van szükség, és az a javaslatom és a kérésem az érintett kerületek felé, hogy ezeket a szabályozási rendeleteket a fővárosi rendelet megszületése után szíveskedjenek visszavonni.
Köszönöm szépen.
ELNÖK:
Tisztelt Közgyűlés! Kérem, hogy legyünk tisztelettel és tekintettel képviselőtársaink felszólalására a zavartalan és precíz munka érdekében. Köszönöm.

Wintermantel képviselő úré a szó.
WINTERMANTEL ZSOLT (Fidesz): 
Köszönöm szépen a szót. Tisztelt Közgyűlés! Én nagyon örülök annak Steiner képviselőtársam, frakcióvezető úr hozzászólása kapcsán, hogyha MSZP-s pártkongresszusi határozatok megvalósulnak, de azt gondolom, ez az ügy sokkal fontosabb és sokkal több tiszteletet érdemel, mint hogy egy ilyen politikai kampányt folytasson itt a Közgyűlésben. Én föltettem a kérdést főpolgármester-helyettes úrnak, ő válaszolt, hogy de okoz, azt viszont nem mondta meg, hogy szerinte mit és milyet.
Egy egész jó szakmai vita kezdett kibontakozni a tegnapi városüzemeltetési és környezetgazdálkodási bizottsági ülésen, de természetszerűen rendeletet ott nem tudunk alkotni. Számos olyan lehetőség maradt ki jelen pillanatban ebből az előterjesztésből, amivel a városnak operálnia lehetne időbeni korlátokkal, az áruszállítás szabályozásával, visszaszorításával kapcsolatban. Én azt látom, hogy a jelen előterjesztés per pillanat egyelőre semmi másról nem szól, mint hogy vezessük be a díjemelést, terjesszük ki teljes Budapestre a 12 tonnás övezetet, aztán majd elkészül a szakértői anyag, ami lehet, hogy fölszabadít bizonyos területeket ez alól – nem tudjuk –, és akkor majd leszereljük azokat a táblákat, amiket most fölteszünk. Tehát három hónap nem a világ. Itt elhangzott, hogy 17 éve változatlan ez a behajtási díj.
Én azt gondolom, hogy 17 év kontra három hónap megérne annyit, hogy a szakmai előkészítés és egyébként valóban a civil szervezetekkel, az érintett vállalkozókkal, kamarákkal történő egyeztetést érdemben lefolytassuk, ez a három hónap már nem oszt, nem szoroz, és szeretnénk ebben a folyamatban pozitív és előremutató javaslatainkkal részt venni. Kár lenne most ezt elfogadni, van még idő, tudunk előkészítést végezni, szeretném, ha erre nyitottak lennének. Egyébként ezért javaslom, hogy ezt most halasszuk el és áprilisban térjünk rá vissza.

Köszönöm.
ELNÖK:
Akkor elsőként az elhalasztással kapcsolatos ügyrendi javaslatról kell határoznia a Közgyűlésnek. Csengetést kérek. (Csengetés.) Köszönöm a csengetést. Tehát az ügyrendi javaslatban a Fidesz képviselője a napirend elnapolását kéri. A Közgyűlés, ha ezt támogatja, akkor kérem, szavazza meg. (Szavazás.)
2087/2007.(XII.20.) Főv.Kgy.h. 

A Fővárosi Közgyűlés nem fogadja el Wintermantel Zsoltnak a

 „A védett, a várakozási és a korlátozott forgalmú övezetekkel kapcsolatos hatásköri és rendeleti szabályozás felülvizsgálata” című előterjesztés elnapolására vonatkozó indítványát.
(30 igen, 37 ellenszavazat, 0 tartózkodás)
ELNÖK:
Tehát folytatjuk tovább a vitát. Lakos képviselő úrnak adom meg a szót.
LAKOS IMRE, a Városüzemeltetési és Környezetgazdálkodási Bizottság elnöke: 
Tisztelt Közgyűlés! Örülök, hogy úgy szavaztunk, hogy nem halasztjuk el, mert fontosnak tartom azt az ügyet, ami előttünk van. Valóban hosszú évek óta várunk egy olyan állapotra, ami az egész főváros szempontjából, a főváros egészére nézve törekszik egyfajta szabályozottságra. Ez a rendelet, ez a döntés ezt célozza meg, miközben igaz az, hogy nagyon sok kérdés fölmerül bennünk, hiszen ilyen típusú szabályozottság a főváros egészére nézve egy nagyon összetett, komplikált feladat. Biztos vagyok benne, hogy most elsőre nem sikerül tökéleteset alkotnunk, és erre föl is hívnám az előterjesztők figyelmét. A Városüzemeltetési és Környezetgazdálkodási Bizottság azt kérte – bár módosító javaslatként nem tartottam különösebben szükségesnek benyújtani, de ha az előterjesztők megígérik, az nekem elég –, hogy az első félév tapasztalatai alapján térjünk vissza ennek az elemzésére, megtárgyalására. Azt gondolom, hogy jó irányba haladunk, fontos ez az ügy, jók az elképzelések, de az is látszik, hogy nagyon sok részletkérdésben vannak még tisztázatlan pontok.

Nagyon fontosnak tartom azt, ami eddig elmaradt, hogy a kerületekkel tényleg történjen egy egyeztetés. Főpolgármester-helyettes úr most megígérte, hogy márciusig ez a folyamatba beilleszthető, amikor már lesz anyag és lesz miről konkrétan tárgyalni. Számomra nem egyértelmű az a jogi helyzet, amire rákérdeztem - főpolgármester-helyettes úr nem adott rá választ, ha főjegyző úr mond róla három mondatot, akkor azért megnyugtat engem -, hogy érvényes kerületi rendeletek összefüggése ezzel a most meghozandó döntéssel.

Az is fontos lenne számomra, ami a bizottsági ülésen elhangzott ugyan, de most egy nyílt levéllel találkoztunk itt a Közgyűlés napján, hogy azokkal a szakmai szervezetekkel, akiket ez érint, legyen egy olyan egyetértés, ami nem az ellenállást váltja ki belőlük. Bár a bizottsági ülésen azt a tájékoztatást kaptuk, hogy a szakmai szervezetekkel részletes egyeztetések történtek, és remélem, ez így is van, de mindenképpen azt kérem a Közgyűléstől, hogy induljunk el ezen az úton. Jó ez a megoldás véleményem szerint, legyen a Parking Kft.-nek tényleg tartalma, súlya és dolgozzon ezen az ügyön, azzal a feltétellel, hogy térjünk vissza az első fél év tapasztalatai alapján ennek az elemzésére.

Köszönöm.
ELNÖK:
Katona Kálmán képviselő úrnak adom meg a szót.
KATONA KÁLMÁN (MDF):
Köszönöm a szót. A szavazás után már majdnem aktualitását vesztette az, amit mondani akarok. Háromszor mondanám azt, hogy a környezet védelme és a belső kerületek környezetterhelése szempontjából ezt minél előbb be kell vezetni. A tarifaemelés nem old meg mindent, de ha csak néhány kamion nem jön be, már az is eredmény; zajterhelés és levegőszennyezés szempontjából nagyon rossz helyzetben vagyunk. Meg kell utána alkotni a kapcsolódó jogszabályokat, egyeztetni kell. Én azt is megértem, hogy a fuvarozók érdeke az lenne, hogy halasszuk el, három hónap alatt is sokat lehet keresni.
Én nem javaslom az elhalasztást, fogadjuk el ezt a rendeletet, és menet közben finomítsunk a következő év második felében. Az MDF támogatja a rendeletet.
ELNÖK:
Az előterjesztőt megkérdezem, hogy kíván-e reagálni előterjesztői zárszóként.
ELŐADÓ (Hagyó Miklós): 
Egyetlenegy gondolat. A civil és szakmai szervezetekkel folyt egyeztetés; jómagam, a Parking Kft. vezetője és a Közlekedési Ügyosztály szakemberei tárgyaltunk a civil szervezetek vezetőivel, akik egyébként és a szakmai szervezetek is általában egyetértettek. Két apró dolog maradt, hogy mikortól és mennyivel legyenek magasabbak a díjak. Jeleznem kell, hogy ott megígértük valamennyi szervezetnek, hogy az előterjesztés szövegét, térképeit el fogjuk nekik küldeni. Elküldtük valamennyi szervezetnek, kértük, hogy véleményezzék. Akik véleményezték írásban, azoknak a javaslatait figyelembe vettük. Szeretném elmondani, hogy azok a szervezetek, akik most egy ilyen nyílt levelet fogalmaztak meg felénk, nem küldtek semmilyen írásos javaslatot az előterjesztéshez. Tehát még egyszer mondom, megvolt a módjuk és lehetőségük arra, hogy írásban is reagáljanak, nem küldték el, reakció nem jött, most jött ez a nyílt levél.
Én azt tudom még egyszer megerősíteni, hogy március második felétől folytatódnak az egyeztetések mind a kerületekkel, mind a szakmai szervezetekkel, és bízom benne, hogy év végére elérjük azt az állapotot, ami szükséges a főváros forgalomterhelése, zaj- és környezetszennyezése szempontjából.
ELNÖK:
Főjegyző úrnak adom meg a szót.
DR. TIBA ZSOLT főjegyző: 
Elnézést, én úgy értettem, hogy Lakos úr még egy választ várna. Nekem az a véleményem – de megint el kell mondanom, nem az én hatásköröm, kompetenciám ezt megítélni – hogy nem lehetséges azonos társadalmi viszonyokra, főleg azonos tárgykörre két eltérő szabályozás a fővároson belül. Hasonlóan, mint ahogy a parkolásnál is a főváros megalkotta a parkolási rendszeréről szóló rendeletet és ahhoz kellett igazítani, azon kereten belül a lehetséges kerületi szabályozást, itt most egy kicsit még rosszabbnak látom a helyzetet, mert szerintem a fővárosnak van hatásköre, de bármelyik - akár a keményebb, akár a puhább - megközelítés a helytálló, száz szónak is egy a vége, hogy a fővárosi rendelettel nem lehet e tárgykörrel ellentétes bármelyik kerületi szabályozás, rendelet. De hangsúlyozom, nem én ítélhetem ezt meg.

Köszönöm szépen.
ELNÖK:
A vita után a határozathozatalra kerül sor. Az egyszerűség okán az 1. és a 2. határozati pontról a minősített szótöbbség szabályai szerint fogunk határozni. Kérem, szavazzanak! (Szavazás.)
A Fővárosi Közgyűlés megalkotja 74/2007. (.......) önkormányzati rendeletét Budapest főváros közigazgatási területén a járművel várakozás rendjének egységes kialakításáról, a várakozás díjáról és az üzemképtelen járművek tárolásának szabályozásáról szóló 19/2005. (IV. 22.) Főv. Kgy. rendelet módosításáról a 2. számú melléklet szerinti tartalommal.
(37 igen, 2 ellenszavazat, 28 tartózkodás)
2088/2007.(XII.20.) Főv.Kgy.h. 

A Fővárosi Közgyűlés felkéri a főpolgármestert, hogy az érintett
társadalmi- és civil szervezetekkel, érdekszövetségekkel és kerületi önkormányzatokkal egyeztetett teherforgalmi koncepciót terjessze a Fővárosi Közgyűlés elé.

Határidő: a Fővárosi Közgyűlés 2008. júniusi ülése
Felelős: dr. Demszky Gábor
(37 igen, 2 ellenszavazat, 28 tartózkodás)
ELNÖK:
Következő napirendi pontunk beszámoló a 4-es metró beruházás pénzügyi helyzetéről.
A napirend 6./ pontja: Beszámoló a 4-es metró beruházás pénzügyi helyzetéről.
ELŐADÓ:
Hagyó Miklós, Ikvai-Szabó Imre
HOZZÁSZÓLÓK:
Csomós Miklós, Tarlós István, dr. Bagdy Gábor, Hock Zoltán, dr. Balogh Pál, dr. Demszky Gábor, Ughy Attila, Lakos Imre, Katona Kálmán
ELNÖK:
Megkérdezem az előterjesztőt, hogy kívánja-e kiegészíteni.
ELŐADÓ (Hagyó Miklós): 
Nem.
ELNÖK:
Nem kívánja. Csomós képviselő úr ügyrendi kérdésben kér szót.
CSOMÓS MIKLÓS (Fidesz): 
Köszönöm a szót. Ügyrendben szeretnék szólni. A Fidesz-frakció Tarlós István frakcióvezető úr személyében vezérszónokot állít a napirendhez. Köszönöm.
ELNÖK:
Rendben. Tarlós István frakcióvezető úré a szó.
TARLÓS ISTVÁN (Fidesz): 
Köszönöm, főpolgármester-helyettes úr. Kivételesen anyagokat kell magamhoz vennem, mert én mindig Magyarország legnépszerűbb napilapjából tájékozódom a metróügyekről. Ugyan a Political Capital Szabó család-szerű sorozatait nem szoktam végigolvasni, de a metróhíreket mindenképp.
Mindenekelőtt főpolgármester úrtól kérdeznék és kommentárt is fűznék a kérdésemhez. Voltaképpen nem is tudom, hogy a 6., vagy a 7. napirendnél kellene-e elmondanom, amit elmondok, de elmondom für alle Fälle az elején, bár a következő napirendhez is vonatkoznak és illeszkednek a kérdéseim, illetve a mondandóm.
Azt olvassuk Magyarország legnépszerűbb napilapjában, hogy vészhelyzetben a 4-es metró, a Hídépítő kiszállt. Ma reggel a BKV cáfolta, tagadta ezt a hírt, de a BKV cáfolatát a Hídépítő a legutóbbi híradások szerint nem erősítette meg. Kétségtelenül léteznek megoldások arra az esetre is, ha kiszáll a Hídépítő, arra is, ha nem. Ellenben metróépítés ügyében nem vagyunk ellendrukkerek, és én különösen nem vagyok ebben ellendrukker főpolgármester úr számára, de most már igazán kíváncsiak vagyunk rá, hogy mikorra épül meg ez a metró és miből, mi lesz a kiváltó megoldás, ha kiszáll a Hídépítő, mi lesz a megoldás, ha nem száll ki, mi történik a Fővám téri megállóval, átfutunk rajta, majd – mint az ötvenes években – pótlólag megépítjük, vagy újabb csúszás következik be, ez mennyi lesz, hiszen fél év alatt egyévnyi csúszást jelentett már be főpolgármester úr, amióta elindult az alagútfúrás, valamivel több mint fél év alatt. Azt tudjuk, hogy az uniós támogatás mértéke bizonytalan.
Azért is meg kell kérdeznem, hogy mikorra és mennyiből épül meg ez a metró, mert hiszen főpolgármester úr nyilatkozatai egymással is mérsékelten harmonizálnak, a mostani állapottal pedig egyáltalán nem. Hadd idézzek ezek közül csak az utóbbi egy-két évből néhányat. 2004: a főpolgármester úgy látja, ma még nem beszélhetünk arról, hogy a metróberuházás késik, a szükséges engedélyek birtokában ez év első felében ki tudják írni a tendereket, 2008 végére megépül a metró. 2006. június: mára túl vagyunk minden politikai huzavonán, pereskedésen, a beruházáshoz szükséges pénzt pedig törvény garantálja, úgyhogy most már semmi sem akadályozhatja meg, hogy terveink szerint 2009 végén utazhassunk az új zöld metrón. 2007. április: szilárd meggyőződésem, 2010 végére készen lesz az új metróvonal első szakasza Budapesten. 2007. október: a tesztüzem, az előre nem látható események kockázata, továbbá a költségtúllépés megakadályozása miatt a pályázatban 2011 június 30. szerepel végső átadási határidőként. Ehhez jönnek a mai hírek és a bizonytalan állapot a Hídépítő hozzáállásáról.
Tekintettel arra, hogy a költségvetési koncepció tárgyalása keretében is meg kell majd kérdeznem egy-két bizonytalan pontot főleg a metró kettes szakaszával kapcsolatban, most határozottan és tisztelettel kérdezem főpolgármester úrtól, hogy mikorra és mennyiből épül meg ennek a metrónak az első szakasza és miben segíthetünk önnek. Köszönöm szépen.
ELNÖK:
Bagdy frakcióvezető úrnak adom meg a szót.
DR. BAGDY GÁBOR (KDNP): 
Köszönöm szépen a szót. Kérdezni szeretnék, főpolgármester úr. Elénk került ma több anyag, ami a metróhoz kapcsolódik, megkaptuk a metró-előterjesztést, és kezünkbe került néhány napja a főváros 2008-as költségvetési koncepciója, és mögé helyeztek egy hétéves finanszírozási prognózist is. Elhive – hiszen mást nem tehetek –, hogy a jelenlegi számok lesznek a metró végleges számai – amiben komolyan kételkedem, de a mai tudásunk szerint higgyük el ezt –, ha a mai előterjesztés adatait, ami 511 milliárd forintról szól, összevetjük a hétéves finanszírozási tervvel, akkor a következő számokat látjuk: 2009-ben és 2010-ben több mint 230 milliárd forintos felhalmozási forrása van a fővárosnak, ez 2011-ben 121 milliárdra csökken, azaz feleződik, 2012-re 56 milliárdra csökken, azaz újból feleződik, 2013-ra 22 milliárdra csökken, azaz újból feleződik, 2014-ben pedig 13 milliárdra csökken, azaz megint feleződik. Nyugodtan elmondhatjuk, hogy kevesebb fejlesztési forrása marad a fővárosnak a következő négyéves ciklusban, mint amennyit csak 2010-ben el kíván költeni.
Különösen furcsának tűnik ez a helyzet, ha szembeállítjuk az előttünk fekvő anyag metróköltség-prognózisával, amelyik 2011-re 78 milliárdot, 2012-re 75 milliárdot, 2013-ra 8 milliárdot irányoz elő. Ha megnézzük, hogy a metróköltségek teljesítése után mennyi fejlesztési forrása marad a fővárosnak, arra a furcsa megállapításra jutunk, hogy míg 2010-ben 156, addig 2011-ben mindössze 43, 2012-ben ráadásul még hiány finanszírozódik, mert 19 milliárd forinttal többe fog kerülni a metró, mint amennyi fejlesztési forrás a prognózis szerint rendelkezésünkre áll, 2013-ban 14, 2014-ben pedig 13 milliárd forint fejlesztési forrása lesz a fővárosnak. Mennyire érzi főpolgármester úr ezeket a számokat konzisztensnek, és nem érzi-e úgy, hogy a metró túlságosan nagy terhet rak a főváros pénzügyi helyzetére és megoldhatatlanná válik a főváros további egyéb irányú fejlesztése?
Köszönöm szépen.
ELNÖK:
Hock Zoltán frakcióvezető úré a szó.
HOCK ZOLTÁN (MDF):
Igen tisztelt Főpolgármester-helyettes Úr! Igen tisztelt Fővárosi Közgyűlés! Ahogy egy nagy formátumú várospolitikus mondta, egy borongós, esős vasárnap délelőttön mi a sajtó előtt azt javasoltuk a Fővárosi Közgyűlésnek, hogy álljon meg egy percre, nézzen körbe, nézze meg a metró beruházás állását, vizsgálja meg költségvetésének az alakulását, és adott esetben mérlegelje annak lehetőségét, hogy kell-e, szükséges-e komoly korrekciót megejteni a beruházáson, hiszen láthatóan komoly pénzügyi zavarokat fog ez okozni. Örömünkre szolgált, hogy a Fővárosi Közgyűlés az azt követő ülésen döntött a kérdésről és felkérte a főpolgármestert, hogy részletesen adjon tájékoztatást a metró pénzügyi finanszírozási feltételeiről.
Úgy tűnik, a kétségeink beigazolódtak, és úgy tűnik, hogy az aggályaink is alátámasztottak a 2008. évi költségvetési koncepcióval, illetve magával a finanszírozási kérdéssel.
Mi magunk azt látjuk, hogy 2008-ban a Fővárosi Önkormányzat nagyon komoly likviditási zavarok előtt áll, tekintettel arra, hogy cash flow-val nem fogja tudni finanszírozni a folyó fejlesztést, illetve a metró beruházását, figyelembe véve azt, hogy az állam a maga részét a kohéziós alapból kívánja finanszírozni - közismert, hogy az Európai Unió a kohéziós alapból is csak utófinanszírozásra vállalkozik -, és figyelembe véve azt is, hogy legkorábban csak június magasságában dönthet az Európai Bizottság a metró beruházás támogatásáról, amit - mármint az időpontot -, azt gondolom, komolyan kétségessé tesz a Fővám téri beruházás esetleges csúszása. Annyiban mindenképpen pontosítanánk a kérdést, hogy reggel ugyan még a teljes kivonulásról, most már egyéves csúszásról beszél a kivitelező. A beruházás befejezési céldátuma is teljesen bizonytalanná vált - de erről már korábban volt szó.
Én azt gondolom, hogy az előterjesztés adós maradt azzal a kérdéssel, hogy a metró beruházására szükséges források és eszközök komolyan veszélyeztetik a hétéves fejlesztési tervet. Mi azt gondoljuk, hogy a Budapest-szerződés néven elhíresült Podmaniczky-programot is alapjaiban újra és át kell gondolni, figyelembe véve azt is, hogy a költségvetési koncepció 2013-ig 20 százalékos működési eredménnyel szemben már csak mintegy 10 százalékkal számol, ami a mi számításaink szerint éves szinten mintegy 25-30 milliárdos fejlesztési források kiesését jelenti a költségvetésben az elkövetkezendő esztendőkben. Ez mind-mind arra enged következtetni, hogy ez a metró beruházás - ahogy azt mondtuk - visz mindent, tehát vélhetően teljes egészében le fogja kötni a főváros lehetőségeit.
Ugyanakkor arról sem vagyunk meggyőződve, hogy ez a jelenleg 511 milliárd forinttal prognosztizált első és második szakasz a beruházási költség végszáma, hiszen ahogy a metró beruházás dátuma csúszni fog, ahogy az időben haladunk előre, vélhetően újabb források is be fognak ide emelődni.

Azt hiszem, nagyon fontos lett volna arról is részletesebben beszélni, hogy a metrótörvény, illetve az állam és a főváros között létrejött szerződés egy bizonyos megoszlási mutatót határozott meg - úgy durván a 79:21-et - a finanszírozásban, és ebben a tekintetben a főváros, azt gondolom, egy kicsit - sőt, nem is kicsit, nagyon komolyan - alábecsülte a tényleges költségeket. Persze, lehet erre azt mondani, hogy régen épített a város metrót, lehetett azt mondani, hogy a mérnöki díjakat nem sikerült jól beárazni, de mi azt gondoljuk, hogy durván 50-80 százalékos eltérés az induló beruházási költség és a várhatóan prognosztizált befejezési költség között ebben a formában tarthatatlan. Ennek megfelelően, bár a számok korrektnek tűnnek, igazándiból válaszokat, megoldásokat nem kínál a Közgyűlés számára. Azt gondoljuk, hogy az elbizonytalanodás még nagyobb kell legyen a Közgyűlésben, hiszen ez a beruházás ebben a formájában beláthatatlan terheket ró a Fővárosi Közgyűlésre, illetve a költségvetésre.

Ennek megfelelően azt gondolom, hogy a költségvetési koncepciónál, már a 2008. évi költségvetésnél is elodázhatatlan annak a kérdésnek a megvitatása, hogy a főváros vezetése milyen fejlesztésekről kíván lemondani az elkövetkezendő hétéves fejlesztési tervben, mert az egyidejű fejlesztések fenntartása és a metró ilyen költségekkel és pénzügyi kondíciókkal való tovább folytatása láthatóan nem lehetséges. Persze, még néhány hétig, hónapig besöpörhetjük a szőnyeg alá a válság jeleit, de az előbb-utóbb úgyis ki fog onnan bújni. Én azt gondolom, hogy egy későbbi válság, kapkodás még nagyobb károkat fog okozni a városnak. (A gép jelzi az időkeret leteltét.)
Ennek megfelelően úgy gondolom, hogy a fővárost irányítóknak, illetve a Fővárosi Közgyűlésnek is óriási a felelőssége ebben a kérdésben, tekintettel arra, hogy olyan terhet rak a vállára, amelyet, úgy tűnik, egymaga nem fog tudni megoldani.
Nagyon fontos, maga az előterjesztő is utal arra, hogy a kormánnyal az államszerződés módosítása még nem fejeződött be. Ebben benne van az a hamis ígéret, hogy majd a kormánytól ki lehet sírni néhány milliárdot, vagy néhány tíz milliárdot, a kormány megint meg fogja segíteni a fővárost. A konvergenciaprogram tükrében és ismeretében azonban szinte kizártnak tekinthető, hogy az állam a főváros segítségére fog tudni sietni. (A gép ismét jelzi az időkeret leteltét.) Ennek megfelelően azt gondolom, sokkal radikálisabb javaslatokra lesz szükség ahhoz, hogy ezt a beruházást egyáltalán lehessen folytatni, illetve, ha lehet folytatni, akkor honnan lehessen finanszírozni.

Köszönöm szépen.
ELNÖK:
Tarlós frakcióvezető úré a szó.
TARLÓS ISTVÁN (Fidesz): 
Köszönöm szépen. Tisztelt Közgyűlés! Hock Zoltán képviselőtársamat csak annyiban szeretném pontosítani - egyben megvédeni nagy tekintélyű várospolitikusainkat, akik a Demokrata Fórum korábbi előterjesztéséhez egy szerény kommentárt fűztek -, hogy ezen a bizonyos esős vasárnap délelőttön ők azzal kápráztatták el a sajtót, hogy a metróaalagút-építési munkálatok felfüggesztését fogják kérni, amit aztán, a cipő orrát nézve, egy hirtelen és csendes hozzászólással visszavontak az ülés elején. Minden egyéb javaslatukat már csak azért is támogattuk - és most is támogatjuk -, mivelhogy ugyanezeket a javaslatokat egy fél évvel korábban mi már megtettük.

Ugyanez történik a Podmaniczky-program esetében is. A költségvetési koncepció keretében erre még külön ki fogunk térni, bár - nem kis meglepetésünkre - a 43. pont keretében tárgyaljuk a főváros költségvetési koncepcióját, ami elég szokatlan. De valóban, a Podmaniczky-terv felülvizsgálata is szükséges - ahogy már egy éve mondjuk -, továbbá szükséges azoknak a költségvetési tételeknek a megállapítása is, amelyek segítségével ez a fejlesztési hiány eltüntethető, vagy mérsékelhető, amiben szintén régóta a legnagyobb mértékben egyetértünk Hock képviselő úrral.

Itt szeretném felhívni a figyelmet, ha már a metró költségeiről beszélünk - és itt ismét érdemes elővenni a korábbi jegyzőkönyveket -, szeretnénk megismételni: a nemzetközi és hazai tapasztalatok alapján egyaránt szerénynek tartjuk a többletköltségek becslését. Az hagyján, hogy a második szakasz felszíni munkáival kapcsolatban milyen forráshiányokat lehet sejteni - mert biztosan tudni nem, ugyanis nem tér ki rá a koncepció -, de rendkívül szerénynek tűnnek a többletköltségekre vonatkozó prognózisok is. Általában ennél sokkal nagyobb mértékűek szoktak lenni a többletköltségek, amik realitásának már most vannak bizonyos jelei.

Nagymértékben egyetértek tehát tartalmilag Hock Zoltán képviselő úr hozzászólásával, megtoldva ezzel a többletköltségekre vonatkozó megjegyzéssel, hiszen hangsúlyozom, ezekre a problémákra mi is felhívtuk a figyelmet, de sokkal-sokkal korábban már. Kár volt akkor ezeket elbagatellizálni.

Köszönöm szépen.
ELNÖK:
Balogh képviselő úrnak adom meg a szót.
DR. BALOGH PÁL (MSZP):
Köszönöm a szót, tisztelt főpolgármester-helyettes úr. Tisztelt Közgyűlés! Azt hiszem, márciusban, vagy áprilisban én is megszólaltam, amikor a metró ügye terítékre került a Közgyűlésben. Támogattam azt, hogy erre a metróvonalra szükség van, bár jelentősen megváltoztak a körülmények, hiszen a kelenföldi ipari bázis felszámolásra került, tehát megváltoztak az utasáramlási irányok is. De azt gondolom - és ezt most is gondolom -, hogy megfelelő ráhordással a metró leterhelhető, a kapacitása kihasználható, így hasznos segítője lehet a városi közlekedésnek.
Sajnos, azt is meg kell mondanom, hogy a ’70-es években, amikor a ’60-as évek végén elindult új metróépítés már megfelelő szakmai tapasztalatokon nyugodott, mindig voltak előre nem látható problémák: műszaki problémák is, pénzügyi túllépések is, lebonyolítási nehézségek is. De most azt kell mondanom, hogy ez a harminc év szünet nagyon meglátszik mind a lebonyolítás színvonalán, mind a költségek kalkulálásán, mind a kivitelezők műszaki felkészültségén és tapasztalatán, még azt is kell mondanom, hogy a tervezők munkáján is. Sajnos, ezt nem lehetett pótolni, és részben ezzel nézünk szembe. Azért elképesztőnek tartom, hogy amikor a fúrópajzs majd jövő év nyarán odaér a Fővám térhez, akkor most azon meditálnak a szakemberek, hogy akkor mélyépítéssel alakítsák ki a Fővám téri állomást, vagy pedig egy szigetet építve a Dunába, és felülről kiemelve a földet, felülről kell megépíteni. Ezek azért meglepő dolgok. Úgy gondolom, hogy ennek a 30 éves szünetnek a rovására írhatók.
Természetesen, mint az előterjesztésben is olvasható, számos új előírás, új szabvány jelent meg, és az időbeni csúszások, amelyek bekövetkeztek - és amiről én márciusban beszéltem -, az idő itt valóban pénz. Minden nap csúszást nekünk, ha tetszik, ha nem, pláne ezekkel a szerződésekkel, meg kell tudni majd fizetni - és ez látszik.

Ennek ellenére nekem természetesen az a véleményem, hogy ezekkel a gondokkal - amelyeket meg kell tanulnia kezelni a városvezetésnek is, a bizottságainknak is, de elsősorban a lebonyolításban részt vevő szakembereknek - együtt az építkezést természetesen folytatni kell. És én azt javasolnám magunknak, a tisztelt Közgyűlésnek, hogy a Hídépítővel ugyan voltak konfliktusok, de még mindig jobb, ha megmarad az a kivitelező - persze bizonyos feltételek mellett, mert azt nyilván nem szabad megengedni, hogy a szerződéstől eltérő feltételeket szabjon -, aki benne van már a munkában, mert a kivonulás és egy új kivitelezőnek a beállítása, annál a megfelelő műszaki tapasztalatok megszerzése nemcsak határidőbeli csúszással, hanem további költségnövekedéssel is járhat.
Én tehát arra hívnám fel a figyelmünket, hogy próbáljunk megegyezni a jelenlegi kivitelezőkkel, próbáljuk megteremteni a magunk részéről is a feltételeket a folyamatos és zökkenőmentes munkához, a szerződéseket pedig igyekezzünk természetesen a főváros érdekeinek megfelelően betartatni. Köszönöm szépen.
ELNÖK:
Bagdy frakcióvezető úrnak adom meg a szót.
DR. BAGDY GÁBOR (KDNP): 
Köszönöm a szót. Tisztelt Közgyűlés! Azt gondolom, a korrektség kedvéért meg kell jegyezni, hogy az előttünk lévő pénzügyi elszámolás számszakilag - ha a számszakiság alatt azt értjük, hogy a sorok, oszlopok, az egyes részletek egymással összeállnak - korrekt és stimmel. Ez az első dolog, és ezt, azt gondolom, rögzíteni kell, mert ez a metró beruházás kapcsán már mindenképpen egy pozitív előrelépés; legalább van egy kiindulópontunk, amelyről beszélni tudunk.
Ugyanakkor tisztán kell látnunk, hogy ez a mostani előterjesztésben szereplő mintegy 511, vagy 513 milliárd forint a mai tudásunk szerinti költségbecslés, amely számos ok miatt nagy valószínűséggel érdemben tovább fog nőni. Ezek közül csak néhányat említenék meg.

Mai hír, amelyről nem kaptunk egyértelmű tájékoztatást, hogy mi is történik a Fővám téri megálló körül, mi is itt az igazi vita a főváros és a Hídépítő között. Egyértelmű, hogy bármi lesz is ennek a vitának a kimenetele, további határidő- és költségvonzata lesz. Ugyanakkor hozzá kell tenni, hogy ebben az 513 milliárd forintban még mindig nem szerepel, azaz úgy kell fogalmaznom: most már nem szerepel a II-es ütemhez tartozó felszíni beruházások sora, amelyeket már kivettünk, de azokat is meg kell majd valósítani, anélkül a metró beruházás értelmét veszti.
Az én számításom - és sajnálom, hogy a főpolgármester úr nem reagált a kérdésemre - azzal a pozitív hipotézissel és hittel fogalmazódott meg, hogy az állam továbbra is tartja magát a metrótörvényben vállalt kötelezettségeihez, sőt mi több, a főváros pályázatát a kormány támogatja, és az Európai Unió a kért pályázati összeget eljuttatja a főváros számára. Sajnos, ebben az esetben is az a szomorú kép rajzolódik fel 2010 utánra, hogy a főváros - ismételem: a költségvetési koncepcióban szereplő finanszírozási prognózisa szerint - 2011 és 2014 között összesen 51 milliárd forint felhalmozási forrással fog rendelkezni, hogyha a metróköltségek a jelenlegi szinten maradnak, és a metróköltségeket kifizetjük. A metrón kívül összesen 51 milliárd forintunk lesz. Ezt érdemes összehasonlítani a 2010-es számmal, amely szerint a metró nélküli fejlesztési költségek 156 milliárd forintot jelentenek. Ez egyértelműen arra utal, hogy formailag sikerült pénzügyi forrást találni a metró finanszírozására - igen, erre utal az előterjesztés, és ez ilyen értelemben igaz is -, de sajnos ennek egyértelmű és világos következménye, hogy ezek után érdemben más fejlesztésre pénz nem jut.
Azt gondolom, hogy az egész metrókérdéskört ennek tükrében is meg kell vizsgálni, felül kell vizsgálni. A beruházás leállítása nyilván nem reális alternatíva, de az, hogy megnézzük, hogy lehet a legügyesebben, a legjobban, a leghatékonyabban továbbvinni ezt a beruházást, az, azt gondolom, egy elengedhetetlen feladat. Köszönöm szépen.
ELNÖK:
Hock Zoltán frakcióvezető úré a szó.
HOCK ZOLTÁN (MDF):
Köszönöm a szót, főpolgármester-helyettes úr. Nagyon röviden szeretnék még néhány mondatot szólni.
Azon a bizonyos közgyűlésen annak a csöndes felszólalásba való hátrálásnak egyetlenegy oka volt: mind a Fidesz-KDNP-frakciószövetség, mind a koalíciós képviselők világossá tették, hogy abban a formában nem támogatják a javaslatunkat. Ennek megfelelően elmaradt volna az a szembenézés, amely a metró valóságos helyzetéről szólt volna. Nekünk sokkal fontosabb volt, hogy ma adekvát, objektív számok alapján nézzen szembe a Közgyűlés azzal, hogy a metró körül mekkora bajok vannak.
Ironikusan azt is mondhatnám természetesen, hogy bár mi arra tettünk javaslatot, hogy függesszük fel a metró beruházást, de úgy tűnik, hogyha ilyen anomáliák fognak még előkerülni, az megáll magától is, tehát nem kell ehhez közgyűlési asszisztencia, hiszen ezt látjuk éppen a Fővám téren. Bár nem kívánjuk azt, hogy ez bekövetkezzen, de a tények nagyon objektív dolgok.
Még egyszer szeretném nyomatékosan mindenkinek a figyelmébe ajánlani, hogy a 2008-2009-es költségvetési esztendőben komoly likviditási zavarai lehetnek a városnak, tekintettel arra, hogy a költségvetési koncepcióban már utalás történik arra, hogy milyen portfólió-, milyen vagyonelemeknek a privatizációjára fog sor kerülni, ami vélhetően elengedhetetlenül szükséges ahhoz, hogy ezt a beruházást finanszírozni lehessen. Viszont abból a cash-flow, tehát a készpénzbevétel vélhetően át fog húzódni a 2009. esztendőre, ezért hatalmas nagy kérdés az, hogy a főváros a folyó munkákat milyen költségvetési forrásokból fogja tudni finanszírozni. Figyelembe véve azt, hogy hitellehetőségei a városnak különösebben már nincsenek, számomra nagy kérdés az, hogy hogyan fog tudni úrrá lenni ezen a zavaron a főváros, de ezt a költségvetési vitában vélhetően még újra fogjuk tárgyalni. Köszönöm.
ELNÖK:
Több hozzászóló nincs. Tarlós frakcióvezető úrnak adom meg a szót ügyrendi kérdésben.
TARLÓS ISTVÁN (Fidesz): 
Köszönöm szépen. Éppen azt szeretném jelezni, hogy alapjában véve itt kérdések hangzottak el, tehát nem szeretném, ha most az történne, hogy az ülésvezető zárszónak minősíti a válaszokat, és utána nem lehet reagálni, hiszen a válaszok tükrében még hozzászólni is szeretnék. Tehát véletlenül sem szeretném, ha a főpolgármester-helyettes úr a válaszokat zárszónak minősítené. Köszönöm szépen.
ELNÖK:
Az előterjesztőké a szó.
DR. DEMSZKY GÁBOR főpolgármester: 
Tisztelt Fővárosi Közgyűlés! Nem én vagyok ennek a két napirendi pontnak az előterjesztője, hanem a főpolgármester-helyettes úr, de mivel a tegnapi napon én vettem részt azon a tárgyaláson, amelyen előkészítettük a Hídépítővel való további tárgyalásokat, ezért én szeretném megosztani önökkel azokat az információkat, amelyeket a BKV Projektigazgatósága, a mérnök eljuttatott hozzám, és amelyek alapvetően a Fővám térrel kapcsolatosak.

A tegnapi napon annyi történt, hogy a 4-es metró projekt Fővám téri állomásszerkezetét építő Hídépítő Zrt. a korábbi szóbeli elismerés után írásban is bejelentette, hogy a 140 hetes vállalásával ellentétben, ami lehetővé tette volna, hogy 2008 augusztusában fogadóképes, szerkezetkész legyen a Fővám téri állomás, csak 200 hét alatt tudja megépíteni ezt az állomást, ami azt jelenti, hogy itt van egy év késés. Ez a változás megfelelő beavatkozás nélkül, ami lehetséges és szükséges ebben az esetben a mi véleményünk szerint, a 4-es metró üzemi próbái határidőben, tehát 2010-ben nem kezdődhetnének el.
Ezzel szemben mi tegnap, a tárgyalásokon arra jutottunk, hogy néhány pontban összefoglaltuk az elvárásokat a Fővám tér kivitelezőjével kapcsolatosan, legyen az a Hídépítő, vagy legyen az a Hídépítő helyett egy megfelelő eljárással kiválasztott más kivitelező. Tehát néhány axiómát szeretnék önöknek mondani, amelyekre a szakemberekkel együttesen jutottunk.

Az első, hogy a 2010. év végi üzemipróba-kezdésnek a feltételeit mindenképpen meg kell teremteni.
A második, hogy a 2008 augusztusára ezt a metróállomást, a Fővám térit az úgynevezett pajzsfogadásra, tehát a fúrópajzs fogadására alkalmassá kell tenni.

A szakértők szerint ez is lehetséges. Ez egy technológiai kérdés, azonban magában rejti bizonyos megoldások esetében azt a veszélyt, hogy a véghatáridő tekintetében következik be csúszás.

A harmadik - talán nem is kellene mondanom - axióma számunkra, amiből nem kívánunk és nem fogunk engedni, hogy a Fővám téri megállónak meg kell épülnie. Tehát nem kívánjuk elhagyni ezt a megállót semmiképpen sem.

A negyedik, hogy a projekt költségei - a tartalékkeretet is figyelembe véve - ne növekedjenek. A BKV minden olyan verziót, amely nem felel meg ennek a négy axiómának, elvet a jelenlegi kivitelező részéről, amikor vele tárgyalásokat folytat. Arra törekszünk egyébként, most nem firtatva a felelősséget a késedelemért, hogy megegyezzünk a Hídépítővel, megegyezzünk abban, hogy ameddig lehetséges, folytassa ezt a munkát, hogy nekünk megfelelő időnk legyen másik kivitelező kiválasztására, ugyanis az világossá vált a Hídépítő francia vezérigazgatójának a leveléből, hogy ők erre a határidőre nem kívánják, nem tudják megépíteni ezt az állomást, tehát más kivitelező után kell néznünk.

Egyébként itt még a határidőcsúszásról talán annyit, hogy 2007 júniusában születtek meg az engedélyek, tehát akkor kezdődhetett el a munka. Akkor kezdődött el az a határidő, amelynek egy nagyon fontos eleme, hogy 140 hét áll a Hídépítő rendelkezésére. A Hídépítő bejelentésének lényege az, hogy 140 hét neki nem elegendő, hogy ezt a korábban, szerződésszerűen vállalt teljesítményt nyújtsa, tehát a Fővám téri állomást 2008 augusztusára szerkezetkészen elkészítse.

Rendkívül nehéz helyzet az, amibe kerültünk, el kell ismernünk, ugyanakkor lehetségesek műszaki megoldások, vannak megoldások, amelyeket keresünk, amelyeket most a mérnök elénk fog tárni, és van megoldás arra vonatkozólag is, hogy a Hídépítő után egy más kivitelezőt, természetesen a törvényi, közbeszerzési eljárások betartásával, találjunk ennek a Fővám téri állomásnak az elkészítésére.

Végezetül csak egyetlen mondatban szeretnék reagálni arra, ami elhangzott a költségvetési koncepcióval kapcsolatban, illetve a metró pénzügyi tervezésével kapcsolatban. Önök előtt van most minden információ, azzal együtt, amit elmondtam, amit a metró beruházásról mi magunk tudunk. A két előterjesztés konzisztens módon mindent tartalmaz. Ugyanakkor a metró beruházással összefüggésben önök elé tárt számok megegyeznek a költségvetési koncepció számaival is. Mindebből pedig az következik, amit legutóbb már megpróbáltam önöknek elmondani elég hosszan, most ezt nem fogom elismételni, hogy a jövő évben a főváros mintegy 47 milliárdos beruházási hiánnyal kell hogy szembenézzen, tehát a következő hónapokban ennyivel csökkentenünk kell a vállalásainkat beruházási területen.

Ezt a munkát el kell végezni. Ezt nem fogjuk tudni ma elvégezni ebben a közgyűlésben, lehetetlent kérnek, amikor erre szólítottak fel bennünket. Erre van két hónapunk, ezt a munkát elvégezzük, mint ahogy át kell tekintenünk azt a pénzügyi prognózist is, amelyet önök egészen 2013-ig említettek.
ELNÖK:
Az előterjesztők kívánják-e kiegészíteni? A kérdésre adandó válaszok következnek még.
ELŐADÓ (Ikvai-Szabó Imre): 
Tisztelt Fővárosi Közgyűlés! Szerintem elegánsan átléptünk a kérdéseken és a válaszokon. Én most speciel ott tartok, hogy válaszolnék néhány kérdésre.

Első helyen a költségvetéssel összefüggésben: Bagdy úr nagyon szofisztikáltan mutatott rá különösen a táblázatokra, fel nem lebbentve a Közgyűlés előtt azt az egyébként homályba vezető tényt, hogy a bruttó éves metróköltségvetést szíveskedett számokban interpretálni, ami nagyon helyes. Hozzáteszem egyébként, megerősítve a főpolgármester úr által elmondottakat, hogy teljes koherencia van a költségvetési koncepció, valamint a metró pénzügyi beszámoló között. Csakhogy ha még hozzáolvassák a költségvetést - és nagyon örülök, hogy most a költségvetési koncepció is napirenden van, mert nagyon komoly összefüggés van -, a 15. oldalán lévő teljesen önálló beszámolót, az ágazatok közötti forrásokra, a teljes éves forrásokra vonatkozó beszámolót, valamint a 61. oldalon a tételes, 4-es metróval kapcsolatos szakaszonkénti kimutatását a hétéves fejlesztési tervnek, akkor ajánlom a Közgyűlés szíves figyelmébe, hogy a Fővárosi Önkormányzatra nehezedő önrészt szíveskedjék számításba venni akkor, amikor a 4-es metrónak a tényleges Fővárosi Önkormányzatra nehezedő költségvetési terheit megítélik.

Ebből az látható - Bagdy úr után szabadon -, hogy a 2007. évben, ahol 193 milliárd volumenű fejlesztési, felhatalmazási előirányzat van, a 4-es metró tényleges fővárosi terhei 7 milliárd 505 millió forintot jelentenek; a 2009. évben 9 milliárd 330 milliót, és így tovább.

Megjelenik állami támogatásként és átvett pénzként a 4-es metró teljes költségvetése, de amit mi a hétéves tervben előirányzatosítunk, az a rész, amit ténylegesen a Fővárosi Önkormányzatnak az önök adójából ki kell fizetni egyrészt. Másrészt, ha együtt olvassák a 4-es metró pénzügyi beszámolónak a szerintem legizgalmasabb 7. oldalát a költségvetési koncepcióval, akkor azt látják, hogy bemutatják az előterjesztők, hogy kohéziós alap nélkül és kohéziós alappal mibe kerül nekünk a metró.

Van egy jó hírünk. Ha és amennyiben azzal a támogatási intenzitással, ami a bruttó 511 milliárdos költségvetésnek mintegy 262 milliárdos részét jelenti, akkor a főváros költségvetési pozíciói több, mint 100 milliárddal javulhatnak. Ehhez az kell - és Hock úr alapvetően likviditási természetű felvetésére térnék ki a továbbiakban -, hogy egyrészt Brüsszel ezt megszavazza, a kormány ezt támogassa, ezt terjessze fel, a szerződést megkösse, és ennek a szerződésnek a finom, a részletekbe menő részei számunkra úgy alakuljanak, ahogy ebben a beszámolóban önök ezt olvassák. Jelzem egyébként: erre a szcenárióra minden esély megvan, és mihelyt a jogi feltételek alkalmassá válnak, az előterjesztők be fogják hozni a tendert, erre Hagyó úr ki fog térni.

Záró gondolat: valóban Hock Zoltán frakcióvezető úrral folytattunk is konzultációt azokról a prognózisokról, hogy mi lenne, ha egy ilyen szörnyű likviditási nehézséget okozna az általában utófinanszírozású projektekkel kapcsolatos szabályok fővárosra nehezedése. A helyzet valójában az - és a pénzügyi tanácsadó erről részletesen tud referálni, ajánlom frakcióvezető úr figyelmébe -, hogy havi elszámolásban finanszírozza Brüsszel a 4-es metrót, így aztán, hál’ istennek egy gördülő számlázással, elszámolással ezeket a likviditási nehézségeket el fogjuk tudni kerülni.

Még egy kiegészítés: ha jól emlékszem a számokra, de majd Horváth Dénes úrra nézek, 32 milliárd forintos előleg nevesül a 4-es metrónál, tehát nem a semmiből kell indítani. Tehát úgy néz ki, lekopogom, hogy nem fog jelenteni ilyen korábban várt likviditási gondot.
ELNÖK:
Hagyó főpolgármester-helyettes úrnak adom meg a szót.
ELŐADÓ (Hagyó Miklós): 
Tisztelt Főpolgármester-helyettes Úr! Tisztelt Közgyűlés! Köszönöm szépen Bagdy képviselő úrnak azt a félmondatát, amikor tulajdonképpen, ha jól értettem, akkor dicsérte ezt az anyagot. Remélem, hogy képviselőtársaim, illetve a sajtó jelen lévő képviselői azt látják, hogy tényleg valamennyi információt, valamennyi táblázatot, valamennyi olyan adatot, amely rendelkezésünkre állt, megmutattuk önöknek.

Bízom abban, hogy a tisztelt képviselő urak és a sajtó képviselői is nagyon alaposan megnézik ezt az anyagot, hiszen az anyag, ez az 5. napirendi pont, beszámoló a 4-es metró beruházás pénzügyi helyzetéről, a 2/2-es pont jól mutatja azt, hogy a 4-es metró beruházás finanszírozása a kohéziós alap támogatása nélkül. Ebben az esetben 263 milliárdos állami támogatás mellett 247 milliárdos fővárosi önrész szükségeltetett volna, és itt van a 2/3-as pont, ahol ugyanezt megmutatjuk, hogy mi van abban az esetben, ha a két pályázatunk sikeres lesz. Azért mondom, hogy két pályázat, hiszen az egyes szakasz esetében egy 288 milliárdos pályázatot fogunk benyújtani, a második szakasz tekintetében pedig egy 61 milliárdos pályázati főösszeggel kívánunk pályázni, amely kettőnek a főösszege összesen 350 milliárd, és egy közel 77 százalékos támogatási intenzitás mellett 268,7 milliárd európai uniós forrásból történik bevonásra, hogy megvalósuljon ez a projekt.

Így a főváros költségvetése, tehát a főváros forrásigénye, forrásszükséglete jelentősen javul, a 247 milliárd helyett csak 141 milliárd fővárosi forrás igényeltetik, tehát több mint 107 milliárddal javulnak a főváros pozíciói.

Nagyjából a számok azok lennének, hogy 270 milliárd európai uniós, 140 milliárd fővárosi és 100 milliárd állami forrás bevonásával épülne meg ez a 4-es metró. Látszik, hogy ez a főváros számára egy lényegesen kisebb költségvetési terhet fog jelenteni.

Azt kérném még a metróbiztostól, Becker úrtól, hogyha véletlenül valamilyen kérdésre adandó válasz kimaradt, akkor legyen szíves, adja meg a választ. Köszönöm szépen.
ELNÖK:
A másik előterjesztő kívánja kiegészíteni? (Jelzésre:) Nem kívánja.

Ughy képviselő úré a szó, ügyrendi kérdésben.
UGHY ATTILA (Fidesz): 
Tisztelt Közgyűlés! Tisztelt Főpolgármester-helyettes Urak! Példátlan eset történt most a Közgyűlésben, ugyanis egy rendkívül fontos napirendi pontot tárgyalunk, közben főpolgármester úr, ki tudja, hol kódorog, miközben a Közgyűlésben a vita erről a kérdésről zajlik. Én illő tisztelettel kérném a levezető elnököt, hogy ameddig főpolgármester úr nem tér vissza a terembe, addig függessze fel a vitát. Ha az ezért az ügyért felelős első számú ember nincs jelen a teremben, akkor miért, vagy miről vitatkozunk?
ELNÖK:
Szeretném felhívni a tisztelt képviselők és a Közgyűlés figyelmét, hogy az előterjesztők mindegyike az ülésteremben tartózkodik, tehát a Közgyűlés termében tartózkodik. A főpolgármester úr nem előterjesztője a jegyzett napirendi pontnak, ő csak ki kívánta egészíteni a gondolataival. Ha minden esetben fel kellene függeszteni a közgyűlést, amikor egy képviselő a termen kívül tartózkodik, akkor azt gondolom, hogy nehezen tudnánk érvényes közgyűlést tartani. (Ughy Attila jelentkezésére:) Erre nem érdemes reagálni szerintem. Egyébként frakcióvezető úr ön mellett szintén hiányzik, aki vezérszónokként elsőként szólalt meg ebben a rendkívül fontos napirendi pontban. (Csomós Miklós: Ő nem főpolgármester! Ha az lesz, itt lesz.) Tehát azt gondolom, hogy mérjünk egyenlő mércével.

Ismét az öné a szó.
UGHY ATTILA (Fidesz): 
Köszönöm szépen. Természetesen ott van, ahol főpolgármester úr. Arra próbáltam utalni, hogy főpolgármester úr, miközben van a Közgyűlésben egy vita, ezzel párhuzamosan egy másik vitát kezdeményezett, ami, azt gondolom, ebben az esetben elfogadhatatlan. Ha főpolgármester úr sajtótájékoztatót kíván tartani, akkor rendeljen el szünetet, legalábbis abban az esetben, ha ilyen horderejű kérdésről tárgyal a Közgyűlés.
ELNÖK:
Lakos képviselő úr ügyrendi kérdésben.
LAKOS IMRE (SZDSZ):
Ügyrendi gombot nyomtam, ügyrendi javaslatom van. Kérem, hogy ezt a vitát zárjuk le, tényleg semmi értelme. Hagyjuk! Mindenki majd a sajtóból tájékozódni fog, van sok dolgunk, zárjuk le ezt a vitát, és kérek erről szavazást.
ELNÖK:
Határozathozatalra kerül sor. Kérem, aki egyetért a vita lezárásával, az igen gombot nyomja meg! Kérem, szavazzanak! (Szavazás.)

A Fővárosi Közgyűlés nem fogadja el Lakos Imrének a vita lezárására

vonatkozó ügyrendi indítványát.
(9 igen, 55 ellenszavazat, 2 tartózkodás)
ELNÖK:
9 – 55 – 2 arányban nem fogadta el a Közgyűlés, így folytatjuk továbbra is a vitát.

Katona Kálmán képviselő úré a szó.
KATONA KÁLMÁN (MDF):
Tisztelt metró iránt érdeklődő Képviselőtársaim! A főpolgármester úr szavait szeretném kiegészíteni némi félinformációval. (Folyamatos zaj az MSZP soraiban.) Természetesen nem vagyok… Maradjatok már csöndben! (Derültség.)
ELNÖK:
Kérem, legyünk tekintettel egymás felszólalására!
KATONA KÁLMÁN (MDF):
Megoldom én, köszönöm szépen. (Derültség.)
Azzal egészíteném ki főpolgármester úr szavait, hogy információim szerint a Fővámház téren nagyon komoly műszaki problémák vannak. Én úgy tudom, hogy olyan, nyomás alatt lévő réteget találtak, amiben víz van nyomás alatt, ezért csak nyitott gödörben lehet ezt a problémát megoldani. Ez nem hiteles, csak háromnegyed-hiteles információ, ami nemcsak időben, hanem nyilván forgalomszervezésben, a város egész életében egy jelentős változás lenne, ha ez tényleg így van, és egy olyan 4-5 milliárd forinttal megnyomná ennek az állomásnak az építési költségét.
Azt gondolom, hogy a költségvetés ismeretében ez sajnos azt erősíti meg, amit jeleztünk előre, és amit a Demokrata Fórum nem tudott megtenni, azt megteszi maga a nem előrelátóan megtervezett építkezés, leállítja önmagát, időlegesen mindenképpen le fogja állítani, késlelteti. Ennek ismeretében kérem, hogy a beszámolót hallgassuk, és egyébként tegyünk meg mindent annak érdekében, hogy az egészségesebbek valamikor utazhassanak ezen a metrón. Köszönöm szépen.
ELNÖK:
Bagdy frakcióvezető úré a szó.
DR. BAGDY GÁBOR (KDNP): 
Azt hiszem, erre csak azt lehet mondani, hogy köszönjük szépen a többletinformációt, és örülünk, hogy a Demokrata Fórum ilyen jól tájékozott. Jobban örülnénk, ha ezeket a híreket a főpolgármesteri vezetés részéről kapnánk meg, hiszen akkor autentikusabbnak tudnánk ezeket kezelni, és érdemben tudnánk értékelni ezt az előttünk fekvő jelentést.

Visszatérve: szakmainak vélt megjegyzések hangzottak el. Azt gondolom, hogy erre nagyon röviden reagálni szeretnék. Egyfelől én belátom, hogy a Fővárosi Közgyűlés nem alkalmas fórum szakmai viták folytatására, ugye, főpolgármester úr is mérsékelt érdeklődést mutatott a téma iránt, és a tisztelt képviselők többsége is szemmel láthatóan nem érdeklődik a szakmai részletkérdések iránt. Ezért én szívesen felajánlom, sőt, kérném is egy szakmai vita lehetőségét főpolgármester úr, vagy pedig valamelyik, szakmailag felkészültebb helyettese részéről, hogy ezeket a vitákat folytassuk le. Itt valóban nem alkalmas, hogy ezt lefolytassuk, csak röviden utalnék arra, hogy igencsak helytelen módszertan, tehát az én számításom szerint a bevételeket és a kiadásokat ugyanúgy figyelembe kell venni. Az én számításomban, és ahogy azt említettem is, szerepelnek mind az állami támogatás, mind pedig az EU-támogatás bevételei, és ezek a hiányok, ez a nehéz helyzet mindennek ellenére áll elő.
Ez a helyzet, még egyszer ismétlem, azt jelenti, hogy 2012-ben az előttünk fekvő finanszírozási terv és az előttünk fekvő metróköltségek alapján a fővárosnak nemhogy semmiféle felhalmozási lehetősége nem marad 2012-ben, hanem még a metrófinanszírozásnak is 19 milliárd forintos hiánya van.

Azt gondolom, hogy ezekről a kérdésekről érdemes szót ejteni, és érdemes beszélni, úgyhogy én még egyszer ajánlom, sőt, kérném a szakmai vita lehetőségét, hogy ezt ne itt kelljen megbeszélnünk.

Hagyó főpolgármester-helyettes úr nagyon helyesen utalt arra, hogy valójában, ha ezek a hipotézisek, pozitív hipotézisek teljesülnek, a fővárosnak összesen 141 milliárd forintjába fog kerülni a metró, én is ezt mondtam. Szomorú, és az igazi pénzügyi gondot az jelenti, hogy ebből a pénzből meghatározó rész, nevezetesen 20 milliárd 2011-ben, és 59 milliárd 2012-ben, és 8 milliárd 2013-ban lenne éppen a fővárosi rész, ami azt jelenti, hogy a főváros finanszírozási prognózisa a saját pénzeit 2010 utánra tolta, ami egy nagyon racionális és érthető döntés, csak éppen a következő főpolgármester pénzügyi mozgásterét drámaian bekorlátozza.

Ezekre a pontokra szerettem volna felhívni a figyelmet, és azt gondolom, hogy ezeken felesleges lenne átfutni. Még egyszer jelzem, hogy ezek a kalkulációk mindazoknak a kockázatoknak a figyelembevétele nélkül készültek, amire most éppen például Katona képviselőtársam is utalt. Köszönöm.
ELNÖK:
A vitát lezárom, előterjesztői zárszó következik. (Jelzésre:) Nem mondunk zárszót. Akkor a határozathozatal következik, mégpedig az egyszerű szótöbbség szabályai szerint teszem fel szavazásra a beszámoló elfogadását. (Ughy Attila: Ügyrend van!) Hock frakcióvezető úré a szó.
HOCK ZOLTÁN (MDF):
Tisztelt Főpolgármester-helyettes Úr! Azt szeretném indítványozni, hogy a határozati javaslat egy szavát módosítsuk: nem elfogadja, hanem tudomásul veszi, ezen tudniillik nem lehet mit elfogadni. Tudomásul veheti, hogy ezt a beszámolót a főpolgármester elkészítette, beterjesztette, tudomásul veszi. Mit fogadunk el rajta? Nincs konkrét cselekmény, hogy határozunk benne, csak a tudomásulvételről lehet szó legfeljebb. Köszönöm.
ELNÖK:
Az előterjesztő befogadta, tehát ezzel a módosítással teszem fel szavazásra. Kérem, szavazzanak most! (Szavazás.)
2090/2007.(XII.20.) Főv.Kgy.h. 

A Fővárosi Közgyűlés tudomásul veszi a 4-es metró beruházás jelenlegi
pénzügyi helyzetéről készített beszámolót.
(37 igen, 30 ellenszavazat, 0 tartózkodás)
ELNÖK:
A következő napirend, ugyanehhez kapcsolódva (Ughy Attila: Nincs szünet?), aminek a vitáját úgy érzem, hogy kellő mélységben lefolytattuk.
A napirend 7./ pontja: Tájékoztató a 4-es metró projekt helyzetéről és előrehaladásáról.
ELŐADÓ:
Hagyó Miklós
ELNÖK:
Természetesen itt is a tájékoztató elfogadását fel kell tennem szavazásra, a projekt helyzetéről és előrehaladásáról szól. Ez megtörtént, tehát ennek nincs külön határozati javaslata, de itt is akkor a tudomásulvételt teszem fel szavazásra. Kérem, szavazzanak most! (Szavazás.)
2091/2007.(XII.20.) Főv.Kgy.h. 

A Fővárosi Közgyűlés 4-es metró projekt helyzetéről és előrehaladásáról
szóló tájékoztatót tudomásul veszi.
(34 igen, 30 ellenszavazat, 3 tartózkodás)
ELNÖK:
Most 13 óra 40 perc van; 40 perc ebédszünetet rendelek el, amely egész pontosan 14 óra 20 percig fog tartani. (Derültség és taps a Fidesz padsoraiban. – Ughy Attila: Ez 35 perc, nem?) Egy kicsit rövidítjük. Elsőként a Közgyűlés tagjait kérem meg, hogy fáradjanak be az előkészített terembe, és utána a Hivatal munkatársait – a képviselőknek a munka megkezdése miatt szükséges ez a 35 perc; a többiek ezt követően fogyasszanak.
(Szünet: 13.43-tól 14.34-ig)
ELNÖK:
Tisztelt Közgyűlés! Folytatjuk a munkát a 8. napirendi pontunkkal, amely javaslat a Fővárosi Önkormányzat vagyonáról, a vagyontárgyak feletti tulajdonosi jogok gyakorlásáról szóló fővárosi közgyűlési rendelet megalkotására.
A napirend 8./ pontja: Javaslat a Fővárosi Önkormányzat vagyonáról, a vagyontárgyak feletti tulajdonosi jogok gyakorlásáról szóló Főv. Kgy. rendelet megalkotására.
ELŐADÓ:
Hagyó Miklós, Ikvai-Szabó Imre
HOZZÁSZÓLÓK:
dr. György István, Somlyódy Csaba, dr. Steiner Pál, dr. Endrédy István, dr. Bagdy Gábor, Ughy Attila, Devánszkiné dr. Molnár Katalin
ELNÖK:
Az előterjesztőknek nincs kiegészítése.

Megkérdezem, kérdés van-e. (Nincs ilyen jelzés.) Kérdés nincs.

A hozzászólásokra kerül sor, elsőként György képviselő úrnak adom meg a szót.
DR. GYÖRGY ISTVÁN (Fidesz): 
Tisztelt Főpolgármester Úr! Tisztelt Közgyűlés! Egy figyelemre méltó, terjedelmes munka termékeként megszületett ez a vagyonrendelet, amely itt van most az asztalunkon. Sajnos azonban azt kell mondani, hogy több pozitív eleme mellett alapvetően rányomja a bélyegét az egész előterjesztésre, mind a rendelettervezetre, a szerződéstervezetre az, hogy olyan hatáskör-átruházásokat tartalmaz, amelyek alapvetően megkérdőjelezik a Fővárosi Önkormányzat demokratikus működését.

Miért mondom ezt? Azért, mert mindnyájan tudjuk, a Magyar Köztársaság alkotmánya és az önkormányzati törvény alapján is, hogy az önkormányzás joga a választópolgárok közösségét illeti meg, és ezt a jogát gyakorolja választott képviselőin keresztül. Ha a Közgyűlés a bizottságok összetételénél ezt az arányt megváltoztatja, meggyőződésem, hogy alkotmányellenesen jár el. Itt pedig ez történik: egy minimális létszámtöbbséget, a bizottságok irányába eltolva a hatásköröket, egy 70-30 százalékos arányra változtatnak meg. Ez most ennél a vagyonrendeletnél különösen lényegi és releváns kérdéssé válik, hiszen egyes vagyonelemeit a Fővárosi Önkormányzat ezt követően a Gazdasági Bizottság döntése alapján 3 milliárd forint, illetőleg 4 milliárd forint vagyonérték erejéig tulajdonképpen bizottsági hatáskörben el tudja intézni.
Mi úgy gondoljuk, hogy maga a hatáskör-átruházás természetesen nem bűn és nem egy rossz technikai megoldás. De abban a kontextusban, ahogy ez itt megjelenik, teljességgel elfogadhatatlan. És mondom, a vagyonrendeletnek szakmailag és tartalmilag vannak figyelemre méltó elemei; úgy gondolom, maga a rendelettervezet minőségében egy elfogadható munka. Ugyanakkor az a nem lényegtelen kérdéskör, amelyet már említettem, számunkra teljességgel elfogadhatatlanná teszi, hogy ezt a rendeletet meg tudjuk szavazni.
Ez igaz a két szerződéstervezetre is, miután a rendelet kontextusában jelenik meg a két szerződéstervezet is. Ráadásul a szerződések nem úgy fogalmaznak, hogy „a mindenkor hatályos fővárosi közgyűlési rendeletekben hatáskörrel rendelkező szerv”, pontosan elég lenne ez a megjelölés, hanem egészen konkrétan nevesíti például a Gazdasági Bizottságot maga a szerződés is, ami azt jelenti, hogyha a Fővárosi Közgyűlés módosítja az SZMSZ-ét, akkor ez a két dokumentum azonnal koherencia zavarba fog kerülni egymással. Én tehát nem javaslom ezt a technikát szerződések megkötésénél. S különösen érdekesnek találom azt is, hogy például ennek a két társaságnak az ellenőrzési jogkörét is a Gazdasági Bizottsághoz telepíti egy polgári jogi szerződésben a két szerződő partner. Bizonyos vonatkozásaiban tehát a Gazdasági Bizottság saját magát fogja ellenőrizni a társaságnál, miközben a Fővárosi Önkormányzatnak vannak ellenőrzésre feljogosított szervei.
Összességében tehát azt tudom mondani, és szeretnénk hangsúlyosan felhívni a Közgyűlés minden frakciójának a figyelmét, főpolgármester úr figyelmét arra, hogy az a gyakorlat, amivel a bizottsági arányokat kialakították, a demokratikus alapjogokat is sérti. Szerintünk a választások eredményeinek az önkényes eltorzítását jelenti, amelyet alkotmányellenesnek is ítélünk, és kérjük, hogy ezt a Közgyűlés ebben a formában ne fogadja el. Mi nem fogjuk támogatni.

Köszönöm.
ELNÖK:
Somlyódy képviselő úrnak adom meg a szót.
SOMLYÓDY CSABA, a Kiemelt Fejlesztések Bizottságának elnöke: 
Tisztelt Közgyűlés! Azzal kell folytatni ezt a hozzászólást, hogy az előttem elhangzottaknak bizonyos momentumaival egyetértek, és egyetértek azzal, hogy az anyag előterjesztői az ülést megelőzően ezzel kapcsolatban egy kiegészítő indítványt tettek, és kérték, hogy ezt fogadjuk be. Nota bene ez a 3 milliárd és a 4 milliárd esetében 1,5 milliárdra és 2,5 milliárdra módosult, és az előterjesztők ezt kérik elfogadni. Ez lényegében, ha úgy tetszik, emelkedést jelent, de nem egy akkora emelkedést, amely ilyen véleményt mondatna, mondjuk, egy 3 és 4 milliárdos esetben; az tényleg drasztikus és nagy emelkedés lenne. Az eddigi 1 milliárdról most 1,5-re fog emelkedni; ’95-ben hoztuk az előző vagyonrendeletet, ahhoz képest én nem tartom az árakat és egyéb tényezőket, ingatlanpiaci árakat tekintve ezt olyan iszonytatóan alkotmányellenes és népnyomorító intézkedésnek, ha ezt az emelést megtesszük, és a bizottságra ruházzuk át ezt a történetet.

Kettő: szeretném képviselőtársaim figyelmét felhívni, hogy elolvasva ezt a rendelettervezetet, azt olvastam ki belőle, hogy gyakorlatilag a bizottság hatásköréből nem kerülne ki sem az ellenőrzés, sem pedig a döntéshozatal képessége. Ha figyelembe vesszük, hogy az árváltozásokkal együtt most megemeljük 1,5, illetve 2,5 milliárdra összevontan ezt a tételsort, akkor utánamegyünk az életnek, és az áremelkedést rögzítjük ebben.

Mi a tényleges és valódi változás és az előrelépés ebben a vagyonrendeletben? Mind az ellenzéki oldalról, mind a kormánypárti oldalról többször bírálat érte azt, hogy az a fajta vagyongazdálkodás, amely a fővárosban ’95-ben még megfelelt az akkori elvárásoknak, az mára már nem tudja követni sem gyorsaságában, időrendben, sem pedig dinamikájában azokat a változásokat, amelyek ezen a területen bekövetkeztek. Most egy úgynevezett aktív vagyongazdálkodásra való áttérést szorgalmazott pártállástól függetlenül mindenki ebben a teremben. Nos, ez a rendelet lehetővé teszi egy olyan szakcégre rábízni, egy általunk száz százalékban birtokolt szakcégre rábízni ezt a napi tevékenységet, a kezelést, az előterjesztést, az előterjesztések lehetőségét, a pályázatok lebonyolítását, amelyik ezzel foglalkozik, ebből él.
De a döntések nem ebben a cégben születnek, hanem egy képviselőkből álló bizottságban, illetve bizonyos értékhatáron felül – tehát olyan esetben, amely igazán komoly értéket képvisel – továbbra is a Fővárosi Közgyűlés kompetenciájában marad. Felhívom a figyelmet, hogy bizonyos kérdésekben továbbra is mindenféle félreértéstől eltekintve megmarad az a lehetőség a vagyonrendeletben, hogy szakmai szempontból az illető szakmai bizottság ugyanúgy, mint eddig – például bérbeadásnál és egyéb helyzetekben – véleményt alkothasson, egyetértési jogát gyakorolja, és a Gazdasági Bizottság, amely tulajdonosi kérdésekkel foglalkozik, ennek figyelembevételével, illetve egyetértésével tud csak dönteni, amennyiben az értékhatáron belül van.
Ha ezt így mérlegeljük és lehetőséget kívánunk nyújtani arra, hogy a jövőben aktívabb vagyongazdálkodás folyjon megfelelő kontrollal, akkor most igennel szavazunk a mai rendelettervezetre, és pontosan az elmondottak miatt fogadjuk el, valóban egyetértve azzal, hogy az a határ, amit az elején belőttünk, túlságosan magas. Hozzáteszem, nem sok olyan vagyontárgyunk van, ami a kettő közé esik, vagyontárgyaink nagy része a bizottság elé kerül, az értékhatára egyedenként nagyon kevésnek haladja meg a másfél milliárdot, amit ez a rendelet nagyon helyesen továbbra is a Fővárosi Közgyűlés kompetenciájában tart.
Az előterjesztőktől egyetlen dolgot szeretnék kérni, ami valószínűleg valamifajta tévedés okán került be az előterjesztésbe.
Bocsánat, ehhez kapcsolódva még egy dologra felhívnám a képviselők figyelmét: a hatályba léptetés ideje az én olvasatomban február 1. Ez azt jelenti, hogy mindazokat az anomáliákat, amiket képviselőtársam nagyon jogosan észrevett az előbb, a januári Közgyűlésen pótolni tudjuk, tehát konzisztenssé tudjuk tenni a reményeim szerint most elfogadásra kerülő vagyonrendelettel.
Tisztelettel kérem ennek okán, hogy a mellékletben szereplő 374. sorszámú Erzsébet tér elnevezésű ingatlant a listából, amit a BFVK-ra bízna, vegye ki. Ennek indoka kettős. Az egyik: a Kiemelt Fejlesztések Bizottsága megkapta feladatkörében és SZMSZ-ben is az Erzsébet tér rendezését és az ehhez kapcsolódó kérdéseket, aminek eleme ez az ingatlan, ami tévesen máshol szerepel. Valamint 2007. augusztus 30-án a tisztelt Közgyűlés az 1399/2007. (VIII. 30.) számú határozatával elfogadta a Városháza-tömb fejlesztése kapcsán a tervpályázati eljárás alapjait, amelynek eleme, hogy „ezen belül a pályázóknak külön javaslatot kell kiadniuk a gödörnek a Városháza-fejlesztési projektbe történő bevonására. A Budapest Szíve Városháza Fórum tervpályázati kiírás dokumentációja a határozatban, valamint a tervezési programban foglalt követelmények alapján készült”. Amennyiben ez így maradna, és nem vennénk ki a 374. sorszámot, akkor abba a helyzetbe kerülnénk, hogy két másik rendeletünket kellene módosítani – gondolom, ez nem cél –, amiből az egyik a Városháza-tömb pályázatának a visszavonása.
Tisztelettel kérem az előterjesztőt, hogy erre való tekintettel fogadja be ezt a módosító javaslatomat, amit átadok írásban.
ELNÖK:
Steiner Pál frakcióvezető úrnak adom meg a szót.
DR. STEINER PÁL (MSZP):
Tisztelt Közgyűlés! A december 18-án kelt, 43. sorszám alatt nyilvántartott egyéni módosító indítványom visszavonom. Köszönöm szépen.
ELNÖK:
Endrédy István képviselő úrnak adom meg a szót.
DR. ENDRÉDY ISTVÁN (KDNP): 
Köszönöm a szót. Tisztelt Főpolgármester Úr! Tisztelt Közgyűlés! Nagyon röviden szeretnék ehhez a napirendhez szólni. Bagdy frakcióvezető úr majd a frakció álláspontját részletesen ismerteti. Én az előterjesztésnek ahhoz a részéhez szeretnék kapcsolódni, ami szerintem a leggyengébb része, mégpedig a Kiemelt Fejlesztések Bizottsága és annak a hatásköre, tevékenysége.
Ez a bizottság az elmúlt ciklus utolsó harmadában jött létre azért, hogy bizonyos vagyongazdálkodási kérdéseket meggyorsítson, fejlesztéseket sikerre vigyen, azzal a felkiáltással, hogy a ciklus elején a Városháza működése, a bizottsági struktúra áttekintésre kerül azért, hogy a vagyongazdálkodás a helyére kerüljön, a sikerek garantáltan és évekre ütemezetten jöjjenek. Ehelyett egyfajta párhuzamosság, sőt párhuzamosságok sora jelenik meg, hiszen van a Gazdasági Bizottság, van a Kiemelt Fejlesztések Bizottsága, a hatáskörök továbbra is átfedésben vannak, az ügyosztályok nyilvánvalóan több bizottságnak ugyanazt az anyagot érdemben és érdem nélkül meg kell, hogy küldjék. Valamint a Kiemelt Fejlesztések Bizottságának számos olyan hatásköre van, amely a Közgyűlés elől viszi el minimum a rálátást jelentős vagyonban, jelentős döntésekre, és még ráadásul az ellenőrzést is a döntések végrehajtása fölött és cégek fölött ez a bizottság gyakorolja.
A tiszteletet megadva a bizottság elnökének és tagjainak ezek után azt a megfontolást javaslom, hogy ne Kiemelt Fejlesztések Bizottságának, hanem Kiemelt Léfejlesztési Bizottságnak hívjuk ezentúl.
ELNÖK:
Bagdy Gábor frakcióvezető úré a szó.
DR. BAGDY GÁBOR (KDNP): 
Köszönöm a szót. Tisztelt Közgyűlés! Egy olyan anyag fekszik előttünk, amit már többen is régóta vártunk és igényeltünk. Én személy szerint komoly várakozással voltam ez iránt az anyag iránt. Ennek az előzménye például az, hogy a Gazdasági Bizottság, amelyik az utóbbi időben számos értékesítésről, vagy döntött, vagy előterjesztést fogalmazott meg a Közgyűlés számára, az értékesítési eljárás során sok kritikával illette a jelenlegi értékesítési szabályzatot és számos javító, jobbító szándékú megjegyzés hangzott el. Erre az volt a reakció, hogy ezek majd beépülnek az új vagyonrendeletbe és az új értékesítési szabályzatba.
A várakozásom másik pontja az volt, hogy a 2008-as költségvetési koncepció arról szól, hogy ingatlanértékesítési stratégia kerül kidolgozásra, ami hatékonyabbá és eredményesebbé teszi az ingatlanok értékesítését. Mindezek tükrében hallatlan csalódással olvastam ezt az anyagot, mert magáról az ingatlanértékesítésről pont ugyanazok a szabályok rendelkeznek, mint korábban, pont ugyanúgy nem teszi lehetővé a kétlépcsős értékesítést, mint korábban. Ezzel szemben egy változás valóban van, ezt el kell ismerni, nevezetesen, míg a korábbi rendeletben előírás volt egy hat hónapos ingatlanértékelés mint kiindulási alap az értékesítéshez, ma ennél sokkal puhább megfogalmazások vannak. Például a 10. § (3) bekezdését kifejezetten mókásnak tartom: amennyiben az adott vagyontárgyhoz hasonló paraméterekkel rendelkező másik vagyontárgyról van értékbecslés, az is elfogadható. Ez nagyon helyénvaló lenne, ha az értelmező rendelkezések között valaki definiálná, hogy mi a „hasonló” fogalma ebben a megítélésben. Ez sajnos teljességgel hiányzik.
Köszönöm Somlyódy úr kiegészítését, mert ő egy koncepcionális elemet fölmutatott, nevezetesen azt, hogy az egész stratégia arra épül, hogy ne a főváros, ne is annak bizottságai, hanem szakcégek végezzék az értékesítést. Ez elméletileg akár helyes is lehetne, csak sajnos jár egy negatív következménnyel. Hogyha végiggondoljuk a folyamatokat, első körben a Közgyűlés döntött ezekről az ingatlanokról, második körben delegáltunk jogokat a Gazdasági és a Kiemelt Fejlesztések Bizottságának, most ennek a koncepciónak a keretében - pontosabban ez nem is koncepció, hanem nagyon részletesen kidolgozott anyag - vagyonkezelésbe fogjuk adni ezeket az ingatlanokat, és szakcégek fognak előterjesztéseket tenni, ahol már a bizottságoknak is legfeljebb jóváhagyási joguk lesz.

Ezzel a folyamattal beteljesedik az, hogy a Közgyűlésnek minimális rálátása se lesz a folyamatokra, s én ezt kedvezőtlen iránynak tartom, annak ellenére - és ilyen értelemben személy szerint kicsit nehéz helyzetben vagyok -, hogy ott ülök mind a Kiemelt Fejlesztések Bizottságában, mind a Gazdasági Bizottságban, Somlyódy úr társaságát, elnökségét élvezve. Mindezekkel együtt én azt gondolom, hogy ezeknek a döntéseknek sokkal inkább a Közgyűlés hatáskörében kellene maradniuk.
Összességében ezt a két irányt rossznak tartom. Rossznak tartom azt, hogy eltűnik a döntés a Közgyűlés szeme elől, és rossznak tartom azt, hogy az értékesítés eddigi szabályozásában hiányosságként fölmerülő elemek itt nem kerülnek korrigálásra, mi több, azt, hogy az értékesítésnél már minimálárat, illetve ingatlan-értékbecslést se kell alapul venni.

Azt gondolom, hogy ezeket a hiányosságokat feltétlenül pótolni kellene, és igazság szerint a vagyongazdálkodási koncepciónak kellene először megszületni, és ennek a rendeletnek azt a koncepciót kellene tartalmilag támogatnia. Sajnos, itt megfordul a sorrend, és ez a zavar ebből adódik. Úgy gondolom, ez az anyag még nem érett az elfogadásra.

Köszönöm.
ELNÖK:
Ughy képviselő úré a szó.
UGHY ATTILA, a Városfejlesztési és Városképvédelmi Bizottság elnöke: 
Köszönöm szépen a szót, főpolgármester úr. Tisztelt Közgyűlés! Két oldalról is meg lehet közelíteni ezt az előterjesztést. Az egyik oldala talán ennek a megközelítésnek az, amit György István képviselőtársam már megemlített. Én egy másik aspektusára szeretnék rávilágítani: ez a Városfejlesztési és Városképvédelmi Bizottsággal kapcsolatos aspektusa ennek az előterjesztésnek, illetve az az aspektusa, hogy mennyivel nehezíti meg az életét mind a bizottságnak, mind pedig magának a Hivatalnak ez az előterjesztés. Eminensül a 69. § (2) bekezdésére gondolok itt, ahol együttes jogköröket kíván biztosítani a Kiemelt Fejlesztések Bizottságának és a Városfejlesztési és Városképvédelmi Bizottságnak bizonyos jogkörök esetében. Ezek a jogkörök tulajdonosi hozzájárulások és közterületi hozzájárulások megadása olyan esetekben, amelyek a kiemelt közterületek használatával kapcsolatosak.
A kiemelt fejlesztésű közterületek esetében, hogyha ezek tényleg csak nagyon szűk városi területekre vonatkoznának - akár a Városligetre, akár a Gázgyár-projektre, akár a Közraktárak projektjére, ahol egyébként ezzel kapcsolatban előterjesztések nem nagyon fordulnak elő a Városfejlesztési és Városképvédelmi Bizottságnál, akkor azt tudnám mondani, hogy természetesen ez jogszerű, és a bizottság szíves-örömest, akár együttes bizottsági ülésen, akár két külön időpontban, de egyeztetve a Kiemelt Fejlesztések Bizottságával, megtárgyalja ezt az ügyet. Az a probléma azonban, hogy ebbe a körbe bekerült a Budapest Szíve Fejlesztési Program projektterülete is. Ez azt jelenti, hogy ebben az esztendőben nagyjából 3500 határozatot fogadott el a Városfejlesztési és Városképvédelmi Bizottság, és ennek nagyjából négyötöde, ami erre a Budapest Szíve fejlesztési programterületre vonatkozik, mind tulajdonosi hozzájárulás tekintetében, mind pedig közterület-használatok esetében.
Rendkívül nehézkes - és majdhogynem azt tudom mondani, hogy gyakorlatilag normális üzemmenetre képtelen - lesz ezek után ez a dolog, gyakorlatilag alkalmatlan lesz ez az üzemmenet arra, hogy időben, harminc napon belül képesek legyünk ezekre a kérdésekre válaszokat adni, képesek legyünk a döntést meghozni, és akár Somlyódy úr, akár jómagam ezeket a közterület-használati megállapodásokat aláírjuk.
Én ezért gondolom azt, hogy ezekben az esetekben érdemes lenne egy egyeztető folyamatot kezdeményezni. Én elfogadom azt, hogy a városvezetésnek vannak olyan indokai, amik alapján ezt a vagyonrendeletet szeretné előterjeszteni, de én jól látom, hogy ezek az anomáliák mit fognak okozni a kérelmezők esetében, akik a városban akár a legegyszerűbb dologban kérelmet nyújtanak be közterület-használatra, vagy tulajdonosi hozzájárulásra. Gyakorlatilag ez azt fogja jelenteni, hogy nem lehet harminc napon belül ezeket a használati megállapodásokat aláírni, elfogadni, és a kérelmezők részére átnyújtani. Én erről többször próbáltam és próbálok most is egyeztetni az előterjesztővel.
Ezt az egy részt szeretném kiemelni ebből a rendeletből, és kérem azt, hogy akár a Főpolgármesteri Hivatal, akár Ikvai úr, akár Somlyódy úr vezetésével folyjék erről a későbbiekben egy egyeztetés, és a végleges álláspontról ebben az egy kérdésben, amelyik a 69. § (2) bekezdésére vonatkozik, ne most, hanem a januári Közgyűlésen döntsünk úgy, hogy gyakorlatilag abba az egyeztető folyamatba, ami nagyjából négy-öt héttel ezelőtt elkezdődött Hagyó úr irodája, Ikvai úr irodája és a Városfejlesztési és Városképvédelmi Bizottság között a közterület-használati kérelmek elbírálásának, előterjesztésének, tárgyalásának és aláírásának menetéről, ez is beleférjen, és gyakorlatilag annak a szellemnek megfelelően ezt a kérdést is tudjuk rendezni. Mert ha erről most így külön rendelkezünk, akkor én gyakorlatilag azt gondolom, hogy egyrészt ezt az egyeztetési folyamatot fogjuk teljes egészében keresztülfűrészelni, keresztülvágni, másrészt pedig a Hivatal sem magának nem fog jót okozni, sem pedig azoknak az embereknek, akik közterület-használati kérelemmel fordulnak ezeken a kiemelt fejlesztési projektterületeken a főváros felé.

Illő tisztelettel kérném tehát a Hivatalt arra, hogy ebben az egy szakaszban, a 69. § (2) bekezdéséről ne hozzon most döntést.

Köszönöm szépen.
ELNÖK:
Devánszkiné dr. Molnár Katalin képviselő asszonynak adom meg a szót.
DEVÁNSZKINÉ DR. MOLNÁR KATALIN, a Jogi és Ügyrendi Bizottság elnöke: 
Köszönöm szépen. Tisztelt Közgyűlés! Szeretném jelezni, hogy a Jogi és Ügyrendi Bizottság is áttekintette a vagyonrendeletet. Sok kérdésről volt véleménye, és ezenkívül megállapította azt, hogy a jelenleg hatályos vagyonrendeletből is hiányzik - de a jövendőből kifejezetten hiányzik - az a rész, amikor olyan vagyonelemekről beszélünk, amelyek részben, vagy egészben más tulajdonában lévő vagyontárgyak feletti fővárosi önkormányzati jogosultságot rendezik.
Tudom, hogy ez egy nagyon nehéz kérdés, és mivel főjegyző úr mindig teljességi nyilatkozatot ír alá a vagyonkataszter vonatkozásában, ezért erről a kérdésről most részletesebben nem beszélek. De szeretném javasolni a bizottság döntése alapján, egyben felkérni a főpolgármester urat, hogy a 2008. júniusi rendes Közgyűlésre terjessze elő a részben, vagy egészben más tulajdonában lévő vagyontárgyak Fővárosi Önkormányzat általi használatának szabályait, a vagyonrendelet címének eszerinti egyidejű módosításával.
Ezt, mivel írásban is megvan ez a határozat, átadnám, és kérem, hogy erről szavazzunk.
ELNÖK:
Ughy képviselő úrnak adom meg a szót.
UGHY ATTILA, a Városfejlesztési és Városképvédelmi Bizottság elnöke: 
Köszönöm szépen. Én megvárnám az előterjesztői zárszót, és attól függően élnék ezzel a hozzászólási lehetőséggel, illetve módosító indítvánnyal. Köszönöm.
ELNÖK:
Az előterjesztőnek adom meg a szót.
ELŐADÓ (Hagyó Miklós): 
Tisztelt Főpolgármester Úr! Tisztelt Közgyűlés! Én csak egyetlen dologra szeretnék reagálni. Nincs itt Bagdy frakcióvezető úr, ezt nagyon-nagyon sajnálom. Tisztelt Frakcióvezető Úr! Nehezen lehet azzal vitatkozni, amit ön mond - még egyszer: nagyon sajnálom, hogy nincs itt frakcióvezető úr -, mert egyszerűen olyan szintű csúsztatásról beszélünk… Ha részletesen és alaposan elolvasta volna frakcióvezető úr ezt a vagyonrendeletet, itt nem kivisszük, nem elvisszük, nem a külső cégek fognak dönteni: a külső cégek előkészítik a munkát, előkészítik döntésre az anyagokat, akár az értékesítés, akár a bérbeadás esetén. Mindkét esetében a bizottság és/vagy a Közgyűlés fog dönteni arról, hogy az adott ingatlant értékhatártól függően változtassuk. György képviselő úrnak mondanám, hogy változtattuk az értékhatárokat.
Valóban, az előterjesztésben 3, illetve 4 milliárd volt, az alsó határt az egyedi értékesítés esetén levittük másfél milliárdra, és az összevont értékesítés esetén 2,5 milliárd az a határ, amelyről a bizottság dönthet. A bizottság ülései legjobb tudomásom szerint nyilvánosak, oda bármikor bármilyen érdeklődő bemehet, tehát minden körülmények között bármelyik esetben bármelyik döntésükre rátekintéssel bírnak ellenzéki képviselőtársaim, az érdeklődők, a sajtó képviselői. Így reményeink szerint egy sokkal gyorsabb, rugalmasabb előkészítő munka fog tudni megtörténni. Köszönöm szépen.
ELŐADÓ (Ikvai-Szabó Imre): 
Tisztelt Fővárosi Közgyűlés! Két kérdésben kell még nyilatkoznunk - talán háromban. Somlyódy úr indítványát befogadjuk, nem kell róla szavazni - ezt már metakommunikációban jeleztük korábban is. Illetőleg a Jogi és Ügyrendi Bizottság 129/2007-es indítványa énszerintem befogadható (Hagyó Miklós közbeszól.), de úgy látom, előterjesztő társam véleménye is ez - tehát akkor erről sem kell szavazni.
Ughy képviselőtársamnak jelzem, hogy a felvetése jogos, csak az, amire utal, az megtörtént, tehát ez egy egyeztetett anyag, vagyis fordítva van. Én készséggel partner leszek abban, hogy nézzük meg, fél évig mi történik, és utána hozzuk vissza, csak ne bontsuk meg az anyag konzisztenciáját. Tehát a Közgyűlés alkossa meg ezt a rendeletet, pont azért, mert a Jogi és Ügyrendi Bizottság most befogadott indítványa amúgy is köt minket, hogy 2008 júniusában hozzunk vissza anyagot, és én azt indítványozom, hogy térjünk erre vissza. Nézzük meg! Nincs két hónapja, hogy Hagyó úrral közösen átvettük ennek a kérdésnek az operatív irányítását. Kérem szépen, hogy most előbb menjünk előre, aztán nézzük meg, hogy kell-e visszajönni.
Így tehát azt kérjük, hogy Ughy úr indítványáról, ha benyújtja, szavazzon a Közgyűlés. További indítványokat nem tudunk befogadni.
ELNÖK:
Megkérem az előterjesztőt, hogy az egyszerűség kedvéért mondja el a támogatotti sort, tehát a befogadott sort.
ELŐADÓ (Ikvai-Szabó Imre): 
Befogadva Somlyódy úr indítványa…
ELNÖK:
Nem, számot kérek!
ELŐADÓ (Ikvai-Szabó Imre): 
Somlyódy úr indítványának nem látom a számát.
ELNÖK:
Annak az egynek nincs, igen, annak nincs.
ELŐADÓ (Ikvai-Szabó Imre): 
Devánszkiné Molnár Katalin indítványát is befogadtuk, amelynek ugyancsak nincs száma - ezt én nem tudom pótolni.
ELNÖK:
Jó. És emellett van még előterjesztői kiegészítésként az 55-ös, az 56-os, az 59-es (Csomós Miklós: A 60-as és a 61-es!), és akkor a 60-asról és a 61-esről kell szavazni. A 60-as György képviselő úré, a 61-es Bőhm képviselő úré - jelen pillanatban erről a kettőről kell szavazni a benyújtottak szerint.
Ughy képviselő úré a szó.
UGHY ATTILA, a Városfejlesztési és Városképvédelmi Bizottság elnöke: 
Köszönöm szépen. Megvártam, ameddig a főpolgármester-helyettes úr, mint előterjesztő reagál. Örömmel értesítem, hogy történt egyeztetés, csak nem velem, mint bizottsági elnökkel. Ezt egy picit fájlalom, sőt mondhatnám, hogy ez egy csekélykét fáj nekem, de eltekintek ettől.

Viszont bejelentem azt a módosító indítványt - és írásban is leadom -, amely arra vonatkozik, hogy az indítvány 69. § (2) bekezdését kérem elhagyni, és ennek következtében a (3) bekezdés (2)-essé válik ebben az előterjesztésben. Ezt írásban is át kívánom adni az előterjesztőnek. Köszönöm. (Átadja a módosító javaslatot dr. Csonkás Istvánnak.)
ELNÖK:
Akkor tehát három módosító javaslatról kell határoznunk. Elsőként György István képviselő úr módosító javaslatát teszem fel szavazásra. Kérem, szavazzanak róla most! (Szavazás.)
2092/2007.(XII.20.) Főv.Kgy.h.
A Fővárosi Közgyűlés nem fogadja el dr. György István módosító

indítványát, mely szerint:

„A Fővárosi Közgyűlés úgy dönt, hogy a 7/1992. (III. 26.) Főv. Kgy. rendelet 5. számú melléklet (Az állandó bizottságok feladatköre, a Közgyűlés által bizottságokra átruházott hatáskörök jegyzéke) II. részében a Gazdasági Bizottságra átruházott hatáskörök közül a 25., valamint a 26. pontban felsorolt hatáskörök átruházását hatályon kívül helyezi azzal, hogy értelemszerűen a továbbiakban ezeket a hatásköröket a Fővárosi Közgyűlés gyakorolja.

Határidő: azonnal

Felelős: dr. Demszky Gábor”
(28 igen, 30 ellenszavazat, 2 tartózkodás)
ELNÖK:
(Dr. Balogh Pál jelentkezik. - A szavazás eredménye: 28 igen, 30 nem, 2 tartózkodás. - Közbeszólás az MSZP-frakció soraiból: Nem működött a gép!) Nem baj. Kérem a képviselő úr gépét megvizsgálni, de a következő szavazás jön. Működik már a gép? (Dr. Balogh Pál: Nem volt bekapcsolva a gépem, elnézést!) Jó. Megyünk tovább.
Bőhm képviselő úr javaslatát teszem fel szavazásra. A javaslatot az előterjesztő nem támogatja. Kérem, szavazzanak! (Szavazás.)
2093/2007.(XII.20.) Főv.Kgy.h. 

A Fővárosi Közgyűlés nem fogadja el dr. Bőhm András módosító

indítványát, mely szerint:

A vagyonrendelet 52. § (2) bekezdés a) pontja: törölve; b) pontjának módosított szövege: „minden esetben a Gazdasági Bizottság az SZMSZ 6. számú melléklete szerint illetékes szakmai bizottság előzetes hozzájárulásával gyakorolja.

Határidő: 15 nap

Felelős: dr. Demszky Gábor
(30 igen, 25 ellenszavazat, 5 tartózkodás)
ELNÖK:
Utolsó módosító indítványként Ughy képviselő úr indítványáról szavazunk, amelyet az előterjesztő nem támogat. Kérem, szavazzanak. (Szavazás.)
2094/2007.(XII.20.) Főv.Kgy.h. 

A Fővárosi Közgyűlés nem fogadja el Ughy Attila módosító

indítványát, mely szerint a vagyonrendelet 69. § (2) bekezdésének elhagyásával a (3) bekezdés (2) bekezdésre módosul.
(30 igen, 29 ellenszavazat, 3 tartózkodás)
ELNÖK:
Most a rendelet egészéről szavazunk. Kérem, szavazzanak most. (Csengetés.) Kérem, szavazzanak. (Szavazás.)
A Fővárosi Közgyűlés az előterjesztők által tett kiegészítésekkel és a befogadott módosításokkal megalkotja 75/2007. (…...) önkormányzati rendeletét a Fővárosi Önkormányzat vagyonáról, a vagyontárgyak feletti tulajdonosi jogok gyakorlásáról az 1. számú melléklet szerinti tartalommal.
(35 igen, 29 ellenszavazat, 0 tartózkodás)
2095/2007.(XII.20.) Főv.Kgy.h. 

A Fővárosi Közgyűlés hatályon kívül helyezi Budapest Főváros
Közgyűlésének 2472/2005. (X. 27.) számú határozatát a Fővárosi Önkormányzat és szervei, valamint intézményei Versenyeztetési Szabályzatáról.
(35 igen, 29 ellenszavazat, 0 tartózkodás)
2096/2007.(XII.20.) Főv.Kgy.h. 

A Fővárosi Közgyűlés jóváhagyja, megköti az előterjesztés 2-3. számú
mellékletét képező, a Budapest Főváros Önkormányzata és a Budapest Főváros Vagyonkezelő Központ Zrt., valamint a Budapest Főváros Önkormányzata és a Fővárosi Ingatlankezelő és Műszaki Vállalkozói Zrt. közötti vagyongazdálkodási feladatok ellátására vonatkozó megbízási keretszerződéseket és felhatalmazza a főpolgármestert azok aláírására.
Határidő: az új vagyonrendelet hatálybalépését követő 30 nap
Felelős: dr. Demszky Gábor
(35 igen, 29 ellenszavazat, 0 tartózkodás)
2097/2007.(XII.20.) Főv.Kgy.h. 

A Fővárosi Közgyűlés felkéri a főpolgármestert, hogy terjessze elő a
részben, vagy egészben más tulajdonában lévő vagyontárgyak Fővárosi Önkormányzat általi használatának szabályait – a vagyonrendelet címének eszerinti egyidejű módosításával.
Határidő: 2008. június 30.
Felelős: dr. Demszky Gábor
(35 igen, 29 ellenszavazat, 0 tartózkodás)
ELNÖK:
35 igen és 29 nem szavazattal… (Devánszkiné dr. Molnár Katalin: Rossz gombot nyomtam, gyerekek, elnézést kérek! - Moraj, derültség és taps a Fidesz- és a KDNP-frakció soraiban.) 35 igen szavazattal, 29 nem mellett a Közgyűlés elfogadta. (Tarlós István dr. Steiner Pálnak: Pali, légy szíves, ezt jegyezd fel!)
DEVÁNSZKINÉ DR. MOLNÁR KATALIN (MSZP):
(Hangosítás nélkül:) Szeretném kérni, hogy a jegyzőkönyv számára az utolsó pillanatban szóltak, hogy Kati, és hozzáértem - én egy ilyen ijedős leányzó vagyok. (Közbeszólás: Semmi baj!) Bocsánatot kérek, természetesen igennel kívántam szavazni.
ELNÖK:
Kérem, hogy a jegyzőkönyv és a történelem számára jegyezzük fel, hogy a képviselő asszony igennel kívánt volna szavazni, de a kihirdetett eredményt ez nem változtatja meg, nem befolyásolja.

Rátérünk a következő napirendi pontunk megtárgyalására: javaslat a Fővárosi Önkormányzat Szervezeti és Működési Szabályzatáról szóló 7/1992. (III. 26.) fővárosi közgyűlési rendelet módosítására.
A napirend 9./ pontja: Javaslat a Fővárosi Önkormányzat Szervezeti és Működési Szabályzatáról szóló 7/1992. (III. 26.) Főv. Kgy. rendelet módosításáról.
ELŐADÓ:
dr. Tiba Zsolt
HOZZÁSZÓLÓK:
Hagyó Miklós, Ikvai-Szabó Imre, Csomós Miklós, Wintermantel Zsolt
ELNÖK:
Hagyó Miklós főpolgármester-helyettes úrnak, majd az előterjesztőnek adom meg a szót. Öné a szó.
HAGYÓ MIKLÓS főpolgármester-helyettes: 
Tisztelt Főpolgármester Úr! Tisztelt Közgyűlés! Az eredetileg kiosztott 0050. sorszámon a 2008-2010. évi útfelújítások, kerékpárút-létesítések, a tömegközlekedés előnyben részesítése című előterjesztés és 0067. sorszámon az ugyanehhez a témához kapcsolódó előterjesztői módosító indítvány kiosztásra került. Arra szeretném kérni a tisztelt főpolgármester urat, hogy vegyük ezt napirendre, és tárgyaljuk meg.
ELNÖK:
Elhangzott az ügyrendi javaslat, így szavazásra teszem fel a főpolgármester-helyettes úr javaslatát. Ennek a napirendi pontnak a megtárgyalására a következő napirendi pontként, tehát ennek a napirendi pontnak a tárgyalása után kerülne sor. Kérem, szavazzanak. (Szavazás.)
2098/2007.(XII.20.) Főv.Kgy.h. 

A Fővárosi Közgyűlés úgy dönt, hogy a „2008-2010. évi útfelújítások,
kerékpárút létesítések, tömegközlekedés előnyben részesítése, valamint forgalomtechnikai üzemeltetés 3 éves programja” című előterjesztést napirendjére veszi és következő napirendi pontként tárgyalja meg.
(34 igen, 0 ellenszavazat, 29 tartózkodás)
ELNÖK:
Szintén ügyrendiben… (Csomós Miklósnak:) Van más ügyrendi is, bocsánat, képviselő úr, nem az öné az elsőbbség, Ikvai főpolgármester-helyettes úr előbb jelentkezett. Öné a szó, főpolgármester-helyettes úr.
IKVAI-SZABÓ IMRE főpolgármester-helyettes: 
Tisztelt Fővárosi Közgyűlés! Banális a javaslatom, de logikailag fontos. A sokszor módosított végleges napirendünkben 20. sorszámon szerepel a szennyvíztisztító-projekt, előtte pedig a költségvetési rendelet.

Ez így logikailag nem helyes, hiszen érinti a 20-as a 19-est, ezért azt kérem, hogy cserélje meg a Közgyűlés a két napirendet.
ELNÖK:
Akkor erről szavaznunk kell ügyrendi javaslatként. Aki egyetért ezzel, kérem, szavazzon most! (Szavazás.)
2099/2007.(XII.20.) Főv.Kgy.h.
A Fővárosi Közgyűlés úgy dönt, hogy a „Javaslat Budapest Főváros
Önkormányzata 2007. évi költségvetéséről szóló 11/2007. (III. 14.) Főv. Kgy. rendelet módosítására” című előterjesztés és a „Javaslat a Dél-budai Regionális Szennyvízelvezetési Projekt műszaki tartalmának változására, valamint a projekttel kapcsolatos pénzeszköz átadás-átvételi megállapodások módosítására, illetve jóváhagyására” című előterjesztés tárgyalási sorrendjét felcseréli.
(61 igen, 0 ellenszavazat, 1 tartózkodás)
ELNÖK:
Így ennek szellemében fogjuk folytatni a munkánkat. Csomós képviselő úr kért szót ügyrendi kérdésben. Öné a szó, képviselő úr.
CSOMÓS MIKLÓS (Fidesz): 
Köszönöm a szót. Pesti Imre képviselőtársamnak volt egy határozati javaslata, ami 62. sorszámon kiosztásra került. Kérném, hogy ennek a napirendi pontként való felvételéről és utána a szavazásról döntsünk most. Köszönöm.
ELNÖK:
Tehát Pesti Imre képviselő úr javaslatát teszem fel napirendi javaslatként elfogadásra, a Multiplex moziban történt… (Dr. Pesti Imre: Kultiplex. Rosszul van írva.) Itt „m” betű van. (Dr. Pesti Imre: Tudom, rosszul lett írva.) Rendben, elfogadom a javító szándékot. Tehát akkor a Kultiplex moziban zajlott eseményekkel kapcsolatos határozati javaslat felvételére, utolsó napirendi pontként.

Kérem, ha egyetértenek határozzanak ennek megfelelően, most! (Szavazás.)
2100/2007.(XII.20.) Főv.Kgy.h. 

A Fővárosi Közgyűlés nem fogadja el dr. Pesti Imrének és Németh
Szilárdnak a „Kultiplex moziban zajlott események” című előterjesztés napirendre történő felvételére vonatkozó indítványát.
(31 igen, 2 ellenszavazat, 26 tartózkodás)
ELNÖK:
Így folytatjuk munkánkat. Wintermantel képviselő úr szeretne szót kérni ügyrendi kérdésben. Öné a szó.
WINTERMANTEL ZSOLT (Fidesz): 
Köszönöm szépen. Én csak javasolni szeretném a tisztelt Közgyűlésnek, itt pár perccel ezelőtt felvettük az 50-est és a 67-est, gondolom, együtt értelmezve. Azt szeretném kérni, hogy ne a következő napirendként, hanem mondjuk a 15., 16. környékén, mert remélem, azt azért nem gondolják, hogy a helyszínen kiosztott 40 oldal, majd a rögtön, egyből hozzácsatolt 20 oldalas előterjesztői kiegészítést itt néhány perc alatt bárki is át tudja tanulmányozni.

Egyébként én vártam volna a Városüzemeltetési és Környezetgazdálkodási Bizottság elnökének hozzászólását, amelyben sérelmezi, hogy ezt a bizottságnak nem volt módja megtárgyalni, csak a következetesség jegyében. Köszönöm.
ELNÖK:
Tehát a 18. napirendi pont a) és b) napirendi pontjaként javaslom akkor, ha a képviselő úr hozzászólását jól értelmeztem, javaslom elfogadásra. Kérem, szavazzanak! (Szavazás.)
2101/2007.(XII.20.) Főv.Kgy.h. 

A Fővárosi Közgyűlés úgy dönt, hogy a „A Fővárosi Önkormányzat
2007. évi útfelújításokra vonatkozó program engedélyokiratának IV. számú módosítása” és a „2008-2010. évi útfelújítások, kerékpárút létesítések, tömegközlekedés előnyben részesítése, valamint forgalomtechnikai üzemeltetés 3 éves programja” című előterjesztéseket 18/a. és 18/b. napirendi pontként tárgyalja meg.
(65 igen, 0 ellenszavazat, 0 tartózkodás)
ELNÖK:
Most az ügyrendiek sora után visszatérünk az eredeti napirendi pontunk tárgyalására. Az SZMSZ - főjegyző úrnak van kiegészítése? (Dr. Tiba Zsolt: Nincsen.) Nincsen. Megkérdezem, hogy más kérdés, észrevétel, javaslat van-e. (Nincs jelentkező.) Ha nincs, akkor az elfogadása következik a minősített szótöbbség szabályai szerint. Kérem, szavazzanak most! (Szavazás.)
A Fővárosi Közgyűlés megalkotja a Fővárosi Önkormányzat Szervezeti és Működési Szabályzatáról szóló 7/1992. (III. 26.) Főv. Kgy. rendelet módosításáról szóló 76/2007. (.........) önkormányzati rendeletét a melléklet szerinti tartalommal.
(34 igen, 31 ellenszavazat, 0 tartózkodás)
ELNÖK:
Így rátérünk a következő napirendi pontunk megtárgyalására: javaslat Budapest Főváros Önkormányzata 2008. évi átmeneti gazdálkodásáról szóló rendelet megalkotására.
A napirend 10./ pontja: Javaslat Budapest Főváros Önkormányzata 2008. évi átmeneti gazdálkodásáról szóló rendelet megalkotására.
ELŐADÓ:
Ikvai-Szabó Imre
ELNÖK:
Az előterjesztőnek nincs kiegészítése. Kérdés? (Nincs jelentkező.) Nincs kérdés. Észrevétel, javaslat, hozzászólás? (Nincs jelentkező.) Nincs. Akkor határozathozatalra kerül sor, az egyszerűség kedvéért a minősített szótöbbség szabályai szerint. Kérem, szavazzanak most! (Szavazás.)
A Fővárosi Közgyűlés megalkotja 77/2007. (………) önkormányzati rendeletét a 2008. évi átmeneti finanszírozásról és költségvetési gazdálkodásról.
(34 igen, 31 ellenszavazat, 0 tartózkodás)
2102/2007(XII.20.) Főv.Kgy.h. 

A Fővárosi Közgyűlés felkéri a főpolgármestert, hogy a döntésről a
költségvetési intézményeket tájékoztassa.
Határidő: azonnal
Felelős: dr. Demszky Gábor
(34 igen, 31 ellenszavazat, 0 tartózkodás)
ELNÖK:
A következő napirendi pontunk: javaslat egészségügyi céltartalékok közötti átcsoportosításra és keretfelosztásra. Ezért átadom az ülés vezetését Ikvai főpolgármester-helyettes úrnak.
(Az ülés vezetését Ikvai-Szabó Imre főpolgármester-helyettes veszi át.)
A napirend 11/a. pontja: Javaslat egészségügyi céltartalékok közötti átcsoportosításra és keretfelosztásra.
ELŐADÓ:
Horváth Csaba
ELNÖK:
Előterjesztői kiegészítés? (Horváth Csaba: Nincs.) Kérdés? (Nincs jelentkező.) Nincs. Vita? (Nincs jelentkező.) A vitát lezárom.

Határozathozatal következik. Csengetést kérek! (Csengetés.) Kérem a gépet indítani! Most szavazzunk minősített szótöbbséggel! (Szavazás.)
2103/2007.(XII.20.) Főv.Kgy.h.
A Fővárosi Közgyűlés úgy dönt, hogy a „9112 Évközi indítású
beruházások” címen belül a 2007. évi egészségügyi minisztériumi pályázatokhoz önrész keretet csökkenti 19,2 mFt összeggel, ezzel egyidejűleg címen belül azonos összeggel megemeli a 2007. évi „Nem céltámogatott gép-műszer és berendezés” keretet.
Határidő: azonnal
Felelős: dr. Demszky Gábor
(65 igen, 0 ellenszavazat, 0 tartózkodás)
2104/2007.(XII.20.) Főv.Kgy.h. 

A Fővárosi Közgyűlés eseti jelleggel magához vonja az Egészségügyi és
Szociálpolitikai Bizottság hatáskörét [a Fővárosi Önkormányzat Szervezeti és Működési Szabályzatáról szóló 7/1992. (III. 26.) Főv. Kgy. rendelet 5. sz. melléklet II. A Közgyűlés által a bizottságokra átruházott hatáskörök jegyzéke Egészségügyi és Szociálpolitikai Bizottság (4. pont)], és jóváhagyja a „Nem céltámogatott gép-műszer és berendezés” keret felosztását az alábbiak szerint (intézményi beszerzés):

- Károlyi Sándor Kórház, Nem céltámogatott gép-műszer és berendezés
2007. III. ütem 6.500 eFt,

- Egyesített Szent István és Szent László Kórház, Nem céltámogatott gép-műszer és berendezés 2007. III. ütem 5.200 eFt,

- Jahn Ferenc Dél-pesti Kórház, Nem céltámogatott gép-műszer és berendezés
2007. III. ütem 7.500 eFt.
Határidő: azonnal
Felelős: dr. Demszky Gábor
(65 igen, 0 ellenszavazat, 0 tartózkodás)
ELNÖK:
Soron következik a Budai Gyermekkórház kapacitásainak átadása a Szent János Kórház és az Észak-budai Egyesített Kórházak részére. Az Egészségügyi és Szociálpolitikai Bizottság elnöke, Szolnoki Andrea jegyzi.
A napirend 11/b. pontja: A Budai Gyermekkórház kapacitásainak átadása a Fővárosi Önkormányzat Szent János Kórháza és Észak-budai Egyesített Kórházai részére.
ELŐADÓ:
dr. Szolnoki Andrea
ELNÖK:
Van-e kiegészítése?
ELŐADÓ:
Nincs.
ELNÖK:
Kérdése kinek van? (Nincs jelentkező.) Nincs kérdés. A vitában ki kér szót? (Nincs jelentkező.) Senki. A vitát lezárom. Dönteni fogunk, egyszerű többség kell a döntéshez. Indítsuk a gépet! Most szavazzunk! (Szavazás.)
2105/2007.(XII.20.) Főv.Kgy.h. 

A Fővárosi Közgyűlés tudomásul veszi az Egészségügyi és Szociálpolitikai Bizottság döntését, mely szerint:

a Budai Gyermekkórház Kht. alábbi táblázatban szereplő kapacitásait 2008. január 1-jétől átcsoportosítja a Fővárosi Önkormányzat Szent János Kórháza és Észak-budai Egyesített Kórházai részére.

	Szakmacsoport megnevezése


	Ágyszám

	C Krónikus ellátás összesen
	20

	R Rehabilitációs ellátás összesen
	80

	Krónikus ágyak összesen
	          100


Egyben felkéri a főpolgármestert, hogy az Egészségügyi és Szociálpolitikai Bizottság döntését küldje meg a Fővárosi és Pest Megyei Egészségbiztosítási Pénztár részére.
Határidő: azonnal
Felelős: dr. Demszky Gábor
(64 igen, 0 ellenszavazat, 0 tartózkodás)
ELNÖK:
Soron következik a javaslat az észak-budai kórházak integrációjával kapcsolatos költségek biztosítására. Horváth úr jegyzi.
A napirend 12./ pontja: Javaslat az észak-budai kórházak integrációjával kapcsolatos költségek biztosítására.
ELŐADÓ:
Horváth Csaba
HOZZÁSZÓLÓK:
dr. Pesti Imre, dr. Havas Szófia
ELNÖK:
Be van nyújtva 040. sorszámon egy bizottsági és 065. sorszámon egy Pesti úr által jegyzett módosító. Kérdezem, hogy van-e kiegészítés.
ELŐADÓ:
A bizottsági módosítót befogadom.
ELNÖK:
Kérdés? (Nincs jelentkező.) Nincsen. A kérdéseket lezárom. A vitát megnyitom. Dr. Pesti Imre kíván részt venni a vitában.
DR. PESTI IMRE (Fidesz): 
Köszönöm a szót, főpolgármester-helyettes úr. (Bekapcsolja a mikrofont.) Elnézést, ilyen körülmények között már gombot nyomni is nehéz.

Tehát köszönöm a szót, főpolgármester-helyettes úr. Az elmúlt időszakban a Fidesz-Magyar Polgári Szövetség a kereszténydemokratákkal együtt minden egészségügyet érintő kérdésben igyekezett együttműködni. Ennek egyik jellegzetes példája volt a Szent István és a Szent László Kórház összevonásának megszavazása. Mindannyian átérezzük, hogy mindaz a változás, ami zajlik az egészségügyben, komoly feladat elé állítja a főváros egészségpolitikusait és a fővárost is, mint tulajdonost.

Ez a felelősség tulajdonképpen a Közgyűlésben is részben érezhető, különösen érezhető a szabad demokrata és szocialista orvos szakpolitikusokban. Tulajdonképpen valamilyen, a köz érdekét szolgáló együttműködés is kialakult. Ennek ellenére vannak olyan előterjesztések, amelyeket tulajdonképpen a legjobb szándékunk ellenére sem tudunk támogatni. A Budai Gyermekkórház, a Szent János Kórház és a Margit Kórház összevonásának történetét kell ismernünk ahhoz, hogy megmagyarázzuk, hogy valójában miért nem tudjuk ezt támogatni.

Tudjuk, hogy minisztériumi rendelet alapján az aktív gyermekellátás megszűnt a Budai Gyermekkórházban, nyilvánvalóan annak a sorsa bizonytalan, így az a kubatúra nem fenntartható. Ugyanakkor a Margit Kórház tekintetében nem teljesen ez a helyzet. Nyilvánvalóan ott is volt egy minisztériumi döntés, amely értelmében csökkent az ágyszám, de azért ott olyan lobbi érdekek fogalmazódtak meg, és vezetett a teljes kórház ellehetetlenüléséhez, amelynek eredményeként a III. kerület és annak környéke elveszítette az intézményét.

Ilyen körülmények között ezt nehéz támogatni, és nem kívánunk partnerek lenni egy olyan helyzet rendezésében, amelyet tulajdonképpen maga a főváros okozott felelőtlen politikájával. Ezt oldja meg a főváros, ne kérje hozzá az ellenzék támogatását.

Az összevonással, az integrációval kapcsolatos költségekhez pedig azért mindannyiunknak látni kell, hogy a Margit Kórház egy jól működő intézmény volt. Amióta a saját vesszőfutását járja ez az intézmény, folyamatosan felhalmozza az adósságállományát, és közel 300 millió forintos, pontosabban 318 millió forintos adósságállományt gyűjtött össze. Nem hiszem, hogy helyénvaló ezt az adósságállományt rátenni, rátestálni egy másik intézményre akkor, amikor – még egyszer mondom – a minisztérium, illetve a főváros rossz döntése okozta ezt az állapotot.
Tisztelettel kérem a főváros kormányzati politikusainak a megértését, hogy ezt nem tudjuk semmilyen tekintetben támogatni. Ezért nyújtottam be két módosító indítványt. Az egyik módosító indítvány arra vonatkozik, és az szerintem teljesen ésszerű, hogy az összevonás költségei nagy valószínűséggel a jövő év elején fognak jelentkezni, tehát igenis úgy kell a forrást a Szent János Kórház számára biztosítani, hogy a most jelentkező kiadásokat tudja finanszírozni.
Másrészt pedig, éppen azért, mert olyan 300 millió forintról van szó, amelynek a létrejöttében nincs felelőssége a Margit Kórháznak, nincs felelőssége a Szent János Kórháznak, úgy gondolom, hogy akik a kárt okozták, egyrészt a minisztérium, másrészt azok az érdekcsoportok, akik ebbe a helyzetbe hozták a Margit Kórházat, azok vállalják ezért a felelősséget. Ezért nem tudja a Fidesz–Magyar Polgári Szövetség támogatni ezt az indítványt, és kérjük a módosító javaslatunk befogadását. Határidő azonnal, felelős Demszky Gábor főpolgármester. Köszönöm szépen.
ELNÖK:
Dr. Havas Szófia!
DR. HAVAS SZÓFIA (MSZP):
Köszönöm szépen a szót. Pesti képviselő úrnak válaszolnám a következőt. Egyrészt én gondolom, hogy mint a Margit Kórház felügyelőtanácsának az elnöke, feltételezem, hogy korábban is tudomása volt erről, mert egy nap alatt, egyelőre még össze sem vonódott az intézmény, nem tudott felhalmozódni ez a 
300 millió forintos hiány. Én inkább kénytelen vagyok arra gondolni, hogy a korábban esetleg fiókokban megbúvó számlák kerültek elő, ez egyébként már fordult máshol is elő.

Ami a Budai Gyermekkórház igen komoly hiányát illeti, ez elsősorban sajnos abból adódik, hogy április óta, mint tudjuk, eltelt kilenc hónap, és azóta hivatalosan aktív betegellátás nem tud történni, finanszírozott betegellátás, csak járóbeteg formában a budai területi gyermekkórházban. Ennek ellenére a személyzeti állomány, amelyik egyébként a száz ágy aktív ellátására volt hivatva, továbbra is ugyanúgy az intézmény dolgozója maradt. Az ő végkielégítésükre, elbocsátásukra csak most fog sor kerülni.

Úgy gondolom, hogy a pályázatok során, amikor a struktúraváltással kapcsolatos feladatainkra a minisztériumnál pályáztunk, a főváros igen komoly összeget kapott ezeknek a lebonyolítására, átalakítására, amennyi jelenleg a főváros költségvetésében rendelkezésre áll a három intézmény integrációjához, ezt az utolsó fillérig bele fogja tenni.

Azt pedig érdemes majd megnézni, hogy a Margit Kórház hiánya mikor indult, mikortól, és hogyan alakult ki. Köszönöm.
ELNÖK:
Pesti doktor!
DR. PESTI IMRE (Fidesz): 
Köszönöm szépen. Nem szeretnék ilyen késő délután hosszú vitát kezdeményezni. Itt van előttem az előterjesztés: 2007. augusztus 30-án tárgyalta a Fővárosi Önkormányzat az Észak-budai Kórház összevonását, integrációját, tehát nyilvánvaló, vagy augusztusban nyilvánvaló volt, az előkészítés során mindenki tudott róla, és április 1-jétől pedig mindenki számára világos volt, tehát fél évvel ezelőttől, hogy milyen utat kell bejárni a kórháznak.

Bizonyítja a kórház teljesen bizonytalan helyzetét, hogy a szülészet-nőgyógyászatot teljes egészében felszámoltuk, néhány ágy visszakerült, a sebészetet teljesen felszámoltuk, majd aztán néhány ágy visszakerült a János Kórház égisze alatt. Most úgy tűnik, hogy újabban több ágy kerül vissza, és valamiféle szülészet-nőgyógyászat jön létre. Én azt gondolom, hogy ami ott kialakult – és ezért csak részben felelős a főváros, de felelős –, azért az ott egy egészségügyi kupleráj, mert az a hetente, havonta kialakuló új elképzelés, új ötlet gyakorlatilag bizonytalanná és vezethetetlenné teszi az intézményt. Ez a fő oka annak, hogy kialakult ez az adósságállomány.

Egyébként velem együtt ezt a fajta bizonytalan helyzetet hasonlóképpen értékelik a szocialista, szabad demokrata politikusok. Nagy szeretettel emlékezem vissza a Közgyűlésben Szolnoki Andrea felszólalására, amikor arról beszélt, hogy nekünk itt, a fővárosban az egészségügy kapcsán kármentésre van szükségünk. Ezt szenvedjük el. Ma én úgy gondolom, hogy a kármentés egy részében nekünk szerepet kell vállalni, de minden olyan esetben, amelyben a főváros is felelős, azért nem tudunk felelősséget vállalni, amikor a főváros maga okozta a kárt, a problémát. Köszönöm szépen.
ELNÖK:
A vitát lezárom. Az előterjesztő? (Jelzésre:) Nem kíván szólni.

Kérek egy kis csengetést, hogy képviselőtársaim el tudják foglalni megérdemelt helyüket.
A 040. sorszámon kiosztott bizottsági módosító indítványt az előterjesztő befogadta, arról szavazni nem kell.

Így aztán most dönteni fogunk a 065. sorszámú, dr. Pesti Imre által jegyzett indítványról, amit az előterjesztő nem támogat. Módosító indítványról szavazunk. Az előterjesztő nem támogatja. Kérem a gépet indítani! (Szavazás. – Németh Szilárd: Nem működik a gépem!) Nem működik a gépe a képviselő úrnak.
2106/2007.(XII.20.) Főv.Kgy.h.

A Fővárosi Közgyűlés elfogadja dr. Pesti Imre képviselő indítványát, mely szerint:

-„az észak-budai kórházak integrációja 2007-ben megtörtént, az integrációhoz kapcsolódó költségek 2008. márciusáig jelentkeznek, ezért kérjük, hogy a költségeket a mai napon úgy szavazzuk meg, hogy azok 2008. március 31-ig az integrált Észak-budai kórház számára rendelkezésre álljon.

- a Margit Kórház adósságállománya részben a minisztérium rossz döntése, valamint a főváros átgondolatlan, ismeretlen szándékú lobbiérdek következtében született. Ezért tisztességtelennek és szakmailag is inkorrektnek tartjuk, hogy a Margit Kórház adósságállományát az összevont intézménnyel fizettetik meg. Ismert jogelv szerint a károkozónak kell helytállni az okozott kárért, ezért kérjük a Közgyűlés Egészségügyi Bizottságát és az egészségüggyel foglalkozó főpolgármester-helyettesét, hogy kezdjen tárgyalásokat a minisztériummal a 300 mFt-os adósságállomány átvállalásáról.
(33 igen, 28 ellenszavazat, 4 tartózkodás)
ELNÖK:
Elfogadta a Közgyűlés az indítványt - hátha még működött volna.

Ezzel együtt tekintsük meg a képviselő úr gépét, hogy működik-e, kérem szépen a kollégákat. (Folyamatos zaj.)

Figyelmet kérek! Az eredeti indítványról fogunk határozni, minősített szótöbbség szükséges az elfogadáshoz. Kérem a gépet indítani! (Szavazás.)
2107/2007.(XII.20.) Főv.Kgy.h. 

A Fővárosi Közgyűlés úgy dönt, hogy az 1261/2007. (VIII. 30.) Főv.
Kgy. határozatát akként módosítja, hogy a Budai Gyermekkórház és Rendelőintézet Közhasznú Társaság végelszámolásának kezdő időpontja 2008. április 1.
(34 igen, 27 ellenszavazat, 4 tartózkodás)
2108/2007.(XII.20.) Főv.Kgy.h. 

A Fővárosi Közgyűlés megemeli a „8127 Budai Gyermekkórház Kht.”
címen a társaság végelszámolásával kapcsolatos költségekre a működési célú pénzeszköz átadás Áht-n kívülre előirányzatát 341.333 eFt-tal, továbbá megemeli az „1111 Fővárosi Önkormányzat Szent János Kórháza és Rendelőintézet” címen támogatási és működési kiadási előirányzatát 6.046 eFt-tal az alábbiak szerint:
- személyi juttatások: 
4.580 eFt

- munkaadókat terhelő járulékok: 
1.466 eFt
ezzel egyidejűleg csökkenti 347.379 eFt-tal a „9114 Céltartalék az önkormányzati szerkezet átalakításhoz kapcsolódó kiadásokra” cím működési előirányzatát.

Határidő: azonnal, utalás az igénybejelentést követően
Felelős: dr. Demszky Gábor
(34 igen, 27 ellenszavazat, 4 tartózkodás)
2109/2007.(XII.20.) Főv.Kgy.h. 

A Fővárosi Közgyűlés felkéri a főpolgármestert, hogy gondoskodjon a
Fővárosi Önkormányzat Szent János Kórháza és Észak-budai Egyesített Kórházai szakmastruktúrájának kidolgozásáról, és az integráció, végelszámolás további költségeinek pontosításáról, amelyet terjesszen a Fővárosi Közgyűlés márciusi ülése elé.

Határidő: a Fővárosi Közgyűlés 2008. márciusi ülése
Felelős: dr. Demszky Gábor
(34 igen, 27 ellenszavazat, 4 tartózkodás)
ELNÖK:
A 9. következik, javaslat a „Híd a fiatalok és az időskorú generációk között” című programról, Horváth Csaba főpolgármester-helyettes úr jegyzi.
A napirend 13./ pontja: Javaslat a „Híd a fiatalok és az időskorú generációk között” című szakmai program költségmaradványának felhasználására.
ELNÖK:
Horváth Csaba
ELNÖK:
Kérdés? (Nincs jelentkező.) A vitában ki kíván részt venni? (Nincs jelentkező.) A vitát lezárom.

Figyelmet kérek! Határozathozatal következik a minősített szótöbbség szabályai szerint. Kérem a gépet indítani! (Szavazás.)
2110/2007.(XII.20.) Főv.Kgy.h. 

A Fővárosi Közgyűlés úgy dönt, hogy a „6008 Fővárosi Ellátási és
Gazdasági Szolgálat” cím dologi kiadások előirányzatát 123.799 Ft-tal csökkenti, s egyidejűleg megemeli az „1112 Nyírő Gyula Kórház” cím támogatási és kiadási, azon belül dologi kiadását a Drogambulancia, „Metadon program folytatása” című szakmai program kifizetésére.

Határidő: a Közgyűlés decemberi ülését követően, a kihirdetés napján
Felelős: dr. Demszky Gábor
(65 igen, 0 ellenszavazat, 0 tartózkodás)
ELNÖK:
Soron következik: támogatási szerződés és pénzeszköz-átadás, -átvételi megállapodás megkötése a Citadella támfal-rekonstrukció megvalósításra. (Folyamatos zaj.) Horváth Csaba főpolgármester-helyettes úr jegyzi, és van hozzá… Csendet kérek a teremben! Van hozzá egy 041. sorszámon kiosztott előterjesztői módosító indítvány.
A napirend 14./ pontja: Javaslat támogatási szerződések megkötésére a Citadella támfal, mellvéd rekonstrukció megvalósítása céljából.
ELŐADÓ:
Horváth Csaba
ELNÖK:
Kérdezem, hogy van-e kiegészítés. (Jelzésre:) Nincs. Kérdés? (Nincs jelentkező.) A vitában kíván valaki szólni? (Nincs jelentkező.)
A minősített szótöbbség szabályai szerint fogunk dönteni. Figyelmet kérek! Kérem a gépet indítani! (Szavazás.)
2111/2007.(XII.20.) Főv.Kgy.h. 

A Fővárosi Közgyűlés úgy dönt, hogy a Citadella támfal, mellvéd
rekonstrukcióját megvalósítja, amelyhez 2007. évben a Miniszterelnöki Hivatal 90,0 mFt-ot, a Fővárosi Önkormányzat 30,0 mFt-ot, 2008. évben Újbuda Önkormányzata 5,0 mFt-ot biztosít.
(64 igen, 0 ellenszavazat, 0 tartózkodás)
2112/2007.(XII.20.) Főv.Kgy.h. 

A Fővárosi Közgyűlés a beruházás pénzügyi fedezetének biztosítása
érdekében megemeli a „8536 Támogatásértékű felhalmozási bevétel” cím bevételi előirányzatát 90,0 mFt-tal, és ezzel egyidejűleg azonos összeggel megemeli a „9112 Évközi indítású beruházások” cím „Citadella támfal, mellvéd rekonstrukció” feladat előirányzatát.
(64 igen, 0 ellenszavazat, 0 tartózkodás)
2113/2007.(XII.20.) Főv.Kgy.h.
A Fővárosi Közgyűlés jóváhagyja és megköti a 2. sz. melléklet szerinti
tartalommal a Miniszterelnöki Hivatal és Budapest Főváros Önkormányzata közötti támogatási szerződést és felkéri a főpolgármestert a szerződés aláírására.
Határidő: 2007. december 31.
Felelős: dr. Demszky Gábor
(64 igen, 0 ellenszavazat, 0 tartózkodás)
2114/2007.(XII.20.) Főv.Kgy.h.
A Fővárosi Közgyűlés jóváhagyja és megköti a 4. sz. melléklet szerinti
tartalommal a XI. kerületi Önkormányzat és Budapest Főváros Önkormányzata közötti támogatási szerződést és felkéri a főpolgármestert a szerződés aláírására.

Határidő: a XI. kerületi Önkormányzat 2008. évi költségvetési rendeletének elfogadásától kezdődően, 2008. március 31-ig
Felelős: dr. Demszky Gábor
(64 igen, 0 ellenszavazat, 0 tartózkodás)
2115/2007.(XII.20.) Főv.Kgy.h.
A Fővárosi Közgyűlés eseti jelleggel magához vonja a Fővárosi
Közgyűlés Szervezeti és Működési Szabályzatáról szóló 7/1992. (III. 26.) Főv. Kgy. rendelet szerint a beruházási, felújítási tevékenységgel kapcsolatban az illetékes bizottságokra átruházott hatáskört és jóváhagyja a „Citadella támfal, mellvéd rekonstrukció” megnevezésű feladat engedélyokiratát, egyben felkéri a főpolgármestert az engedélyokirat 5. sz. mellékletben szereplő tartalommal történő aláírására.
Határidő: 2008. január 15.
Felelős: dr. Demszky Gábor
(64 igen, 0 ellenszavazat, 0 tartózkodás)
ELNÖK:
Pótkézbesített 16., meghívó szerint 15.: Petőfi-mellszobor felállítása Kijevben – Horváth úr az előadó.
A napirend 15./ pontja: Petőfi mellszobor felállítása Kijevben.
ELŐADÓ:
Horváth Csaba
ELNÖK:
Van-e kiegészítés? (Nincs jelentkező.) Kérdés? (Nincs jelentkező.) Vita? (Nincs jelentkező.) A vitát lezárom; dönteni fogunk. Kérem a gépet indítani! Minősített szavazás van. (Szavazás.)
2116/2007.(XII.20.) Főv.Kgy.h.
A Fővárosi Közgyűlés úgy dönt, hogy az ukrán fél finanszírozásával
Budapesten 2007-ben elhelyezett Tarasz Sevcsenko szobor viszonzásaként Petőfi Sándor, a magyar költészet és az 1848-as magyar forradalom és szabadságharc kiemelkedő alakja tiszteletére 2008. március 15-én mellszobrot kíván felállítani Ukrajna fővárosában, Kijevben. A Magyarországon készülő, Kijevbe szállítandó mellszobor karbantartása a nemzetközi viszonosság alapján történik.
(64 igen, 0 ellenszavazat, 0 tartózkodás)
2117/2007.(XII.20.) Főv.Kgy.h.
A Fővárosi Közgyűlés a mű létrehozása és felállítása érdekében
csökkenti a „9300 Általános tartalék” cím kiadási előirányzatát 5.100 eFt-tal, egyidejűleg tervbe vesz az „5502 Budapest Galéria” címen céljelleggel támogatott intézményi beruházás soron új „Petőfi mellszobor Kijev főváros számára” megnevezésű feladaton 5.100 eFt előirányzatot.
(64 igen, 0 ellenszavazat, 0 tartózkodás)
2118/2007.(XII.20.) Főv.Kgy.h.
A Fővárosi Közgyűlés eseti jelleggel magához vonja a Fővárosi
Közgyűlés Szervezeti és Működési Szabályzatáról szóló 7/1992. (III. 26.) Főv. Kgy. rendelet 7. sz. melléklet XXV. fejezet 1. pont szerint a beruházási, felújítási tevékenységgel kapcsolatban a főpolgármesterre átruházott hatáskörét és jóváhagyja a „Petőfi mellszobor Kijev főváros számára” megnevezésű feladat engedélyokiratát, egyben felkéri a főpolgármestert az engedélyokirat mellékletben szereplő tartalommal történő aláírására.
Határidő: 2008. január 18.
Felelős: dr. Demszky Gábor
(64 igen, 0 ellenszavazat, 0 tartózkodás)
ELNÖK:
10., meghívó szerint 16.: alapítványok, társadalmi szervezetek támogatása – Horváth úr jegyzi.
A napirend 16./ pontja: Javaslat alapítványok, társadalmi és egyéb szervezetek támogatására.
ELŐADÓ:
Horváth Csaba

ELNÖK:
Kiegészítés? (Jelzésre:) Nincs, csak 042. sorszámon egy írásos, azzal együtt fogunk tehát dönteni, ha nincs kérdés és nincs vita. (Nincs jelentkező.) Dönteni fogunk, méghozzá szerintem minősített szótöbbséggel, mert ez költségvetést érint. Figyelmet kérek! Kérem a gépet indítani! (Szavazás.)
2119/2007.(XII.20.) Főv.Kgy.h. 

A Fővárosi Közgyűlés úgy dönt, hogy csökkenti a „7101 Igazgatási
apparátus feladatai” címen belül, a 005-ös törzsszámon, a humán várospolitikai főpolgármester-helyettes keretét (külső személyi juttatás) 
1.714 eFt-tal, és ugyanezzel az összeggel kiadási előirányzatot biztosít az új „8437 Alapítványok, társadalmi és egyéb szervezetek támogatása” címen, a kiadásból működési célú pénzeszközátadás (államháztartáson kívülre) 
1.194 eFt, felhalmozási célú pénzeszközátadás (államháztartáson kívülre) 350 eFt, támogatásértékű működési kiadás 170 eFt. Az így rendelkezésre álló előirányzatból az alábbi alapítványokat, társadalmi és egyéb szervezeteket támogatja:
                                                                                                                             m. e.: 1000 Ft

	Szervezet
	Felh-i c. p. á áht-n kívülre
	Műk-i célú p. á. áht-n kívülre
	Támogatás-értékű működési kiadás
	Támoga-tás összesen
	Támogatási cél

	Magyar Életközpont Alapítvány
	50
	
	
	50
	Elektromos kerekesszékek vásárlásának támogatása

	Magyarországi Gyermekbarátok Mozgalma
	300
	
	
	300 
	Gyermekbarát üdülő építése hátrányos helyzetű gyermekek üdültetéséhez

	Magyar Technikai és Tömegsportklubok Országos Szövetsége
	
	500
	
	500 
	„Mosolyt az arcokra, melegséget a szívekbe” karácsonyi ajándékozó gyermekprogram megrendezésének támogatása

	Budapesti Honismereti Társaság
	
	144
	
	144
	Helytörténeti Emlékkönyv kiadása során felmerülő működési költségek támogatására

	Magyar Természettudományi Társulat
	
	150
	
	150
	Tanulmányi versenyek megrendezésének működési költségeinek támogatására 

	Frankel Leó úti Zsinagóga
	
	300
	
	300
	Budai Micve Klub működtetésének támogatására

	Baár-Madas Református Gimnázium, Általános Iskola és Diákotthon
	
	
	170
	170
	Ifjúsági anyanyelvi parlament megrendezésének támogatása

	Janikovszky Éva

Irodalmi Alapítvány
	
	100
	
	100
	Janikovszky díj odaítélésének működési költségei támogatá-sára

	Mindösszesen
	350
	1.194
	170
	1.714
	


Határidő: 2007. december 31.
Felelős: dr. Demszky Gábor
(64 igen, 0 ellenszavazat, 0 tartózkodás)
2120/2007.(XII.20.) Főv.Kgy.h.
A Fővárosi Közgyűlés jóváhagyja és megköti a jelen előterjesztés 1. sz.
melléklete szerinti minta alapján elkészített támogatási szerződéseket a támogatott szervezetekkel, és egyben felkéri a főpolgármestert a szerződések aláírására.
Határidő: 2007. december 31.
Felelős: dr. Demszky Gábor
(64 igen, 0 ellenszavazat, 0 tartózkodás)
2121/2007.(XII.20.) Főv.Kgy.h.
A Fővárosi Közgyűlés a megállapodások aláírását követően engedélyezi
a 2119/2007. (XII. 20.) Főv. Kgy. határozat szerinti szervezetek részére a megítélt támogatások utalását a „8437 Alapítványok, társadalmi és egyéb szervezetek támogatása” cím előirányzata terhére.
Határidő: 2008. január 31.
Felelős: dr. Demszky Gábor
(64 igen, 0 ellenszavazat, 0 tartózkodás)
ELNÖK:
11., meghívó szerint 17.: a „8436 nemzetközi sportrendezvények” támogatása cím terhére – Hagyó úr jegyzi.
A napirend 17./pontja: Javaslat egyedi kérelem támogatására a „8436 Nemzetközi Sportrendezvények támogatása” cím előirányzata terhére.
ELŐADÓ:
Hagyó Miklós
ELNÖK:
Van-e kiegészítése?
ELŐADÓ:
Nincs.
ELNÖK:
Nincs kiegészítése. Kérdés? (Nincs jelentkező.) Vita? (Nincs jelentkező.) Dönteni fogunk a minősített szótöbbség szabályai szerint. Figyelmet kérek! Kérem a gépet indítani! (Szavazás.)
2122/2007.(XII.20.) Főv.Kgy.h.
A Fővárosi Közgyűlés a „8436 Nemzetközi Sportrendezvények
támogatása” cím 2007. évi előirányzata (ezen belül a működési célú pénzeszközátadás Áht-n kívülre) terhére a Magyar Országos Korcsolyázó Szövetség részére 1.500 eFt támogatást biztosít a 2008. májusában megrendezésre kerülő Szinkronkorcsolyázó Világbajnokság megrende-zéséhez. Jóváhagyja, megköti a mellékelt támogatási szerződést és felkéri a főpolgármestert annak aláírására.
Határidő: a Közgyűlés döntését követő 25 munkanapon belül
Felelős: dr. Demszky Gábor
(64 igen, 0 ellenszavazat, 0 tartózkodás)
ELNÖK:
Helyszíni kiosztású 28., meghívó szerinti 18.: útfelújításokra vonatkozó program engedélyokiratának IV. számú módosítása – Hagyó úr jegyzi.
A napirend 18/a. pontja: A Fővárosi Önkormányzat 2007. évi útfelújításokra vonatkozó program engedélyokiratának IV. számú módosítása.
ELŐADÓ:
Hagyó Miklós
ELNÖK:
Kiegészítés? (Jelzésre:) Nincs. Kérdés? (Nincs jelentkező.) Vita? (Wintermantel Zsolt: Van kérdés!) Egy kicsit lassabban mutatja nekem a gép, mint ahogy önök a gombot benyomják. Wintermantel úr kérdez. (Wintermantel Zsolt: Pontosan kellene a címet elmondani.) Pontosan mondtam: 2007. évi engedélyokirat módosítása. (Wintermantel Zsolt: Akkor nincs kérdésem.) Vita? (Nincs jelentkező.) Döntünk. Figyelmet kérek! Minősített szótöbbséggel szavazunk. Kérem a gépet indítani! (Szavazás.)
2123/2007.(XII.20.) Főv.Kgy.h. 

A Fővárosi Közgyűlés jóváhagyja a 2007. évi útfelújítások engedélyok-

iratának IV. számú módosítását az 1. számú melléklet szerinti tartalommal, és felkéri a főpolgármestert annak aláírására.
Határidő: 15 nap
Felelős: dr. Demszky Gábor
(65 igen, 0 ellenszavazat, 0 tartózkodás)
2124/2007.(XII.20.) Főv.Kgy.h.
A Fővárosi Közgyűlés úgy dönt, hogy a 2007. évi útfelújítások
engedélyokmányának IV. számú módosításával összefüggésben

- növeli a „8536 Támogatásértékű felhalmozási bevétel” cím előirányzatát 1.548.000 eFt-tal (ezen belül csökkenti a pénzügyminisztériumi előirányzatot 452.000 eFt-tal és növeli a gazdasági és közlekedési minisztériumi előirányzatot 2.000.000 eFt-tal);

- a „9112 Évközi indítású beruházások” címen belül a Fejlesztések átütemezésének céltartaléka 2007. évi előirányzatát növeli 1.548.000 eFt-tal.
Határidő: azonnal
Felelős: dr. Demszky Gábor
(65 igen, 0 ellenszavazat, 0 tartózkodás)
ELNÖK:
Az én ügyrendi feljegyzéseim szerint most következne a hátratett előterjesztés a hosszú kiegészítéssel: a 050. sorszámú, Hagyó úr által jegyzett, az ahhoz kapcsolódó 067. sorszámon jegyzett 2008–2010-es útfelújításos anyag.
A napirend 18/b. pontja: 2008-2010. évi útfelújítások, kerékpárút létesítések, tömegközlekedés előnyben részesítése, valamint forgalomtechnikai üzemeltetés 3 éves programja.
ELŐADÓ:
Hagyó Miklós
HOZZÁSZÓLÓK:
Papcsák Ferenc, Wintermantel Zsolt, Molnár István, Dancs Gábor, Rátonyi Gábor
ELŐADÓ:
Nagyon-nagyon röviden. Tisztelt Főpolgármester Úr! Tisztelt Közgyűlés! A Podmaniczky-program keretei között az előző három évben 400 kilométer fő- és tömegközlekedési úthálózatot újítottunk fel az 1048-ból; szeretnénk ezt a munkát folytatni.

Az elmúlt hónapokban intenzív egyeztetés indult meg a kerületekkel, a fővárosi közmű- és közszolgáltató vállalatokkal, személyesen is egyeztettem a kerületek polgármestereivel, ez a lista így alakult ki. Tulajdonképpen a következő három évben készek és képesek vagyunk ezt a 300 kilométert felújítani akkor, ha a kormány és a főváros szerződésének megfelelően az 1+1 forint rendelkezésünkre fog állni, éppen ezért most az engedélyokiratokat csak a 2008-as útfelújítások tekintetében szavaznánk meg. Az első évben körülbelül 50 kilométer fő- és tömegközlekedési úthálózat újulna meg 2008-ban, és a második két évre, 2009-re és 2010-re további 250 kilométer felújítást tervezünk még. Természetesen, ha a 2007-es évben pénzügyi lehetőségeink adnak arra lehetőséget, hogy további utakat újítsunk fel, akkor ezt meg fogjuk tenni.

Véleményem szerint fontos eleme ennek a kiegészítésnek az, hogy másik három nagyon fontos kérdéssel is foglalkozik, többek között a kerékpáros infrastruktúra fejlesztésével. 2007 végére a fővárosban 178 kilométer kerékpárút-hálózat van; a következő években, 2008, 2009 és 2010 tekintetében mondhatom azt, hogy szeretnénk három év alatt közel megduplázni a kerékpárút-hálózat hosszát. A következő évben 25 kilométer új kerékpárút-hálózat épülne, 22 kilométer a Közép-magyarországi Régióhoz benyújtott pályázat alapján, illetve 3 kilométer az EuroVelóhoz benyújtott pályázatunk alapján. A következő évben forrásokat különítettünk el további 40 kilométer kerékpárút tervezésére, amelyet 2009-ben szeretnénk megépíteni, ha a pénzügyi keretek lehetővé teszik.
Fontos, hogy megemlítsem még a közösségi közlekedés előnyben részesítését, azaz a buszsávprogramot. 2006 végén a fővárosban 34 kilométer buszsáv volt a városban, ez az idei év végére 43 kilométer lett, és szeretnénk 2010 végére a 2006-os állapothoz képest közel megháromszorozni a fővárosi buszsávhálózat hosszát, ez azt jelentené, hogy a következő évben 50 százalékkal szeretnénk megemelni. Az eddigi 43 kilométerhez további 23 kilométer épülne, 13 kilométer itt is Közép-magyarországi Régióhoz benyújtott pályázat, illetve 10 kilométer buszkorridor a XVII. kerületben, ami jön be az Örs vezér térig; ez lenne összesen 23, és a következő évben, 2008-ban a forrásaink lehetővé teszik, hogy további 15 kilométer tervezése is megtörténjen. Nagyon röviden ennyivel szerettem volna kiegészíteni.

Szeretném felhívni a figyelmet, hogy még egy eleme van ennek az előterjesztésnek, ez pedig az útburkolati jelek, de erre majd egy következő körben, a költségvetésnél térnénk vissza. Kérem, hogy az előterjesztést támogassák! Köszönöm.
ELNÖK:
Papcsák úr kérdez.
DR. PAPCSÁK FERENC (Fidesz): 
Köszönöm szépen. Több kérdésem is lenne, de az idő rövidségére figyelemmel, nem rabolva mindannyiunk idejét, röviden tenném fel ezeket. Tisztelt Főpolgármester Úr! Szeretném megkérdezni, hogy az előterjesztés tükrében miért nem foglalkozunk ma a TEUT-felszámolásokkal, annál is inkább, mert a 2. számú mellékletben dr. Kákosy Csaba miniszter úrnak címeztek egy levelet, miszerint a támogatási és pályázati rendszer működésképtelenségére figyelemmel ennek átalakítását, tehát a pályázatokkal való elszámolás átalakítását tűzték ki célul, legalábbis ezt kérik a minisztertől, hogy ezt ne útszakaszonként, hanem programszinten kelljen elszámolni. Ez az én számomra egy beismerést jelent a korábbi elszámolások hibás volta tekintetében. Kérdezem, hogy ez a levél elment-e, és ha igen, akkor erre milyen válasz érkezett. Köszönöm szépen.
ELNÖK:
A kérdéseket lezárom. Az előterjesztő válaszol.
ELŐADÓ:
Tisztelt Képviselő Úr! A főpolgármester úr és a miniszterelnök úr találkozóján is szóba került ez a téma. Ott azt a határozott ígéretet kaptuk, hogy felül fogják vizsgálni a pályázati szempontrendszert, hiszen a jelenlegi szempontrendszer alapján, képviselő úr pontosan tudja, hogy az „1 forinthoz 1 forint” elv nem tud érvényesülni, hiszen jelen pillanatban a pályázat csak az útfelújítási program, vagyis az útfelújítási feladatok egy részére terjed ki.

A következő évben az állami költségvetésben 3,5 milliárd van a Közép-magyarországi Régióban, ahova pályázni lehet útfelújítási pénzekre. Mi úgy kalkuláltunk, hogy 3 milliárdot el tudunk abból hozni a fővárosi útfelújítások számára, azért is állítottunk be mi is 3 milliárdot a mi terveinkben, hogy az „1 forinthoz 1 forint” elv érvényesüljön. Természetesen ez csak akkor tud megtörténni, ha a pályázati feltételeket módosítják; erre konkrét szóbeli ígéretünk van. Reméljük, hogy a közeljövőben – láthatja, hogy körülbelül két hete küldtük el ezt a levelet a legjobb emlékezetem szerint –, rövidesen megkapjuk a pozitív választ, hiszen még miniszterelnök úr, Bajnai miniszter úr is megígérte azt, hogy az „1 forinthoz 1 forint” elv érvényesülése alapján kell, hogy változtassanak a pályázati szempontrendszeren. Köszönöm.
ELNÖK:
Wintermantel úr a vitában kért szót.
WINTERMANTEL ZSOLT (Fidesz): 
Köszönöm szépen a szót. Most is látszik, milyen jó az SZMSZ-ünk, hogy frakciónként egy harmincfős frakcióból egy percben egy kérdező szólhat. Úgyhogy most megpróbálom még a hozzászólásomban megfogalmazni a kérdéseimet.

Először is tényleg szeretnék nyomatékosan hangot adni annak, hogy egy ilyen horderejű programról nem lehet úgy érdemben tárgyalni, hogy az összehasonlításra nincs kellő idő. Én magam is hibáztam, mert még hátrébb kellett volna kérni; azt hittem, gyorsabb olvasó vagyok, de ennyi mellékletet tételesen összehasonlítani, hogy mi szerepel benne, meg mi nem szerepel, egyszerűen meghaladja a képességeimet. Remélem, a Fővárosi Közgyűlés többi tagja tételesen és felelősségteljesen át tudta nézni, hogy miről is fogunk szavazni. (Szórványos derültség.) Én csak ebben tudok bízni valamennyi budapesti polgár nevében.

Azt azért szeretném megkérdezni, tisztelt főpolgármester-helyettes úr, hogy az eredeti előterjesztésben és a rögtön kiadott módosításában sok változás van, amellyel kapcsolatban nem hallottam indoklást, hogy miért történik. Egyrészt szeretném megkérdezni, jól látom-e az eredeti előterjesztésben, hogy itt majdnem 4,5 milliárd forintos 2007-es maradványról beszél. Ez akkor hogyan is van? Az eredeti anyagban az szerepel 1. határozati javaslatként, hogy „2008. évben 4 milliárd erejéig, melyet a 2007. évi útfelújítások maradványkeretéből biztosít”, aztán majd még 160-at meg még 204-et a maradványkeretből kíván biztosítani. Akkor ez hogyan is van?

A másik pedig: amennyire sikerült itt nekem összehasonlítanom a különböző táblázatokat, olyan nagyon nagy eltérés az utak felsorolásában nincs. Nem tudom, ezt jól láttam-e, hogy az utak, útvonalak, érintett útszakaszokban nincs nagy változás. Ha van, akkor szeretném kérni, hogy arra tételesen térjen ki. De ha igaz az a feltételezés, hogy nagy valószínűség szerint, vagy nagymértékben hasonló a két melléklet, akkor nem értem, hogyan sikerült már megint 1 milliárdot így virtuálisan megtakarítani; az eredeti előterjesztésben még 4 milliárd 79 millió forintot akartak előirányozni, majd ez hirtelen már csak 3 milliárd lett – itt hirtelen megint valami nagy spórolásnak lehetünk tanúi. Láttuk, hogy ez már az idén sem nagyon jött be.
Úgyhogy én azt szeretném kérni, hogy egy picit még a vita keretében, és nem zárszóként a fölvetett dilemmáimra választ kaphassak, hogy tényleg legyen időnk és módunk kiboncolni ezt a tényleg nagyon fontos és nagy horderejű előterjesztést, amelyről, tényleg bízom benne, hogy a többi képviselő felelősséggel tud dönteni.

Köszönöm.
ELNÖK:
Molnár István képviselő úr!
MOLNÁR ISTVÁN (SZDSZ):
Köszönöm a szót. Tisztelt Közgyűlés! Dr. Endrédy István, Rátonyi Gábor és Hunvald György képviselőtársaimmal együtt egy módosító indítványt nyújtottunk be, amelyik a Thököly út felújításával kapcsolatos. Mind a két kerületi testület döntést hozott arról, hogy lemond bizonyos felújításokról a Thököly út felújításának érdekében.
A főpolgármester-helyettes úrral egyeztetve javaslatunk lényege, hogy 2008-ban legyen felújítva a Thököly út, és ezért a VII. kerületben a Bajza utca, illetve a Rákóczi út egy részének, Zuglóban pedig az Ungvár utca és a Nagy Lajos király útja egy részének felújítása maradna el. Tehát lényegében nem érinti az előterjesztést.

Kérem képviselőtársaimat, hogy támogassák ezt a javaslatot.
ELNÖK:
Dancs Gábor tanácsnok következik.
DANCS GÁBOR (SZDSZ):
Köszönöm a szót, elnök úr. Tisztelt Képviselőtársaim! Tisztelt Elnök Úr! Három jelentős témát tárgyal ez az előterjesztés, mind a háromhoz szeretnék röviden, támogatólag hozzászólni.

Az első az utakhoz kapcsolódik. Ismerjük mindannyian az ezzel összefüggő finanszírozási problémákat, ez az „egy forinthoz egy forint” elv effektíve nem érvényesül, a főváros sokkal nagyobb részben vesz részt a finanszírozásban, tudjuk, az elszámolható költségek miatt. Szeretném, ha a Közgyűlésből kimenne ma egy üzenet a kerületek felé, hogy ebbe az alapba – amelyet nevezhetünk akár a főváros útfelújítási alapjának is – akár a kerületek is beszállhatnak.
Szeretném megtámogatni Molnár képviselőtársamat abban, hogy természetesen, amennyiben a kerületek nyilván a már előre egyébként leegyeztetett útvonalak tekintetében még elkötelezettségeket vállalnak, és nagyon egyszerűen szólva pénzt adnak a fővárosnak ahhoz, hogy bizonyos utak hamarabb, vagy más minőségben kerüljenek felújításra, erre nekik adjunk lehetőséget. S például a Thököly út vonalával érintett kerületek erre hajlandóságot is mutatnak, vagy úgy, hogy azzal csökkentik a főváros pénzügyi terheit, hogy eltekintenek bizonyos utak felújításától, illetve átütemezik őket, vagy azzal, hogy konkrétan pénzügyileg hozzájárulnak.

A másik nagyon fontos téma, és hozzám közelebb is áll a tömegközlekedés előnyben részesítése. Majdhogynem szimbolikus jelentőségűnek is érzem azt, hogy egyre inkább előrehalad a rákoskeresztúri buszkorridor ügye. Ebben már korábban történt elvi elköteleződés, most már az önrészt is biztosítjuk a pályázathoz. Én azt gondolom, ez nagyon fontos mind a kerületnek, mind egyébként a főváros közlekedésében általában, hogy a kötött pálya fizikai elkülönítése után most már a gumikerekes járműveknek is az ilyen jellegű, fizikai elkülönítéses előnyben részesítése, illetve külön sávok ilyen irányú megépítése, tehát nem az egyéb közforgalomtól elválasztott sávon való közlekedése is megjelenik. Azt gondolom, ez nagyon fontos és lényeges lesz a főváros elkövetkezendő életében.
A harmadik a kerékpárokhoz kapcsolódik. Úgy gondolom, valamennyi képviselő nevében köszönetet mondhatok a magyar kerékpárosok ernyőszervezetének, a Magyar Kerékpáros Klubnak, amely sokszor katalizálja a mi gondolkodásunkat is, nagyon sok ötlettel, elképzeléssel állnak elő. És én azt gondolom, hogy ez a politika és a civil szféra együttműködésére nagyon szép példát mutat, hogy nagyon sok kezdeményezésüket befogadjuk, illetve ennek a közlekedési ágnak a fejlesztésére is külön gondolunk. Éppen ezért azt gondolom, és itt lenne egy technikai jellegű konkrét módosító indítványom, hogy a fővárosi kerékpározási kultúra 2008. évi fejlesztése engedélyokiratában a szándékoltan benne levő 160 millió forintot vezessük át máshol is a szövegben, ugyanis a teljes bekerülési összegeként áfával „a feladat adatai” táblában 15 millió forint szerepel, ami nyilvánvalóan elírás lehet.
Ennek a módosításomnak az előterjesztői befogadásával együtt valamennyi képviselőnek egyhangú jóváhagyásra javaslom az előterjesztést. Köszönöm szépen.
ELNÖK:
Kérjük szépen benyújtani, hogy az előterjesztő tudjon dönteni a befogadásáról.
Papcsák képviselő úr!
DR. PAPCSÁK FERENC (Fidesz): 
Köszönöm szépen. Az a helyzet, tisztelt főpolgármester úr, mi úgy ítéljük meg, hogy nagyon fontos az utak felújítása, de az elmúlt években, legalábbis a 2006. évet figyelve, rendkívül rossz tapasztalataink vannak az útépítések, ezen belül pedig az elszámolások kapcsán. Az utak minősége rendkívül rossz, nagyon sajátos módon lettek elszámolva a pótmunkaigények. Az az indítvány, miszerint programszerűen számoljuk el az útépítés költségeit… – főpolgármester-helyettes úr, nagyon izgalmas a módosító indítvány (Derültség.) –, úgy ítélem meg… (Közbeszólások.) – a főpolgármester-helyettes úrhoz intézném a mondandómat, ha megengedi. (Jelzésre:) Önhöz, igen, igen. (Derültség.) Szaporodnak? Van más is? (Derültség.) No, tehát én úgy ítélem meg, hogy a programszerű elszámolást, függetlenül attól, hogyha jól láttam egy rövid olvasást követően, 94 pályázat került benyújtásra, én nem tudom elképzelni, hogyha pályázatként nyújtják, vagy nyújtották már be az útépítésre vonatkozó anyagokat, akkor hogyan tudják programszerűen elszámolni.
Felmerül bennem a gyanú egyébként, hogy ezt az 570 milliót vissza kell, vagy vissza kellett már fizetni – illetve 580 milliót –, ha igen, ez miként befolyásolja a kormánnyal való együttműködésüket. Én inkább arra tennék indítványt, hogy maradjunk a tételes elszámolásnál, ez mindig jobb, miután most is látható, hogy kiderült, hogy önök nem tudtak elszámolni. A másik oldalról pedig azt gondolom, hogy a kormányban, legalábbis ebben a kormányban már senki nem bízik az egy forint plusz egy forint elv tekintetében.

Köszönöm szépen. Nincs kérdés, ez vélemény.
ELNÖK:
A vitát lezárom. Az előterjesztő zárszót mond.
ELŐADÓ:
Köszönöm szépen. Képviselő úrnak tisztelettel jelezném, hogy a Thököly út kapcsán a 4-es metró mai haladási jelentésében írtunk egyébként erről, két szakaszra bontanám a Thököly út felújítását: egyrészt a Baross tértől a Dózsa György útig, majd a Dózsa György úttól ki a Bosnyák térig.
Arról beszéltünk a kollégákkal, hogy a Dózsa György úttól a Bosnyák térig egy olyan átmeneti megoldást tudnánk elképzelni, amikor egy egyréteges aszfaltréteget kapna a jelenlegi útburkolat, és amikor a 4-es metró második szakaszának az építését itt befejezzük, akkor utána tudnánk egy nagyobb, teljes körű felújítást végezni. Tehát e tekintetben csak ezt tudjuk megígérni.

Jelenleg a Baross tér-Dózsa György út szakasz tervezése folyik. Ahogy meglesznek a tervek és lesz egy pontos költségbecslésünk, akkor látni fogjuk, mi a helyzet, de ez egy nagyobb lélegzetvételű felújítási program lesz. Ezekkel a kiegészítésekkel támogatom az ön javaslatát, valamint Dancs képviselő úr technikai módosítását is figyelembe fogjuk venni. (Kucsák László: Én meg köszönöm a válaszokat.)
Egy teljesen más témáról beszélt a képviselő úr. Tisztelettel szeretném jelezni, hogy hosszas egyeztetés folyt, hiszen annak a döntésünknek, amit ma meghozunk, jelentős költségvetési kihatásai is vannak. Két dolgot kellett figyelembe venni, egyrészt a főváros 2008-as költségvetését, másrészt pedig azt a lehetőséget, azt a nagyságrendet, amire pályázni lehet, tehát a pályázati források mértékét. Mint említettem, a Közép-magyarországi Régióra 3,5 milliárd van. Az egy forinthoz egy forint elvet szeretnénk érvényesíteni, és 3 milliárdot szeretnénk lehívni Budapest számára. A 2008-as költségvetésben ezért változott 3 milliárdra a fővárosi vállalás. A kollégák ehhez képest készítették el az utolsó pillanatban a módosításukat. Az utcacímjegyzék – ezt már elmondtam, képviselő úr, de még egyszer szeretném hangsúlyozni – nem hasra ütésre történt. Az ön képviselőtársai között is van jó pár olyan polgármester, akivel személyesen egyeztettük valamennyi kerület tekintetében a következő hároméves útfelújítási programunk felújítandó területeit.
A múlttal kapcsolatban pedig már sokszor elmondtam: amiben hibáztunk, abban hibáztunk, azonban azóta – bizonyára emlékszik rá képviselő úr, mert mindig csak a tükör egyik képét nézzük – jó pár észrevételünket elfogadtak. Szaló Péter úr egy válaszlevelében megírta ezt nekünk. (Dr. Papcsák Ferenc: Mi nem kaptuk meg!) Majd oda fogom adni képviselő úrnak ezt a levelet. Köszönöm szépen.
ELNÖK:
Rátonyi Gábor úr következik ügyrendben.
RÁTONYI GÁBOR (Fidesz): 
Köszönöm szépen a szót, főpolgármester-helyettes úr. A Molnár képviselőtársam által elmondottakat befogadta vagy szavaznunk kell róla, mert ez egy módosító javaslat volt. Ezt szeretném megkérdezni.
ELŐADÓ:
Azzal a módosítással fogadtam be, amit elmondtam. Még egyszer mondom, ez a realitás. A Baross tér és a Dózsa György út között jelen pillanatban folyik a tervezés. Amikor a konkrét számokat látjuk, vissza fogjuk hozni. A Dózsa György út és a Bosnyák tér között pedig azt a megoldást tudjuk elképzelni, hogy ideiglenesen kap egy kopóréteget, amelyet a 4-es metró Bosnyák térig való meghosszabbításával párhuzamosan végzünk, és ahogy befejezzük azt a munkát, vissza fogjuk hozni. Teljes szélességében és hosszában felújítjuk az utat.
RÁTONYI GÁBOR (Fidesz): 
Ezt értem, de ezzel az útfelújítással kapcsolatban az volt a javaslat, hogy cseréljünk meg két utat, a Nagy Lajos Király út és az Ungvár utca felújítását. Ezeket cseréljük meg 2008 és 2009 vonatkozásában.
ELŐADÓ:
Képviselő úr, még egyszer mondom, meg kell néznünk, hogy mit mutatnak a számok.
RÁTONYI GÁBOR (Fidesz): 
Jó, befogadta. Köszönöm szépen.
ELNÖK:
Szeretnék segíteni, hogy ne bontakozzon ki egy olyan ügyrendi vita, ami nem visz sehova. Az előterjesztő azzal a feltétellel fogadja be, hogy azt a szakszerűséget, amit ő megnevezett, az indítványtevők tudomásul veszik, és vissza fog térni rá a Fővárosi Közgyűlés. Ez az indítványtevőknek megfelel, ezért nem kell róla szavazni. Dancs úr indítványát pedig az előterjesztő befogadta.
Csengetést kérek! (Csengetés.) Határozathozatal következik az útfelújítások dolgában, az előterjesztői kiegészítéssel együtt, a minősített szótöbbség szabályai szerint. Kérem a gépet indítani! (Szavazás.)
2125/2007.(XII.20.) Főv.Kgy.h.
A Fővárosi Közgyűlés az előterjesztéssel kapcsolatban kiemeli, hogy:
- A kerékpáros infrastruktúra fejlesztés B és C fejezete valamint a hozzá kapcsolódó 2129-2136/2007. (XII. 20.) Főv. Kgy. határozatok már megnyert, ill. már beadott pályázatok beruházásaira vonatkoznak. Ezek jóváhagyása a Fővárosi Közgyűlés decemberi ülésén feltétlenül szükséges, mert a fenti határozatok biztosítják a már megnyert pályázat emelt összegű saját forrását (EuroVelo), valamint a szükséges előkészítő munka megkezdését (EuroVelo és KMOP). E határozatok elmaradása esetén a saját forrás hiánya, ill. a kiírók által megkövetelt határidők csúszása miatt a pályázati támogatás visszavonása fenyeget. Önmagukban e határozatok az eddigi kötelezettségvállalásokhoz képest összességében többletforrást nem igényelnek.

- A tömegközlekedés előnyben részesítése keretében a 2137-2139/2007. Főv. Kgy. határozatok már megnyert, ill. már beadott pályázatok beruházásaira vonatkoznak. Ezek jóváhagyása abban az esetben is feltétlenül szükséges amennyiben az előterjesztés többi (nagy forrásigényű) témája nem kap támogatást, vagy a döntés elhalasztásra kerül. A fenti határozatok biztosítják a már megnyert pályázat emelt összegű saját forrását, valamint a szükséges előkészítő munka megkezdését. E határozatok elmaradása esetén a saját forrás hiánya, ill. a kiírók által megkövetelt határidők csúszása miatt a pályázati támogatás visszavonása fenyeget.
(37 igen, 0 ellenszavazat, 27 tartózkodás)
2126/2007.(XII.20.) Főv.Kgy.h. 

A Fővárosi Közgyűlés előzetesen kötelezettséget vállal az „Útfelújítások 2008-2010. között” engedélyokirat fővárosi saját forrására 2008. évben 
3.000 mFt erejéig.
Határidő: 2008. évi költségvetés elfogadása
Felelős: dr. Demszky Gábor
(37 igen, 0 ellenszavazat, 27 tartózkodás)
2127/2007.(XII.20.) Főv.Kgy.h.
A Fővárosi Közgyűlés jóváhagyja az „Útfelújítások 2008-2010. között”
engedélyokiratát az 1. számú módosított (a módosító indítvány mellékleteként kiosztásra került, illetve a befogadott módosításokkal kiegészült) melléklet szerinti tartalommal és felkéri a főpolgármestert annak aláírására.
Határidő: 15 nap
Felelős: dr. Demszky Gábor
(37 igen, 0 ellenszavazat, 27 tartózkodás)
2128/2007.(XII.20.) Főv.Kgy.h.
A Fővárosi Közgyűlés felkéri a főpolgármestert, hogy járjon el annak
érdekében, hogy a fővárosi útfelújításokhoz nyújtott állami támogatások pályázati rendszere úgy módosuljon, hogy az útfelújításokra a főváros a saját forrásként e célra fordított összegével megegyező mértékű támogatást (50%-50%) kapjon.
Határidő: 60 nap
Felelős: dr. Demszky Gábor
(37 igen, 0 ellenszavazat, 27 tartózkodás)
2129/2007.(XII.20.) Főv.Kgy.h.
A Fővárosi Közgyűlés előzetesen kötelezettséget vállal a „Fővárosi
kerékpározási kultúra 2008. évi fejlesztése” engedélyokirat fővárosi saját forrására 2008. évben 160 mFt erejéig, melyet a 2007. évi útfelújítások maradványkeretéből biztosít.
Határidő: 2008. évi költségvetés elfogadása
Felelős: dr. Demszky Gábor
(37 igen, 0 ellenszavazat, 27 tartózkodás)
2130/2007.(XII.20.) Főv.Kgy.h.
A Fővárosi Közgyűlés eseti jelleggel magához vonja az 50/1998. (X. 30)
Főv. Kgy. rendeletben a Városüzemeltetési és Környezetgazdálkodási és a Pénzügyi és Közbeszerzési Bizottságra átruházott hatáskört és úgy dönt, hogy jóváhagyja az előterjesztés 3. sz. mellékletében szereplő, „Fővárosi kerékpározási kultúra 2008. évi fejlesztése” c. beruházási engedélyokiratot, és felkéri a főpolgármestert annak aláírására.
Határidő: 15 nap
Felelős: dr. Demszky Gábor
(37 igen, 0 ellenszavazat, 27 tartózkodás)
2131/2007.(XII.20.) Főv.Kgy.h.
A Fővárosi Közgyűlés előzetesen kötelezettséget vállal a „Kerékpáros
közlekedés fejlesztése 2008-2010.” célokmány fővárosi saját forrására 2008. évben 204 mFt erejéig, melyet a 2007. évi útfelújítások maradványkeretéből biztosít.
Határidő: 2008. évi költségvetés elfogadása
Felelős: dr. Demszky Gábor
(37 igen, 0 ellenszavazat, 27 tartózkodás)
2132/2007.(XII.20.) Főv.Kgy.h.
A Fővárosi Közgyűlés jóváhagyja az előterjesztés 4. sz. mellékletében
szereplő, „Kerékpáros közlekedés fejlesztése 2008-2010.” c. beruházási célokmányt és felkéri a főpolgármestert annak aláírására.
Határidő: 15 nap
Felelős: dr. Demszky Gábor
(37 igen, 0 ellenszavazat, 27 tartózkodás)
2133/2007.(XII.20.) Főv.Kgy.h.
A Fővárosi Közgyűlés előzetesen kötelezettséget vállal a „KMOP
támogatású kerékpárutak 2007-2009.” célokmány fővárosi saját forrására 2008. évben 173 mFt, 2009-ben 44 mFt erejéig.
Határidő: mindenkori éves költségvetés elfogadása
Felelős: dr. Demszky Gábor
(37 igen, 0 ellenszavazat, 27 tartózkodás)
2134/2007.(XII.20.) Főv.Kgy.h. 

A Fővárosi Közgyűlés jóváhagyja az előterjesztés 5. sz. mellékletében
szereplő, „KMOP támogatású kerékpárutak 2007-2009.” c. beruházási célokmányt és felkéri a főpolgármestert annak aláírására.
Határidő: 15 nap
Felelős: dr. Demszky Gábor
(37 igen, 0 ellenszavazat, 27 tartózkodás)
2135/2007.(XII.20.) Főv.Kgy.h.
A Fővárosi Közgyűlés úgy dönt, hogy a Duna menti kerékpárút Újpesti
vasúti híd és Váci út (Megyeri csárda) közötti szakaszának GKM támogatással történő kiépítésére saját forrásként 90 mFt-ot biztosít 2008. évi költségvetésében. A 9112 évközi indítású beruházások céltartalékon tervbe vett „Kerékpárút-építés (Újpesti vasúti híd – Váci út)” c. feladat előirányzatait ennek megfelelően módosítja (90 mFt saját forrás, 58 mFt támogatás), a feladat nevét megváltoztatja: „EuroVelo kerékpárút-építés (Újpesti vasúti híd- Váci út)” és jóváhagyja az előterjesztés 6. sz. mellékletében szereplő engedélyokiratot, valamint felkéri a főpolgármestert annak aláírására.
Határidő: 15 nap
Felelős: dr. Demszky Gábor
(37 igen, 0 ellenszavazat, 27 tartózkodás)
2136/2007.(XII.20.) Főv.Kgy.h.
A Fővárosi Közgyűlés úgy dönt, hogy a XXII. ker. Duna menti
kerékpárút Kastélypark u. – Vágóhíd u. közötti szakaszának GKM támogatással történő tervezésére és engedélyeztetésére saját forrásként 5,0 mFt-ot biztosít 2008. évi költségvetésében. A 9112 évközi indítású beruházások céltartalékon tervbe vett „Kerékpárút-tervezés (XXII. Kastélypark u. – Vágóhíd u.)” c. feladat előirányzatait ennek megfelelően módosítja (5 mFt saját forrás, 3 mFt támogatás), a feladat nevét megváltoztatja: „EuroVelo kerékpárút-tervezés (XXII. Kastélypark u. – Vágóhíd u.)” és jóváhagyja az előterjesztés 7. sz. mellékletében szereplő engedélyokiratot és felkéri a főpolgármestert annak aláírására.
Határidő: 15 nap
Felelős: dr. Demszky Gábor
(37 igen, 0 ellenszavazat, 27 tartózkodás)
2137/2007.(XII.20.) Főv.Kgy.h.
A Fővárosi Közgyűlés kötelezettséget vállal, hogy a tömegközlekedés
előnyben részesítése érdekében „Buszsáv program 2008-2010.” sor kerüljön a 7 éves fejlesztési tervbe, mely költségvetési kötelezettségvállalás 2008. évre 70 mFt-ot biztosít.
Határidő: 2008. évi költségvetés elfogadása
Felelős: dr. Demszky Gábor
(37 igen, 0 ellenszavazat, 27 tartózkodás)
2138/2007.(XII.20.) Főv.Kgy.h.
A Fővárosi Közgyűlés úgy dönt, hogy a „Rákoskeresztúr buszkorridor”
kiemelt projekt megvalósítására biztosítja a pályázathoz szükséges önerőt 2008. évi költségvetésében 50 mFt, 2009. évi költségvetésében 200 mFt erejéig.
Határidő: 2008. és 2009. évi költségvetés elfogadása
Felelős: dr. Demszky Gábor
(37 igen, 0 ellenszavazat, 27 tartózkodás)
2139/2007.(XII.20.) Főv.Kgy.h.
A Fővárosi Közgyűlés úgy dönt, hogy a „Közösségi közlekedés
előnyben részesítése 2007-2008.” tárgyú KMOP pályázathoz a szükséges 109,5 mFt-ot a 2007. évi céltartalékról 2008-ra átcsoportosítja.
Határidő: 2008. évi költségvetés elfogadása
Felelős: dr. Demszky Gábor
(37 igen, 0 ellenszavazat, 27 tartózkodás)
2140/2007.(XII.20.) Főv.Kgy.h.
A Fővárosi Közgyűlés úgy dönt, hogy amennyiben
- a települési önkormányzati szilárd burkolatú belterületi közutak burkolatfelújítása támogatásának pályázati rendszerében sikerül elérni a fővárosra nézve kedvezőbb feltételeket, illetve
- a főváros 2008. évi privatizációs bevételi tervei teljesülnek,

akkor a Közgyűlés még a 2008. év folyamán dönt a fenti felújítások és fejlesztések 2009-2010. évi előirányzatáról.
Felelős: dr. Demszky Gábor
(37 igen, 0 ellenszavazat, 27 tartózkodás)
2141/2007.(XII.20.) Főv.Kgy.h.
A Fővárosi Közgyűlés úgy dönt, hogy - az előterjesztő által tett
módosítással, a további számításoktól függően - az 1. számú módosított mellékletben 2010-re feltüntetett Thököly út felújítását 2008. évre előrehozza a VII. kerületnél a Bajza utca és Rákóczi út 2010-re történő elhalasztásával, a 2009-re feltüntetett Thököly út felújítását a XIV. kerületben szintén 2008-ra előrehozza a Nagy Lajos Király útja és az Ungvár utca felújításának 2009-re történő elhalasztása mellett.
(37 igen, 0 ellenszavazat, 27 tartózkodás)
ELNÖK:
Kihasználva a helyzeti előnyöm, szeretném a következő indítványt tenni a tisztelt Fővárosi Közgyűlésnek. A kiosztott 052., valamint a 069. – ami az egyszerűség kedvéért a terézvárosi képviselő-testületnek a nemrég elfogadott határozatát tartalmazza a kormányzati negyed ügyében – számú előterjesztéseket a Közgyűlés vegye napirendjére egymást követően, vagyis az FSZKT-t és a KSZT-t, az előbbit 30., az utóbbit a 31. napirendként. Szeretném indítványozni 30. napirendként az FSZKT-t, a KSZT pedig okafogyottá vált, mert a kerület erről nem döntött.
Kérem, hogy erről az ügyrendi kérdésről – nevezetesen hogy a kormányzati negyed FSZKT-t 30. napirendként tárgyaljuk – kérek a Közgyűléstől döntést. Minősített többséggel szavazunk. Kérem a gépet indítani! (Szavazás.)
2142/2007.(XII.20.) Főv.Kgy.h.
A Fővárosi Közgyűlés úgy dönt, hogy napirendjére veszi és 30. pontként
tárgyalja meg a „Javaslat a Fővárosi Szabályozási Kerettervről szóló 46/1998. (X. 15.) Főv. Kgy. rendelet módosítására. (Budapest VI. kerület Terézváros, Nyugati pályaudvar és környéke /tervezett kormányzati negyed/, Nyugati tér – Teréz körút – Podmaniczky utca – Dózsa György út – Vágány utca vonala – Bulcsú utca – Lehet út – Váci út által határolt terület)” című előterjesztést.
(34 igen, 28 ellenszavazat, 1 tartózkodás)
ELNÖK:
Soron következik a helyszíni kiosztású 30., a meghívó szerinti 20., Dél-budai Regionális Szennyvíz-elvezetési Projekt műszaki tartalom változtatása. Hagyó úr az előterjesztő.
A napirend 19./ pontja: Javaslat a Dél-budai Regionális Szennyvízelvezetési Projekt műszaki tartalmának változására, valamint a projekttel kapcsolatos pénzeszköz átadás-átvételi megállapodások módosítására, illetve jóváhagyására.
ELŐADÓ:
Hagyó Miklós
HOZZÁSZÓLÓK:
Bagdy Gábor,
ELNÖK:
Van-e kiegészítése?
ELŐADÓ:
Nincs.
ELNÖK:
Kinek van kérdése? Bagdy Gábor frakcióvezető úr!
DR. BAGDY GÁBOR (KDNP): 
Köszönöm a szót. Ez is egy mai kiosztású anyag, így nem volt mód érdemben tanulmányozni, ezért lenne egy kérdésem. Az előterjesztés arról szól, hogy szakmai tartalmat csökkentünk a beruházásban, és a 2. oldalon lévő mondat azt mondja, hogy a beruházási összköltség az eredeti változat szerint 77,1 milliárd, az új változat szerint pedig 70,8 milliárd. Három sorral lejjebb viszont azt írja, hogy a főváros esetében a beruházási összköltség 42,8 milliárd forintról 29,6 milliárdra csökken.
Kérdésem az, hogy milyenfajta elszámolási megoldás van, hogy többel csökken a főváros hozzájárulása, mint amennyi az egész beruházási költségcsökkenés.
ELNÖK:
A kérdéseket lezárom. Az előterjesztő válaszol.
ELŐADÓ:
Tisztelt Képviselő Úr! Valószínűleg az okozhatott nehézséget, hogy két projektből csinálunk egy projektet. Volt egy teljes körű csatornázási pályázatunk. Talán emlékszik rá képviselő úr, hogy mintegy három-négy hónapos feszített munka után lényegesen csökkentettük ennek az uniós pályázatunknak az összértékét. Ott 234 kilométer csatornahálózatot újítottunk fel, vagyis szeretnénk felépíteni. S volt egy másik projektünk, amelyhez öt agglomerációs település is csatlakozott. Itt a csatornahálózat-építés a fővárosban három kerületet érintett volna, a XI. és a XII. kerületet, valamint Csepel északi részét, illetve öt agglomerációs települést. A XII. kerület alatt építettünk volna egy központi szennyvíztisztító telepet.
Teljesen egyetértve az öt település önkormányzatával, ezt a projektet úgymond kettéválasztottuk. A három kerületet érintő csatornázási rész bele fog kerülni a teljes körű csatornázási projektünkbe a 18-19 területre, és ehhez még további három kerület fog társulni és végül 21 kerületet fog érinteni. A szennyvíztisztító telep itt nem épülne meg, hanem egy teljesen más program keretében az érdi szennyvíztisztító telepet bővítenénk ki. Még egyszer mondom, kettéválna ez a program, és valamennyi önkormányzat egyetért ezzel.
A projekt fővárosra eső költségei a telep megépítésével csökkennek. Annyiban történtek korrekciók – hiszen itt talajtani viszonyok vannak –, hogy ahhoz, hogy a jelenlegi kettő, illetve a megépülő harmadik szennyvíztisztító telepünkre át tudjuk hozni a szennyvizet, különböző átemelőket, különböző vezetékeket kell pluszban megépítenünk.
Fajlagosan tehát csökkent a projekt költsége, hiszen a szennyvíztisztító telepet nem kell megépíteni, másrészt viszont, értelemszerűen, valamennyivel nőtt az alapcsatornázás, hiszen további átemelőkre van ehhez szükség. Összességében a főváros a két projektből egy projektet csinál, ez az egy projekt már be van adva. Ez kiegészítő projektként kerülne be, és abban bízunk, hogy 2008-ban maga a kivitelezés is meg tud történni, így ezen projekt keretei között, ha jól emlékszem, háromszázhatvan-egynéhány - de nem vagyok a számban biztos, mert 234 volt az egyik és talán 118 a másik - kilométer csatornahálózat fog megépülni a következő években a főváros huszonegy kerületében. Így statisztikailag százszázalékossá válik a főváros csatornázottsága.
ELNÖK:
Bagdy úr, ügyrendben.
DR. BAGDY GÁBOR (KDNP): 
Köszönöm szépen főpolgármester-helyettes úr szavait. Az előterjesztés világosabb lett, de a konkrét kérdésemre még nem kaptam választ. Milyen elszámolás technikából adódik az a helyzet, hogy a projekt költsége 6,3 milliárd forinttal csökken, és a főváros ezzel szemben - aminek szívből örülünk - mintegy 13 milliárd forintot spórol a beruházáson? Ez nyilván valamilyen konzorciális résztvevők közötti finanszírozásból adódik. Ennek a hátterét szeretnénk hallani.
Köszönöm szépen.
ELŐADÓ:
Ha megengedi, akkor a kollégák kiegészítenék pontosan, de ez abból adódik - mint említettem -, hogy Érdnek abban, hogy megépül a telep, három-négy milliárd forintos…
Legyen szíves, pontosítsa!
Becker László: 
Itt arról van szó, az, hogy Budapesten a telep építése elmarad, nagyobb költségcsökkenést okoz. Érden viszont a telepet bővíteni kell, ott viszont növekszik az összköltség. Ezért van az, hogy Budapestre több csökkenés esik, Érden viszont nőni fog a költség.
ELNÖK:
Köszönjük szépen. Vita? (Nincs jelentkező.) A vitát lezárom. Csengetést kérek. Dönteni fogunk, méghozzá minősített szótöbbség szükséges az indítványok elfogadásához. Kérem, indítsuk a gépet, határozathozatal következik. Minősített többséggel most szavazzunk! (Szavazás.) 

2143/2007.(XII.20.) Főv.Kgy.h.
A Fővárosi Közgyűlés egyetért a Dél-budai Regionális Szennyvízelve-

zetési és Szennyvíztisztítási Projekt módosított műszaki tartalom szerinti megvalósításával (nem épül szennyvíztisztító telep Dél-Budán, hanem a Budapest Dél-budai részén és Budaörsön keletkező szennyvízmennyiség a Budapesti Központi Szennyvíztisztító telepre kerül elvezetésre).
(64 igen, 0 ellenszavazat, 0 tartózkodás)
2144/2007.(XII.20.) Főv.Kgy.h.
A Fővárosi Közgyűlés egyetért a „Dél-budai régió szennyvízelvezetése”
tárgyú szennyvízcsatorna projekt Budapestet és Budaörsöt érintő beruházásainak, valamint a „Budapest teljes körű csatornázásának befejező szakasza” beruházás egy közös projektben történő megvalósításával, és felkéri a főpolgármestert a végrehajtás érdekében szükséges döntések előkészítésére.
Határidő: 2008. december 31.
Felelős: dr. Demszky Gábor
(64 igen, 0 ellenszavazat, 0 tartózkodás)
2145/2007.(XII.20.) Főv.Kgy.h.
A Fővárosi Közgyűlés a jelenleg érvényben lévő célokmányok szerinti
feladatokat leállítja:

·  Érd szennyvízcsatorna-hálózat fejlesztés, azonosító: 005127,

2006. december 31-ig felhasznált: 49,466 mFt;

·  Diósd szennyvízcsatorna-hálózat fejlesztés, azonosító: 005125,

2006. december 31-ig felhasznált: 6,622 mFt;

·  Tárnok szennyvízcsatorna-hálózat fejlesztés, azonosító: 005124,

2006. december 31-ig felhasznált: 7,426 mFt;

·  Százhalombatta szennyvíztisztító-telep fejlesztés, azonosító: 005123,

2006. december 31-ig felhasznált: 6,503 mFt;

· Budakeszi szennyvíztisztító és szennyvízcsatorna hálózat, azonosító:  005122,

2006. december 31-ig felhasznált: 19,706 mFt.
A módosított műszaki tartalom szerinti projekt az eddigi ráfordítások figyelembe vételével, az alábbi megnevezésekkel folytatódik:

· Dél-budai régió szennyvízelvezetése

· Budaörs szennyvízcsatorna-hálózat fejlesztés

· Érd szennyvíztisztító telep és szennyvízcsatorna-hálózat fejlesztés előkészítése

· Diósd szennyvízcsatorna-hálózat fejlesztés előkészítése

· Tárnok szennyvízcsatorna-hálózat fejlesztés előkészítése
· Százhalombatta szennyvíztisztító-telep fejlesztés előkészítése

· Budakeszi szennyvíztisztító és szennyvíz-csatorna hálózat előkészítés.
(64 igen, 0 ellenszavazat, 0 tartózkodás)
2146/2007.(XII.20.) Főv.Kgy.h.
A Fővárosi Közgyűlés a Dél-budai Regionális Szennyvízelvezetési és
Szennyvíztisztítási projekt műszaki tartalmának, összköltségének és éves ütemeinek csökkentése miatt a 2007. évi költségvetési rendeletet a következők szerint módosítja:

· a „8403 Önkormányzati fejlesztések” címen belül csökkenti

· a Dél-budai regionális szennyvíztisztító telep és kapcsolódó létesítményei előkészítés feladat előirányzatát 611,789 mFt-tal (2008. évi ütem 
1111,8 mFt), egyben a feladat új megnevezése: Dél-budai régió szennyvízelvezetés előkészítése,

· a Budaörs szennyvíztisztítás fejlesztése előkészítés feladat előirányzatát 22,748 mFt-tal (2008. évi ütem 22,8 mFt), egyben a feladat új megnevezése: Budaörs szennyvízcsatorna-hálózat fejlesztés előkészítése,

· a Budakeszi szennyvíztisztító és szennyvízcsatorna hálózat előkészítés feladat előirányzatát 52,500 mFt-tal (2008. évi ütem 52,5 mFt),
· a Diósd szennyvízcsatorna-hálózat fejlesztés előkészítése feladat előirányzatát 40,600 mFt-tal (2008. évi ütem 40,6 mFt),

· az Érd szennyvízcsatorna-hálózat fejlesztés előkészítése feladat előirányzatát 377,900 mFt-tal (2008. évi ütem 
377,9 mFt), egyben a feladat új megnevezése: Érd szennyvíztisztító telep és szennyvízcsatorna-hálózat fejlesztés előkészítése,
· a Százhalombatta szennyvíztisztító-telep fejlesztés előkészítése feladat előirányzatát 3,400 mFt-tal (2008. évi ütem 3,4 mFt),
· a Tárnok szennyvízcsatorna-hálózat fejlesztés előkészítése feladat előirányzatát 40,200 mFt-tal (2008. évi ütem 40,2 mFt);
· a „9112 Évközi indítású beruházások” címen belül csökkenti

· a Dél-budai regionális szennyvíztisztító telep és kapcsolódó létesítményei feladat 2007. évi ütemét 196,4 mFt-tal, (2008. évi ütem 2595,6 mFt, 2009. évi ütem 
10.849,8 mFt, 2010. évi ütem 
13.969,1 mFt), egyben a feladat új megnevezése: Dél-budai régió szennyvízelvezetése,

· a Budakeszi szennyvíztisztító és szennyvízcsatorna hálózat feladat előirányzatát 2,4 mFt-tal (2008-2010. évi ütemek 0,0 mFt),
· a Budaörs szennyvíztisztítás fejlesztése feladat előirányzatát 0,7 mFt-tal (2008. évi ütem 72,0 mFt, 2009. évi ütem 301,0 mFt, 2010. évi ütem 387,5 mFt) egyben a feladat új megnevezése Budaörs szennyvízcsatorna-hálózat fejlesztése,
· a Diósd szennyvízcsatorna-hálózat fejlesztés feladat előirányzatát 2,1 mFt-tal (2008-2010. évi ütemek 0,0 mFt),

· az Érd szennyvízcsatorna-hálózat fejlesztés feladat előirányzatát 17,5 mFt-tal (2008-2010. évi ütemek 0,0 mFt),
· a Százhalombatta szennyvíztisztító-telep fejlesztés feladat előirányzatát 0,6 mFt-tal (2008-2010. évi ütemek 0,0 mFt),
· a Tárnok szennyvízcsatorna-hálózat fejlesztés feladat előirányzatát 2,7 mFt-tal (2008-2010. évi ütemek 0,0 mFt),
és címen belül megemeli a

· Fejlesztések átütemezésének tartaléka előirányzatát 1252,137 mFt-tal;

· A „8536 Támogatásértékű felhalmozási bevétel” cím előirányzatát csökkenti 119,4 mFt-tal, ezen belül

a Nemzeti Fejlesztési Ügynökségtől a Dél-budai agglomeráció csatornázása és szennyvíztisztítása EU-s projekt előkészítési támogatására összesen 93,4 mFt-tal, ezen belül a

· Dél-budai régió szennyvízelvezetése előkészítés feladaton 50,0 mFt-tal,

· Budakeszi szennyvíztisztító és szennyvízcsatorna-hálózat fejlesztés előkészítése feladaton 2,4 mFt-tal,

· Budaörsi szennyvízcsatorna-hálózat fejlesztés előkészítése feladaton 2,4 mFt-tal,
· Diósd szennyvízcsatorna-hálózat fejlesztés előkészítése feladaton 3,6 mFt-tal,

· Érd szennyvíztisztító telep és szennyvízcsatorna-hálózat fejlesztés előkészítése feladaton 31,4 mFt-tal,
· Tárnok szennyvízcsatorna-hálózat fejlesztés előkészítése feladaton 3,6 mFt-tal.

A Dél-budai agglomeráció csatornázása és szennyvíztisztítása EU-s projekt előkészítésére 2006-2008. évi önkormányzati önrész átadása miatt összesen 26,0 mFt-tal, ezen belül a

· Budakeszi szennyvíztisztító és szennyvízcsatorna-hálózat fejlesztés előkészítése feladaton 2,4 mFt-tal,

· Budaörsi szennyvízcsatorna-hálózat fejlesztés előkészítése feladaton 0,7 mFt-tal,
· Diósd szennyvízcsatorna-hálózat fejlesztés előkészítése feladaton 2,1 mFt-tal,

· Érd szennyvíztisztító telep és szennyvízcsatorna-hálózat fejlesztés előkészítése feladaton 17,5 mFt-tal,

· Százhalombatta szennyvíztisztító-telep fejlesztés előkészítése feladaton 0,6 mFt-tal,

· Tárnok szennyvízcsatorna-hálózat fejlesztés előkészítése feladaton 2,7 mFt-tal.
(64 igen, 0 ellenszavazat, 0 tartózkodás)
2147/2007.(XII.20.) Főv.Kgy.h.
A Fővárosi Közgyűlés felkéri a főpolgármestert, hogy a projekt
megváltozott műszaki tartalmának megfelelően a szükséges beruházási okmányok módosítására vonatkozó javaslatát terjessze a Fővárosi Közgyűlés elé.
Határidő: 2008. február 29.
Felelős: dr. Demszky Gábor
(64 igen, 0 ellenszavazat, 0 tartózkodás)
2148/2007.(XII.20.) Főv.Kgy.h. 

A Fővárosi Közgyűlés jóváhagyja és megköti a 2/a-2/f. sz. melléklet
szerinti tartalommal a társönkormányzatokkal megkötött pénzeszköz átadás-átvételi megállapodások 1. sz. módosítását és felkéri a főpolgármestert a megállapodások aláírására.
Határidő: 15 nap
Felelős: dr. Demszky Gábor
(64 igen, 0 ellenszavazat, 0 tartózkodás)
2149/2007.(XII.20.) Főv.Kgy.h.
A Fővárosi Közgyűlés felkéri a főpolgármestert, hogy a tárgyi projekt
beruházási tartalmának megváltoztatása miatt szükséges, a Támogatási Szerződés módosítására vonatkozó javaslatát terjessze a Fővárosi Közgyűlés elé.
Határidő: 2008. február 29.
Felelős: dr. Demszky Gábor
(64 igen, 0 ellenszavazat, 0 tartózkodás)
2150/2007.(XII.20.) Főv.Kgy.h.
A Fővárosi Közgyűlés felkéri a főpolgármestert, hogy a társönkormány-

zatokkal egyeztetve, a Konzorciumi Tanács előzetes jóváhagyása után terjessze a Fővárosi Közgyűlés elé a projekt Együttműködési Megállapodásának, illetve a Pénzügyi és Elszámolási Megállapodás átalakítására vonatkozó megállapodási javaslatot, amelynek célja, hogy fenntartsa a társönkormányzati együttműködést a négy pályázat befogadásáig.
Határidő: 2008. február 29.
Felelős: dr. Demszky Gábor
(64 igen, 0 ellenszavazat, 0 tartózkodás)
2151/2007.(XII.20.) Főv.Kgy.h.
A Fővárosi Közgyűlés felkéri a főpolgármestert, hogy a projekt dél-

budai részére (ideértve a budaörsi csatorna- és átemelő fejlesztéseket, valamint a budapesti szennyvízbevezetést is) vonatkozó pályázat benyújtásához szükséges, Budapest Főváros Önkormányzata és Budaörs Város Önkormányzata együttműködésével kapcsolatos dokumentumokat terjessze a Fővárosi Közgyűlés elé.
Határidő: 2008. március 31.
Felelős: dr. Demszky Gábor
(64 igen, 0 ellenszavazat, 0 tartózkodás)
ELNÖK:
Az ülés vezetését átadom Horváth Csaba főpolgármester-helyettes úrnak.
(Az ülés vezetését Horváth Csaba főpolgármester-helyettes veszi át.)
ELNÖK:
Következő napirendi pontunk: javaslat Budapest Főváros önkormányzata 2007. évi költségvetéséről szóló fővárosi közgyűlési rendelet módosítására.
A napirend 20./ pontja: Javaslat Budapest Főváros Önkormányzata 2007. évi költségvetéséről szóló 11/2007. (III. 14.) Főv. Kgy. rendelet módosítására.
ELŐADÓ:
Ikvai-Szabó Imre
ELNÖK:
Előterjesztő?
ELŐADÓ:
Csak egy nagyon szolgálati jellegű kiegészítésem van: a rendelethez kiadtunk egy 37. sorszámú kiegészítést. A 16. napirendhez 42. sorszámmal kiosztott kiegészítés és - ha erre nem emlékezne a Közgyűlés, akkor úgy fogalmazok, hogy - a Pesti Imre-féle, a 12. napirendhez kiadott 65. sorszámú módosító javaslat elfogadása miatt a kiadási előirányzatok értelemszerűen módosulni fognak, merthogy érinti a költségvetést Pesti úr indítványa.

A rendelettervezet 8. számú mellékletében a b) blokkban a kulturális feladatok összesítésénél, valamint a c) blokkban a 9112., évközi indítású beruházások összesítésénél összefüggéshiba miatt a módosított előirányzatok értelemszerűen változnak, és a 3. számú döntési javaslat kibővül a (29) bekezdéssel.
A rendeletmódosítást a kiegészítéssel együtt a könyvvizsgálók megvizsgálták, észrevételt nem tettek. Ezeket a kiegészítéseket technikai értelemben úgy tettem, hogy a Közgyűlés mostani indítványainak meg kell jelenni a rendelet módosításában.
Köszönöm szépen.
ELNÖK:
Megkérdezem, hogy kérdés, észrevétel van-e. (Nincs jelentkező.) Akkor csengetést kérek. (Csengetés.)
A határozathozatalra kerül tehát sor. Kérem, hogy a minősített szótöbbség szabályai szerint szavazzanak - most! (Szavazás.) 

A Fővárosi Közgyűlés az előterjesztő által tett kiegészítéssel és az elfogadott módosítással megalkotja 78/2007. (…….) önkormányzati rendeletét Budapest Főváros Önkormányzata 2007. évi költségvetéséről szóló 11/2007. (III. 14.) Főv. Kgy. rendelet módosításáról a melléklet szerinti tartalommal.
(34 igen, 30 ellenszavazat, 0 tartózkodás)
2152/2007.(XII.20.) Főv.Kgy.h.
A Fővárosi Közgyűlés engedélyezi az alábbi társadalmi szervezet
megjelölt összegű támogatásának átutalását a „8447 Főpolgármesteri keret” cím terhére

	Magyar Urbanisztikai Társaság
	700 eFt


(34 igen, 30 ellenszavazat, 0 tartózkodás)
2153/2007.(XII.20.) Főv.Kgy.h.
A Fővárosi Közgyűlés engedélyezi a Fővárosi Önkormányzat 2007. évi
költségvetésében a 78/2007. (…..) Főv. Kgy. rendelet 1. § (8), (27) és (29) bekezdésével módosított előirányzatoknak az érintett intézmények részére történő soron kívüli utalását.
Határidő: azonnal
Felelős: dr. Demszky Gábor
(34 igen, 30 ellenszavazat, 0 tartózkodás)
ELNÖK:
Rátérünk következő napirendi pontunk megtárgyalására: Javaslat a fővárosi szabályozási kerettervről szóló 46/1998. fővárosi közgyűlési rendelet módosítására, az Újpest, Károlyi Sándor Kórház és Rendelőintézet telephelyének tömbjeire.
A napirend 21./ pontja: Javaslat a Fővárosi Szabályozási Kerettervről szóló 46/1998. (X. 15.) Főv. Kgy. rendelet módosítására. (Budapest IV. kerület Újpest, Károlyi Sándor Kórház és Rendelőintézet telephelyeinek tömbjeire.
ELŐADÓ:
Ikvai-Szabó Imre
ELNÖK:
Van-e kiegészítése?
ELŐADÓ:
Nincs kiegészítésem.
ELNÖK:
Nincs kiegészítés. Kérdés? Észrevétel? Javaslat? (Nincs jelentkező.) Nincs. Akkor a határozathozatalra kerül sor, a minősített szótöbbség szabályai szerint. Kérem, szavazzanak most! (Szavazás.) 

2154/2007.(XII.20.) Főv.Kgy.h.
A Fővárosi Közgyűlés elfogadja a Fővárosi Szabályozási Kerettervről
szóló 46/1998. (X. 15.) Főv. Kgy. rendeletének módosításáról szóló …/2007. (……) önkormányzati rendeletének a Budapest IV. kerület Újpest, Károlyi Sándor Kórház és Rendelőintézet telephelyeinek tömbjeire vonatkozó 1/A és 1/B számú mellékleteit.
(62 igen, 0 ellenszavazat, 0 tartózkodás)
A Fővárosi Közgyűlés a mellékletnek megfelelő tartalommal megalkotja 79/2007. (..…..) önkormányzati rendeletét a Fővárosi Szabályozási Kerettervről szóló 46/1998. (X. 15.) Főv. Kgy. rendelet módosításáról.
(62 igen, 0 ellenszavazat, 0 tartózkodás)
2155/2007.(XII.20.) Főv.Kgy.h. 

A Fővárosi Közgyűlés felkéri a főpolgármestert, hogy a módosítás
fővárosi nyilvántartáson történő átvezetéséről gondoskodjon.
Határidő: azonnal
Felelős: dr. Demszky Gábor
(62 igen, 0 ellenszavazat, 0 tartózkodás)
ELNÖK:
Következő napirendi pontunk: Tájékoztatás a kéményseprő-ipari közszolgáltatás ellátásáról szóló megbízási szerződés létrehozásáról, javaslat a kéményseprő-ipari közszolgáltatás 2008. évi díjtételeire, a közszolgáltatási szerződés végrehajtásának éves értékelése.
A napirend 22./ pontja: Tájékoztatás a kéményseprő-ipari közszolgáltatás ellátásáról szóló megbízási szerződés létrehozásáról. Javaslat a kéményseprő-ipari közszolgáltatás 2008. évi díjtételeire. A közszolgáltatási szerződés végrehajtásának éves értékelése.
ELŐADÓK: 
Hagyó Miklós, Ikvai-Szabó Imre
HOZZÁSZÓLÓ:
Wintermantel Zsolt
ELNÖK:
Az előterjesztőnek adom meg a szót. (Jelzésre:) Nincs kiegészítés. Kérdés? (Nincs.) Wintermantel képviselő úr ügyrendi kérdésben kért szót. Öné a szó.
WINTERMANTEL ZSOLT (Fidesz): 
Köszönöm szépen. A 3. határozati javaslatról külön kérek szavazást, a másik három mehet egyben. Köszönöm.
ELNÖK:
A határozathozatalra kerül sor. Az előterjesztői kiegészítést megkapták. Az 1., 2. és 4. határozatról fogunk elsőként szavazni, a minősített szótöbbség szabályai szerint. Kérem, szavazzanak most! (Szavazás.) 

2156/2007.(XII.20.) Főv.Kgy.h. 

A Fővárosi Közgyűlés úgy dönt, hogy a Ferencvárosi Önkormányzat
képviselőtestületének 129/2007. (V. 2.) sz. határozatában a kötelező kéményseprő-ipari közszolgáltatás illetékességi területén történő átvállalására irányuló szándékával nem ért egyet.

Határidő: a jóváhagyást követő 15 munkanap
Felelős: dr. Demszky Gábor
(63 igen, 0 ellenszavazat, 1 tartózkodás)
2157/2007.(XII.20.) Főv.Kgy.h.
A Fővárosi Közgyűlés a helyi önkormányzatokról szóló 1990. évi LXV.
törvény 101. § (1) bekezdés b) pontja alapján, felterjesztési jogával élve kezdeményezi az Önkormányzati és Területfejlesztési Minisztériumnál a kéményseprő-ipari közszolgáltatás kötelező igénybevételéről szóló 1995. évi XLII. törvény módosítását és felkéri a főpolgármestert, hogy a felterjesztésről szóló levelet az előterjesztés 1. sz. mellékletében foglaltaknak megfelelően írja alá.
(63 igen, 0 ellenszavazat, 1 tartózkodás)
A Fővárosi Közgyűlés az előterjesztő által tett kiegészítéssel megalkotja 80/2007. (…..) önkormányzati rendeletét a kötelező kéményseprő-ipari közszolgáltatásról szóló 74/1997. (XII. 30.) Főv. Kgy. rendelet módosításáról az előterjesztés 4. sz. melléklete szerinti tartalommal.
(63 igen, 0 ellenszavazat, 1 tartózkodás)
ELNÖK:
A 3. határozati javaslatról kérésre külön szavazunk. Kérem, szavazzanak most! (Szavazás.) 

2158/2007.(XII.20.) Főv.Kgy.h.
A Fővárosi Közgyűlés elfogadja a Fővárosi Önkormányzat és a Fővárosi
Kéményseprő-ipari Kft. között létrejött közszolgáltatási szerződés 2007. éves végrehajtásának teljesítéséről szóló jelentést és úgy értékeli, hogy a szolgáltató a szerződésben foglalt kötelezettségeit maradéktalanul teljesítette.
Határidő: 2007. december 31.
Felelős: dr. Demszky Gábor
(34 igen, 1 ellenszavazat, 29 tartózkodás)
ELNÖK:
Rátérünk a következő napirendi pontunk megtárgyalására: javaslat a Budapest Szíve Program megvalósításáról szóló együttműködési megállapodás elfogadására.
A napirend 23./ pontja: Javaslat a Budapest Szíve Program megvalósításáról szóló együttműködési megállapodás elfogadására.
ELŐADÓK: 
Ikvai-Szabó Imre, dr. Steiner Pál
ELNÖK:
Megkérdezem az előterjesztőket, kívánnak-e hozzászólni? (Nem.) Kérdés? (Nincs.) Észrevétel, javaslat? (Nincs jelentkező.) Nincs. Akkor a határozathozatalra kerül sor, az egyszerű szótöbbség szabályai szerint. Kérem, szavazzanak! (Szavazás.) 

2159/2007.(XII.20.) Főv.Kgy.h.
A Fővárosi Közgyűlés jóváhagyja és megköti a Fővárosi Önkormányzat
és Belváros-Lipótváros Önkormányzata közötti együttműködési megállapodást a melléklet szerinti tartalommal, és felkéri a főpolgármestert annak aláírására.
Határidő: 2007. december 28.
Felelős: dr. Demszky Gábor
(34 igen, 0 ellenszavazat, 30 tartózkodás)
2160/2007.(XII.20.) Főv.Kgy.h.
A Fővárosi Közgyűlés felhatalmazza dr. Steiner Pál stratégiai
városfejlesztési tanácsnokot, hogy az Irányító Bizottságokban képviselje a Fővárosi Önkormányzat érdekeit.

Határidő: az Irányító Bizottságok megalakulását követően folyamatosan
Felelős: dr. Demszky Gábor
(34 igen, 0 ellenszavazat, 30 tartózkodás)
ELNÖK:
Következő napirendi pontunk: javaslat a Fővárosi Közgyűlés egyetértési jogának gyakorlására a Budapest VII. kerület, Erzsébetváros, Rottenbiller utca – Damjanich utca – Bethlen Gábor utca –Dembinszky utca által határolt tömb kerületi szabályozási tervére vonatkozóan.
A napirend 24./ pontja: Javaslat a Fővárosi Közgyűlés egyetértési jogának gyakorlására a 48/1998. (X. 15.) Főv. Kgy. rendelet 7. § (1) bekezdés alapján a Budapest VII. kerület Erzsébetváros, Rottenbiller utca – Damjanich utca – Bethlen Gábor utca – Dembinszky utca által határolt tömb kerületi szabályozási tervére.
ELŐADÓK: 
Hagyó Miklós, Ikvai-Szabó Imre
HOZZÁSZÓLÓ:
dr. Balogh Pál
ELNÖK:
Az előterjesztőnek nincs kiegészítése. Kérdés? (Nincs.) Észrevételek sora következik. Balogh képviselő úré a szó.
DR. BALOGH PÁL (MSZP):
Tisztelt Képviselő-testület! Muszáj néhány szót szólnom erről az FSZKT, illetve KSZT-módosításról és -egyetértésről.

Ugyanis itt egy mintaértékű dologról van szó a környezetvédelem szempontjából. Ez egy sűrű beépítésű városi terület, ahol a volt trolibuszgarázs, a tejcsarnok és egy malomipari épület funkcióváltása kapcsán a belső udvarokat összenyitják, és itt a belső udvarokon olyan összefüggő zöldterület, közcélú zöldterület alakul ki, amely a nagyon gyenge zöldterületi ellátottságú belső városrészeknek a zöldfelületi ellátását javítja. Azt hiszem, az ilyen típusú projekteknek a további támogatására a főváros részéről nagy szükség van. Köszönöm szépen.
ELNÖK:
Köszönjük a véleményt. Az előterjesztő nem kíván reagálni, így határozathozatalra kerül sor az egyszerű szótöbbség szabályai szerint. Kérem, szavazzanak most. (Szavazás. - Devánszkiné dr. Molnár Katalin: Minősített többség!) Egyszerű volt… (Devánszkiné dr. Molnár Katalin: Rendeletalkotás?) Egyszerű volt ráírva. (Devánszkiné dr. Molnár Katalin: Megértettem, visszavontam!)
2161/2007.(XII.20.) Főv.Kgy.h.
A Fővárosi Közgyűlés a 48/1998. (X. 15.) Főv. Kgy. rendelet 7. § (1)
bekezdésével összhangban a Budapest VII. kerület Erzsébetváros, Rottenbiller utca – Damjanich utca – Bethlen Gábor utca – Dembinszky utca által határolt tömb területére készült kerületi szabályozási tervvel egyetért.
(64 igen, 0 ellenszavazat, 0 tartózkodás)
2162/2007.(XII.20.) Főv.Kgy.h.
A Fővárosi Közgyűlés felkéri a főpolgármestert, hogy döntéséről az
érintett fővárosi kerületi önkormányzatot tájékoztassa.
Határidő: 30 nap
Felelős: dr. Demszky Gábor
(64 igen, 0 ellenszavazat, 0 tartózkodás)
ELNÖK:
A következő napirendi pont: javaslat a Fővárosi Közgyűlés egyetértési jogának gyakorlására a Budapest, VI. kerület, Terézváros, Nyugati pályaudvar és környéke - tervezett kormányzati negyed -, Nyugati tér - Teréz körút - Podmaniczky utca - Dózsa György út - Vágány utca vonala - Bulcsú utca - Lehel út - Váci út által határolt terület kerületi szabályozási tervére vonatkozóan.
A napirend 25./ pontja: Javaslat a Fővárosi Közgyűlés egyetértési jogának gyakorlására a 48/1998. (X. 15.) Főv. Kgy. rendelet 7. § (1) bekezdés alapján. (Budapest VI. kerület Terézváros, Nyugati pályaudvar és környéke /tervezett kormányzati negyed/, Nyugati tér – Teréz körút – Podmaniczky utca – Dózsa György út – Vágány utca vonala – Bulcsú utca – Lehet út – Váci út által határolt terület kerületi szabályozási tervére vonatkozóan.)
ELŐADÓK: 
Hagyó Miklós, Ikvai-Szabó Imre
ELNÖK:
Előterjesztő?
ELŐADÓ (Ikvai-Szabó Imre): 
Egy nagyon-nagyon rövid kiegészítésem van. 070. sorszámmal kiosztottunk egy szándéknyilatkozatot… Bocsánat, most a terézvárosi KSZT-ről, a 25. napirendi pontról beszélünk. Ehhez kapcsoltuk hozzá a 069-es, a 070-es és a 052-es kiegészítéseket. Ennek a lényege az, hogy Terézváros Önkormányzata értesít, hogy nem döntött ma a KSZT-ről, és azt elnapolta. Ennél fogva okafogyott a Fővárosi Közgyűlésnek a KSZT-egyetértési jogot gyakorolnia. Ezért azt indítványozom Hagyó úrral együtt, hogy ezt most vegyük le a napirendről, és akkor hozzuk vissza, amikor a Terézvárosi Önkormányzat azt benyújtja.
Ezzel együtt tájékoztatom a Közgyűlést, hogy egy rendkívül korrekt városfejlesztési és városképvédelmi bizottsági vita után vagyunk, ahol a bizottság egy igen bölcs döntést hozott, azt, hogy tudomásul vette a tájékoztatást. Így én nem is kérek mást a Fővárosi Közgyűléstől, mint hogy a kiosztott tájékoztatót vegye tudomásul.

Ezzel együtt jelzem, és megerősítem még egyszer, hogy minekutána nincs mivel egyetérteni, hiszen a Terézvárosi Önkormányzat erről nem döntött, ezért ezt a napirendi pontot az előterjesztő társammal együtt kérjük elnapolni.
ELNÖK:
Elhangzott az ügyrendi javaslat, amelyet szavazásra teszek fel. Az előterjesztők a napirendről való levételt javasolják. Kérem, szavazzanak a minősített szavazattöbbség szabályai szerint most. (Szavazás.)
2163/2007.(XII.20.) Főv.Kgy.h. 

A Fővárosi Közgyűlés úgy dönt, hogy a napirend tárgyalását elnapolja.

 (63 igen, 0 ellenszavazat, 0 tartózkodás)
ELNÖK:
A következő napirendi pontunk: javaslat a Fővárosi Önkormányzat és a Budapesti Távhőszolgáltató Zrt. között megkötendő új együttműködési megállapodásra és az annak mellékletét képező új díjmechanizmusra és a távhő-szolgáltatási díjak megállapítására, rendelet módosítására.
A napirend 26./ pontja: Javaslat Budapest Főváros Önkormányzata és a Budapesti Távhőszolgáltató Zrt. között megkötendő új együttműködési megállapodásra és annak mellékletét képező új díjmechanizmusra, a lakossági távhőszolgáltatási díjakról, az áralkalmazási és díjfizetési feltételekről, valamint a távhőszolgáltatási csatlakozási díjakról szóló 84/2005. (XII. 16.) önkormányzati rendelet módosítására, új lakossági (háztartási) célú távhőszolgáltatási díjak megállapítására.
ELŐADÓK: 
Hagyó Miklós, Ikvai-Szabó Imre
HOZZÁSZÓLÓK:
dr. György István, Katona Kálmán
ELNÖK:
Az előterjesztők ki kívánják-e egészíteni? (Jelzésre:) Nem kívánják. Van kérdés? György képviselő úr, kérdés? (Dr. György István: Nem.) Nem kérdés. Akkor a vélemények sorában öné a szó.
DR. GYÖRGY ISTVÁN (Fidesz): 
Köszönöm. Tisztelt Főpolgármester Úr! Főpolgármester-helyettes Urak! Tisztelt Közgyűlés! A Fővárosi Közgyűlés nemrégiben egyhangú döntésével egy cselekvési programot fogadott el. Ez az egyhangú döntés talán azt is jelezte, hogy a Közgyűlés egységesen tarthatatlannak ítélte a korábbi helyzetet, és örömmel üdvözölte, hogy végre történik valami a távhő frontján. Ugyan abban nem volt egyetértés, de nekünk meggyőződésünk, hogy ennek a cselekvési programnak az egyes elemei konjunktív módon függnek össze, tehát valamennyinek érvényesülnie kell, meg kell valósulnia ahhoz, hogy a kívánt hatást elérje, vagyis az egész cselekvési program egy versenyhátrány-csökkentő programot tűzött ki más fűtési típusokkal szemben.
A cselekvési tervnek hangsúlyos elemei kormányzati intézkedésektől függnek, függtek, ezt tudtuk akkor is, és tudjuk most is. Nézzük, hogy milyen kormányzati intézkedésekről tudunk azóta!

A jövedelemalapú támogatásokra fordítható forrásokat - már a távhő esetében - drasztikusan csökkentették: most pontosan nem tudom, de ha jól emlékszem, 4 milliárdról 2 milliárd forintra. A földgáz ára év elejétől 5 százalékkal fog nőni, és év közben további emelkedésre lehet számítani, aminek nyilvánvalóan hatása lesz a távhődíjakra.
Ami szerintem a távhő versenyhátrány-csökkentésében a leghangsúlyosabb elem, az az a bizonyos áfacsökkentés volt, amihez, ha jól tudom, a kormányzat részéről nincsen pozitív hozzáállás, tehát ami önmagában egy drasztikus versenyelőny, vagy versenyhátrány-csökkentő tényező lett volna, az kiesik a rendszerből. Illetőleg úgy tudom, a távhőkonform gáztarifa kérdése sincsen olyan állapotban, ami biztató lenne.

Az ökoprogram 11,5 milliárdos forrásáról nem tudunk semmit. Valamit ugyan hallani, hogy lesz pályázható forrás a lakosság részére, de erről a 11,5 milliárdról nincsen szó, ami szintén a cselekvési tervben szerepelt.

Azt is tudjuk a Főtáv elképzeléseiből, hogy aki regionális kedvezményben részesül, az ennek a felét el fogja veszíteni, mert szét akarják teríteni - igaz, hogy egy másik része ebből részesülni fog, de aki eddig kapta, az a felét fogja kapni a regionális kedvezménynek.
Összefoglaltam tehát, hogy számtalan olyan tényező van, amely éppen nem abba az irányba hat, amire a Közgyűlés a cselekvési programot elfogadta, vagyis hogy a távhődíjak csökkenjenek, és hogy ez a cselekvési terv egy látványos, pozitív eredményt hozhasson. Ugyanakkor ennek a cselekvési tervnek más elemei a Főtáv menedzsmentjének és a Fővárosi Közgyűlés döntésének megfelelően haladnak előre, többek között az is, hogy az alapdíj és a hődíj arányváltoztatásában elmozdul a 35:65 százalék irányába, amit a lakóközösségek, a civil szervezetek örömmel fogadtak és támogatnak, ugyanakkor megítélésem szerint ez részükről egy előremenekülés egy kedvezőbb alapdíjfizetés irányába elég komoly kockázati tényezők mellett, amire a Főtáv egyébként mindig felhívja a figyelmet, de ennek a hangsúlyai egyelőre talán nem kerülnek megfelelő helyre. Hogy túl magas ez a kockázat, arra utal az is, hogy már maga a Főtáv is úgy gondolja, hogy választhatóvá teszi a 48:52 százalékos alapdíj-hődíj arányt és a 35:65 százalékos alapdíj-hődíj arányt. Ebben talán az is benne van, hogy mindenki tegyen magának szemrehányást később a rossz döntéséért.
Benne van a csomagban, és részletesen tárgyalja az előterjesztés - megjegyzem, korrekt módon - ezeket a veszélyeket, és azt is megfogalmazza, hogy kemény tél esetén jelentősen többet fognak fizetni a 65 százalékos hődíjarány miatt is, míg enyhe tél esetén a Főtávnak fog komoly likviditási gondokat okozni a cselekvési program ezen eleme.
A többi elem, vagyis a kormányzati elemeknek a teljesülése nélkül ez a konjunktív feltételrendszer felborulni látszik, és igaz az, hogy aki az alapdíj kapcsán a 35:65 százalékos arányt választja, az egy évre befagyasztásra kerül, de az is igaz, hogy a főváros úgy kíván élni a jövőben az árhatósági jogosítványaival, hogy tulajdonképpen az árhatósági jogkörnek a törvény által biztosított lehetőségét kihasználva végül is egy árliberalizációs döntést hoz azzal, hogy negyedévente, a gázár és a hődíjak változásával egy automatikus követőrendszert piacosít bele ebbe az árhatósági szerepbe, ami nem érthetetlen megoldás, ugyanakkor azt is látni kell, hogy árhatóságként végül is egy piaci liberalizáció is benne van ebben a döntésben.
Magyarul: nagyon sok olyan eleme van - ma már láthatóbban, mint a korábbi cselekvési program elfogadásánál -, ami nagyobb óvatosságra intene, vagy kellene hogy intsen bennünket. Az az érzése van az embernek, amikor a futó elkeseredésében és a végső energiáit megfeszítve a cél felé halad, és a feje egyre előrébb kerül, a lába pedig egyre hátrébb. Úgy érzem, hogy most ebben az egyensúlyvesztett állapotban vagyunk, hiszen a Főtáv menedzsmentje megy előre, a többi intézkedési elem lemarad, és nagyon félek attól, hogy ebből ne legyen egy kemény arcraesés a végén. Hatalmas kampánnyal bejelentett, nagy várakozás van a Főtáv és a cselekvési program ügyében, félek tőle, hogy egy elég komoly csalódásnak lesznek kitéve a távhővel fűtők 2008-ban, amikor majd a számlákat ki fogják fizetni.

Tehát önmagában úgy érzem, hogy az árhatósági szerepnek a csillapító hatásai nincsenek megfelelően beleépítve ebbe a rendszerbe pillanatnyilag, a veszélyek túl magasak, éppen ezért a kockázati elemek figyelmeztető erejűek. Talán egy komolyabb végiggondolást is, természetesen komoly szakmai munka van mögötte, de az általam elmondott szempontok alapján még megért volna ez a dolog. Köszönöm szépen.
ELNÖK:
Katona Kálmán képviselő úré a szó.
KATONA KÁLMÁN (MDF):
Köszönöm szépen. Azt gondolom, hogy régen vártunk egy ilyen típusú anyagra. Azt, hogy az energiaszektorban valaki végre egy csomagképzést elkezdett, hogy a fogyasztók bizonyos mozgásteret, választási lehetőséget kapnak, azt, hogy nem pályázat útján, de találtunk egy olyan vezetőt a Távfűtő Művek élére, aki lát a pályán, azt gondolom, hogy üdvözölni kell.

Egyetértek egyébként György István aggodalmainak egy részével, de én fordítva látom. Azt gondolom, hogy el kell ereszteni előre, majd meghúzza a többieket, megpiszkálja egy kicsit a kormányzatot is, és valamiféle eredmény biztosan lesz. Tehát aki jól választ csomagot, és rájön arra, hogy mérve jobb a hő, mint légköbméterre, az más területeket is megmozgat. Az, hogy negyedévenként látni fogja, hogy hogyan alakul az ár és ezt tudjuk kontrollálni, és ezt meg tudjuk mutatni a fogyasztóknak, hogy lesz valamiféle testület, aki ezt áttekinti, én messzemenően azt javaslom, hogy fogadjuk el ezt a koncepciót, támogassuk ezt a gondolatsort, felügyeljük, vigyük végig. Jó lenne, ha mondjuk a BKV-nak is lenne egy hasonló koncepciója, ott is látnának a pályán, és nem akarom sorolni a többi társaságot. Tehát ezt példamutatónak gondolom, és a Demokrata Fórum ezt az elképzelést messzemenően támogatja. Köszönöm.
ELNÖK:
Az előterjesztő kíván-e reagálni? (Ikvai-Szabó Imre: Nem.) Nem kíván reagálni. Ha más észrevétel nincs, akkor a vitát lezárva, a határozathozatalra kerül sor. Csengetést kérek! (Csengetés.)
A határozathozatalra kerül sor a minősített szavazattöbbség szabályai szerint. Kérem, szavazzanak most! (Szavazás.)
2164/2007.(XII.20.) Főv.Kgy.h. 

A Fővárosi Közgyűlés jóváhagyja, megköti Budapest Főváros
Önkormányzata és a Budapesti Távhőszolgáltató Zrt. között az előterjesztés mellékletét képező új együttműködési megállapodást és díjmechanizmust.

Felhatalmazza a főpolgármestert az új megállapodás aláírására.
Határidő: azonnal
Felelős: dr. Demszky Gábor
(36 igen, 28 tartózkodás, 0 ellenszavazat)
A Fővárosi Közgyűlés megalkotja 81/2007. (……..) önkormányzati rendeletét a lakossági távhőszolgáltatási díjakról, az áralkalmazási és díjfizetési feltételekről, valamint a távhőszolgáltatási csatlakozási díjakról szóló 84/2005. (XII.16.) Főv. Kgy. rendelet módosításáról, a melléklet szerinti tartalommal.
(36 igen, 28 tartózkodás, 0 ellenszavazat)
ELNÖK:
A következő napirendi pont: javaslat Budapest Településszerkezeti Terve, a Budapesti Városrendezési és Építési Keretszabályzat, valamint a Fővárosi Szabályozási Keretterv, illetve a Kerületi Szabályozási Tervek, KVSZ-ek összhangjához szükséges követelményekről szóló közgyűlési rendelet módosítására.
A napirend 27./ pontja: Javaslat a Budapest Településszerkezeti Terve, a Budapesti Városrendezési és Építési Keretszabályzat (BVKSZ), valamint a Fővárosi Szabályozási Keretterv (FSZKT), illetve a Kerületi Szabályozási Tervek (KSZT), Kerületi Városrendezési és Építési Szabályzatok (KVSZ) összhangjához szükséges követelményekről szóló 48/1998. (X. 15.) Főv. Kgy. rendelet módosítására.
ELŐADÓK: 
Ughy Attila, dr. Schneller Domonkos
HOZZÁSZÓLÓ:
Ikvai-Szabó Imre
ELNÖK:
Megadom a szót az előterjesztőnek. Ughy képviselő úré a szó.
ELŐADÓ (Ughy Attila): 
Köszönöm szépen a szót. Tisztelt Közgyűlés! Főpolgármester-helyettes Úr! Az előterjesztésben foglaltakat egyetlenegy rövid dologgal szeretném kiegészíteni. Kérném, hogy a hatálybalépés időpontját az elfogadás időpontjával együtt, tehát a mai nappal együtt kérjük átvezetni. Köszönöm.
ELNÖK:
Schneller Domonkos képviselő úré a szó, szintén előterjesztőként.
ELŐADÓ (dr. Schneller Domonkos): 
Köszönöm szépen a szót. Tisztelt Főpolgármester-helyettes Úr! Tisztelt Közgyűlés! Igyekszem nagyon rövid lenni. Igazából ennek a rendeletmódosításnak az indoka a Közigazgatási Hivatal által a főjegyző úrnak még ez év áprilisában írott levél, amely a törvényességi ellenőrzési jogkörre hivatkozik, hiszen a törvényességi felügyeleti főosztály nevében írták, és arra vonatkozik, hogy ez a bizonyos rendelet, amelynek a módosítását Ughy elnök úrral együtt beterjesztettük most a tisztelt Közgyűlés elé, ez a rendelet a továbbiakban ne kerüljön ellentétbe magasabb szintű jogszabályokkal.

Azt gondolom, hogy szakmailag annál is indokolhatóbb ez a rendeletmódosítás, hiszen tudomásom szerint mind a főjegyző úr, mind a Főépítészi Iroda és főépítész asszony is helyt adott ennek az észrevételnek. Tehát szó sincs arról, hogy esetleg az Alkotmánybíróság elé kerülne az ügy, hiszen helyt adott ennek a szakmai érvelésnek. Ezért azt gondolom, hogy a jogszerű állapot helyreállítása érdekében feltétlenül módosítani kell a 48-as rendeletet, hiszen magasabb rendű jogszabályban van meghatározva, hogy beépítésre nem szánt területen nem lehet ezt a két keretövezetet elhelyezni, amelyet jelenleg lehetővé tesz ennek a 48-as rendeletnek az általunk hivatkozott és módosítani indítványozott melléklete.

Erre való tekintettel, hogy a jogszerű állapot helyreálljon, kérem a tisztelt Közgyűlést, hogy fogadja el az előterjesztésben szereplők szerint ezt a rendeletmódosítást. Köszönöm.
ELNÖK:
Ikvai főpolgármester-helyettes úré a szó.
IKVAI-SZABÓ IMRE főpolgármester-helyettes: 
Nagyon röviden. Tisztelt Közgyűlés! Azért kérek szót a vitában, mert úgy érzékelem, hogy ez a hármasság, ami az imént már napirendről levett KSZT ügye, aztán majd a közelgő 30. sorszámon lévő FSZKT és plusz ez, egy egységes logika. Kár, hogy ilyen aprózottan van egymás után.

Azt gondolom, hogy jó lenne, ha az előterjesztők megfontolnák, hogy saját maguk napoltatják el ezt az előterjesztést. Praktikusan két indokom volna ezt javasolni. Egyrészt ez az eljárás merőben szokatlan, furcsa ez a mondat az én számból, de éppen ezt szoktuk hallani, hogy zéró előzetes egyeztetése volt. Alaphangon egy ilyen szintű rendeletalkotást legalább a kerületekkel illene egyeztetni. Tehát ha a Közgyűlés ezt a döntést meghozza, nem tudom ennek elképzelni a jogi sorsát, hogy ahhoz speciel mit fog szólni a Közigazgatási Hivatal, mondván, hogy nem abban a köteles eljárásban alkottuk meg, amiben általában a helyi rendeletet szokás. Hozzáteszem: a 48-as rendelettel kapcsolatosan az állami főépítésznek is van véleményezési kompetenciája, nem tudjuk, hogy mi róla a véleménye, és így tovább.

A másik összefüggés, amire röviden rá szeretnék világítani, hogy itt időt kellene kérni, meg kellene várni, hogy mit dönt a Közgyűlés a 30-as napirendről, mert ha netán az FSZKT-t elfogadja, meg ezt is, akkor két egymásnak ellentmondó jogszabályunk van, ami pedig végrehajthatatlan.

Ergo tehát azt gondolom, ez délelőtt is elhangzott a napirendi vitában, hogy úgy tartanám elegánsnak - ebben az ügyben folyamatosan történtek egyeztetések -, hogy ez most legyen elnapolva legalább addig, amíg ki nem derül, hogy mi a sorsa az FSZKT-nak.
ELŐADÓ (Ughy Attila): 
Köszönöm szépen a szót. Meghallgatva a felkérést, kompromisszumos megoldást ajánlok. Abban az esetben, ha az FSZKT-ról is, illetve erről a jelen, általunk előterjesztett javaslatról is a január végi Közgyűlésen tudunk dönteni, akkor én is egyetértek azzal, hogy fogadjuk el. Tehát a január 30-ai Közgyűlésen döntsünk mind a két kérdésben, és abban az esetben mi is támogatjuk azt, hogy halasszuk el.
ELNÖK:
Határozathozatalra kerül sor. Csengetést kérek! (Csengetés.) Figyelmet kérek! Határozathozatalra kerül sor… Ughy képviselő úr kért szót ügyrendi kérdésben.
ELŐADÓ (Ughy Attila): 
Köszönöm szépen. Az én ügyrendi javaslatom az, hogy egy időben, egyszerre napoltassuk el a 30. napirendi pontot és a mostanit is a következő ülésre, és erről kérem, hogy szavazzunk. Ez a kvázi kompromisszumos ajánlata az előterjesztőknek ebben az ügyben.
ELNÖK:
Rendben, tehát ügyrendi javaslat hangzott el a szavazás előtt. Aki egyetért a napirendek együttes elnapolásával, az kérem, szavazzon! (Szavazás.)
2165/2007.(XII.20.) Főv.Kgy.h. 

A Fővárosi Közgyűlés nem fogadja el Ughy Attilának a jelen
előterjesztés és a „Javaslat a Fővárosi Szabályozási Kerettervről szóló 46/1998. (X. 15.) Főv. Kgy. rendelet módosítására. (Budapest VI. kerület Terézváros, Nyugati pályaudvar és környéke /tervezett kormányzati negyed/, Nyugati tér – Teréz körút – Podmaniczky utca – Dózsa György út – Vágány utca vonala – Bulcsú utca – Lehet út – Váci út által határolt terület)” című előterjesztés tárgyalásának elnapolására vonatkozó ügyrendi indítványát.
(29 igen, 32 ellenszavazat, 2 tartózkodás)
ELNÖK:
29 igen, 32 nem, 2 tartózkodás mellett nem fogadta el a javaslatot a Közgyűlés.

Így most a napirendről fogunk határozni. Tehát Ughy képviselő úr javaslatáról fogunk most határozni, a minősített szavazattöbbség szabályai szerint. Kérem, szavazzanak! (Szavazás.)
2166/2007.(XII.20.) Főv.Kgy.h.
A Fővárosi Közgyűlés nem fogadja el a Budapest Településszerkezeti
Terve, a Budapesti Városrendezési és Építési Keretszabályzat (BVKSZ), valamint a Fővárosi Szabályozási Keretterv (FSZKT), illetve a Kerületi Szabályozási Tervek (KSZT), Kerületi Városrendezési és Építési Szabályzatok (KVSZ) összhangjához szükséges követelményekről szóló 48/1998. (X. 15.) Főv. Kgy. rendelet 3. számú melléklet 2. sz. táblázatának módosítására vonatkozó javaslatot.
(30 igen, 33 ellenszavazat, 0 tartózkodás)
ELNÖK:
A következő napirendi pontunk tárgyalására kerül sor: javaslat az ivóvízdíj 2008. évi mértékére.
A napirend 28./ pontja: Javaslat az ivóvízdíj 2008. évi mértékére.
ELŐADÓK: 
Hagyó Miklós, Ikvai-Szabó Imre
ELNÖK:
Az előterjesztőket kérdezem meg, kívánják-e kiegészíteni. (Jelzésre:) Nem kívánják.

Kérdés? (Nincs jelentkező.) Észrevétel? (Nincs jelentkező.) Javaslat? (Nincs.) Csengetést kérek, és aztán a határozathozatalra kerül sor. (Csengetés.) A minősített szavazattöbbség szabályai szerint kerül sor a határozathozatalra. Kérem, szavazzanak! (Szavazás.)
A Fővárosi Közgyűlés megalkotja 82/2007. (……...) önkormányzati rendeletét az önkormányzati tulajdonú víziközműből szolgáltatott ivóvíz, valamint az önkormányzati tulajdonú víziközmű által biztosított szennyvízelvezetés, szennyvíztisztítás és -kezelés legmagasabb hatósági díjának Budapest főváros közigazgatási területén történő megállapításáról, továbbá a díjalkalmazás feltételeiről szóló 4/1995. (II. 13.) Főv. Kgy. rendelet módosításáról.
(34 igen, 30 ellenszavazat, 0 tartózkodás)
2167/2007.(XII.20.) Főv.Kgy.h. 

A Fővárosi Közgyűlés gazdasági megfontolás alapján hatályon kívül
helyezi a 755/2004. (IV. 29) Főv. Kgy. határozatot
Határidő: 2007. december 31.
Felelős: dr. Demszky Gábor
(34 igen, 30 ellenszavazat, 0 tartózkodás)
ELNÖK:
A következő napirendi pontunk: javaslat a BKV Zrt. 2008. évi viteldíjaira.
A napirend 29./ pontja: Javaslat a BKV Zrt. 2008. évi viteldíjaira.
ELŐADÓK: 
Hagyó Miklós, Ikvai-Szabó Imre
HOZZÁSZÓLÓK:
Csomós Miklós, Tarlós István, Dancs Gábor, dr. Balogh Pál, dr. Bagdy Gábor, Katona Kálmán
ELNÖK:
Az előterjesztőket megkérdezem, hogy kívánják-e kiegészíteni. (Jelzésre:) Az írásos kiegészítésen túl már nem kívánják kiegészíteni, ezért Csomós képviselő úrnak adom meg a szót ügyrendi kérdésben.
CSOMÓS MIKLÓS (Fidesz): 
Köszönöm a szót, főpolgármester-helyettes úr. A Fidesz-képviselőcsoport Tarlós István frakcióvezető úr személyében vezérszónokot állít a napirend tárgyalásakor.
ELNÖK:
Dancs képviselő úrnak adom meg a szót. (Dancs Gábor: A vitában kívánok szólni.) Akkor Tarlós frakcióvezető úrnak adom meg a szót.
TARLÓS ISTVÁN (Fidesz): 
Tisztelt Közgyűlés! Tisztelt Főpolgármester Úr! A következő problémáink vannak ezzel az előterjesztéssel. Arról volt szó az ígéretek szerint, hogy járatritkítás nélkül nullszaldós lesz 2008-ra a BKV. Elő lehet keresni a jegyzőkönyveket, a kinyilatkoztatásokat; erről volt szó, de ez sajnos nem sikerült. Ehhez képest közel 9 milliárdos, 8,9 milliárdos hiánnyal számolnak 2008-ra, már a 13 százalékos tarifaemelés után – legalábbis ezeket a számokat írták le. Ha most tanácstalanság van, akkor gépelési hiba történt.

A tarifáról szóló mai előterjesztésben a 3. számú melléklet hosszan beszél a járatritkításokról, a paraméterkönyv módosításáról, telephelyek kiürítéséről és eladásáról, létszámcsökkentésről. Ha ezt elfogadom igaznak, márpedig miért kételkedjek az önök szavában, akkor a BKV-ra 2008-ban járatritkítás és járatmegszüntetések várnak, egy elég drasztikus, vagy legalábbis komoly mértékű tarifaemelés, és várható telephelyek eladása, valamint létszámcsökkentés.

Kérdés: mi lesz a megszűnő járatok utasaival? Mit ér majd a Podmaniczky-program és a többi tömegközlekedés-fejlesztésről szóló program belső tartalma? Az infláció feletti tarifaemelés nem éri meg, nem lesz kedvező az utasok számára. Az előkészítő anyagokból tisztán látszik, hogy a 10 százalékos és a 13 százalékos tarifaemelés bevételi oldalai között alig van különbség, lényegében az e-ticketing-program, amiről külön egynéhány szót szeretnék szólni, propagandaköltségei elérik ezt a szintet.
A BKV 2007-ben csak gyorsítottan szalad így lefelé a lejtőn, azt kell gondoljuk, a cég nem lett nullszaldós, sőt alig csökkent a vesztesége. Emellett a BKV tele van újabban botrányokkal, az utasokra a drágább tarifákért nem jobb szolgáltatás, hanem járatritkítások várnak.

Szeretném elmondani, hogyha 8,1 milliárdot, pontosabban 8 milliárd 150 millió forintot kell megspórolnia a paraméterkönyv módosításából, és a kötött pályás viszonylatok teljesítménye nem változik, akkor az autóbuszvonalakon történő teljesítménycsökkenés mértéke 23 százalékos, ha pedig a csúcsidejű autóbusz-forgalmi teljesítmény összességében változatlan marad, úgy számolunk, akkor a csúcsidőn kívüli általános teljesítménycsökkentés mértéke majdnem 42 százalékos értéket ad.

Főpolgármester úr nyilatkozta korábban, hogy a paraméterkönyvről és a tarifákról együtt kell dönteni. Vajon miért nincs így? A javaslatunk tehát az lesz, hogy egyszerre történjék februárban a kettő.

Szeretném még megjegyezni, hogy a kezünkbe került egy előterjesztés erről az úgynevezett e-ticketing-rendszer finanszírozásáról, ami azt tartalmazza, hogy a BKV közel 15 milliárdos újabb hitelt akar felvenni erre a beruházásra. Ennek az indokoltságát… (Az elnöki emelvény felé:) 14,7 milliárd forintos hitelről van szó egyértelműen. Ha azóta a helyzet változott, akkor tessék elmondani, akkor természetesen örülünk, de egyelőre ez szerepel az előterjesztésben. A tetejében olyan, számításnak nevezett adathalmazt tartalmaz, amiben nem tudjuk, mi a számítás, nem tudjuk, hogy hogyan adódik, milyen számításokon alapul az, hogy a metró esetében a bliccelések 3 százalékra, a HÉV esetében, úgy emlékszem, 4 százalék az, amit megcéloztak, és a felszíni közlekedésben pedig 15 százalék. Kicsit eufemisztikusan használják a „számításokon alapuló” bevezető szöveget, de ez elég triviálisnak látszik, ezek hasalások, hacsak nem az történt, hogy vannak számítások, de nem láthatjuk őket. Akkor szeretnénk őket látni, de az a gyanúm, hogy nincsenek ilyen számítások, nem tudjuk, milyen feltételezéseken alapulnak ezek az adatok.

Ezzel a hitelfelvétellel, bármire is szolgál, a BKV adósságállománya közel 100 milliárdosra nő, amire egyszerűen nincs magyarázat. Nem tudjuk, hogy egy ilyen beruházásra időben miért van most szükség, miért kell ezzel kiváltani akár az élőmunkaerőt; ez a beruházás nem áll arányban a BKV mostani helyzetével.

Mindezek alapján azt szeretném kérni, hogy ezt a napirendet ma ne is tárgyaljuk. Főpolgármester úrral egyetértünk abban, hogy a paraméterkönyv változásairól és a tarifaváltozásokról együtt kell dönteni, ezért az a javaslatunk, hogy ma vegyük le ezt a napirendet a műsorról, napoljuk el, vagy ha mégsem ez történik, ezt az előterjesztést az elmondottak miatt nem látszik célszerűnek támogatnunk. Köszönöm szépen.
ELNÖK:
Ügyrendi javaslat hangzott el, ezért szavazásra teszem fel a napirend elnapolására vonatkozó ügyrendi javaslatot.
Ügyrendi javaslat határozathozatala kezdődik a minősített szótöbbség szabályai szerint, amely a BKV viteldíjainak megállapítására, rendeletalkotásra vonatkozó javaslat elnapolására irányul. Kérem, határozzanak most! Kérem, határozzanak most! (Szavazás.)
2168/2007.(XII.20.) Főv.Kgy.h. 

A Fővárosi Közgyűlés nem fogadja el a Fidesz-képviselőcsoportnak az
előterjesztés tárgyalása elnapolására irányuló ügyrendi indítványát.
(31 igen, 33 ellenszavazat, 1 tartózkodás)
ELNÖK:
Megadom a szót Dancs Gábor képviselő úrnak.
DANCS GÁBOR (SZDSZ):
Köszönöm a szót, elnök úr. Tisztelt Elnök Úr! Tisztelt Képviselőtársaim! Szakmai jellegű hozzászólást szeretnék tenni. Rétvári Bence képviselőtársam részéről érkezett egy módosító javaslat, és ezt szeretném támogatólag az előterjesztők figyelmébe javasolni; én a legmelegebben javaslom ennek befogadását. Hogy nagyjából megadjam ennek a javaslatnak az értelmezési keretét, a kismamabérlet jellegű termék elvi támogatásáról már határoztunk ezen a Közgyűlésen, és akkor nyilvánvalóan egyfajta árkiegészítési támogatástól tettük függővé, illetve javaslatot tettünk arra, hogy ebben az ügyben tárgyaljunk a GKM-mel.

A jelenlegi tarifakoncepcióban van egy olyan technika, amellyel két új bevezetendő termék, a centrum buszjegy, illetve az sms-jegy bevezetésre kerül, azonban az erre vonatkozó rendeleti részek külön fognak hatályba lépni. Ennek mi az oka? Nagyon lényeges az, hogy új termékek, új fogyasztóbarát, szolgáltatásorientált termékek legyenek bevezetve a BKV-ban, úgyhogy nagyon fontosnak tartom azt, hogy ezek bekerüljenek a tarifatáblázatba. Meggyőződésem, hogy a centrum buszjegy, illetve az sms-jegy kidolgozása nagyjából azon a szinten áll, mint a kismamabérlet kidolgozottsági szintje, tehát javaslom, hogy ezt a három dolgot csomagban kezeljük. Ahogy itt nagyon helyesen meg is jegyzi technikailag az előterjesztő, a kismama-havibérlet hatálybalépéséről is külön rendelet rendelkezik, tehát én azt gondolom, hogy pár hónap alatt ezt a három dolgot szakmailag annyira előre lehet vinni, hogy ennek mind a tarifális hatásai, mind a parametrizálása, mind az utazási szokásoktól függő hatásai megbecsülhetőek, és akkor valamikor év közben rendelkezhetünk ennek hatályba léptetéséről.
Azt viszont már nagyon fontosnak tartom, és akár szimbolikus jelentőségűnek is, hogy az év végével így adjunk egy karácsonyi ajándékot a családok számára, és a tarifatáblázatban soron jelentessük meg ezt a fajta terméket. Én nagyon remélem, hogy erről nem kell külön szavaznunk, mert befogadják az előterjesztők, de amennyiben nem tudnák támogatni, akkor mindenkinek jóváhagyólag a figyelmébe ajánlom ezt a módosító indítványt, és kérem, hogy igent szavazzanak rá ebben az esetben. Köszönöm.
ELNÖK:
Balogh képviselő úrnak adom meg a szót.
DR. BALOGH PÁL (MSZP):
Köszönöm a szót, főpolgármester-helyettes úr. Tisztelt Közgyűlés! A Városüzemeltetési és Környezetgazdálkodási Bizottságban tegnap nagyon nagy vita bontakozott ki, és tulajdonképpen arra az álláspontra jutottunk – és ezt szeretném itt is elmondani –, hogy jó lenne, ha a jövőben a BKV üzleti ügyeinek eldöntésénél egy csomagban tudnánk dönteni. Együtt döntenénk tehát a paraméterkönyvről, ami tartalmazza a szolgáltatások mennyiségét és minőségét, együtt döntenénk a tarifaemelésről, ami a bevételek közel 40 százalékát teszi ki, és tudjuk, hogy – lehet, hogy január 2-án – elkezdődnek a bértárgyalások, és a bérek a költségek 50 százalékát teszik ki, és az mindig egy elég izgalmas tárgyalássorozat. Jó lenne, ha ezekről egy üzleti előterv készülne, ezt az üzleti előtervet az igazgatóság és a felügyelőbizottság meg tudná tárgyalni, és ott ezek a főbb számok összeállnának. Remélem, hogy a menedzsment fejében, vagy a fiókjában ezek a számok már együtt vannak, és ennek alapján készülnek ezek az előterjesztések; jó lenne, ha így lenne.

Ami a stabilizációt illeti, valóban elhangzottak olyan ígéretek, hogy 2008 végére az üzemi veszteség nulla körül fog alakulni; ez nem teljesült. Itt elhangzott a menedzsment részéről, hogy a vártnál nagyobbak voltak az üzemanyagköltségek, a normatív támogatás viszont a vártnál kisebb volt, tehát ez a túllépések egy részét magyarázza. Az azonban lényeges, hogyha jól emlékszem vissza, hogy 2002-ben a Medgyessy-kormány mintegy 75 milliárddal szanálta a BKV-t, és azóta felgyűlt, ugyancsak az üzemi veszteségek miatt, egy körülbelül 75 milliárdos veszteség, ami most itt áll a hátunk mögött. Most a BKV egyelőre még nem fordult olyan működésihitel-kérelemmel a Fővárosi Közgyűléshez, hogy mondjuk fel akar venni 10 milliárd hitelt, és ehhez adjon a főváros garanciát: ez már egy óriási eredmény, és azt hiszem, hogy ezt értékelnünk kell, a mellett a körülbelül 8–9 milliárdos megtakarítás mellett, amit az új menedzsment eddig elért.

Ami a díjemelést illeti, nekem, aki a környezeti gazdálkodási oldalról is vizsgálom ezt a témát, azt kell mondanom, hogy ez a 13 százalékos emelés az általam elviselhető felső határ, de ezt meg kell szavazni, vagy javasolom megszavazni, ezt támogatom. Nyilvánvalóan az volna az ideális, ha semmit sem emelnénk, mert a várospolitikai prioritások azt mutatják, hogy tulajdonképpen a közösségi közlekedés minél nagyobb részvételére kellene ösztönözni nemcsak tarifális eszközökkel, hanem más szabályozási intézkedésekkel is, ugyanakkor a BKV egy olyan nagy cége a fővárosnak, hogyha a gazdálkodási stabilitása meginog, akkor alapvetően veszélyezteti a várospolitikai célok megvalósulását is. Sajnos itt van a várospolitikai célok és a BKV üzemgazdasági céljai között egyfajta ellentmondás: ezek összhangját kell most megtalálnunk, és egy kompromisszumot kell keresnünk a kettő között. Én úgy gondolom, hogy ez a kompromisszum most ez a 13 százalékos emelés.
Amit még szeretnék kérni: természetesen a költségvetési koncepció megfelelő helyen kezeli a BKV támogatását, tehát a prioritások között nagyon elöl van. Az volna a kérésem Ikvai-Szabó Imre úrhoz és Dancs Gábor úrhoz, mint közösségi közlekedési tanácsnokhoz, hogy majd a költségvetés elkészítése során szíveskedjenek a BKV-nak ezt a prioritását a gyakorlatban is, a számoknál is érzékeltetni. Én a magam részéről – ha igénybe veszik – mint a felügyelőbizottság tagja, természetesen szívesen közreműködök ebben a munkában. Végül is a javaslatom az – és ugyanez vonatkozik a paraméterkönyvre, ami majd még legalább kétszer vagy háromszor visszajön például a Városüzemeltetési és Környezetgazdálkodási Bizottság elé –, hogy ott kell majd azt figyelemmel kísérnünk, hogy alapvetően a felesleges teljesítmények, a párhuzamosságok szűnjenek meg, és lehetőleg olyan racionalizáló intézkedéseket hajtsunk végre csak a paraméterkönyvnél, ami az utasszámot tulajdonképpen nem csökkenti, vagy legalábbis minimális mértékben csökkenti.
Természetesen azon cél elérését, hogy a BKV, a közösségi közlekedés igénybevétele és a modal split itt ne csökkenjen, nem tudjuk csak a BKV-tól elvárni, itt a Fővárosi Önkormányzatnak számos más intézkedést kell még tenni, ami ezt elősegíti. Támogatom az előterjesztést, és kérem ennek elfogadását. Köszönöm szépen.
ELNÖK:
Bagdy frakcióvezető úrnak adom meg a szót.
DR. BAGDY GÁBOR (KDNP): 
Köszönöm a szót. Tisztelt Közgyűlés! A BKV menetdíjemelését sztenderd módon együtt szoktuk kezelni a többi közműcég díjemelésével, annak ellenére, hogy bár időben valóban van egy logikája, hogy erről célszerű előző év végén dönteni, közgazdaságilag azonban egészen máshogy működik a rendszer. A többi közszolgáltató céggel ugyanis közszolgáltatási szerződése van a fővárosnak, amiből, mondjuk úgy, hogy nem automatikusan, de jó megközelítéssel következik a díjemelés mértéke.

Ugyanez nem igaz a BKV-ra. Mint ez az előterjesztés is feketén fehéren elmondja, a díjemelés az üzemi eredmény, pontosabban üzemi veszteség csökkentésének egyik eszközeként kerül ide elénk, és ilyen formában csak egyet tudok érteni képviselőtársammal és a bizottsággal, hogy logikailag helytelen egyedül tárgyalni: együtt kellene tárgyalnunk a paraméterkönyvvel, az állami támogatással, a fővárosi támogatással és így kvázi a BKV 2008. évi üzleti tervével. Így lenne logikus és értékelhető ez a rendszer.

Sajnos abból is arra kell gondolnom, hogy itt pénzügyi megfontolások vannak kizárólag, mert semmiféle szociális szempontot nem látok. Kicsit érdeklődéssel figyelem, ahogy végigfutok a díjemelésen, hogy látszódik egy-két helyen, mintha alacsonyabb lenne az emelés. Próbáltam szociális magyarázatot találni, de rájöttem, hogy az egyik legnagyobb kedvezmény a turistajegynél mutatkozik meg – ez egészen furcsa szociális érzékenységről tanúskodik. Én azt mondom, hogyha van olyan társadalmi csoport, ahol a főváros az átlagosnál kevésbé kívánja emelni a jegyárakat, nem biztos, hogy az pont a turisták kell hogy legyenek.
Összességében némileg zavaró az is, hogy úgy látom, ez az előterjesztés 6 milliárd forint költségmegtakarítást vár el a paraméterkönyvtől. Néhány napja olvastam egy másikat, ott ennek a kétharmada szerepelt – ez is állandóan változik.
Azt gondolom, ebben a formában ez az előterjesztés így nem fogadható el. Reméljük, hogy az üzleti terv is mielőbb elénk kerül, és akkor egy elfogadhatóbb kép tárul elénk, bár ebben nagyon nem bízom.

Köszönöm szépen.
ELNÖK:
Katona képviselő úrnak adom meg a szót.
KATONA KÁLMÁN (MDF):
Köszönöm a szót. Bagdy képviselő úr elmondta a mondandóm egy részét, mégpedig azzal kapcsolatban, hogy nagyon nehéz helyzetben van a BKV vezetése. Ugyanis a Budapest-BKV szerződés melléklete nincs kitöltve, üres. Így aztán elvégez egy szolgáltatást, amelynek az ellenértékét nem tudja, hogy honnan fogja megkapni. Az a szóhasználat, amikor arról beszélünk, hogy veszteséges meg üzemi veszteség, ebben a viszonylatban nem értelmezhető. Ő elviszi az iskolába a gyerekeket, a dolgozókat a munkahelyre, és ennek az ellenértékét a jegy, a bérlet nem fedezi. Ezt kellene egy szerződésben tisztázni, hogy hány járatot, mennyit, milyen járművel kell elvégezni, és ezért mit kap. Ha ennek ellenére nem teljesíti, akkor mondhatnám azt, hogy rossz a vezetés. Így csak azt mondom, hogy ebben a helyzetben egy zavaros előterjesztés van előttünk, amelyik tűzoltó intézkedéseket tesz egymás után. A becslései, hogy most hány bliccelő meg hogyan lesz, azt gondolom, ezek a szó szoros értelmében becslések, tehát erre nem lehet alapozni. És azt hiszem, az a taktika, hogy 13,3 százalékos átlagot emelek, az utasvesztést fog okozni, tehát további veszteséget fog generálni, ez meggyőződésem, mert az infláció feletti emelés rendszeresen ezt eredményezi. Tehát így természetesen nem lehet támogatni a rendszert.

Egyébként, amit Tarlós képviselő úr elmondott, annak a 90 százalékát elmondhattam volna én is, nem ismétlem meg. Egy dologgal nem értek egyet, ez pedig az e-ticket ügye. Ugyanis a Budapesti Közlekedési Szövetség adata enélkül megint csak egy becslés, fogalmam sincs, hogy hány utas melyik járművel ment, ez egy találgatás. Ha lenne egy rendes e-ticket rendszer, utast tudnék számolni, akkor a szerződést pontosan meg tudnám fogalmazni a várossal, viszonylatokat meg tudnék határozni, pontos információim lennének, hogy milyen viszonylatban hányan hány megállót mennek és melyik járművel. Tehát amikor elszámolok a MÁV-val, Volánnal, BKV-val, akkor erre egy korrekt eszközöm lenne. Ezt meg kell csinálni. Nem tudom, a 15 milliárd honnan van pontosan; drága dolog, ezt elő kell készíteni, tisztességesen meg kell pályáztatni, de én azt hiszem, e-ticket nélkül a XXI. században egy korrekt közösségi közlekedési vállalat nem tud működni.
Mindezek ismeretében a Demokrata Fórum az előterjesztést nem tudja támogatni. Köszönöm szépen.
ELNÖK:
Nos, akkor előterjesztő? (Jelzésre:) Nem, az előterjesztők nem kívánnak reagálni. Csengetést kérek! (Csengetés. – Csomós Miklós: Elnézést, Rétvári képviselő úr javaslatát befogadta az előterjesztő? – Rövid szünet.) Tehát a határozathozatalra kerül sor.

Elsőként Rétvári képviselő úr módosító indítványát teszem föl szavazásra. Az előterjesztő által nem támogatott módosító indítványról, kérem, határozzanak most! (Szavazás.)
2169/2007.(XII.20.) Főv.Kgy.h.
A Fővárosi Közgyűlés elfogadja dr. Rétvári Bence képviselő módosító
indítványát, az alábbiak szerint:

„a II. rész 7. § (3) bekezdéseként megjelölt, valójában (6) bekezdése az alábbi ponttal egészül ki:
m) az arcképes összvonalas „kismama” havi bérlet (a gyermeknevelési támogatásban részesülő szülők számára) ára 3.250 Ft.
A rendelet az 1. § (15) és (16) bekezdéseinek, valamint a 7. § (2) b.) pont, 7. § (3) m) pont és a 7. § (4) bekezdésének hatályba léptetéséről külön rendelet rendelkezik.”
(39 igen, 24 ellenszavazat, 2 tartózkodás)
ELNÖK:
(Moraj és szórványos taps az ellenzéki sorokban.) Jó, a következő… Kérem a képviselőket, hogy próbálják megőrizni a nyugalmukat, próbáljunk úgy viselkedni, mintha egy Közgyűlésben, vagy valódi képviselő-testületben végeznénk a munkánkat, és nem, mint egy zsibvásáron! Tehát folytatjuk a munkánkat.

Az eredeti határozatot teszem föl szavazásra, amely a kötetben van. A minősített szavazattöbbség szabályai szerint, kérem, szavazzanak most! (Szavazás.)
A Fővárosi Közgyűlés az előterjesztői kiegészítéssel és az elfogadott módosítással megalkotja 83/2007. (........) önkormányzati rendeletét a Budapesti Közlekedési Zártkörűen Működő Részvénytársaság hatósági árformába tartozó viteldíjainak legmagasabb hatósági árként való megállapításáról és azok alkalmazási feltételeiről az 1. sz. melléklet szerinti tartalommal.
(34 igen, 31 ellenszavazat, 0 tartózkodás)
ELNÖK:
Továbbmegyünk a következő napirendi pontunk megtárgyalására, és ennek szellemében átadom az elnöklést Ikvai főpolgármester-helyettes úrnak: javaslat sürgősségi betegellátó osztály létrehozására.
(Az ülés vezetését Ikvai-Szabó Imre főpolgármester-helyettes veszi át.)
A napirend 30./ pontja: Javaslat Sürgősségi Betegellátó Osztály létrehozására – meglévő kapacitás terhére – a Bajcsy-Zsilinszky Kórházban.
ELŐADÓ:
Horváth Csaba
ELNÖK:
Kérdezem, hogy az előterjesztőnek van-e kiegészítése. (Jelzésre:) Nincs kiegészítése. Kérdés? (Nincs.) Nincs kérdés. Vita? (Nincs.) Nincs vita. A vitát lezárom. Figyelmet kérek, csengessünk! (Csengetés.)
Határozathozatal következik. Kérem a gépet indítani! (Szavazás.)
2170/2007.(XII.20.) Főv.Kgy.h.
A Fővárosi Közgyűlés eseti jelleggel magához vonja a Fővárosi Önkor-

mányzat Szervezeti és Működési Szabályzatáról szóló 7/1992. (III. 26.) Főv. Kgy. rendelet 5. sz. melléklete „Egészségügyi Bizottság” cím 
3. pontjában meghatározott hatáskörét és hozzájárulását adja a Fővárosi Önkormányzat Bajcsy-Zsiliniszky Kórház és Rendelőintézet keretében a 4 ágyas Sürgősségi Betegellátó Osztály kialakítására és működésének befogadására a kórház rendelkezésére álló aktív ágyszámainak terhére oly módon, hogy 2 urológiai és 2 fül-orr-gégészeti aktív ágy SBO-ra történik átsorolásra.
Határidő: 2007. december 20.
Felelős: dr. Demszky Gábor
(64 igen, 0 ellenszavazat, 0 tartózkodás)
2171/2007.(XII.20.) Főv.Kgy.h. 

A Fővárosi Közgyűlés hozzájárulását adja a 4. sz. melléklet szerinti
nyilatkozat kiadására, mely szerint a 4 ágyas Sürgősségi Betegellátó Osztály kialakítása, valamint az ennek érdekében szükséges aktív ágyszám átcsoportosítás (2 urológiai aktív és 2 fül-orr-gégészeti aktív ágyszám csökkentéssel) pénzügyi forrásbevonást, illetve pénzügyi fedezetet nem igényel. Egyben felkéri a főpolgármestert a pénzügyi fedezetről szóló nyilatkozat kiadására.
Határidő: 2007. december 20.
Felelős: dr. Demszky Gábor
(64 igen, 0 ellenszavazat, 0 tartózkodás)
ELNÖK:
Visszaadom az ülés vezetését, mert a kormányzati negyed FSZKT következik.
(Az ülés vezetését Horváth Csaba főpolgármester-helyettes veszi át.)
ELNÖK:
Nem ismétlem meg a címét, a kormányzati negyed napirendi pont tárgyalása következik.
A napirend 31./ pontja: Javaslat a Fővárosi Szabályozási Kerettervről szóló 46/1998. (X. 15.) Főv. Kgy. rendelet módosítására. (Budapest VI. kerület Terézváros, Nyugati pályaudvar és környéke /tervezett kormányzati negyed/, Nyugati tér – Teréz körút – Podmaniczky utca – Dózsa György út – Vágány utca vonala – Bulcsú utca – Lehet út – Váci út által határolt terület).
ELŐADÓK: 
Hagyó Miklós, Ikvai-Szabó Imre
HOZZÁSZÓLÓK:
Ughy Attila, dr. Endrédy István, dr. Balogh Pál, Horváth Gyula, Halmágyi Judit, Beleznay Éva
ELNÖK:
Megadom a szót Ikvai-Szabó Imre főpolgármester-helyettes úrnak, a napirendi pont előterjesztőjének.
ELŐADÓ (Ikvai-Szabó Imre): 
Rövid kiegészítést tennék. Tisztelt Képviselőtársaim! Kérem, hogy hozzuk meg ezt a döntést és fogadjuk el az FSZKT-t. Amikor a KSZT-t levettük a napirendről, jeleztem, hogy a szünetben a Városfejlesztési és Városképvédelmi Bizottság tárgyalta azt a tájékoztatót, amit 052. sorszámon osztottunk ki és arról pozitív döntést hozott. Most ugyanazt kérem, mert szavazástechnikailag lemaradt az imént ez, hiszen a Közgyűlés arról szavazott egyhangúlag, hogy napoljuk el a KSZT-t, hiszen az okafogyottá vált. Erről a tájékoztatóról kérnék szépen döntést az FSZKT napirendnél, mert ez befolyásolja a további munkánkat. Köszönöm szépen.
ELNÖK:
Ughy Attila képviselő úré a szó.
UGHY ATTILA (Fidesz): 
Köszönöm szépen. Információim szerint a VI. kerület közgyűlése még tárgyalja ezt az előterjesztést és végleges döntést még nem hozott. Nem kellene-e addig tolnunk ennek a kérdésnek a tárgyalását, amíg ott a végleges határozatok megszületnek erről?
ELŐADÓ (Ikvai-Szabó Imre): 
Most kaptam meg a VI. kerület, Terézváros polgármesterének szándéknyilatkozatát – rögtön át is adom Ughy úrnak –, amelyben kifejezi szándékát 2008. január 31-ig településrendezési szerződés aláírására a Fővárosi Önkormányzattal, a Kincstári Vagyoni Igazgatósággal az új KSZT megalkotására olyan tartalommal, hogy a módosított FSZKT és KSZT alapján a fejlesztés első lépéseként megvalósuló kormányzati épület beruházás építési engedélykérelme 2008 első negyedévében az építési hatósághoz benyújthatóvá váljon abban az esetben, ha Budapest Főváros Önkormányzata a Fővárosi Szabályozási Keretterv tárgyi módosítását megalkotja és egyetért az új KSZT megalkotásával. Csonkás úr tájékoztat arról, hogy 070. sorszámon ki is osztották.
ELNÖK:
Endrédy képviselő úré a szó.
DR. ENDRÉDY ISTVÁN (KDNP): 
Köszönöm a szót. Nagyon röviden szeretnék ennek a napirendnek egy részéhez hozzászólni. Különös tekintettel az indított szólásra, amit Ikvai főpolgármester-helyettes úr felolvasott Verók István polgármester úr magyar hangjaként, hogy az első negyedévben szeretnék az építési hatósághoz az engedélyt benyújtani.
A történetem arról szól, hogy van egy kormányrendelet, amely a környezeti hatásvizsgálatról szól, a 314/2005-ös. Ennek a 3. §-a szól arról, hogy a környezethasználó köteles előzetes környezeti hatásvizsgálatot kérni a területileg illetékes felügyelőségtől a tekintetben, hogy kell-e részletes, avagy sem. A hatásvizsgálat lényege, hogy amit építenek, az a környezet minden elemét hogy terheli, miképpen terheli, hogyan építik, és amit bontanak, az hova kerül.
Tisztelettel mondom, a rendelet melléklete úgy szól, hogy olyan építmény, vagy építményegyüttes, amelyik három hektár területfoglalásnál vagy háromszáz parkolóhelynél nagyobb, az előzetes hatásvizsgálati kötelem alá esik. A felügyelőség dönt arról, hogy kér-e részletest vagy sem. Ebben az az érdekes, hogy az előzetes környezeti hatásvizsgálat legalább hat hónapot vesz igénybe. (Zaj.) Amíg ennek nincs eredménye, addig nem lesz építési engedély, és a történet folytatódik. A kormányrendelet megfelelő irányú vizsgálatát és az ebben a témában teendő lépéseket szeretném körvonalazni.
Aki figyelt, figyelt, aki nem, annak úgyis mindegy.
ELNÖK:
Ughy képviselő úr figyelt. Övé a szó.
UGHY ATTILA (Fidesz): 
Én azért kivárnám, amíg ebben az uszodában valaki rendet teremt, ha nem a főpolgármester úr, de legalább az úszómester megpróbál.
ELNÖK:
Én legfeljebb a csősz szerepét tudom eljátszani, de akkor kiürül a terem. Öné a szó.
UGHY ATTILA (Fidesz): 
Ha elég nagy a furkósbot főpolgármester-helyettes úr kezében, szerintem az is elegendő.
Tisztelt Közgyűlés! A következőket szeretném ezzel az előterjesztéssel kapcsolatban mondani. Nemrégiben olvastam az Info Rádió honlapján, hogy miniszterelnök úr azt mondta, a kormányzati negyed építésével kapcsolatban semmiféle probléma, pláne késedelem az előzetes tervekkel kapcsolatban nem merült fel. Illő tisztelettel kérdezem azokat, akik ezt a vitát, amelyik a mai közgyűlésen gyakorlatilag a napirendi vitától egészen mostanáig zajlott, végigélték, ők is úgy érzik-e, hogy itt minden normális ütemben és rendben zajlik, semmiféle kérdés nincs ebben az ügyben.
A másik kérdésem: ami miatt az FSZKT-nak a szándékával… (Nagy zaj.)
ELNÖK:
Kérem, hogy figyeljünk oda egymás hozzászólására. Kérem a tisztelt Közgyűlés tagjait, ha időben szeretnénk befejezni a munkát korrekten és precízen, akkor ennek megfelelően figyeljenek. Öné a szó.
UGHY ATTILA (Fidesz): 
Köszönöm szépen, főpolgármester-helyettes úr. Ha ebben a kontextusban vizsgáljuk ezt a kérdést, akkor számomra teljesen érthetetlen, hogy jelen pillanatban milyen helyzetben vagyunk. Valóban egyetértünk azzal a szándékolt céllal, amit ezzel a barnamezős beruházással a főváros el kíván érni. Azonban minden egyes fejlesztésnek, jelen esetben az FSZKT-nak is az a legfontosabb része, hogy ebből mi, mikor és milyen mértékben tud a későbbiekben megvalósulni, és ez elsősorban pénzkérdés. Aki a pénzt ehhez biztosítja, az a megrendelő, a Kincstár. A Kincstár jelen pillanatban e szerint a melléklet szerint, amit tájékoztatóként megkaptunk 0052. számon, bizonyos részeket bevállal, de ez korántsem elegendő ahhoz, hogy egy kormányzati negyed nagyságú, méretű beruházással igazából lehessen valamit kezdeni.
Ezért az gondolom, hogy a vitát lefolytathatjuk, de a végszavazás ebben a kérdésben akkor kerüljön elénk és akkor döntsünk ezekről a kérdésekről, amikor már tényleg látjuk, hogy milyen finanszírozási háttér áll emögött. Amíg ezt nem látjuk, addig az FSZKT-ról is teljesen felesleges dönteni, mert álmodhatunk szépeket, de nem tudjuk, hogy esetleg álmodhatunk-e ennél szebbeket. És azt sem tudjuk megmondani, hogy az a kevésbé szép, amit megálmodtunk, meg tud-e valósulni vagy sem, hiszen aki ezekhez a kapcsolódó beruházásokhoz a pénzt, a hozzájárulást adja – a megrendelő –, az jelen pillanatban csak viszonylag szűk összegről nyilatkozott.
Figyeljenek már a főpolgármester-helyettes úrra, mert nagyon integet valakinek. Köszönöm szépen.
ELNÖK:
Balogh képviselő úré a szó.
DR. BALOGH PÁL (MSZP):
Köszönöm a szót, főpolgármester-helyettes úr. Tisztelt Közgyűlés! Azért szólok, mert az egyik városfejlesztési és városképvédelmi bizottsági ülésen néhány héttel ezelőtt – mivel akkor nem sikerült megfelelő válaszokat kapni – magam voltam az, aki egy tartózkodással betettem a pajszert a fogaskerekek közé. Azóta eltelt néhány hét és újabb információk láttak napvilágot. Természetesen jó lett volna, ha az FSZKT-módosítást, az egyetértési jogunkat a VI. kerületi KSZT-vel és a településrendezési szerződést együtt tudtuk volna tárgyalni.
Ez lett volna az ideális állapot. De mivel ez nem áll elő, nekem az a véleményem, kötelezettségünk, hogy az FSZKT-módosítást elfogadjuk. Ez a mi kötelezettségünk. Meg kell határozni annak a területnek a fő fejlesztési irányait és lehetőségeit. Hogy most a jogot nem tudjuk gyakorolni, ezt sajnálom, de később megtehetjük, amikor ez a KSZT a VI. kerületben elkészül, az általunk elfogadott FSZKT alapján. Nyilván a településrendezési szerződés, akár egyben az egész területre, akár a területet felbontva, szintén elkészülhet.

Nekem tehát az a javaslatom, hogy most feltétlenül döntsünk ebben. Én úgy látom, hogy az FSZKT módosítása biztosítja ennek a területnek a megfelelő fejlesztését. Ami nekem külön szívügyem, hogy a zöldterületeknek a nagysága és a kiépítettsége is megfelelő, úgyhogy mindenképpen javasolnám.

Ami a kormányzati negyedet illeti, a Városüzemeltetési és Környezetgazdálkodási Bizottsággal volt módom Berlinben járni, és ott tapasztalhattuk, láthattuk azt, hogy a Reichstag mellett felépült egy kancelláriahivatal és egy kormányzati hivatali tömb, és ezáltal tulajdonképpen az üzemeltetési költségeket jelentős mértékben sikerült - a későbbi tájékozódásom alapján erre a meggyőződésre jutottam - csökkenteni. Ami egyébként a kormányzati épületet illeti, hogy egy ökoház alakul ki, ezt külön jónak tartom. Ez ugyan nem az FSZKT témája, de ezt is fontosnak tartom megemlíteni.
Így mindenképpen az FSZKT módosítását kérem, hogy fogadjuk el. Köszönöm szépen.
ELNÖK:
Horváth Gyula képviselő úré a szó.
HORVÁTH GYULA (MSZP):
Köszönöm szépen. Tisztelt Főpolgármester-helyettes Úr! Balogh Pál dr. az előbb nagyon alapos ismeretét és ismertetését adta ennek a kérdésnek. Összefoglalva arra szeretném felhívni azok figyelmét, akik ebben a módosításban nem olyan nagyon jártasak: ahhoz, hogy a fővárosi szabályozási kerettervet módosítsuk, jó, hogyha van KSZT, és jó, hogyha megvannak a településrendezési szerződések, vagy szerződés. De ha nincs meg, attól még a módosítást megtehetjük.
Éppen azért, mert egy frekventált területről van szó, éppen azért, mert a főváros életének meghatározó része, én is azt mondom, amit az előző hozzászóló is, hogy ezt az FSZKT-módosítást most meg kell tennünk. Ezt kérem. Köszönöm szépen.
ELNÖK:
Halmágyi Judit képviselő asszonynak adom meg a szót.
HALMÁGYI JUDIT (SZDSZ):
Köszönöm szépen. Főpolgármester Úr! Tisztelt Képviselőtársaim! Szeretnék csatlakozni Horváth Gyula és Balogh Pál képviselőtársamhoz: szeretném, hogyha észrevennék a dimenzióbeli különbséget az FSZKT és KSZT között. A jelenleg hatályos FSZKT-t ez a módosítás abszolút pozitív elemekkel írja felül, és a mi szemünkben a Podmaniczky-programban is szereplő barnamezős városfejlesztési lehetőségnek ágyaz meg. Ez tehát egy nagyon jó alap. Annak körülbelül csak egyötöd fejlesztése a potenciális kormányzati negyed fejlesztés, így a magunk részéről egyértelműen egy városfejlesztési lehetőségnek és eszköznek tekintjük a módosított FSZKT-t, és kérem, hogy ekként, tehát a helyén kezeljék. Rendkívül fontos új lehetőségeket nyit a városnak, és hangsúlyozni szeretném, hogy az ott lévő, jelenleg főleg kereskedelmi beruházók egyeduralmát is meg tudja törni olyanformán, hogy a várható fejlesztések gyakorlatilag háromnegyed részen további új fejlesztőket tudnak hozni a városnak. Ezenkívül felhívnám a figyelmet, hogy a VI. kerülettel együtt történt a helyszín kiválasztása. Gyakorlatilag a helyszínkiválasztás győztese a VI. kerület volt, mert nagyon jól felismerték annak az előnyét, hogy fél Terézváros városrehabilitációja is rá tud csatlakozni erre, és a jelenleg slumös területet végig a Podmaniczky út mentén van esélyük megszüntetni.

Úgyhogy szeretném erre az érdekre is felhívni a figyelmet, és mindenképpen a módosított FSZKT megszavazását javaslom támogatni.
ELNÖK:
Ughy képviselő úré a szó.
UGHY ATTILA (Fidesz): 
Köszönöm szépen. Szeretném ügyrendben kérni, hogy a tisztelt Közgyűlés a január 30-ai Közgyűlésre napolja el a döntést ebben a kérdésben. (Közbeszólások: Január 31-e!)
ELNÖK:
Akkor a határozathozatalra kerül sor az ügyrendi javaslatról. Az előterjesztő nem támogatja. Egy ügyrendi javaslat hangzott el tehát, amelyet az előterjesztő nem támogat, és amely január 30-ára tenné át a döntéshozatal lehetőségét, tehát elnapolná a soron következő Közgyűlésre.
Először erről az ügyrendi indítványról szavazunk. Kérem, szavazzanak most! (Szavazás.) 

2172/2007.(XII.20.) Főv.Kgy.h. 

A Fővárosi Közgyűlés nem fogadja el Ughy Attilának az előterjesztés
tárgyalásának elnapolására irányuló ügyrendi indítványát.
(30 igen, 34 ellenszavazat, 0 tartózkodás)
ELNÖK:
Az előterjesztői zárszó következik.
ELŐADÓ (Ikvai-Szabó Imre): 
Kedves Képviselőtársaim! Miután a napirend le van zárva, egy nagyon rövidet, csak hogy világos legyen, mi mivel függ össze, és mit miért javaslunk. Hozzáteszem, nem is lenne azzal baj, amit Ughy képviselőtársam bizottsági elnökként és szakemberként felvet, ha nem lenne az ügyben egy pici aggály. És most akkor beszéljünk arról, hogy mi lehet a baj, mi lehet a nem baj!

A jelenlegi FSZKT - hiszen most abban a napirendben vagyunk, nem másban - lehetővé tesz beépítést. Ha elő tetszenek venni az 1. számú mellékletet, abból is látszik, ha az előzményeket, abból is látszik. Csakhogy ha önök ma nem alkotják meg ezt a rendeletet, akkor úgy tesz lehetővé beépítéseket a jelenleg hatályos FSZKT, hogy semmilyen közberuházást - zöldparkot, átkötést, kerékpárutat, egyebeket - nem kell megvalósítani, ergo a mai helyzet rosszabb. Ha önök megalkotják az FSZKT-t ma, akkor a beruházás jobb lesz. Kérem nem összetéveszteni az FSZKT egészét a kormányzati negyeddel - a kormányzati negyed a tömb egy része.
Négy feladat indult el ezen a tömbön: a kormányzati negyed, az úgynevezett Westend 2. beruházás, a MÁV-ingatlanok revitalizációja és úgynevezett dirib-darab további állami ingatlanokkal kapcsolatos fejlesztés. Ebben a fontossági és kidolgozottsági sorrendben került szembe a főváros ezekkel az ügyekkel. Többször elhangzott már például Halmágyi Judittól, hogy mi ennek az eseménytörténete. Ezért mi eredetileg azt javasoltuk, hogy ezeknek a projekteknek az ismeretében maga a KSZT, ami egy részletező terv, bontsa is részekre ezeket az indítványokat. Jelzem, Terézváros éppen úgy döntött ma, hogy ez lehetővé váljon - nagyon is helyesen. Így, amikor majd visszajön a módosított KSZT, hozzá kapcsolva a településrendezési szerződés, akkor döntési helyzetben lesz a Közgyűlés.

Mi is lenne ezen a területen, ha lenne hozzá partner? Példának okáért sor kerülne a Podmaniczky utca kiszélesítésére a KVI menedzselésében; megoldaná a parkolást - azt a 200 közterületi parkolást, ami ma a felszínen van, bevinné a kiépülő tömbön belülre ; a Ferdinánd-alagút létrejönne kétszer két forgalmi sávval, két csomóponttal, a hidat ennek megfelelően bontanák; átkerülne a belvárosi tűzőrség, és a kötött pályás közlekedésre a KVI a maga részéről több mint 3 milliárd forintot rendelkezésre bocsátana.
Sajnos, ahogy önök a 052-es anyag utolsó lapján látták, a terület tulajdonosa a tegnapi napon kilépett a megállapodásból. Nem is hoztunk be szerződést. Nem is javasoltuk volna, hogy értsünk egyet a KSZT-vel. Lehet látni a 052-es anyagból, hogy a Pólus Holding sajnálatunkra teljesen elzárkózott - teljesen elzárkózott! - a közberuházásokban való részvételtől.
Kérem, értsék meg, hogy ez a terület csak akkor működik, ha a közösségi közlekedés ott fellendül, ha a két kerület közötti szerves kapcsolat megteremtődik, ha a kerületi revitalizáció el tud indulni, és ha hozzá azok a közterületi és funkcionális megépítések a gyalogos-aluljárótól kezdve, ami most nem lesz, létrejönnek. Enélkül ez a terület nem működik. Akkor lehet tehát erről dönteni, ha a kerületi önkormányzat, amely szándéknyilatkozatot adott erről, január 31-éig visszahozza a KSZT-t.
Endrédy úr aggályai megalapozottak, de kezelhetőek. Tudomásom szerint konzultált a főépítész asszonnyal, de kérni fogom a főépítész asszonyt, hogy a képviselő-testület számára adjon tájékoztatást, hogy is van ez a környezetvédelmi eljárás.
Még egy mondatot, hogy teljesen világos legyen, miről nem döntünk, és miről döntünk. Nem döntünk arról, hogy mi legyen a részletes szabályozás, nincs ilyen napirend, levettük. Ennek megfelelően nem tudunk dönteni a szerződésről. De döntünk az FSZKT-ról azért, hogy ne állhasson elő olyan lehetőség, hogy ezeknek a közberuházásoknak a megépítése nélkül bármilyen terhelés, bármilyen új szerkezeti elem ott létrejöhessen. Ez ma a tét. Mert a mi FSZKT-javaslatunk jobb környezetet teremt, mint a jelenlegi helyzet.

Kérem Beleznay Éva főépítész asszonyt, hogy válaszoljon Endrédy úr felvetésére. (Devánszkiné dr. Molnár Katalin: Csak röviden! - Tarlós István: Röviden, ha lehet!)
BELEZNAY ÉVA mb. főépítész: 
Tisztelt Képviselő Úr! Konzultáltam a projektlebonyolító szervezettel, és október elején megküldték a nyertes tervpályázat győztes tervdokumentációját környezetvédelmi engedélyre a közép-Duna-völgyi felügyelőséghez. Az eljárás elindult. Az elmúlt 30 napban volt kifüggesztésen az illetékes önkormányzatoknál, és hamarosan lezárul a folyamat, így az építési engedély megszületésekor várhatóan a környezetvédelmi engedély is rendelkezésre fog állni. A jelenleg folyó tervezési folyamatban az eredeti koncepció és az eredeti környezetvédelmi engedélyt befolyásoló tényezők nem változnak, így feltehetően nem kell majd új eljárást kezdeményezni. Köszönöm szépen.
ELNÖK:
Mivel a vitát lezártuk, az információk elhangzottak, most a döntésre fog sor kerülni, méghozzá a minősített szavazattöbbség szabályai szerint fogunk határozni. Kérem, szavazzanak most. (Szavazás.)
2173/2007.(XII.20.) Főv.Kgy.h.
A Fővárosi Közgyűlés elfogadja a Fővárosi Szabályozási Kerettervről

szóló 46/1998. (X. 15.) Főv. Kgy. rendeletének módosításáról szóló …/2007. (…..) önkormányzati rendeletének a Budapest VI. kerület Terézváros, Nyugati pályaudvar és környéke (tervezett kormányzati negyed), Nyugati tér – Teréz körút – Podmaniczky utca – Dózsa György út – Vágány utca vonala – Bulcsú utca – Lehet út – Váci út által határolt területre vonatkozó mellékletét.
(34 igen, 32 ellenszavazat, 0 tartózkodás)
A Fővárosi Közgyűlés a mellékletnek megfelelő tartalommal megalkotja 84/2007. (…..) önkormányzati rendeletét a Fővárosi Szabályozási Kerettervről szóló 46/1998. (X. 15.) Főv. Kgy. rendelet módosításáról.
(34 igen, 32 ellenszavazat, 0 tartózkodás)
2174/2007.(XII.20.) Főv.Kgy.h. 

A Fővárosi Közgyűlés felkéri a főpolgármestert, hogy a módosítás
fővárosi nyilvántartáson történő átvezetéséről gondoskodjon.
Határidő: azonnal
Felelős: dr. Demszky Gábor
(34 igen, 32 ellenszavazat, 0 tartózkodás)
ELNÖK:
Következő napirendi pontunk a javaslat a Studio Metropolitana Kht. közszolgáltatási… (Wintermantel Zsolt: Nem, nem, ügyrendi van! - Csomós Miklós: Ügyrendi!) Csomós képviselő úr kért szót ügyrendi kérdésben.
CSOMÓS MIKLÓS (Fidesz): 
Köszönöm. Tekintve, hogy az idő nagyon előrehaladt, és még igazából egyetlenegy nagyon fontos ügy van, amelyről hosszabban kell tárgyalnunk, azt kérem, hogy azt vegyük előre - ez a 43-as, a költségvetési koncepció megtárgyalása -, és utána folytassuk a többivel. (Közbeszólások az MSZP-s padsorokból: Nem, nem! - Közbeszólások a fideszes képviselők soraiból: Mi a baj?!) Erről kérek egy ügyrendi szavazást.
ELNÖK:
Elhangzott az ügyrendi javaslat. Csengetést kérek. (Csengetés.) Kérem, szavazzanak! (Szavazás.)
2175/2007.(XII.20.) Főv.Kgy.h. 

A Fővárosi Közgyűlés úgy dönt, hogy 32. pontként tárgyalja meg a
a „Javaslat Budapest Főváros Önkormányzata 2008. évi költségvetési koncepciójára” című előterjesztést.
(33 igen, 28 ellenszavazat, 3 tartózkodás)
ELŐADÓ:
Elutasította a Közgyűlés.
Így folytatjuk… (Közbeszólások a fideszes képviselők soraiból: Miért utasította el?!) Mert minősített többség. (Közbeszólások a fideszes képviselők soraiból: Miért?! - Ughy Attila: Napirenden van, a napirendi sorrend változtatása egyszerű többséges! - Közbeszólások: Egyszerű többséges! - Ikvai-Szabó Imre: El lett fogadva!) Akkor az egyszerű szótöbbség szabályai szerint meg kell változtatnom a kihirdetett eredményt: A Közgyűlés elfogadta.
Így ennek a napirendi pontnak a tárgyalásával folytatjuk.
A napirend 32./ pontja: Javaslat Budapest Főváros Önkormányzata 2008. évi költségvetési koncepciójára.
ELŐADÓ:
Ikvai-Szabó Imre
HOZZÁSZÓLÓK:
Csomós Miklós, Tarlós István, Tüttő Kata, dr. Bagdy Gábor, Gábor József, Hock Zoltán
ELNÖK:
Az előterjesztőnek adom meg a szót.
ELŐADÓ:
Nem teszek kiegészítést.
ELNÖK:
Nincs kiegészítés. Csomós képviselő úr ügyrendi kérdésben ismét szót kért.
CSOMÓS MIKLÓS (Fidesz): 
Köszönöm. Csak szeretném bejelenteni, hogy a Fidesz-képviselőcsoport ismételten vezérszónokot állít Tarlós István frakcióvezető úr személyében. Köszönöm.
ELNÖK:
Tarlós frakcióvezető úrnak gratulálunk (Derültség.), és felkérjük, hogy tegye meg hozzászólását.
TARLÓS ISTVÁN (Fidesz): 
Köszönöm a szót, és köszönöm, hogy a főpolgármester-helyettes úr betartotta az SZMSZ-t. (Zaj.) Azt javasolnám, hogy picit megint függesszük fel ezt a fedett uszodai hangulatot. Valamit kéne ennek a teremnek az akusztikájával kezdeni, mert legtöbbször csak a felszólalót nem hallani.
Szóval beszédes, hogy koalíciós barátaink egy része semmiképp sem akarta elővenni a költségvetési koncepciót. Ez azért nagyon furcsa, mert eleve furcsa volt a 43. helyre rangsorolni. Ez minden kerületi testület napirendjén az első három között van, tehát koalíciós barátainknak bizonyos félelmeik vannak a költségvetési koncepcióval kapcsolatban, amire minden okuk megvan.
Végül is ez a költségvetés… (Zaj.) Megint kezd fedett uszodai hangulat lenni. (Dr. Balogh Pál: Mögötted beszélnek! - Derültség. - Hátrafordulva:) Itt is csönd legyen, igen! (Derültség.)
A 2008. évi költségvetési koncepció ugyan tartalmaz már a realitások elismerésére mutató mozzanatokat, azonban anélkül, hogy az elmúlt években hirdetett és követett gazdaságpolitika csődjét és az ezért viselt politikai felelősség kérdését akár érintőlegesen is felvetné. Szakmailag eleve tarthatatlan volt nézetünk szerint ez a politika, politikailag pedig enyhén szólva is egy erős csúsztatás, amennyiben tarthatatlan programra önös pártpolitikai érdekből, választási megfontolásokból tudatosan eltúlzott propagandaépítményeket emelt. Nincs még olyan szintű szembenézés sem, mint a miniszterelnök úr nevezetes őszödi beszédében, nincs bevallása az ámításnak. Ha a főváros honlapjára rákattintanak, a még mindig időben tarthatatlan programok sora egyetlen kattintással elérhető… (Zaj.) - például a Budapest Szíve Program, például a Podmaniczky-program, például a Budapest-szerződés.
Nem történt valódi szembenézés, hiszen a BKV-szavazásnál az imént lehettünk tanúi a legfontosabb egyedi mutatók, például a működési eredmény, a BKV-finanszírozás, az állami támogatás lehetséges alakulásával, prognosztizálásával… (Zaj.) - kapcsolatban sem. Persze itt a költségvetés, a költségvetési koncepció esetében (Gábor József megbotlik a padsorokban.) - segítsen valaki Gábor úrnak! (Derültség.) - szükség lenne némi politikai bátorságra, és belátjuk, hogy ez ma többszörösen nehéz feladat.
A működési eredmény a most záruló 2007. évben a számok tanúsága szerint durván elmarad a célul kitűzött értéktől. Ennek lényegi okát senki nem tárja fel, ellenben a működési eredmény egyensúlyi értékét minden magyarázat nélkül 20 százalékról 12 százalékra szállítja le. Nem tudja megmondani, hogy milyen további beruházások törlésével lehet eltüntetni a forráshiányt a tervezetben már végrehajtottak kisöprése után.

Mit lehet kezdeni egy olyan mondattal, hogy vizsgálni szükséges ezeken túl, hogy további csökkentések a jelenlegi kötelezettségvállalások súlyos sérelme nélkül megvalósíthatók-e? Mi van akkor, ha igen, mi van akkor, ha nem?

Nem tudja megmondani, hogy a 2008-ra jelzett 47 milliárd forinttal szemben mekkora forráshiánnyal kell számolni a kötelezettségek teljesíthetőségéhez. Nincs szó és becslés se arra nézve, hogy az áthúzódó fejlesztések állománya mekkora lesz.

Változatlanul jelentős osztalékbevétellel számolnak 2008-ban, és a további években is, miközben az ezek döntő részének forrásául szolgáló ELMŰ-nél, Főgáznál birtokolt tulajdonrészeket immár bevallottan is értékesíteni szándékoznak. Egyszerűen hiányozni fog a tojástermeléshez a tyúk.

A BKV esetében mind pénzügyi, mind szolgáltatási, városüzemeltetési szempontból a koherens stratégiai megközelítés nagyfokú hiánya állapítható meg. A BKV az a terület, ahol a tiszta beszéd híján immár semmiféle megoldás nem működőképes. Kimerültség jelzésére alkalmas, de kevés várható attól a célkitűzéstől, mely szerint kívánatos annak rögzítése, hogy a fővárosi vagyon jelentősebb értékesítése nélkül a 2008. évi költségvetés nem tervezhető. Továbbá a 2007. évi gazdálkodás során a főváros leglikvidebb vagyontárgyait, részvényportfólióját értékesítette már.

Mit jelent az, hogy dönteni szükséges az ingatlanértékesítési stratégia végrehajtási programjáról? Ugyanúgy patetikusnak tűnik a javaslat, a 46,8 milliárd forráshiány kezelésében fontos szerepet kell, hogy kapjon a hétéves gazdasági program elfogadása, melynek tartalmaznia kell a főváros működésének reformelképzeléseit. Megfogalmazásra kerülnek a bevételi többlet és kiadáscsökkentés elérésének alternatívái, mintha a késő Kádár-kori Népszabadságot olvasnánk, ködösítés és lózungok.

Az eufemisztikus megközelítések, a megoldási alternatívák, vagy akár csak a lehetőség hiánya, az általánosságokkal pótolt konkrét javaslatok szinte teljes hiánya miatt, azért is, mert a 2010 utáni időszakra a város pénzügyi mozgástere vészesen leszűkülni látszik, az ellenzék a beterjesztett, 2008. évre szóló költségvetési koncepciót, annak néhány szigetszerűen megjelenő pozitív eleme ellenére nem tudja támogatni.

Ezt a költségvetési koncepciót három dolog, illetve három dolog hiánya jellemzi: némiképp egy intellektuális kapacitásé, de mindenképpen a politikai tisztesség és a politikai bátorság hiánya, még akkor is, ha újra ki kell emelnem: relatíve az utóbbi évekhez képest ez egy őszinte feltárás, ami most a kezünkbe került. Köszönöm szépen, ennyit szerettem volna elmondani.
ELNÖK:
Tüttő Kata képviselő asszonynak adom meg a szót.
TÜTTŐ KATA, a Pénzügyi és Közbeszerzési Bizottság elnöke: 
Köszönöm a szót, főpolgármester-helyettes úr. Arról szerettem volna tájékoztatni a tisztelt Közgyűlést, hogy tegnap a Pénzügyi és Közbeszerzési Bizottság megtárgyalta az előterjesztést, és vita nélkül - szeretném hangsúlyozni - támogatásra javasolta a Közgyűlésnek. Nyilvánvalóan nem szeretnék, nem is tudnék minden kérdésre válaszolni, amit Tarlós úr felvetett, nyilván nem is az én tisztem. Sok dolgot sorolt fel, azért egy-két dologra szeretnék reagálni. Nyilván a többit az előterjesztők meg fogják tenni. Csak ami úgy a fülemet megütötte, és amit ön is tud.

Az ELMŰ, Főgáz osztalékok szerepeltetése a következő években. Sem az ELMŰ-részvények nem kerültek még értékesítésre, sem Főgáz-részvények nem kerültek értékesítésre. Innentől kezdve nincs is más lehetőség, mint ezeket betervezni. Tehát nem is választhat mást a vezetés. (Tarlós István: Osztalékról beszéltem!) Így van, de addig, amíg nincsenek értékesítve a részvények, addig gondolom, tervezhetőek az osztalékok, nem is nagyon tehet mást a pénzügyi tervezés.

A működési eredmény lecsökkentésére is szeretnék reflektálni. Az anyag elég részletesen tárgyalja, hogy miért került lecsökkentésre, de már a 2007. évi költségvetés tárgyalásakor is kitértünk erre. Tehát azt gondolom, hogy nincsen semmilyen homályosítás, ködösítés. Maga a koncepció nem homályos utalásokat tartalmaz, hanem abszolút tényeket, és nagyon-nagyon komoly háttéradatokat tartalmaz, aminek alapján a főváros pénzügyi helyzete elég pontosan megítélhető. Egyébként ez is a feladata részben a koncepciónak.

Ráadásul az ön által felvetett problémák nagy része a 2008-as költségvetés feladata. Tehát azt gondolom, hogy a koncepció egy nagyon korrekt, teljes anyag, nem lózungokat tartalmaz, nem ködösítést tartalmaz, hanem minden olyat, ami egyébként a 2008. évi megtervezéséhez szükséges. Köszönöm szépen.
ELNÖK:
Bagdy képviselő úré a szó.
DR. BAGDY GÁBOR (KDNP): 
Tisztelt Közgyűlés! Köszönöm a szót. Egyetértek Tüttő Katával abban, hogy van egy anyag, ami viszonylag korrekt módon, számszakilag jelez valamit. Ezt szokták előrejelzésnek nevezni bizonyos közegekben. Itt is erről van szó. Ez egy előrejelzés. Ez az előrejelzés érdemben eltér a korábbi évek előrejelzéseitől, mert abban az értelemben korrektnek nevezhető, hogy nem él olyan hipotézisekkel, amelyek biztosan nem teljesülnek. Nem biztos, hogy fognak teljesülni, de akár teljesülhetnek is, ez már egy komoly előrelépés a korábbiakhoz képest. Ilyen értelemben a működési eredmény lecsökkenését, bár nagyon szomorúan konstatáljuk, de igazságtartalma miatt talán még el is fogadhatjuk, illetve nem is tehetünk mást.

Ugyanakkor ennek a szomorú helyzetnek van egy nagyon komoly következménye. Tehát meg kell nézni, hogy mitől áll így a főváros. Ez hosszú évek folyamata, hosszú évek óta alakult ki ez a súlyos helyzet, és tegyük hozzá, hogy ezt az évet is csak azért éli túl a főváros különösebb pénzügyi bonyodalmak nélkül, mert úgy, ahogy ezt egyébként az előterjesztés tartalmazza, minden likvid részvényvagyonát értékesítette, nagyobb értékű és könnyen értékesíthető ingatlanvagyonát értékesítette, és tudomásom szerint eltökélt szándéka, hogy még az ELMŰ-részvényeket is idén értékesítse. Ha ezt nem teszi meg, akkor, mint tudjuk mindnyájan, komoly hiányoknak néz elébe. Ez a 2007-es év.

Most nézzük a 2008-at. Ma az előrejelzés egyértelműen, feketén fehéren bemutatja, hogy csak a hétéves fejlesztési terv aktualizált változatához mennyi forrásra lenne szükség, és bemutatja azt is, hogy mennyi van. Ez bizony a jövő évben, még a 18 milliárd forintos hitelfelvétel ellenére is 47 milliárd forint, a 2010-ig akkumulált összeg százmilliárdos nagyságrendű, és ehhez mintegy negyvenvalahány milliárd még hozzájárul 2012-ben. Tehát mondjuk 2012-ig még az optimista szcenárió mellett is 150 milliárdos hiányról beszélünk.

Itt mondom: elfogadtuk azokat az előrejelzéseket, amelyek azért mégis optimista előrejelzések. Tehát itt alapvetően nagyon súlyos finanszírozási problémája van a fővárosnak. Ennyiből korrekt az anyag, hogy ezt bemutatja. Sajnos, a metró-előterjesztés kapcsán - ezt jeleztem - a meglévő forrásokat nagyjából és egészében 2010 után fel is falja a metró beruházás költsége, a főváros saját terhei elsősorban akkor jelentkeznek, ezért 2010 után a fővárosnak minimális fejlesztési forrása marad.

Az a rossz érzésem, hogy a fővárosi vezetés a költségvetési koncepciótól a költségvetésig terjedő időben túl sok mindent nem fog kitalálni, nagy tételben fogadom, hogy azt fogja kitalálni, hogy a megmaradt értékesíthető vagyont kell értékesíteni, sok más csodára itt nincs lehetőség. Ha ez történik, akkor megúszunk egy évet, esetleg két évet, attól függően, hogy a Főgáz-részvényeket milyen áron tudjuk eladni, és utána jön az özönvíz.

Tartok tőle és bízom benne, hogy a fővárosi vezetés szándéka nem az, hogy 2010-ig valahogy megpróbálja a közműcégek értékesítésével látszólagos egyensúlyban tartani a költségvetést, és utána bedobni a gyeplőt a lovak közé, és várni, hogy történjen, ami történik, minden bizonnyal vagy nagy eséllyel már más vezetés alatt.

Tehát azt szeretném kérni, hogy a költségvetésből a költségvetésig eltelő sajnos, elég szűk időben ilyenfajta felelősséggel viseltessenek, és nagyon kíváncsian és érdeklődéssel várom, hogy milyenfajta megoldás fog mutatkozni a 2008-as, illetőleg a 2010-ig felmerülő vagy akár a 2014-ig felmerülő hiányok pótlására. Bízom benne, hogy nem csak és kizárólag a közműcégek eladása. Köszönöm szépen.
ELNÖK:
Tarlós frakcióvezető úré a szó.
TARLÓS ISTVÁN (Fidesz): 
Kedves Tüttő Kata bizottsági elnök asszonnyal több okból sem vitatkoznék most szívesen. Nagyon szép ünnepet és sok örömet kívánok neki. Csak annyit jegyeznék meg, hogy a bizottság, ha vita nélkül fogadta el ezt a koncepciót, akkor nem biztos, hogy a legszakszerűbben járt el, és remélem, abban megerősít, hogy a vita nélküli elfogadás nem egyhangú elfogadást jelentett, nehogy véletlenül a kettőt valaki összekeverje.
Ellenben a tisztelt városvezetés számára annyit még hozzátennék, bár ezt az előbb nem akartam így megfogalmazni, hogy azért is mondtam némiképpen őszintének ezt az előterjesztést, mert szeretnék emlékeztetni rá, a teljesség igénye nélkül emelnék ki erre példákat, hogy ez a mostani költségvetési koncepció azért beismer bizonyos problémákat és negatívumokat. Az a baj, hogy olyanokat, amikre mi már jó egy évvel, másfél évvel ezelőtt is igyekeztünk rámutatni. Ilyen például, hogy ez a mértékű működési eredmény, vagyis a folyó bevételek és folyó kiadások ilyen mértékű különbsége ebben az ütemben nem teljesíthető. Ezt egyértelműen beismeri a koncepció.
Beismeri a koncepció azt is, hogy a beruházásokat át kell strukturálni, át kell gombolni a kabátot, sőt, expressis verbis belefogalmazza, hogy bizonyos beruházási tételeket, nem is keveset, el kell csúsztatni időben, ad absurdum törölni is kell. Még az egyébként súlyos kötelezettséget magukban foglaló csatorna-beruházások tekintetében is kilátásba helyez egy esetleges ilyen fejleményt.

Ezt csak azért tartjuk sajnálatosnak, mert arra gondolunk, hogy amikor ezekre rámutattunk, megpróbáltuk felhívni a figyelmet és megfogalmaztuk, akkor ezt a tisztelt Közgyűlés és a városvezetés elbagatellizálta, amiért talán kár volt. Most ugyanezek kiolvashatók a költségvetési koncepcióból.

Mi tehát partnerek vagyunk abban, hogy próbáljuk meg jobb irányba fordítani a főváros pénzügyi egyensúlyát, jobb irányba fordítani a pénzügyi folyamatokat, de szeretnénk, ha elismernék, hogy ehhez pont azokon a pontokon kell a beavatkozás, ahol mi már ezt korábban kértük. Sajnálatos, hogy ez nem valósult meg. Köszönöm szépen.
ELNÖK:
Gábor József képviselő úrnak adom meg a szót.
GÁBOR JÓZSEF (MSZP):
Tisztelt Közgyűlés! Köszönöm a szót. Talán nem feltétlenül ehhez a napirendhez tartozik egy-két megjegyzés, de azt hiszem, hogy ebbe a napirendi pontba belefér.

Az egyik a BKV kérdése. Sajnálatos, hogy akik vagy figyelték a főváros dolgait, vagy pedig régebbi képviselők, azok tudják, hogy valamikor létezett egy hozzávetőleg évi 2 milliárd forintos állami támogatás a nyugdíjas-, illetve tanulóbérletek támogatásán kívül, amit ’95 körül, ha jól emlékszem, megszüntettünk. Ezzel komoly hibát vétettünk a későbbiekre vonatkozóan, mert ’95-ben még valóban indokolt volt, de amikor stabilizálódott a helyzet abban a ciklusban, akkor vissza kellett volna állítani valamilyen mértékű támogatást, ez nem történt meg.

Majd következett az önök ciklusa, négy éven keresztül, amikor dübörgött a gazdaság – bár tudom, hogy ezt egy más koalíciós fél használta, de önök is körülbelül ezt a propagandát sulykolták, és mégse adtak egyetlen fillér támogatást sem a BKV-nak, egyetlen évben sem.

A Medgyessy-kormány volt az, aki a felgyülemlett adósságot szanálta, és tulajdonképpen a Gyurcsány-kormány volt az, amelyik 32 milliárd forintot ebben az évben most már ehhez a működéshez adott. Azt gondolom, hogy ezeket azért illik figyelembe venni. Mert tessék szíves lenni csak szerény módon számolni, hogy mi lett volna – és tudom, hogy ez egy történelmietlen dolog, és én szerettem valamikor a történelmet –, ha egy szerény 15 milliárdot tetszettek volna négy éven keresztül adni, akkor legalább egy 60 milliárddal ma hozzávetőleg, ha valorizálom a mai adósságállománnyal, tulajdonképpen a BKV jobb helyzetben lenne. Ez az egyik nagyon fontos tényező.

A másik: itt történt már hivatkozás a Városüzemeltetési és Környezetgazdálkodási Bizottság tanulmányútjaira. Egyetlen olyan európai főváros vagyunk, legalábbis az általunk meglátogatottak közül, ahol például a BKV által üzemeltetett metróhoz tulajdonképpen a fővárosnak, mint tulajdonosnak kell a megépítéshez jelentős támogatást adni. Szinte kivétel nélkül mindenütt a metrót az állam adja a fővárosnak. Tehát úgy gondolom, hogy ez sem semmi, hogy mekkora pénzt kell tulajdonképpen erre, a város működéséhez elengedhetetlen beruházásra fordítani.

A következő, hogy a sajátos helyzet miatt, hogy ez egy fejlettebb város, mint Magyarország, ezért az adóerő-képességünk szerencsére jóval nagyobb, ez viszont visszaüt az adóerő-képességgel összefüggő elvonások miatt, tehát gyakorlatilag kevesebb pénzt kapunk a közös kasszából. És ha még az előző kettőt is figyelembe vesszük, akkor a harmadik ágon is viszonylag szűkösek a forrásaink.

Én úgy hiszem, hogy ehhez már csak ráadásként jön az, hogy nem nagyon tudok vitatkozni bizonyos súlyponteltolódással a múltban, ez pedig elsősorban a fejlesztésekkel összefüggő. Azt hiszem, hogy hosszú idő óta túlzottan ambicionális a főváros fejlesztési politikája a működés rovására. Való igaz, hogy hosszabb ideje sort kellett volna keríteni, de azt gondolom, az idei évben elengedhetetlen lesz, most már 2008-at értem alatta, hogy megnézzük azt, hogy mi az a fejlesztés, amit meg tudunk csinálni, és mi az a működés, amit viszont nem szabad elengedni még akkor sem, ha nem kötelező a város számára bizonyos működtetést vállalni.

Amit én még ezen túl megjegyzek a költségvetésünkkel kapcsolatban, mind a múltra, mind a jövőre vonatkozóan, hogy rendkívül fontos lenne azzal is foglalkozni, hogy a saját vagyonunkon túl hogyan tudunk, illetve az állami támogatáson túl, adóbevételeken túl hogyan tudunk forrást teremteni. Ebbe a városba igen jelentős magántőke áramlik be. Ennek a városnak igen jelentős fejlesztései vannak, amelyekkel összefüggésben tulajdonképpen forrásokat lehetne kiróni. Én a ma elfogadott vagyonrendeletet egy olyan lépésnek tekintem, amely egy kicsit mozdul már ebbe az irányba.

Befejező gondolatként hadd említsem meg azt, hogy igen komoly problémának tartom, hogy ennek a magántőkének a meglévő, jelenlegi fejlesztési dolgait – és bizonyos értelemben úgy látszik, mintha a jövőre is kivetíthető lenne ez – nem vesszük kellő módon figyelembe, a magántőke ma már meghatározó fejlesztést produkál Budapesten, ezeket mindenképpen együttesen kellene kezelni a fővárosi fejlesztésekkel, ebbe az irányba mozdulnunk kell. Köszönöm a figyelmet.
ELNÖK:
Tisztelt Közgyűlés! Szeretném felhívni egy fontos tényre a teremben lévő politikusok figyelmét, hogy mintegy egy óra áll rendelkezésünkre, hogy több mint húsz napirendi pontot megtárgyaljunk, és noha tudjuk, hogy ez a hátralévő napirendek egyik legfontosabbja, kellő önmérsékletet érdemes tanúsítani ebben az ügyben. Azt gondolom, hogy Tarlós frakcióvezető úr is ezt kívánta jelezni, de természetesen hallgatjuk az ügyrendi javaslatot.
TARLÓS ISTVÁN (Fidesz): 
Köszönöm. Egy kicsit több ennél, és mivel ma már nem kívánok többször hozzászólni, engedje meg a tisztelt Közgyűlés, hogy főpolgármester úrnak, a Közgyűlésnek és a hivatal minden tagjának boldog karácsonyt és boldog újévet kívánjak.

Ügyrendileg csak annyit szeretnék a levezető elnöknek mondani, éppen azért, mert ünnep van, nem akarom markáns kifejezésekkel rontani a hangulatot, de Gábor úr hozzászólása nagyon szerényen kapcsolódott a napirendhez, és a komolytalanságnak is vannak határai. Medgyessy miniszterelnök úr nullára konszolidálta ezt a céget, tehát a mostani adósságot, az utolsó fillérig, azóta szedték össze. Hogy most visszamutogat, megint ilyen görcsösen és nevetséges módon egy sokkal korábbi ciklusra, ezt én teljesen komolytalannak, méltatlannak tartom, és azt kérem, hogy ilyen hozzászólásokat mellőzzünk, de ennél többet az ünnepre való tekintettel nem szeretnék mondani. Köszönöm szépen. (Taps a Fidesz soraiban.)
ELNÖK:
Az ünnepre való tekintettel az a kérésem, hogy a továbbiakban próbáljunk meg kellő önmérsékletet tanúsítani, a hangulati reagálásokat próbáljuk meg mellőzni, és kellő önmérséklettel próbáljunk meg nagyon röviden szorítkozni a tényekre.
Tehát ha lehet, az önéletrajzi ihletésű hozzászólásokat ne a mai napra tervezzük. Hock frakcióvezető úré a szó.
HOCK ZOLTÁN (MDF):
Köszönöm a szót, főpolgármester-helyettes úr. Nagyon röviden: néhány megjegyzésem lenne a költségvetési koncepcióhoz. A metróval kapcsolatos előterjesztéskor már elhangzott, hogy egy korrekt előterjesztés volt, viszonylag adekvátan mutatta be a metróberuházással kapcsolatos költségeket – ugyanez elmondható erre is –, ami hiányzik belőle, azok a megoldásokra való utalások vagy törekvések, ugyanakkor azért láthatóan vannak benne ellentmondások is.

Izgalmas lett volna kibontani, hogy hogyan képzelte az előterjesztő az 5–10 százalékos létszámleépítést, mert akárhogy is nézzük, ez sok száz elbocsátást jelent 2008-ra, bár ő maga is önkritikusan beismeri, hogy ennek különösebb hatása nem lesz a 2008-as költségvetésre, hiszen a bevételek, illetve a megtakarítások majd csak később fognak jelentkezni.

Izgalmas fordulat az előterjesztésben, annak is a 13. oldalán a második bekezdésben, ahol is az olvasható, hogy a 2007. évi gazdálkodása során a főváros a leglikvidebb vagyontárgyait, részvényportfólióját értékesítette, tehát múlt időben, majd a 16. oldalon, egyfajta előretekintésként, arról ír az előterjesztő, hogy a 2008–2009-es költségvetési évben a fővárosi érdek az egyensúly megtartása, és ezért likvid vagyonának az értékesítésére tesz javaslatot. Most hogy a leglikvidebb, tehát 2007-ben eladtuk, akkor 2007-ben vélhetőleg erre már kevesebb jut. Nyilvánvalóan itt már csak olyan vagyontestek jöhetnek szóba, amelyek nagyon gyorsan nem privatizálhatóak; ez nyilván a stratégiai portfólió része, mint akár a Főgáz-részvény vagy más egyéb részvények, amely várhatóan és vélhetően 2008-ra érdemi likvid bevételt nem fog eredményezni a városnak. Tekintettel arra, hogy ennek az átfutási ideje lényegesen hosszabb, várható benne, a nagyságrendjét tekintve – ahogy Bagdy Gábor is említette – legalább egy 100 milliárdos cash-flow-hiány a következő esztendőben – erre izgalmas lett volna kitérni.

Nagyon fontos a Csatornázási Művekkel kapcsolatban a lakossági kommunális szennyvízcsatorna fejlesztésének kérdése. 2003-ban a Fővárosi Önkormányzat a forrásmegosztás elfogadása kapcsán vállalt egy kötelezettséget a huszonhárom kerületi önkormányzat vonatkozásában, miszerint a főváros magára vállalja ennek a beruházásnak a teljes költségét. Itt azt olvassuk, hogy a Fővárosi Csatornázási Művektől éves szinten fejlesztésre mintegy 4 milliárd 800 millió forint áll rendelkezésre, ugyanakkor ennek a programnak a 2010-ig történő befejezéséhez, ami egyébként a vállalásban szerepelt 2003-ban, éves szinten 18–20 milliárd forintra lenne szükség, és ennek a hiátusát nem igazán lehetett fellelni ebben az előterjesztésben – ez egy nagyon izgalmas kérdés.
Azt gondolom ugyanakkor, hogy a 8. számú háttértáblánál van igazándiból az a bizonyos eb elhantolva, ami az előterjesztés 2. számú mellékletéhez csatlakozik, amely 2008-ra mintegy 46 milliárdos fejlesztési forráshiánnyal számol. Ha előretekintünk a hétéves prognózisban, akkor 2009-ben már 75, 2010-ben majd’ 100 milliárd forintos fejlesztési forráshiánnyal számol, aztán 90, és 2012-re egyenesen 136 milliárdos forráshiánnyal számol, amely láthatóan alapjaiban rendíti meg a most ismert Podmaniczky-tervet, Budapest-szerződést, hétéves fejlesztési tervet, és úgy gondolom, hogy ezeket a költségvetésben rendezni kell.

A magam részéről azt gondolom, hogy mindenképpen indokolt és szükséges a 2008. évi költségvetéssel, a költségvetési rendelettel egy időben bemutatni a hétéves finanszírozási tervet. Mindenképpen szükséges a hétéves fejlesztési terv felülvizsgálatát is mellékelni a költségvetésben egy tágabb kitekintésben, a metróberuházáshoz kapcsolódó költségeket és az összes ilyen perspektivikus, 6–8 éves fejlesztéseket a finanszírozás oldaláról bemutatni, mert pillanatnyilag az látható, hogy a főváros pénzügyi tendenciái kedvezőtlenek, és azt gondolom, hogy ehhez a takarót is hozzá kell szabni, mert pillanatnyilag a mi megítélésünk szerint messze-messze túlnyújtózkodunk ezen. Köszönöm.
ELNÖK:
Gábor József képviselő úré a szó.
GÁBOR JÓZSEF (MSZP):
Tisztelt levezető Elnök Úr! Elsőnek önnek szeretném megköszönni ezt az igazán kedves megjegyzését – az ünnepre való tekintettel nem fejtem ki részletesebben –, és Tarlós úrnak is tulajdonképpen köszönöm a megjegyzését. Az ünnepre való tekintettel csak egy dolgot említek meg: anélkül, hogy ne vennénk figyelembe azt, hogy a jelenlegi helyzet hogyan alakult ki, azt hiszem, hogy nem lehet előremenni. Az, amit mi nem kaptunk meg hosszú éveken keresztül, és tulajdonképpen a fővárosnak kellett beleforgatni a BKV-ba, nem a történelmi múlt felemlegetése, hanem jelenlegi problémáink egyik előidézője, és ha nem nézzük meg azt, hogy mik okozták a problémát, akkor nem tudunk helyes döntést hozni. Köszönöm a figyelmet.
ELNÖK:
A vitát lezárom. Az előterjesztőnek adom meg a szót.
ELŐADÓ:
Csak nagyon röviden. Tisztelt Képviselőtársaim! Nagyon egyszerű dolgot kérek, ha már belemegyünk most ebbe a „van rajta sapka, nincs rajta sapka” vitába, hogy miért jó ez az előterjesztés és miért nem, először is: ritkán szokott a Fővárosi Közgyűlés költségvetési koncepciót tárgyalni, ehhez képest én azt gondolom, hogy műfaját tekintve is, akkor tessék megszavazni.
Másodszor is, ennek az anyagnak van egy nagyon egyszerű szerkezete: 16 oldalon keresztül diagnózis, Bagdy úr, és csak a hátralévő oldalakon keresztül prognózis. Ha a diagnózissal egyetértünk, akkor tessék megszavazni.
Harmadszor: a dolog műfaja koncepció és nem költségvetés. Nem sok időnk van rá, de én nagyon-nagyon nyitott lennék bárkinek a kreatív javaslataira ennek a közel 47 milliárdos fejlesztési felhalmozási hiánynak a lefaragásában, ideértve ellenzéki barátaimat is, nagy örömmel. Bár ha tudtam volna… - én egyébként értem, Tarlós úr kritikai észrevételeiben egy nagyon decens, csendes hülyézés is volt, de nem baj (Tarlós István nemlegesen bólint.), végső soron én ezt felvállalom, hogy nem vagyunk felkészülve arra, hogy egy ilyen mértékű hiányt így lekezeljünk. Én azt állítom a koncepció aláírójaként, hogy ahhoz, hogy egy teljes körű fővárosi költségvetési átrendeződés, egy teljes modellváltás megtörténjen, több év kell. Erre, jelzem, pont az a gazdasági koncepció, gazdasági program szolgálna, amit ez évben kétszer próbáltunk benyújtani, és a Közgyűlés teljes egészében leszavazta. Reménykedem benne, hogy az anyag határozati javaslataiban, illetve a 16., 17., 18. oldalon szereplő nyolc pontban foglalt javaslatai között ez elfogadásra talál, és legkésőbb 2008. júniusig behozható a Fővárosi Közgyűlés elé.
El fogunk azon gondolkodni, hogy olyan szerkezetet is mutassunk táblázatokban, diagramokban, amiben jobban áttekinthetőek azok a tartós kötelezettségvállalások, amelyek determinálják a hétéves tervet; ehhez majd, azt gondolom, hogy a következő két hónapban több szót kell egymással váltanunk.
Nem utolsósorban, de végül: ebben a koncepcióban valóban van koncepció, de csak azzal és csakis azzal a keménységgel és határozottsággal, amivel a diagnózis és prognózis mellett ez most összerakható volt. Ez a koncepció annyi, hogy a régi modell nem működik, nem nőnek a fák az égig a legnagyobb sajnálatomra, de nem jött be az a logika, hogy egy folyamatosan romló külső gazdasági környezetben egy folyamatosan növekvő pozitív működési eredményt tudunk termelni. Ez alapvetően determinálja a fővárosi költségvetés mozgásterét; ez a koalíció ezt megoldja, kedves barátaim, én erről meg vagyok győződve.

Azt jelzem, hogy nagyon tisztán kell látni, hogy teljes egészében fejlesztések húzásával nem lehet konszolidálni ezt a hiányt, két okból. Egyrészt, mert akkor praktikusan mindent kihúz a Fővárosi Közgyűlés, másfelől e fejlesztések jó nagy része olyan rendszerfenntartó, -működtető, a városi működőképesség kérdését jelentő fejlesztés, amit ha elhagy a város, akkor, ha e beruházások egy része elmarad, egyszerűen nem fog jól működni – lásd Hock úr megjegyzését a csatornázással kapcsolatban. Ez bizony egy komoly vállalás volt, és nem véletlenül mutattunk be két kérdést is külön, a 4-es metró finanszírozását és a teljes körű csatornázást, amely szoros összefüggésben van a tarifával; ezeket a tarifákat sem lehet korlátlanul változtatni.
Így tehát, kedves barátaim, van munka bőven. Én azt szeretném kérni minden frakciótól, minden frakcióvezetőt meg fogok keresni a következő hat hétben, meg fogom keresni a frakciókat annak érdekében, hogy az álláspontjukat mondják el, hogy hogyan, miként legyen ebből a koncepcióból majd végleges költségvetés.

Kérem szépen, ha egyetértés van ebben a diagnózisban, akkor a Közgyűlés fogadja el ezt a költségvetési koncepciót. Köszönöm szépen.
ELNÖK:
Köszönjük. Csengetést kérek! (Csengetés.) A határozati javaslatokról az egyszerű szavazattöbbség szabályai szerint fogunk dönteni. Kérem, szavazzanak most! (Szavazás.)
2176/2007.(XII.20.) Főv.Kgy.h. 

A Fővárosi Közgyűlés felkéri a főpolgármestert, hogy a Magyar
Köztársaság 2008. évi költségvetésében szereplő érintett adatok és a 2008. évi költségvetési koncepcióban javasolt önkormányzati sajátos bevételek alapján terjessze a Közgyűlés elé a 2008. évi forrásmegosztási rendelettervezetet.
Felelős: dr. Demszky Gábor
Határidő: a törvényi előírás szerint
(34 igen, 30 ellenszavazat, 3 tartózkodás)
2177/2007.(XII.20.) Főv.Kgy.h. 

A Fővárosi Közgyűlés úgy dönt, hogy a 2008. évi részletes költségvetés
előkészítésekor a prioritások az alábbiak:
- a költségvetési egyensúly megtartása,

- a BKV zavartalan működésének biztosítása,

- a racionalizált közszolgáltatások vállalt szintjének fenntartása, a közszolgáltató hálózatok zavartalan működtetése,

- a szerződésekkel alátámasztott fejlesztési programok megvalósítása és továbbvitele.
(34 igen, 30 ellenszavazat, 3 tartózkodás)
2178/2007.(XII.20.) Főv.Kgy.h. 

A Fővárosi Közgyűlés felkéri a főpolgármestert, hogy a 2008. évi
költségvetés előkészítésekor az alábbiak szerint járjon el:

- folytatni kell a működést érintően az egyes ágazatoknál, önkormányzati feladatoknál megkezdett strukturális reformot, valamint az önkéntes feladatvállalások felülvizsgálatát;

- a fejlesztési forráshiányt a beruházások felülvizsgálatával, elhalasztásával, törlésével meg kell szüntetni oly mértékig, hogy a fennmaradó hiány eszközértékesítésből finanszírozható legyen;

- középtávon meg kell teremteni az összhangot a csatorna beruházások forrásai és kiadásai között.

Határidő: A 2008. évi költségvetés előkészítése
Felelős: dr. Demszky Gábor
(34 igen, 30 ellenszavazat, 3 tartózkodás)
2179/2007.(XII.20.) Főv.Kgy.h. 

A Fővárosi Közgyűlés felkéri a főpolgármestert, hogy készítesse el a
Fővárosi Önkormányzat Gazdasági Programját.
Határidő: 2008. június 30.
Felelős: dr. Demszky Gábor
(34 igen, 30 ellenszavazat, 3 tartózkodás)
2180/2007.(XII.20.) Főv.Kgy.h. 

A Fővárosi Közgyűlés úgy dönt, hogy a főváros vagyonát érintő
értékesítés nem szolgálhat más célt, mint a meglévő, már felvállalt fejlesztési célok forrásainak biztosítását úgy, hogy új programok indítására nincs lehetőség az elkövetkező esztendőkben.
(34 igen, 30 ellenszavazat, 3 tartózkodás)
ELNÖK:
A következő napirendi pont: javaslat a Studio Metropolitana Kht. közszolgáltatási szerződésének 2008. évi kiegészítésére.
A napirend 33./ pontja: Javaslat a Studio Metropolitana Kht. Közszolgáltatási Szerződésének 2008. évi kiegészítésére.
ELŐADÓK: 
Hagyó Miklós, Ikvai-Szabó Imre
ELNÖK:
Az előterjesztők kívánják-e kiegészíteni? (Jelzésre:) Nem kívánják.
Akkor a határozathozatalra kerül sor. A minősített szavazattöbbség szabályai szerint, kérem, szavazzanak most! (Szavazás.)
2181/2007.(XII.20.) Főv.Kgy.h. 

A Fővárosi Közgyűlés jóváhagyja és megköti a Studio Metropolitana
Kht. és a Fővárosi Önkormányzat közötti „Közszolgáltatási Szerződés 2008. évi kiegészítését” az 1. sz. melléklet szerinti tartalommal, és felkéri a főpolgármestert annak aláírására.
Határidő: 2007. december 31.
Felelős: dr. Demszky Gábor
(36 igen, 0 ellenszavazat, 31 tartózkodás)
2182/2007.(XII.20.) Főv.Kgy.h. 

A Fővárosi Közgyűlés Budapest Főváros Önkormányzata 2008. évi
költségvetéséről szóló rendeletében a „8116 Studio Metropolitana Kht.” cím működési célú pénzeszközátadás előirányzatán 255.000.000 (azaz kettőszázötvenötmillió) Ft összegű támogatást biztosít a Studio Metropolitana Kht. részére.
Határidő: a 2008. évi költségvetés készítése
Felelős: dr. Demszky Gábor
(36 igen, 0 ellenszavazat, 31 tartózkodás)
ELNÖK:
Átadom az ülés vezetését Ikvai főpolgármester-helyettes úrnak.
(Az ülés vezetését Ikvai-Szabó Imre főpolgármester-helyettes veszi át.)
ELNÖK:
Javaslat a Budapest Fesztiválközpont Kht. közszolgáltatási szerződésének jóváhagyására. Horváth úr jegyzi.
A napirend 34./ pontja: Javaslat a Budapesti Fesztiválközpont Kht. közszolgáltatási szerződésének jóváhagyására.
ELŐADÓ:
Horváth Csaba
ELNÖK:
Van-e kiegészítése?
ELŐADÓ:
Nincs.
ELNÖK:
Nincs kiegészítése. Kérdés? (Nincs.) Vita? (Nincs.)
Határozathozatal következik, a minősített szótöbbség szabályai szerint döntünk. Kérem a gépet indítani! (Szavazás.)
2183/2007.(XII.20.) Főv.Kgy.h. 

A Fővárosi Közgyűlés kötelezettséget vállal arra, hogy a 2008. évi
költségvetésben (2008. január 1-jétől 2008. december 31-ig terjedő időszakban) 46.695 eFt működési támogatást biztosít az alábbiak szerint: „8106 Budapesti Fesztiválközpont Kht.” címen: 46.695 eFt működési célú pénzeszközátadás államháztartáson kívülre.
Felkéri a főpolgármestert, hogy a kötelezettségvállalásra vonatkozó döntést építse be a 2008. évi költségvetésbe.
Határidő: 2008. évi költségvetés tervezése
Felelős: dr. Demszky Gábor
(66 igen, 0 ellenszavazat, 0 tartózkodás)
2184/2007.(XII.20.) Főv.Kgy.h. 

A Fővárosi Közgyűlés jóváhagyja és megköti a Budapesti Fesztivál-

központ Kht. közszolgáltatási szerződését az 1. sz. melléklet szerinti tartalommal. Felkéri a főpolgármestert a szerződés melléklet szerinti tartalommal történő aláírására.
Határidő: azonnal
Felelős: dr. Demszky Gábor
(66 igen, 0 ellenszavazat, 0 tartózkodás)
ELNÖK:
A 33., a meghívó szerinti 20. napirendi pont következik: javaslat a Thália Színház Kht. közszolgáltatási szerződésének módosítására.
A napirend 35./ pontja: Javaslat a Thália Színház Kht. közszolgáltatási szerződésének módosítására.
ELŐADÓ:
Horváth Csaba
ELNÖK:
Van-e kiegészítése?
ELŐADÓ:
Nincs.
ELNÖK:
Nincs kiegészítés. Kérdés? (Nincs.) Vita? (Nincs.)
Határozathozatal következik, a minősített szótöbbség szabályai szerint döntünk. Kérem a gépet indítani! (Szavazás.)
2185/2007.(XII.20.) Főv.Kgy.h. 

A Fővárosi Közgyűlés jóváhagyja és megköti a Thália Színház Kht.

közszolgáltatási szerződésének módosítását az 1. sz. melléklet szerinti tartalommal. Felkéri a főpolgármestert a módosítás aláírására és az abban szereplő többlettámogatás átutalása iránti intézkedésre.

Határidő: a 2007. évi költségvetésről szóló 11/2007. (III.14.) Főv. Kgy. rendelet- módosítás kihirdetését követően azonnal
Felelős: dr. Demszky Gábor
(65 igen, 1 ellenszavazat, 0 tartózkodás)
ELNÖK:
A 34., meghívó szerinti 21. napirendi pont következik: a Fővárosi Közhasznú Foglalkoztatási Szolgálat Kht. beszámolója, amelyhez 046. sorszámon a Kerületi Küldöttek Kollégiumának kiegészítése csatlakozik.
A napirend 36./ pontja: A Fővárosi Közhasznú Foglalkoztatási Szolgálat Kht. beszámolója 2007. január-szeptemberi tevékenységéről, és a 2008. évre szóló foglalkoztatási terv.
ELŐADÓ:
Horváth Csaba
ELNÖK:
Van-e kiegészítése?
ELŐADÓ:
Nincs.
ELNÖK:
Nincs kiegészítés. Kérdés? (Nincs.) Vita? (Nincs.)
Határozathozatal következik, a minősített szótöbbség szabályai szerint döntünk. Kérem a gépet indítani! (Szavazás.)
2186/2007.(XII.20.) Főv.Kgy.h. 

A Fővárosi Közgyűlés az FKFSZ Fővárosi Közhasznú Foglalkoztatási

Szolgálat Kht. 2007. január-szeptemberi tevékenységéről szóló beszámolót elfogadja.
(66 igen, 0 ellenszavazat, 0 tartózkodás)
2187/2007.(XII.20.) Főv.Kgy.h. 

A Fővárosi Közgyűlés az FKFSZ Fővárosi Közhasznú Foglalkoztatási
Szolgálat Kht. 2008. évi foglalkoztatási tervét elfogadja. A Kht. az év során legalább 410 fővel köt közfoglalkoztatási munkaviszonyt, a fővárosi kommunális közfeladaton éves átlagos 80 fő foglalkoztatotti létszám mellett, melyhez a Fővárosi Közgyűlés 2008. évi költségvetésében „8105 Fővárosi Közhasznú Foglalkoztatási Szolgálat Kht.” működési célú pénzeszközök átadására 59.200 eFt támogatást biztosít.
Határidő: a 2008. évi költségvetés elfogadása
Felelős: dr. Demszky Gábor
(66 igen, 0 ellenszavazat, 0 tartózkodás)
2188/2007.(XII.20.) Főv.Kgy.h. 

A Fővárosi Közgyűlés az FKFSZ Fővárosi Közhasznú Foglalkoztatási
Szolgálat Kht. által működtetett Fővárosi Esélyegyenlőség Módszertani Iroda 2008. évi szakmai tervét elfogadja, melyhez a Fővárosi Közgyűlés 2008. évi költségvetésében „8105 Fővárosi Közhasznú Foglalkoztatási Szolgálat Kht.” működési célú pénzeszközök átadására 25.500 eFt támogatást biztosít.

Határidő: a 2008. évi költségvetés elfogadása
Felelős: dr. Demszky Gábor
(66 igen, 0 ellenszavazat, 0 tartózkodás)
2189/2007.(XII.20.) Főv.Kgy.h. 

A Fővárosi Közgyűlés jóváhagyja, megköti az FKFSZ Fővárosi
Közhasznú Foglalkoztatási Szolgálat Kht.-val – 1. sz. mellékletben szereplő tartalommal – a közszolgáltatási szerződés módosítására irányuló megállapodást és felkéri a főpolgármestert annak aláírására.
Határidő: 2007. december 31.
Felelős: dr. Demszky Gábor
(66 igen, 0 ellenszavazat, 0 tartózkodás)
ELNÖK:
Átadom az ülés vezetését Horváth főpolgármester-helyettes úrnak.
(Az ülés vezetését Horváth Csaba főpolgármester-helyettes veszi át.)
ELNÖK:
A következő napirendi pontunk: Budapest csatlakozása a „Városok és klaszterek” elnevezésű INTERREG IVC programba beadandó pályázathoz.
A napirend 37./ pontja: Budapest csatlakozása a „Városok és klaszterek” elnevezésű INTERREG IVC programba beadandó pályázathoz.
ELŐADÓK: 
Hagyó Miklós, Ikvai-Szabó Imre
ELNÖK:
Az előterjesztőnek nincs kiegészítése. Kérdés? (Nincs.) Vita? (Nincs.)
Határozathozatal következik, a minősített szótöbbség szabályai szerint döntünk. Kérem a gépet indítani! (Szavazás.)
2190/2007.(XII.20.) Főv.Kgy.h. 

A Fővárosi Közgyűlés úgy dönt, hogy Budapest Főváros Önkormányzata
részt vesz az INTERREG IVC „Városok és klaszterek” elnevezésű európai uniós támogatású projektben.
Határidő: azonnal
Felelős: dr. Demszky Gábor
(63 igen, 0 ellenszavazat, 0 tartózkodás)
2191/2007.(XII.20.) Főv.Kgy.h. 

A Fővárosi Közgyűlés kötelezettséget vállal, hogy az INTERREG IVC
 „Városok és klaszterek” projektben való részvételhez szükséges előfinanszírozás – 76.504 eurót – a mindenkori hivatalos MNB árfolyam figyelembevételével a 2008. évi költségvetésben biztosítja, melynek fedezete egyrészt az Európai Regionális Fejlesztési Alap által visszatérítendő 85 %, azaz 65.028 euró, másrészt az Európai Uniós Ügyek Irodája gazdálkodási jogkörébe tartozó „7101 Igazgatási apparátus feladatai” címen belül 136-os törzsszámon a Brüsszeli Képviselet működésével kapcsolatos kiadásokra biztosított 2007. évi előirányzat maradványából 11.476 euró.

Határidő: 2008. évi költségvetés tervezése, ill. a 2007. évi pénzmaradvány tervbevétele.
Felelős: dr. Demszky Gábor
(63 igen, 0 ellenszavazat, 0 tartózkodás)
2192/2007.(XII.20.) Főv.Kgy.h. 

A Fővárosi Közgyűlés felkéri a főpolgármestert a melléklet szerinti
tartalmú, angol és magyar nyelvű társfinanszírozási nyilatkozat aláírására.
Határidő: azonnal
Felelős: dr. Demszky Gábor
(63 igen, 0 ellenszavazat, 0 tartózkodás)
ELNÖK:
Átadom az ülés vezetését Ikvai főpolgármester-helyettes úrnak.

(Az ülés vezetését Ikvai-Szabó Imre főpolgármester-helyettes veszi át.)
ELNÖK:
A FOK Kht.-val kötendő szerződés jóváhagyása, Horváth úr jegyzi.
A napirend 38./ pontja: Javaslat a FOK Kht-val kötendő szerződés jóváhagyására.
ELŐADÓ:
Horváth Csaba
HOZZÁSZÓLÓK:
Kucsák László, Pokorni Zoltán
ELNÖK:
Van-e kiegészítése?
ELŐADÓ:
Nincs.
ELNÖK:
Kiegészítés nincs. Kérdés? Kucsák úr ügyrendben.
KUCSÁK LÁSZLÓ (Fidesz): 
Köszönöm a szót. Egy nagy mappával készültem, de ennek felolvasásától eltekintek. (Derültség.)
Ügyrendi javaslatom a következő. Mivel komoly aggályok vannak a legalább 46 millió forint jogcélú felhasználhatóságával kapcsolatban, ezért javaslom, hogy vegyük le napirendről ennek a témának a tárgyalását.

Köszönöm.
ELNÖK:
Kucsák úr a napirendről való levételt javasolja. Csengetést kérek! (Csengetés.) Ügyrendi indítványról szavazunk, a levételt javasolja Kucsák úr. Aki igennel szavaz, a levételt támogatja. Kérem a gépet indítani, most szavazunk! (Szavazás.)
2193/2007.(XII.20.) Főv.Kgy.h. 

A Fővárosi Közgyűlés nem fogadja el Kucsák Lászlónak az előterjesztés
napirendről történő levételére irányuló ügyrendi indítványát.
(33 igen, 33 ellenszavazat, 0 tartózkodás)
ELNÖK:
Így hát a napirendi pont tárgyalásánál a kérdéseknél tartottunk – kérdések nem voltak.

Vita? Kucsák úr a vitában.
KUCSÁK LÁSZLÓ (Fidesz): 
Köszönöm szépen. Itt egy olyan szerződésről van szó, amely több mint 72 millió forintot foglal magába. Ebből nagyon röviden kiemelném, hogy a normatíva szerint 500 forintot egy meghatározott célra lehet fordítani, és gyerekenként vagy diákonként 900 forint szorozva gyerek- vagy diáklétszámmal egészen más célra, egészen más tartalommal is felhasználható lenne. Egészen pontosan 46.773.730 forint az az összeg, amit nem feltétlenül erre a szoftverbeszerzésre lehetne fordítani, hanem különféle taneszközöket és informatikai eszközöket lehetne ebből vásárolni.

Tekintettel arra, hogy az elmúlt időszakban igen jelentős forráskivonást valósítottak meg önök a fővárosi oktatási intézmények vonatkozásában, mindenképpen javaslom, hogy ezt az előterjesztést ilyen tartalommal ne támogassák. Annak a 46 millió forintnak komoly célokkal más területen jobb felhasználhatósága lenne megvalósítható. Kérem tehát, hogy ezt az előterjesztést ilyen formában ne támogassák.

Köszönöm.
ELNÖK:
Csendet kérek! A vitát lezárom. Az előterjesztő zárszót mond.
ELŐADÓ:
Annyival szeretném kiegészíteni, hogy két normatíva van: a hardveres és a szoftveres, és ez a szoftveres normatíva. Tehát mivel a vas már adottságként megvan, tehát rendelkezünk vele, erre szükség van ahhoz, hogy értelmesen fölhasználható legyen az ebből a két forrásból adódó eszköz.
ELNÖK:
Köszönjük szépen. Figyelmet kérek, mert határozathozatal következik, egyszerű többséggel. Csengetést kérek! (Csengetés. – Pokorni Zoltán: Ügyrend!) Pokorni úr ügyrendben.
POKORNI ZOLTÁN (Fidesz): 
A vita lezárása előtt kíséreltem meg szót kérni, levezető elnökként elkerülte a figyelmét. Nem tudom, módot-e ad arra, hogy egy percben összefoglaljam az álláspontomat.
ELNÖK:
Énszerintem tessék mondani. (Derültség.)
POKORNI ZOLTÁN (Fidesz): 
Köszönöm.
ELNÖK:
Az SZMSZ szerint nekem erről szavaztatnom kellene, de…
POKORNI ZOLTÁN (Fidesz): 
…talán rövidebb így.
ELNÖK:
…szerintem jobban járunk, ha elmondja. (Derültség.)
POKORNI ZOLTÁN (Fidesz): 
Én abban látom a problémát, hogy itt létezik a költségvetés által biztosított összeg, ez 1.400 forint. Ebből 500 forintot köt le a költségvetés, hogy ebből szoftvert kell venni, a harmadát tehát. Az előterjesztés egy iskolaadminisztrációs szoftvert jelöl meg, amelyet a FOK kifejlesztett. Ez rendben is van.

A probléma, amit mi itt látunk, ez a következő: hogy az előterjesztés összekapcsolja ezt egy másik szoftverrel, egy könyvtári szoftverrel, és így jön ki az 1.400 forint.

Az iskolaadminisztrációs szoftverről egy mondat: ez az iskola valamennyi adminisztrációs feladatát teljesíti a beiratkozástól az érettségi megszervezéséig. Ez a bizonyos könyvtári szoftver nem tudjuk pontosan, mit csinál, az előterjesztés erre nem nagyon tér ki. Egy dolgot tudunk a cég honlapjáról, hogy eddig egyetlenegy középiskola használta csak az országban. Ez nem is lenne még baj. A baj az, hogy ez a szoftver, amit egy középiskola használ az országban, kétszer annyiba kerül, mint az iskola valamennyi adminisztrációs teendőit ellátó iskolaadminisztrációs szoftver. Ez 500 forint, a könyvtári pedig 900.
Ezért még egyszer javasolnánk, hogy vegyük le napirendről, de mivel ez nem történt meg és nem tudjuk, hogy mi kerül kétszer annyiba egy senki által ki nem próbált szoftveren, kénytelen vagyok azt mondani, hogy ezt így, ilyen formában ne szavazzák meg. Köszönöm a figyelmet.
ELNÖK:
Köszönöm szépen. Mivel ez a vita lezárása után történt, a vitát most végleg lezárom, kicsit is, nagyon is. Határozathozatal következik az egyszerű szótöbbség szabályai szerint. Kérem a gépet indítani! (Szavazás.)
2194/2007.(XII.20.) Főv.Kgy.h. 

A Fővárosi Közgyűlés jóváhagyja és megköti a Fővárosi Oktatás-

technológiai Központ Közhasznú Társaság (1088 Budapest, Bródy S. u. 14.) és a Fővárosi Önkormányzat között létrejövő szoftverfelhasználói szerződést az 5. számú melléklet szerinti tartalommal, valamint a 6. számú melléklet szerinti Felhasználói Szabályzatot.
Határidő: a döntést követő 30 nap
Felelős: dr. Demszky Gábor
(35 igen, 30 ellenszavazat, 0 tartózkodás)
ELNÖK:
Az ülés vezetését átadom Horváth Csabának.
(Az ülés vezetését Horváth Csaba főpolgármester-helyettes veszi át.)
ELNÖK:
Következő napirendi pontunk javaslat ingatlanok tulajdonjogának ingyenes megszerzésére vonatkozó igény benyújtására.
A napirend 39./ pontja: Javaslat ingatlanok tulajdonjogának ingyenes megszerzésére vonatkozó igény benyújtására.
ELŐADÓ:
Ikvai-Szabó Imre
ELNÖK:
Az előterjesztőnek van-e kiegészítése?
ELŐADÓ:
Nincs.
ELNÖK:
Kinek van kérdése? (Nincs jelentkező.) Ki kíván hozzászólni? (Nincs jelentkező.) Senki.
Határozathozatal következik a minősített szótöbbség szabályai szerint. Kérem a gépet indítani! (Szavazás.)
2195/2007.(XII.20.) Főv.Kgy.h. 

A Fővárosi Közgyűlés úgy dönt, hogy igényt nyújt be az állami vagyon-

ról szóló 2007. évi CVI. törvény 36. § (2) bek. c) pontja és az állami vagyonnal való gazdálkodásról szóló 254/2007. (X. 4.) Kormányrendelet 50. §-ban foglaltak alapján – kötelezően ellátandó önkormányzati feladat elősegítésének biztosítása céljából (fogyatékosok otthona szakosított szociális ellátási forma) – a Magyar Nemzeti Vagyonkezelő Zrt.-hez a Búcsúszentlászló, Arany János út 17. szám alatt található 305 hrsz-ú ingatlan Magyar Államot megillető tulajdoni hányadának ingyenes megszerzésére vonatkozóan.
Határidő: döntést követő 45 napon belül
Felelős: dr. Demszky Gábor
(67 igen, 0 ellenszavazat, 0 tartózkodás)
2196/2007.(XII.20.) Főv.Kgy.h.
A Fővárosi Közgyűlés igényt nyújt be az állami vagyonról szóló 2007.
évi CVI. törvény 36. § (2) bek. c) pontja és az állami vagyonnal való gazdálkodásról szóló 254/2007. (X. 4.) Kormányrendelet 50. §-ban foglaltak alapján – kötelezően ellátandó önkormányzati feladat elősegítésének biztosítása céljából (pszichiátriai betegek otthona szakosított szociális ellátási forma) – a Magyar Nemzeti Vagyonkezelő Zrt.-hez a Zalaapáti, Deák Ferenc u. 3. szám alatt található 582/1 és 582/2 hrsz-ú ingatlanok Magyar Államot megillető tulajdoni hányadának ingyenes megszerzésére vonatkozóan.
Határidő: döntést követő 45 napon belül
Felelős: dr. Demszky Gábor
(67 igen, 0 ellenszavazat, 0 tartózkodás)
2197/2007.(XII.20.) Főv.Kgy.h. 

A Fővárosi Közgyűlés vállalja az ingatlanok tulajdonjogának ingyenes
megszerzésére vonatkozó igények pozitív elbírálása esetén a tulajdonba adás érdekében felmerülő költségek megtérítését.
Határidő: szerződés kötését követő 60 nap
Felelős: dr. Demszky Gábor
(67 igen, 0 ellenszavazat, 0 tartózkodás)
2198/2007.(XII.20.) Főv.Kgy.h. 

A Fővárosi Közgyűlés felkéri a főpolgármestert, hogy az igényléssel
összefüggő 7-9. számú melléklet szerinti igénybejelentéseket, és a 10. számú melléklet szerinti nyilatkozatot írja alá.
Határidő: döntést követő 45 napon belül
Felelős: dr. Demszky Gábor
(67 igen, 0 ellenszavazat, 0 tartózkodás)
2199/2007.(XII.20.) Főv.Kgy.h. 

A Fővárosi Közgyűlés felkéri a főpolgármestert, hogy az igények ered-

ményes elbírálása esetén a tulajdonjog átruházására vonatkozó szerződéseket terjessze a Közgyűlés elé jóváhagyásra.

Határidő: kérelem elbírálását követő 90 nap
Felelős: dr. Demszky Gábor
(67 igen, 0 ellenszavazat, 0 tartózkodás)
ELNÖK:
Következő napirendi pontunk javaslat a Fővárosi Polgári Védelmi Igazgatóság 2008. évi támogatására.
A napirend 40./ pontja: Javaslat a Fővárosi Polgári Védelmi Igazgatóság 2008. évi támogatására.
ELŐADÓ:
dr. Tiba Zsolt
ELNÖK:
Az előterjesztőnek van-e kiegészítése?
ELŐADÓ:
Nincs.
ELNÖK:
Kinek van kérdése? (Nincs jelentkező.) Ki kíván hozzászólni? (Nincs jelentkező.) Senki.
Határozathozatal következik a minősített szótöbbség szabályai szerint. Kérem a gépet indítani! (Szavazás.)
2200/2007.(XII.20.) Főv.Kgy.h. 

A Fővárosi Közgyűlés úgy dönt, hogy Budapest Főváros Önkormány-

zata 2008. évi költségvetésében a „8704 Fővárosi Polgári Védelmi Igazgatóság támogatása” címen támogatásértékű működési kiadás előirányzaton 41.883 eFt, támogatásértékű felhalmozási kiadás előirányzaton 3.000 eFt, összesen 44.883 eFt támogatást biztosít a Fővárosi Polgári Védelmi Igazgatóság részére.
Határidő: a 2008. évi költségvetés tervezésének időszaka
Felelős: dr. Demszky Gábor
(67 igen, 0 ellenszavazat, 0 tartózkodás)
ELNÖK:
Átadom az ülés vezetését Ikvai-Szabó Imre főpolgármester-helyettes úrnak.
(Az ülés vezetését Ikvai-Szabó Imre főpolgármester-helyettes veszi át.)
ELNÖK:
Következő napirendi pontunk Batthyány Lajos-emlékmű elhelyezése az I. kerületben.
A napirend 41./ pontja: Batthyány Lajos emlékmű elhelyezése az I. kerületben.
ELŐADÓ:
Horváth Csaba
ELNÖK:
Az előterjesztőnek van-e kiegészítése?
ELŐADÓ:
Nincs.
ELNÖK:
Kinek van kérdése? (Nincs jelentkező.) Ki kíván hozzászólni? (Nincs jelentkező.) A vitát lezárom.
Határozathozatal következik az egyszerű szótöbbség szabályai szerint. Kérem a gépet indítani! (Szavazás.)
2201/2007.(XII.20.) Főv.Kgy.h.
A Fővárosi Közgyűlés jóváhagyja Batthyány Lajos, az első felelős
magyar kormány miniszterelnöke tiszteletére a Stremeny Géza szobrászművész által készített emlékmű elhelyezését az I. kerület, Batthyány téren a templom közelében (hrsz.14444).

A posztamens két oldalán „BATTHYÁNY LAJOS GRÓF / 1807 – 1849 / AZ ELSŐ FÜGGETLEN ÉS FELELŐS KORMÁNY MINISZTERELNÖKE EMLÉKÉRE” felirat, illetve koronás címerrel a „Miniszterelnök Pecsétje” véset, valamint a hátoldalán „ÁLLÍTTATTA A MAGYAR KÖZTÁRSASÁG KORMÁNYA” felirat szerepel.
Határidő: a döntést követő 30 nap
Felelős: dr. Demszky Gábor
(66 igen, 0 ellenszavazat, 0 tartózkodás)
ELNÖK:
Következő napirendi pontunk javaslat oktatási ágazati pályázatokra. Horváth Csaba főpolgármester-helyettes úr az előterjesztő.
A napirend 42./ pontja: Javaslat oktatási ágazati pályázatokra.
ELŐADÓ:
Horváth Csaba
ELNÖK:
Van-e kiegészítése?
ELŐADÓ:
Nincs.
ELNÖK:
Kinek van kérdése? (Nincs jelentkező.) Ki kíván hozzászólni? (Nincs jelentkező.) Senki.
Határozathozatal következik az egyszerű szótöbbség szabályai szerint. Kérem a gépet indítani! (Szavazás.)
2202/2007.(XII.20.) Főv.Kgy.h. 

A Fővárosi Közgyűlés, mint fenntartó, a „Hunfalvy János Fővárosi
Gyakorló, Kéttannyelvű Külkereskedelmi Közgazdasági Szakközépiskola (1011 Budapest, Ponty u. 3.) KMOP 4.6.1/2” pályázatot az 
1. számú melléklet szerint benyújtja a Közép-magyarországi Operatív Program keretében meghirdetett „Közoktatási intézmények beruházásainak támogatása” pályázatra és felhatalmazza a főpolgármestert a pályázat aláírására.
Határidő: 2008. január 28.
Felelős: dr. Demszky Gábor
(36 igen, 0 ellenszavazat, 30 tartózkodás)
2203/2007.(XII.20.) Főv.Kgy.h. 

A Fővárosi Közgyűlés, mint fenntartó, a „Zrínyi Miklós Gimnázium és
Szakközépiskola (1108 Budapest, Mádi u. 173.) KMOP 4.6.1/2” pályázatot az 1. számú melléklet szerint benyújtja a Közép-magyarországi Operatív Program keretében meghirdetett „Közoktatási intézmények beruházásainak támogatása” pályázatra és felhatalmazza a főpolgármestert a pályázat aláírására.
Határidő: 2008. január 28.
Felelős: dr. Demszky Gábor
(36 igen, 0 ellenszavazat, 30 tartózkodás)
2204/2007.(XII.20.) Főv.Kgy.h.
A Fővárosi Közgyűlés, mint fenntartó, a „Csepel-Sziget Műszaki
Szakközépiskola, Szakiskola és Kollégium (1211 Budapest, Posztógyár u. 10.) KMOP 4.6.1/2” pályázatot az 1. számú melléklet szerint benyújtja a Közép-magyarországi Operatív Program keretében meghirdetett „Közoktatási intézmények beruházásainak támogatása” pályázatra és felhatalmazza a főpolgármestert a pályázat aláírására.
Határidő: 2008. január 28.
Felelős: dr. Demszky Gábor
(36 igen, 0 ellenszavazat, 30 tartózkodás)
2205/2007.(XII.20.) Főv.Kgy.h.
A Fővárosi Közgyűlés, mint fenntartó, az „Egressy Gábor Kéttannyelvű
Műszaki Szakközépiskola (1149 Budapest, Egressy út 71.) KMOP 4.6.1/2” pályázatot az 1. számú melléklet szerint benyújtja a Közép-magyarországi Operatív Program keretében meghirdetett „Közoktatási intézmények beruházásainak támogatása” pályázatra és felhatalmazza a főpolgármestert a pályázat aláírására.
Határidő: 2008. január 28.
Felelős: dr. Demszky Gábor
(36 igen, 0 ellenszavazat, 30 tartózkodás)
2206/2007.(XII.20.) Főv.Kgy.h. 

A Fővárosi Közgyűlés, mint fenntartó, a „Kossuth Lajos Gimnázium
 (1204 Budapest, Ady E. u. 142.) KMOP 4.6.1/2” pályázatot az 1. számú melléklet szerint benyújtja a Közép-magyarországi Operatív Program keretében meghirdetett „Közoktatási intézmények beruházásainak támogatása” pályázatra és felhatalmazza a főpolgármestert a pályázat aláírására.
Határidő: 2008. január 28.
Felelős: dr. Demszky Gábor
(36 igen, 0 ellenszavazat, 30 tartózkodás)
2207/2007.(XII.20.) Főv.Kgy.h. 

A Fővárosi Közgyűlés, mint fenntartó, az „Óvoda, Általános Iskola és
Gyermekotthon (2721 Pilis, Kossuth Lajos u. 31.) KMOP 4.6.1/2” pályázatot az 1. számú melléklet szerint benyújtja a Közép-magyarországi Operatív Program keretében meghirdetett „Közoktatási intézmények beruházásainak támogatása” pályázatra és felhatalmazza a főpolgármestert a pályázat aláírására.
Határidő: 2008. január 28.
Felelős: dr. Demszky Gábor
(36 igen, 0 ellenszavazat, 30 tartózkodás)
2208/2007.(XII.20.) Főv.Kgy.h. 

A Fővárosi Közgyűlés, mint fenntartó, a „Magyar Gyula Kertészeti
Szakközépiskola és Szakiskola (Budapest, Maglódi u. 8.) TAMOP 2.2.3” pályázatot az 1. számú melléklet szerint benyújtja a Társadalmi Megújulás Operatív Program keretében meghirdetett a „TISZK rendszer továbbfejlesztése a Közép-magyarországi Régióban” pályázatra és felhatalmazza a főpolgármestert a pályázat aláírására.
Határidő: 2008. január 7.
Felelős: dr. Demszky Gábor
(36 igen, 0 ellenszavazat, 30 tartózkodás)
2209/2007.(XII.20.) Főv.Kgy.h. 

A Fővárosi Közgyűlés, mint fenntartó, a „Károlyi Mihály Fővárosi
Gyakorló Kéttannyelvű, Közgazdasági Szakközépiskola (Budapest, Váci út 89.) TAMOP 2.2.3” pályázatot az 1. számú melléklet szerint benyújtja a Társadalmi Megújulás Operatív Program keretében meghirdetett a „TISZK rendszer továbbfejlesztése a Közép-magyarországi Régióban” pályázatra és felhatalmazza a főpolgármestert a pályázat aláírására.
Határidő: 2008. január 7.
Felelős: dr. Demszky Gábor
(36 igen, 0 ellenszavazat, 30 tartózkodás)
2210/2007.(XII.20.) Főv.Kgy.h. 

A Fővárosi Közgyűlés, mint fenntartó, a „Raoul Wallenberg Humán
Szakképző Iskola és Gimnázium (Budapest, Ludovika tér1.) TAMOP 2.2.3” pályázatot az 1. számú melléklet szerint benyújtja a Társadalmi Megújulás Operatív Program keretében meghirdetett a „TISZK rendszer továbbfejlesztése a Közép-magyarországi Régióban” pályázatra és felhatalmazza a főpolgármestert a pályázat aláírására.
Határidő: 2008. január 7.
Felelős: dr. Demszky Gábor
(36 igen, 0 ellenszavazat, 30 tartózkodás)
2211/2007.(XII.20.) Főv.Kgy.h. 

A Fővárosi Közgyűlés, mint fenntartó, az „Építőipari és Díszítőművé-

szeti Szakképző Iskola (Budapest, Várna u. 21/b) TAMOP 2.2.3” pályázatot az 1. számú melléklet szerint benyújtja a Társadalmi Megújulás Operatív Program keretében meghirdetett a „TISZK rendszer továbbfejlesztése a Közép-magyarországi Régióban” pályázatra, és felhatalmazza a főpolgármestert a pályázat aláírására.
Határidő: 2008. január 7.
Felelős: dr. Demszky Gábor
(36 igen, 0 ellenszavazat, 30 tartózkodás)
2212/2007.(XII.20.) Főv.Kgy.h. 

A Fővárosi Közgyűlés, mint fenntartó, a „Csepel-Sziget Műszaki
Szakközépiskola, Szakiskola és Kollégium (Budapest, Posztógyár u. 10.) TAMOP 2.2.3” pályázatot az 1. számú melléklet szerint benyújtja a Társadalmi Megújulás Operatív Program keretében meghirdetett a „TISZK rendszer továbbfejlesztése a Közép-magyarországi Régióban” pályázatra és felhatalmazza a főpolgármestert a pályázat aláírására.
Határidő: 2008. január 7.
Felelős: dr. Demszky Gábor
(36 igen, 0 ellenszavazat, 30 tartózkodás)
2213/2007.(XII.20.) Főv.Kgy.h. 

A Fővárosi Közgyűlés, mint fenntartó, a „Petrik Lajos Két Tanítási
Nyelvű Vegyipari, Környezetvédelmi és Informatikai Szakközépiskola (Budapest, Thököly út 48.-54.) TAMOP 2.2.3” pályázatot az 1. számú melléklet szerint benyújtja a Társadalmi Megújulás Operatív Program keretében meghirdetett a „TISZK rendszer továbbfejlesztése a Közép-magyarországi Régióban” pályázatra és felhatalmazza a főpolgármestert a pályázat aláírására.
Határidő: 2008. január 7.
Felelős: dr. Demszky Gábor
(36 igen, 0 ellenszavazat, 30 tartózkodás)
2214/2007.(XII.20.) Főv.Kgy.h. 

A Fővárosi Közgyűlés, mint fenntartó, a „Szily Kálmán Kéttannyelvű
Műszaki Középiskola, Szakiskola és Kollégium (Budapest, Timót u. 3.) TAMOP 2.2.3” pályázatot az 1. számú melléklet szerint benyújtja a Társadalmi Megújulás Operatív Program keretében meghirdetett a „TISZK rendszer továbbfejlesztése a Közép-magyarországi Régióban” pályázatra és felhatalmazza a főpolgármestert a pályázat aláírására.
Határidő: 2008. január 7.
Felelős: dr. Demszky Gábor
(36 igen, 0 ellenszavazat, 30 tartózkodás)
2215/2007.(XII.20.) Főv.Kgy.h. 

A Fővárosi Közgyűlés, mint fenntartó, az „Öveges József Gyakorló
Középiskola és Szakiskola (Budapest, Beregszász út 10.) TAMOP 2.2.3” pályázatot az 1. számú melléklet szerint benyújtja a Társadalmi Megújulás Operatív Program keretében meghirdetett a „TISZK rendszer továbbfejlesztése a Közép-magyarországi Régióban” pályázatra és felhatalmazza a főpolgármestert a pályázat aláírására.
Határidő: 2008. január 7.
Felelős: dr. Demszky Gábor
(36 igen, 0 ellenszavazat, 30 tartózkodás)
2216/2007.(XII.20.) Főv.Kgy.h. 

A Fővárosi Közgyűlés, mint fenntartó, a „Gundel Károly Vendéglátó-

ipari és Idegenforgalmi Szakképző Iskola (1097 Budapest, Ecseri út 5.-7.) TAMOP 2.2.3” pályázatot az 1. számú melléklet szerint benyújtja a Társadalmi Megújulás Operatív Program keretében meghirdetett a „TISZK rendszer továbbfejlesztése a Közép-magyarországi Régióban” pályázatra és felhatalmazza a főpolgármestert a pályázat aláírására.
Határidő: 2008. január 7.
Felelős: dr. Demszky Gábor
(36 igen, 0 ellenszavazat, 30 tartózkodás)
2217/2007.(XII.20.) Főv.Kgy.h. 

A Fővárosi Közgyűlés úgy dönt, hogy tulajdonosi hozzájárulását adja a
Xantus János Idegenforgalmi Gyakorló Középiskola és Szakképző Iskola (1055 Budapest, Markó utca 18-20.) által a Közép-magyarországi Operatív Program keretében „Közoktatási intézmények beruházásainak támogatása” címmel meghirdetett pályázat benyújtásához, valamint a pályázat kedvező elbírálása esetén annak megvalósításához.
Határidő: 2008. január 28.
Felelős: dr. Demszky Gábor
(36 igen, 0 ellenszavazat, 30 tartózkodás)
ELNÖK:
Átadom az ülés vezetését Horváth Csaba főpolgármester-helyettes úrnak.
(Az ülés vezetését Horváth Csaba főpolgármester-helyettes veszi át.)
ELNÖK:
Következő napirendi pontunk javaslat a fővárosi szolgáltatástervezési koncepció 2007. évi felülvizsgálatára. Ikvai-Szabó Imre az előterjesztő.
A napirend 43./ pontja: Javaslat a Fővárosi Szolgáltatástervezési Koncepció 2007. évi felülvizsgálatára.
ELŐADÓ:
Ikvai-Szabó Imre
HOZZÁSZÓLÓ:
Mitus Zsuzsanna
ELNÖK:
Öné a szó.
ELŐADÓ:
Ilyen késői órán, csak egy mondat. Hatalmas munka után vagyunk, amit a kollégáknak és a kerületi partnereknek nagyon szeretnék megköszönni. Ebben több mint száz szervezet egyeztetett több hónapon keresztül. Köszönöm szépen.
ELNÖK:
Mitus Zsuzsanna képviselő asszonynak adom meg a szót.
MITUS ZSUZSANNA (MSZP):
Köszönöm a szót. Én is egy nagyon rövid hozzászólással készültem. Szeretném megköszönni az előkészítésben részt vevők munkáját. Egy rendkívül komplett, precíz anyaggal állunk szemben, amit a kerületek nagyon fognak tudni használni. Köszönöm szépen.
ELNÖK:
Határozathozatal következik az egyszerű szótöbbség szabályai szerint. Kérem, szavazzanak! (Szavazás.)
2218/2007.(XII.20.) Főv.Kgy.h. 

A Fővárosi Közgyűlés elfogadja az előterjesztés mellékletét képező, a
 „Fővárosi Szolgáltatástervezési Koncepció felülvizsgálata 2007.” című beszámolót, egyben tudomásul veszi, hogy a továbbiakban ez az ágazati fejlesztések, ellátási kapacitások, új ellátási formák bevezetésének alapját képezi.
Határidő: azonnal
Felelős: dr. Demszky Gábor
(66 igen, 0 ellenszavazat, 0 tartózkodás)
2219/2007.(XII.20.) Főv.Kgy.h. 

A Fővárosi Közgyűlés felkéri a főpolgármestert, hogy a „Fővárosi
Szolgáltatástervezési Koncepció felülvizsgálata 2007.” című beszámolót küldje meg a fővárosi kerületi önkormányzatok polgármestereinek, a szakminisztériumnak és a Közép-magyarországi Regionális Tanácsnak a fővárosi kerületi képviselőtestületek által jóváhagyott felülvizsgálati dokumentációival együtt.
Határidő: döntéseket követően, legkésőbb 2008. I. negyedév
Felelős: dr. Demszky Gábor
(66 igen, 0 ellenszavazat, 0 tartózkodás)
ELNÖK:
Következő napirendi pontunk a BTH Budapesti Turisztikai Szolgáltató Kht. 2008. január 1. – március 31. közötti időtartamra szóló közszolgáltatási szerződésének jóváhagyása.
A napirend 44./ pontja: A BTH Budapesti Turisztikai Szolgáltató Kht. 2008. január 1. – március 31. közötti időtartamra szóló közszolgáltatási szerződésének jóváhagyása.
ELŐADÓ:
Ikvai-Szabó Imre
ELNÖK:
Az előterjesztőnek van-e kiegészítése?
ELŐADÓ:
Nincs.
ELNÖK:
Kinek van kérdése? (Nincs jelentkező.) Ki kíván hozzászólni? (Nincs jelentkező.) Senki.
Határozathozatal következik az egyszerű szótöbbség szabályai szerint. Kérem, szavazzanak! (Szavazás.)
2220/2007.(XII.20.) Főv.Kgy.h. 

A Fővárosi Közgyűlés jóváhagyja, megköti a BTH Budapesti Turisztikai
Szolgáltató Közhasznú Társasággal a 3. sz. melléklet szerinti tartalommal a 2008. január 1. és március 31. közti időtartamra szóló közszolgáltatási szerződést. Felkéri a főpolgármestert a közszolgáltatási szerződés aláírására.
Határidő: azonnal
Felelős: dr. Demszky Gábor
(65 igen, 0 ellenszavazat, 0 tartózkodás)
ELNÖK:
Következő napirendi pontunk hozzájárulás a XXIII. kerület 183718, 183719 helyrajzi számú ingatlanokat terhelő építési tilalom törléséhez. Hagyó Miklós az előterjesztő.
A napirend 45./ pontja: Hozzájárulás a XXIII. kerület 183718, 183719 hrsz-ú ingatlanokat terhelő építési tilalom törléséhez.
ELŐADÓ:
Hagyó Miklós
ELNÖK:
Kíván-e kiegészítést tenni?
ELŐADÓ:
Nem.
ELNÖK:
Kinek van kérdése? (Nincs jelentkező.) Ki kíván hozzászólni? (Nincs jelentkező.) Senki.
Határozathozatal következik az egyszerű szótöbbség szabályai szerint. Kérem, szavazzanak! (Szavazás.)
2221/2007.(XII.20.) Főv.Kgy.h.
A Fővárosi Közgyűlés a helyi önkormányzatokról szóló 1990. évi LXV.
tv. 103. § (4) bekezdésében foglaltak alapján úgy dönt, hogy a XXIII. kerület Nyír utca – Temető sor között húzódó 183718 és 183719 hrsz-ú, 2118 és 2219 m2-es, kizárólagosan kerületi önkormányzati tulajdonú, „kivett beépítetlen terület” megnevezésű, L4 keretövezeti besorolású ingatlanok tulajdoni lapjának III. részén 1. sorszám alatt, a 39361/1978. sz. és 39363/1978. sz. határozattal a Fővárosi Tanács V.B. VÉFO javára, egy 30 évvel ezelőtt tervezett és meg nem valósult közintézmény területbiztosítása miatt feljegyzett építési tilalom törléséhez hozzájárul és felhatalmazza a főpolgármestert a „Törlési hozzájárulás” aláírására.
Határidő: 30 nap
Felelős: dr. Demszky Gábor
(66 igen, 0 ellenszavazat, 0 tartózkodás)
ELNÖK:
Következő napirendi pontunk Budapest XIX. kerület, 165070 helyrajzi számú ingatlan szabályozása a két keretövezet határa mentén történő megosztással.
A napirend 46./ pontja: Budapest XIX. kerület, 165070 hrsz-ú ingatlan szabályozása a két keretövezet határa mentén történő megosztással.
ELŐADÓ:
Hagyó Miklós
ELNÖK:
Az előterjesztőnek van-e kiegészítése?
ELŐADÓ:
Nincs.
ELNÖK:
Kinek van kérdése? (Nincs jelentkező.) Ki kíván hozzászólni? (Nincs jelentkező.) Senki.
Határozathozatal következik az egyszerű szótöbbség szabályai szerint. Kérem, szavazzanak! (Szavazás.)
2222/2007.(XII.20.) Főv.Kgy.h. 

A Fővárosi Közgyűlés a 27/1995. (V. 15.) Főv. Kgy. rendelet 9/A. § (1)
bekezdésben és a 17. § (1) bekezdésben szabályozott jogkörében eljárva úgy dönt, hogy a XIX. kerület, Nagykőrösi út – Kisfaludy utca által határolt 165070 hrsz-ú, 490 m2-es, kizárólagosan fővárosi önkormányzati tulajdonú, „KL-KT” és „I” keretövezeti besorolású földrészlet szabályozásával a két keretövezet határa mentén történő megosztással, a T- 81225 ttsz-ú vázrajz szerinti telekalakítással egyetért és felhatalmazza a főpolgármestert a vázrajz aláírására.
Határidő: 30 nap
Felelős: dr. Demszky Gábor
(65 igen, 0 ellenszavazat, 0 tartózkodás)
ELNÖK:
Következő napirendi pontunk Budapest V. kerület, Veres Pálné utca 36-38. szám alatti ingatlanrész elővásárlási jog gyakorlása.
A napirend 47./ pontja: Budapest V. kerület, Veres Pálné u. 36-38. sz. alatti ingatlanrész elővásárlási jog gyakorlása.
ELŐADÓ:
Hagyó Miklós
ELNÖK:
Az előterjesztőnek van-e kiegészítése?
ELŐADÓ:
Nincs.
ELNÖK:
Kinek van kérdése? (Nincs jelentkező.) Ki kíván hozzászólni? (Nincs jelentkező.) Senki.
Határozathozatal következik az egyszerű szótöbbség szabályai szerint. Kérem, szavazzanak! (Szavazás.)
2223/2007.(XII.20.) Főv.Kgy.h.
A Fővárosi Közgyűlés a polgári törvénykönyvről szóló 1959. évi IV. tv.
145. § (2) bekezdése, valamint a Fővárosi Önkormányzat vagyonáról, a vagyontárgyak feletti tulajdonosi jogok gyakorlásáról szóló 27/1995. (V. 15.) Főv. Kgy. rendelet 11. § (1) bekezdés b) pontja alapján úgy dönt, hogy a Magyar Állam 4439/10000 hányadban tulajdonát képező, Budapest V. kerület 24049 hrsz. alatt nyilvántartott, természetben a Budapest V. ker., Veres Pálné u. 36-38. sz. alatt található, a tulajdoni hányadnak megfelelően 1806 m2 alapterületű kivett középiskola megnevezésű ingatlan, (hozzá tartozik pincéből, földszintből + 2 emeletből álló felépítmény, amelynek szintenkénti nettó összterülete 3251 m2) 561.000.000 Ft + 112.200.000 Ft ÁFA, összességében 673.200.000 Ft vételáron a K-IMMO Ingatlanforgalmazó Kft. részére történő elidegenítése során elővásárlási jogával élni nem kíván.

Felkéri a főpolgármestert a lemondó nyilatkozat aláírására.
Határidő: 30 nap
Felelős: dr. Demszky Gábor
(62 igen, 0 ellenszavazat, 4 tartózkodás)
ELNÖK:
Következő napirendi pontunk javaslat egyes fővárosi önkormányzati rendeletek felülvizsgálatára a Közép-magyarországi Regionális Közigazgatási Hivatal vezetője által tett törvényességi észrevételek alapján.
A napirend 48./ pontja: Javaslat egyes fővárosi önkormányzati rendeletek felülvizsgálatára a Közép-magyarországi Regionális Közigazgatási Hivatal vezetője által tett törvényességi észrevételek alapján.
ELŐADÓ:
Devánszkiné dr. Molnár Katalin
ELNÖK:
Az előterjesztőnek van-e kiegészítése?
ELŐADÓ:
Nincs.
ELNÖK:
Kinek van kérdése? (Nincs jelentkező.) Ki kíván hozzászólni? (Nincs jelentkező.) Senki.
Határozathozatal következik az egyszerű szótöbbség szabályai szerint. Kérem, szavazzanak! (Szavazás.)
2224/2007.(XII.20.) Főv.Kgy.h. 

A Fővárosi Közgyűlés a beterjesztett határozati javaslatot nem fogadja el,
mely szerint:
„A Fővárosi Közgyűlés

úgy dönt, hogy a Közép-magyarországi Regionális Közigazgatási Hivatal vezetője 02-815/2007. számú törvényességi észrevételét – a kifejtett szakmai szempontokra figyelemmel – nem fogadja el.

A Közép-magyarországi Regionális Közigazgatási Hivatal vezetője 02-1492/2007. számú törvényességi észrevételét – a kifejtett jogi érvelésre figyelemmel – nem fogadja el.

Felkéri a főpolgármestert, hogy a döntésről tájékoztassa a Közigazgatási Hivatal vezetőjét.
Határidő: a döntést követő 5 napon belül
Felelős: dr. Demszky Gábor”.
(33 igen, 30 ellenszavazat, 3 tartózkodás)
ELNÖK:
A következő: egyes, a helyi természetvédelmet érintő rendelkezések felülvizsgálatával kapcsolatos napirend.
A napirend 49./ pontja: Egyes, a helyi természetvédelmet érintő rendelkezések felülvizsgálata.
ELŐADÓ:
Hagyó Miklós
ELNÖK:
Nincs észrevétel. A határozathozatalra kerül sor, az egyszerű szótöbbség szabályai szerint. Kérem, szavazzanak! (Szavazás.) 

2225/2007.(XII.20.) Főv.Kgy.h. 

A Fővárosi Közgyűlés tudomásul veszi, hogy az 1989. október 23-a
előtt védetté nyilvánított és fővárosi közgyűlési rendelettel meg nem erősített természeti emlékek védelme – a 2007. évi LXXXII. törvény 1. § (4) bekezdése alapján – 2008. január 1-jével megszűnik, védelmüket nem kívánja megerősíteni.
Határidő: azonnal
Felelős: dr. Demszky Gábor
(36 igen, 0 ellenszavazat, 30 tartózkodás)
ELNÖK:
Következő napirendi pontunk: javaslat a Bajcsy-Zsilinszky Kórház címzett támogatásból történő beruházás engedélyokiratának 4. számú módosítására.
A napirend 50./ pontja: Javaslat a Bajcsy- Zsilinszky Kórház címzett támogatásból történő beruházás engedélyokiratának 4. sz. módosítására.
ELŐADÓ:
dr. Tiba Zsolt
ELNÖK:
Az előterjesztő nem kíván kiegészítést nyújtani. Kérdés, észrevétel, javaslat nincs. Akkor a határozathozatalra kerül sor, az egyszerű szótöbbség szabályai szerint. Kérem, szavazzanak most! (Szavazás.) 

2226/2007.(XII.20.) Főv.Kgy.h. 

A Fővárosi Közgyűlés jóváhagyja a Bajcsy-Zsilinszky Kórház beruházás
engedélyokiratának 4. számú módosítását az előterjesztés 2. sz. melléklete szerinti tartalommal és felhatalmazza a főpolgármestert a beruházás engedélyokirata 4. számú módosításának aláírására.
Határidő: Fővárosi Közgyűlés jóváhagyását követő 30 napon belül
Felelős: dr. Demszky Gábor
(65 igen, 0 ellenszavazat, 0 tartózkodás)
ELNÖK:
Javaslat átutalás kezdeményezésére az oktatási és ifjúsági célú bizottsági keret céltartalék címen, gyermek- és ifjúságvédelmi feladatokra, ezen belül egyedi támogatásokra elkülönített összegből.
A napirend 51./ pontja: Javaslat átutalás kezdeményezésére a „9204 Oktatási és Ifjúsági célú bizottsági keret céltartalék címen gyermek- és ifjúságvédelmi feladatokra”, ezen belül egyedi támogatásokra elkülönített összegből.
ELŐADÓ:
Germánné dr. Vastag Györgyi
ELNÖK:
Előterjesztői kiegészítés nincs, észrevétel, javaslat, kérdés nincs, így a határozathozatalra kerül sor, mégpedig az egyszerű szavazattöbbség szabályai szerint. Kérem, szavazzanak most! (Szavazás.) 

2227/2007.(XII.20.) Főv.Kgy.h. 

A Fővárosi Közgyűlés úgy dönt, hogy az Oktatási és Ifjúságpolitikai
Bizottság 367/2007. (XI. 21.) számú határozata alapján a „9204 Oktatási és Ifjúsági célú bizottsági keret céltartalékról” történt átcsoportosítást követően a „8204 Oktatási és Ifjúsági célú bizottsági keret” terhére gyermek- és ifjúságvédelmi feladatokra összesen 600 eFt összegű támogatás átutalását engedélyezi az alábbi társadalmi szervezet részére:
FICE (1021 Budapest, Hűvösvölgyi út 165.)

· Országos Gyermekotthoni Gyermekparlament lebonyolítása

· 2007. évi Ajándéknap megrendezése                                                    600 eFt
Határidő: az engedélyezésre azonnal, az utalványozásra: a támogatási
szerződés szerint
Felelős: Oktatási és Ifjúságpolitikai Bizottság elnöke
(66 igen, 0 ellenszavazat, 0 tartózkodás)
ELNÖK:
Zárt ülést rendelek el. Rövid technikai átállás után zárt ülés keretében folytatjuk.
(A zárt ülésen részt venni nem jogosultak elhagyják a termet. A zárt ülés kezdetének időpontja: 18 óra 23 perc)
(A Fővárosi Közgyűlés zárt ülésen folytatja munkáját.

Az ülésen elhangzottakat külön jegyzőkönyv rögzíti.)
ELNÖK:
53/a. Nyílt ülésen!
A napirend 53/a. pontja: Jelentés a lejárt határidejű közgyűlési határozatok végrehajtásáról.
ELŐADÓ:
dr. Demszky Gábor
ELNÖK:
Kérdés, észrevétel, javaslat nincs, akkor az elfogadását teszem föl szavazásra, mégpedig az egyszerű szótöbbség szabályai szerint. Kérem, szavazzanak most! (Szavazás.) 

2232/2007.(XII.20.) Főv.Kgy.h. 

A Fővárosi Közgyűlés a lejárt határidejű közgyűlési határozatokról
szóló jelentést elfogadja.

- Az 1493/2005. (VI. 30.) sz. határozat végrehajtási határidejét 2008. február 28-ra módosítja;

- az 1588/2006. (IX. 7.) sz. határozatot hatályon kívül helyezi;

- a 379/2007. (III. 1.) sz. határozatot hatályon kívül helyezi;

- a 829/2007. (V. 31.) sz. határozatot hatályon kívül helyezi;

- a 831/2007. (V. 31.) sz. határozat végrehajtási határidejét 2008. december 31-re módosítja;

- az 1012/2007. (VI. 28.) sz. határozat végrehajtási határidejét 2008. június 30-ra módosítja;

- az 1013/2007. (VI. 28.) sz. határozat végrehajtási határidejét 2008. június 30-ra módosítja;

- az 1016/2007. (VI. 28.) sz. határozat végrehajtási határidejét 2008. június 30-ra módosítja;

- az 1019/2007. (VI. 28.) sz. határozat végrehajtási határidejét 2008. június 30-ra módosítja;

- az 1261/2007. (VIII. 30.) sz. határozat végrehajtási határidejét 2008. április 1-jére módosítja;

- az 1336-1337/2007. (VIII. 30.) sz. határozatok végrehajtási határidejét 2008. január 30-ra módosítja.
(33 igen, 30 ellenszavazat, 0 tartózkodás)
ELNÖK:
Ezzel napirendi pontjaink végére értünk. A magam részéről megköszönöm a munkát, de átadom a szót főpolgármester úrnak.
DR. DEMSZKY GÁBOR főpolgármester: 
Tisztelt Fővárosi Közgyűlés! Kedves Képviselőtársaim! Mai penzumunkkal végeztünk. A közmeghallgatást a Fővárosi Közgyűlés tartja ugyan, de egy ilyen hosszú nap után eltekintek attól, hogy névsorolvasást tartsak majd akkor, amikor megjelenik itt Budapest közönsége, és kérdéseket tesz fel. Mi válaszolni fogunk ezekre a kérdésekre önök helyett is.
Szeretném megköszönni önöknek az egész évi munkájukat. Pihenjék ki magukat! Szeretetteljes karácsonyt, boldog új évet kívánok! Ez az év sem volt könnyű, de a következő év még sokkal-sokkal nehezebb lesz, úgyhogy szükség lesz valamennyiük erőfeszítéseire, minden olyan javaslatra, amely a főváros ügyét, a főváros érdekét szolgálja.

Köszönöm, viszontlátásra januárban! (Taps.)
ELNÖK:
Szeretném jelezni, hogy akinek van kedve, lelkesedése találkozni a választópolgárokkal és az ő kérdéseikkel, természetesen szeretettel várjuk a képviselőket is a közgyűlési patkóban, ebben a napirendi pontban.
Hét óráig szünetet rendelek el.
(Az ülés vége: 18 óra 26-)
Kelt a Fővárosi Közgyűlés 2007. december 20-i ülésén.
	( dr. Tiba Zsolt )
	( dr. Demszky Gábor )

	főjegyző
	főpolgármester

